Preot Ioan Sorin Usca 

Vechiul Testament în tâlcuirea Sfinţilor Părinţi 
4. Numerele 



Comentarii la Cartea Numerele 
Introducere la Cartea Numerele 



Numerele este cea de-a patra carte a Pentateuhului. Evreii o numesc, după conţinut, 
Bamidbar 1 (= în pustie), titlu mai sugestiv şi mai complet. Septuaginta numeşte cartea 
Arithmi 2 (= număr; numărătoare), datorită celor două recensăminte descrise aici, parte 
importantă a scrierii. Vulgata păstrează ambele denumiri: Liber Vaiedabber id est Numeri. 
Versiunile româneşti au urmat Septuaginta, numind cartea Numerele sau Numerii. Cum I. P. S. 
Bartolomeu Anania a numit cartea, în ediţia sa, Numerele, i-am spus şi noi astfel în titlu, dar, în 
general, o vom aminti ca Numerii, denumire cu care suntem mai obişnuiţi. 

Cartea Numerele înfăţişează desele răzvrătiri ale poporului evreu împotriva lui 
Dumnezeu şi pedepsele ce şi le-a atras astfel asupra sa. In acest mod, o nouă generaţie este pre- 
gătită, spre a nu mai cădea în aceleaşi păcate ca şi părinţii săi, o dată cu intrarea în Canaan. 

In ce ne priveşte, vom căuta în această scriere, mânaţi de scrierile patristice, traseul 
iniţiatic al celui ieşit din robie şi aflat pe drumul către tărâmul făgăduit, adică spre izbăvirea sa 
în Hristos. 



1 -irrcn 

2 ApvGfiov 



Comentarii la Cartea Numeiele 

CAPITOLUL 1 - Luptătorii lui Israel. 

1 : în cel de al doilea an de la ieşirea lor din ţara Egiptului, în ziua întâi a lunii a 
doua grăit-a Domnul către Moise în pustia Sinai, în cortul mărturiei, zicând: 

„Data fixată în verset indică o lună după înălţarea cortului; cf. Ieşirea 40, 17" 3 
2: „Număraţi toată obştea fiilor lui Israel după neamurile lor, după familiile lor, 
socotindu-le numărul după numele lor, om cu om, tot bărbatul 

După neamurile lor: „a se înţelege: după clanurile lor. Un clan cuprindea mai multe 
familii" 4 . După familiile lor. „literal: după casele lor părinteşti, ceea ce indică descendenţii 
unui părinte comun'*. 

3: de la douăzeci de ani în sus, tot cel ce poate ieşi la oaste în Israel, toţi să fie 
număraţi de tine şi de Aaron după armele lor. 

Este un prim recensământ efectuat în Israel, amintit, indirect, şi la Ieşirea 38,26. 
„Scopul recensământului a fost să se ştie capacitatea de luptă a oştirii lui Israel şi să se stabi- 
lească o organizaţie militară după regulele artei strategice" 6 . Dar, dacă ar fi vorba numai despre 
atât, nu s-ar justifica prezenţa acestor numărători în Scriptură. „Nu toţi sunt vrednici de 
numerele sfinte. Este o anumită rânduială în desemnarea acelora care trebuie să fie cuprinşi în 
Numerii lui Dumnezeu, Cartea Numerii oferindu-ne o dovadă concretă. In ea ni se raportează 
că, la porunca lui Dumnezeu, femeile nu trebuie numărate [...], fără îndoială din pricina 
slăbiciunii lor femeieşti. De asemenea nici un rob, din cauza nivelului de viaţă şi a moravurilor 
lor. Chiar dintre egipteni, nici unul dintre cei ce au fost încorporaţi poporului nu pot fi număraţi, 
pentru că sunt străini şi păgâni. Nu se vor număra toţi israeliţii, ci numai cei de la douăzeci de 
ani în sus. Nu se va lua în seamă numai vârsta, ci se va căuta să se ştie dacă omul se dovedeşte 
destul de tare pentru a purta războiul [...]. Nu numai o anumită vârstă, ci şi o anumită putere se 
cere israelitului. Pruncii nu sunt număraţi şi luaţi în seamă după aceste socoteli dumnezeieşti, 
decât atunci când este vorba despre primii născuţi sau despre urmaşii din ramura preoţească a 
lui Levi. [...] însă, dacă urmăm celor spuse de sentinţa lui Pavel şi credem că Legea este 
duhovnicească (Romani 7, 13) şi dacă înţelegem duhovniceşte cuprinsul ei, atunci din acest text 
se degajă o mare dobândă pentru suflet. Textul acesta mă învaţă că dacă depăşesc neputinţa 
copilăriei şi voi înceta să am cugetul unui copil şi dacă devenit bărbat am lepădat cele ale 
copilului (I Corinteni 13, 11) şi, aş zice, am devenit un om nou şi un om tânăr (I Ioan 2, 13), în 
stare a învinge răul, mă voi arăta vrednic să fac parte dintre aceia despre care este scris: toţi cei 
care vor merge la oaste în Israel, şi voi fi destul de bun ca să intru între Numerii sfinţi. Câtă 
vreme, însă, într-unui din noi rămân gânduri copilăreşti şi primejdioase, sau o trândăvie 
femeiască şi cicălitoare, ori dacă ne purtăm ca egiptenii şi ca păgânii, atunci nu suntem vrednici 
a fi socotiţi în numărul sfânt şi închinat lui Dumnezeu" 7 . „E limpede din acestea că bărbatul şi 
cel bun de luptă şi ajuns la tinereţe, adică la o vigoare duhovnicească şi la măsura vârstei plinirii 
lui Hristos, a fost înscris în cartea lui Dumnezeu. Căci socotesc că nu pentru altceva e numărat 
bărbatul ajuns la douăzeci de ani şi mai sus, decât ca să putem cugeta şi noi că cel plăpând şi 
nedesăvârşit la minte e respins ca nefolositor. Şi acestea sunt proprii celor încă nevârstnici, care 



3 Monumenta linguae dacoromanorum, Biblia 1688, pars IV, Numeri, (în continuare, abreviat: NUM), p. 204 

4 Biblia sau Sfânta Scriptură, Ediţie jubiliară a Sfântului Sinod, versiune diortosită după Septuaginta, redactată şi 
adnotată de Bartolomeu Valeriu Anania (în continuare, abreviat: BBVA), Editura Institutului Biblic şi de Misiune 
al Bisericii Ortodoxe Române (în continuare: EIB), Bucureşti, 2001, p. 156 

5 BBVA, p. 156 

6 NUM, p. 204 

7 Origen, Omilii la Cartea Numerii, I, 1 



n-au ajuns la măsura tinereţii, pe care o hotărăşte legea dumnezeiască [...]. Iar preţuit şi 
numărat şi cunoscut de Dumnezeu, după mulţime şi neamuri şi capete şi pe nume, e bărbatul şi 
cel în vigoare" 8 . 

4: Cu voi va mai fi câte un om din fiecare neam, bărbatul cel mai de seamă în 
familia sa. 

„Pentru Apolinarie [. . .] căpeteniile fiecărui trib ar fi îngerii" 9 . La fel în tâlcuirea de mai 
jos: 

„Fiecare seminţie îşi pune drept căpetenie, apărător, prim sfătuitor şi propunător al celor 
ce trebuie făcute, pe cel mai fioros şi luptător. Aceştia sunt închipuiţi prin [sau închipuie pe - n. 
n.] îngerii care sunt puşi peste cei aleşi şi scrişi în cartea vieţii. Căci s-a scris despre orice drept: 
Tăbări-va îngerul Domnului împrejurul celor ce se tem de Dânsul şi-i va izbăvi pe ei (Psalmi 
33, 7 - Biblia 1914)" 10 . Dregătoriile lumeşti urmează, astfel, unui model ceresc. 

5: Iată numele bărbaţilor care vor fi cu voi: din Ruben: Eliţur, fiul lui Şedeur; 

6: din Simeon: Şelumiel, fiul lui Ţurişadai; 

7: din Iuda: Naason, fiul lui Aminadab; 

8: din Isahar: Natanael, fiul lui Ţuar; 

9: din Zabulon: Eliab, fiul lui Helon; 

10: din fiii lui Iosif: Elişama, fiul lui Amin ud, din Efraim; şi Gămăliei, fiul lui 
Pedaţur, din Mânase; 

1 1 : din Veniamin: Abidan, fiul lui Ghedeon; 

12: din Dan: Ahiezer, fiul lui Amişadai; 

13: din Aşer: Paghiel, fiul lui Ocran; 

14: din Gad: Eliasaf, fiul luiRaguel; 

Raguel: „personajul de aici nu trebuie confundat cu Raguel, nepotul lui Avraam (Facerea 
25, 3), nici cu fiul lui Esau (Facerea 36, 4 etc), nici cu socrul lui Moise (Ieşirea 2, 18; Numerii 
10,29)" n . 

15: din Neftali: Ahira, fiul lui Enan. 

16: Aceştia sunt cei aleşi din obşte, capii seminţiilor strămoşeşti, căpeteniile peste 
mii în Israel". 

Pentru claritate, reluăm numele căpeteniilor triburilor lui Israel, alăturând traducerile ce 
ne-au părut a fi mai potrivite aici: 

I .Din Ruben: Eliţur (= Dumnezeu este stânca mea), fiul lui Şedeur (= duhul luminii). 
2.Din Simeon: Şelumiel (= pacea Domnului), fiul lui Ţurişadai (= Atotputernicul e 
stânca mea). 

3. Din Iuda: Naason (= şarpe), fiul lui Aminadab (= rudă darnică). 

4.Din Isahar: Natanael (= Dumnezeu a dat), fiul lui Ţuar (= mic). 

5. Din Zabulon: Eliab (= Dumnezeu e tată), fiul lui Helon (= puternic). 

6.Din Efraim: Elişama (= Dumnezeu a ascultat), fiul lui Amihud (= ruda vrednică de 

laudă). 

7.Din Mânase: Gămăliei (= recompensa lui Dumnezeu) fiul lui Pedaţur (Stânca a 

mântuit). 

8.Din Veniamin: Abidan (= tatăl judecă), fiul lui Ghedeon (= tăietor de lemne). 

9.Din Dan: Ahiezer (= fratele ajutorului), fiul lui Amişadai (= Atotputernicul e aliat). 

lO.Din Aşer: Paghiel (= Dumnezeu e soarta mea), fiul lui Ocran (= întristat). 

I I .Din Gad: Eliasaf (= Dumnezeu a adăugat), fiul lui Raguel (= păstorul lui Dumnezeu). 
12. Din Neftali; Ahira (= fratele răului), fiul lui Enan (= cel cu ochi buni). 

8 Sf. Chirii al Alexandriei, închinarea şi slujirea în Duh şi Adevăr, IV 

9 Septuaginta 1, Geneza. Exodul. Leviticul. Numerii. Deuteronomul, (în continuare, abreviat: SEP 1), Colegiul 
Noua Europă/Polirom, Bucureşti/Iaşi, 2004, p. 427 

10 Sf. Chirii al Alexandriei, închinarea şi slujirea în Duh şi Adevăr, IV 
"SEPl,p. 428 



„Seminţiile sunt înşiruite conform ordinei obişnuite (cf. Ieşirea 1,1-4). Lista notabililor arată 
că Israel în vremea aceea constituia o comunitate ierarhizată. Cei chemaţi nu sunt slujbaşi temporari, 
ci oameni de mare vază, cu un rol activ în organizarea şi conducerea triburilor" 12 . Biblia 1688 îi 
numeşte boiari. „Există în Numerii, ca şi în alte părţi din Vechiul Testament, o adevărată voluptate 
a numerelor şi genealogiilor, demonstrată, printre altele, şi de frecvenţa repetiţiilor de acest gen. 
Modelul apare şi în literatura română" 13 . 

17: Moise şi Aaron i-au luat pe bărbaţii aceştia ce fuseseră numiţi pe numele lor, 

18: au adunat toată obştea în ziua cea dintâi a lunii a doua din anul al doilea, şi au 
înscris, după spiţa neamurilor lor, pe toţi bărbaţii de la douăzeci de ani în sus, pe seminţii, 
pe familii şi pe numele lor, om cu om. 

19: Numărătoarea aceasta a făcut-o Moise în pustia Sinai, aşa cum îi poruncise 
Domnul. 

„Pentru Origen {Horn. Num. 1, 3) triburile prefigurează ordinea în momentul învierii 
eshatologice. Sprijinindu-se pe I Corinteni 15, 23 şi pe Ioan 14, 2, Origen afirmă că fiecare 
suflet înviat va fi înscris, după criterii spirituale, într-unui din cele patru triburi [principale]: al 
lui Ruben (pentru că a trăit cuviincios), al lui Simeon (pentru că a fost ascultător), al lui Levi 
(pentru calităţile de preot) şi al lui Iuda (pentru căşi-a dominat intelectul)" 14 . 

20: Fiii lui Ruben - întâiul născut al lui Israel - după neamurile lor, după rudenia 
lor, după familiile lor, socotindu-i om cu om după numărul numelor lor, toţi bărbaţii de la 
douăzeci de ani în sus, toţi cei în stare să poarte arme: 

21: din seminţia lui Ruben au fost număraţi patruzeci şi şase de mii cinci sute. 

22: Fiii lui Simeon, după neamurile lor, după rudenia lor, după familiile lor, 
socotindu-i om cu om după numărul numelor lor, toţi bărbaţii de la douăzeci de ani în sus, 
toţi cei în stare să poarte arme: 

23: din seminţia lui Simeon au fost număraţi cincizeci şi nouă de mii trei sute. 

24: Fiii lui Gad, după neamurile lor, după rudenia lor, după familiile lor, socotindu- 
i om cu om după numărul numelor lor, toţi bărbaţii de la douăzeci de ani în sus, toţi cei în 
stare să poarte arme: 

25: din seminţia lui Gad au fost număraţi patruzeci şi cinci de mii şase sute 
cincizeci. 

26: Fiii lui Iuda, după neamurile lor, după rudenia lor, după familiile lor, 
socotindu-i om cu om după numărul numelor lor, toţi bărbaţii de la douăzeci de ani în sus, 
toţi cei în stare să poarte arme: 

27: din seminţia lui Iuda au fost număraţi şaptezeci şi patru de mii şase sute. 

28: Fiii lui Isahar, după neamurile lor, după rudenia lor, după familiile lor, 
socotindu-i om cu om după numărul numelor lor, toţi bărbaţii de la douăzeci de ani în sus, 
toţi cei în stare să poarte arme: 

29: din seminţia lui Isahar au fost număraţi cincizeci şi patru de mii patru sute. 

30: Fiii lui Zabulon, după neamurile lor, după rudenia lor, după familiile lor, 
socotindu-i om cu om după numărul numelor lor, toţi bărbaţii de la douăzeci de ani în sus, 
toţi cei în stare să poarte arme: 

3 1 : din seminţia lui Zabulon au fost număraţi cincizeci şi şapte de mii patru sute. 

32: Dintre fiii lui Iosif: fiii lui Efraim, după neamurile lor, după rudenia lor, după 
familiile lor, socotindu-i om cu om după numărul numelor lor, toţi bărbaţii de la douăzeci 
de ani în sus, toţi cei în stare să poarte arme: 

12 NUM, p. 204 

13 NUM, p. 204 
14 SEPl,p. 428 



33: din seminţia lui Efraim au fost număraţi patruzeci de mii cinci sute; 

34: fiii lui Mânase, după neamurile lor, după rudenia lor, după familiile lor, 
socotindu-i om cu om după numărul numelor lor, toţi bărbaţii de la douăzeci de ani în sus, 
toţi cei în stare să poarte arme: 

35: din seminţia lui Mânase au fost număraţi treizeci şi două de mii două sute. 

36: Fiii lui Veniamin, după neamurile lor, după rudenia lor, după familiile lor, 
socotindu-i om cu om după numărul numelor lor, toţi bărbaţii de la douăzeci de ani în sus, 
toţi cei în stare să poarte arme: 

37: din seminţia lui Veniamin au fost număraţi treizeci şi cinci de mii patru sute. 

38: Fiii lui Dan, după neamurile lor, după rudenia lor, după familiile lor, socotindu- 
i om cu om după numărul numelor lor, toţi bărbaţii de la douăzeci de ani în sus, toţi cei în 
stare să poarte arme: 

39: din seminţia lui Dan au fost număraţi şaizeci şi două de mii şapte sute. 

40: Fiii lui Aşer, după neamurile lor, după rudenia lor, după familiile lor, socotindu- 
i om cu om după numărul numelor lor, toţi bărbaţii de la douăzeci de ani în sus, toţi cei în 
stare să poarte arme: 

41: din seminţia lui Aşer au fost număraţi patruzeci şi una de mii cinci sute. 

42: Fiii lui Neftali, după neamurile lor, după rudenia lor, după familiile lor, 
socotindu-i om cu om după numărul numelor lor, toţi bărbaţii de la douăzeci de ani în sus, 
toţi cei în stare să poarte arme: 

43: din seminţia lui Neftali au fost număraţi cincizeci şi trei de mii patru sute. 

44: Acestea sunt numerele ieşite din numărătoarea făcută de Moise şi Aaron 
împreună cu cei doisprezece bărbaţi, căpeteniile lui Israel, câte un bărbat pentru fiecare 
seminţie, după neamul strămoşesc. 

45: Aşadar, întregul număr al fiilor lui Israel, cu armele lor, al celor de la douăzeci 
de ani în sus, al tuturor celor în stare să iasă la război întru Israel, 

46: a fost de şase sute trei mii cinci sute cincizeci. 

Reluăm datele acestui prim recensământ: 



Seminţia 


Numărul luptătorilor 


Ruben 


46 500 


Simeon 


59 300 


Gad 


45 650 


Iuda 


74 600 


Isahar 


54 400 


Zabulon 


57 400 


Efraim 


40 500 


Mânase 


32 200 


Veniamin 


35 400 


Dan 


62 700 


Aşer 


41500 


Neftali 


53 400 


Israel 


603 550 



„Rezultatul recensământului este considerat de majoritatea cercetătorilor prea mare faţă 
de numărul populaţiei care ar fi existat atunci" 15 . Plecând de la această presupunere, unii autori 
au căutat mesaje cabalistice în numerele de mai sus. Noi n-am văzut ascunse aici sensuri 



15 NUM, p. 204 



mistice, părându-ne forţate astfel de încercări. Oricum, numărul celor înscrişi ar indica un popor 
foarte numeros în acel timp, suficient pentru a stăpâni Canaanul; dar la Ieşirea 23, 29-30 se 
arată că Dumnezeu va alunga treptat pe canaaniţi dinaintea lui Israel, ca să nu se pustiască 
pământul şi să nu se înmulţească fiarele sălbatice, rezultând că evreii nu erau foarte numeroşi. 
Problema încă n-a fost rezolvată mulţumitor; în ce ne priveşte, nu dorim să avansăm ipoteze 
care, de altfel, nici nu credem că ar folosi prea mult. 

„Theodoret al Cyrului se întreabă de ce Dumnezeu a poruncit numărarea poporului? 
Răspuns: vrea să arate că şi-a ţinut promisiunea făcută lui Avraam, în Facerea 22, 17, de a-i 
dărui o descendenţă numeroasă ca stelele de pe cer şi ca nisipul mării (Qu. Num. I)" 16 . 

47: Cu ei însă nu au fost număraţi şi leviţii după seminţia părinţilor lor. 

48: Şi a grăit Domnul către Moise, zicând: 

49: „Vezi ca seminţia lui Levi să n-o treci la numărătoare; numărul lor să nu-1 
socoteşti între fiii lui Israel; 

50: ci pe leviţi rânduieşte-i la cortul mărturiei şi la toate lucrurile lui şi la toate câte 
sunt în el. Ei vor purta cortul cu toate lucrurile lui, vor sluji în el, şi-mprejurul cortului îşi 
vor aşeza tabăra. 

5 1 : Când va fi să plece cortul, leviţii îl vor strânge; când va fi să se oprească, leviţii îl 
vor întinde; străinul care se va apropia va fi omorât. 

„Străinul, cu sensul: profanul; cel ce nu este nici preot, nici levit; cel ce nu este învestit cu 
sacerdoţiu şi care, profanând locul cel sfânt al prezenţei lui Dumnezeu, urmează să moară; vezi 
Ieşirea 19, 12" 17 . 

52: Fiii lui Israel vor tăbărî fiecare în tabăra sa, fiecare sub steagul său şi sub armele 
sale. 

53: Iar leviţii îşi vor aşeza tabăra în apropiere, împrejurul cortului mărturiei, ca nu 
cumva păcat să fie întru fiii lui Israel; ei, leviţii, vor fi straja cortului mărturiei". 

Ca nu cumva păcat să fie întru fiii lui Israel: „Ebr.: ca nu cumva Mânia {Domnului) să 
fie asupra obştii fiilor lui Israel. Septuaginta reţine cauza Mâniei, nu efectul păcatului" 18 . 

54: Şi au făcut fiii lui Israel după tot ceea ce Domnul le poruncise lui Moise şi 
Aaron; aşa au făcut. 

Separarea e evidentă şi din grija cu care sunt încredinţate sacerdoţilor obiectele sfinţite, 
fiind dat morţii străinul care le-ar fi atins. „Străinul, cu sensul: profanul; cel ce nu este nici 
preot, nici levit; cel ce nu este învestit cu sacerdoţiu şi care, profanând locul cel sfânt al 
prezenţei lui Dumnezeu, urmează să moară" 19 . E sugerată moartea în care se cufundă cel ce se 
apropie cu nevrednicie de cele sfinte; desigur, în Biserică, atenţia faţă de sacru trebuie să fie 
mult mai mare decât în Legea veche. E ceea ce nu înţeleg grupările desprinse din Reformă, 
căzute într-un laicism cras. 

Leviţii, ca trib sacerdotal, sunt număraţi aparte de restul poporului. „Aşadar, s-a înscris 
poporul, dar Dumnezeu a pus oarecum deoparte neamul ales şi sfinţit şi nu 1-a lăsat în acelaşi 
rând cu ceilalţi, ci i-a rezervat locul de frunte [...]. Căci sorţul sfinţilor e deosebit şi răsplăţile 
lor sunt cele mai înalte" 20 . 



CAPITOLUL 2 - Tabăra poporului lui Israel. 

1: Grăit-a Domnul către Moise şi Aaron, zicând: 

2: „Fiii lui Israel să-şi aşeze fiecare tabăra lângă steagul său, în preajma semnelor 



16 



SEPl,p. 430 
17 BBVA,p. 157 
18 BBVA,p. 157 
19 BBVA,p. 157 
20 Sf. Chirii al Alexandriei, închinarea şi slujirea în Duh şi Adevăr, XIII 



familiei sale; îşi vor aşeza taberele cu faţa spre cortul mărturiei şi-mprejurul lui. 

„întregul capitol e dedicat modului în care cele douăsprezece triburi ale lui Israel îşi 
aşează taberele pe durata unui popas. Schema întregii tabere e un pătrat pe ale cărui laturi se 
află câte trei triburi, două din ele avându-şi la mijloc pe cel principal. In mijlocul pătratului se 
află cortul mărturiei, străjuit de leviţi. Principiul dominant este acela că întotdeauna Dumnezeu 
- prezent, activ şi grăitor în cortul mărturiei - Se află în centrul poporului" 21 . „Origen 
interpretează în sens moral şi alegoric, în lumina pasajului din I Corinteni 14, 40 {Horn. Num. 
2). Tagma [tabăra; ceata - SEP 1] este pusă în relaţie cu ordinul (imagine militară). Fiecare ins 
trebuie să-şi cunoască ceata, ordinul din care face parte şi să aibă un comportament potrivit 
cerinţelor ordinului respectiv, mai ales atunci când e vorba de preoţie. însemnele sunt, pentru 
Origen, genele fiecărui individ în parte, care-i definesc caracterul şi-1 disting de ceilalţi. Cât 
despre casele strămoşilor [sintagmă absentă în versiunea Anania, cuprinsă în termenul familie], 
acestea prefigurează diferitele familii cereşti în care sufletele vor intra după moarte" 22 . 

3: întâi, spre răsărit, va poposi tabăra lui Iuda, cu armiile ei; căpetenia fiilor lui 
Iuda este Naason, fiul lui Aminadab, 

4: cu oştenii săi în număr de şaptezeci şi patru de mii şase sute. 

„Seminţia lui Iuda, pentru că era mai cinstită, şi-a fixat locuinţa spre Răsărit" 23 . Din Iuda 
avea să Se nască Mântuitorul Hristos; Răsăritul (gr. Anatoli), II indică tot pe Hristos, numit 
astfel la Ieremia 23, 5; Luca 1, 78; II Petru 1, 19 ş. a. 

5: Alături va poposi seminţia lui Isahar; căpetenia fiilor lui Isahar este Natanael, fiul 
lui Ţuar, 

6: cu oştenii săi în număr de cincizeci şi patru de mii patru sute. 

7: De cealaltă parte va poposi seminţia lui Zabulon; căpetenia fiilor lui Zabulon este 
Eliab, fiul lui Helon, 

8: cu oştenii săi în număr de cincizeci şi şapte de mii patru sute. 

„Pentru Origen (Horn. Num. 3, 3), cele patru diviziuni ale taberei, spre cele patru puncte 
cardinale, simbolizează cele patru ordine de sfinţi despre care ar vorbi [Epistola către] Evrei 12, 
18-23 şi care formează o ierarhie: cel mai sus, Biserica întâilor-născuţi înscrişi în ceruri; apoi, 
corul îngerilor; urmează Ierusalimul ceresc şi, cel mai jos, muntele Sion" 24 . 

9: Toţi cei număraţi în tabăra lui Iuda, o sută optzeci şi şase de mii patru sute după 
armiile lor, vor porni întâi. 

„După Theodoret, tribul lui Iuda este foarte numeros, ca semn al naşterii lui Iisus Hristos 
din sânul lui (Qu. Num. 3, PG 80, 352-353)" 25 . 

10: Spre miazăzi va fi tabăra lui Ruben, cu armiile ei; căpetenia fiilor lui Ruben este 
Eliţur, fiul lui Şedeur, 

1 1 : cu oştenii săi în număr de patruzeci şi şase de mii cinci sute. 

12: Lângă el va poposi seminţia lui Simeon; căpetenia fiilor lui Simeon este Şelumiel, 
fiul lui Ţurişadai, 

13: cu oştenii săi în număr de cincizeci şi nouă de mii trei sute. 

14: De cealaltă parte va poposi seminţia lui Gad; căpetenia fiilor lui Gad este Eliasaf, 
fiul lui Raguel, 

15: cu oştenii săi în număr de patruzeci şi cinci de mii şase sute cincizeci. 

16: Toţi cei număraţi în tabăra lui Ruben, o sută cincizeci şi una de mii patru sute 
cincizeci după armiile lor, vor porni în rândul al doilea. 

17: Atunci va porni cortul mărturiei, cu tabăra leviţilor în mijlocul celorlalte tabere; 
cum au poposit, aşa vor şi pleca, fiecare ţinându-se de rândul său. 

21 BBVA,p. 157 

22 SEPl,p. 431 

23 Sf. Ioan Damaschin, Dogmatica, IV, 12 

24 SEPl,p. 431 

25 SEPl,p. 431 



18: Spre apus va poposi tabăra lui Efraim cu armiile ei; căpetenia fiilor lui Efraim 
este Elişama, fiul lui Amihud, 

19: cu oştenii săi în număr de patruzeci de mii cinci sute. 

20: Lângă ea se va aşeza seminţia lui Mânase; căpetenia fiilor lui Mânase este 
Gămăliei, fiul lui Pedaţur, 

21: cu oştenii săi în număr de treizeci şi două de mii două sute. 

22: De cealaltă parte se va aşeza seminţia lui Veniamin; căpetenia fiilor lui Veniamin 
este Abidan, fiul lui Ghedeon, 

23: cu oştenii lui în număr de treizeci şi cinci de mii patru sute. 

24: Toţi cei număraţi în tabăra lui Efraim, o sută opt mii o sută după armiile lor, vor 
porni în al treilea rând. 

25: La miazănoapte se va aşeza tabăra lui Dan cu armiile ei; căpetenia fiilor lui Dan 
este Ahiezer, fiul lui Amişadai, 

26: cu oştenii săi în număr de şaizeci şi două de mii şapte sute. 

27: Lângă el îşi va aşeza tabăra seminţia lui Aşer; căpetenia fiilor lui Aşer este Pa- 
ghiel, fiul lui Ocran, 

28: cu oştenii săi în număr de patruzeci şi una de mii cinci sute. 

29: De cealaltă parte îşi va aşeza tabăra seminţia lui Neftali; căpetenia fiilor lui 
Neftali este Ahira, fiul lui Enan, 

30: cu oştenii săi în număr de cincizeci şi trei de mii patru sute. 

Notăm aici, extrăgând dintr-un comentariu mai vast, că „genealogiile biblice se constituie 
în model stilistic pentru mulţi scriitori, vechi sau moderni" 26 . 

3 1 : Toţi cei număraţi în tabăra lui Dan, o sută cincizeci şi şapte de mii şase sute după 
armiile lor, vor porni cei din urmă, cum le este rândul". 

„Cel ce poate, să afle prin simboluri şi calea care a fost arătată acelor oameni care se vor 
înălţa spre cele dumnezeieşti. Să citească [...] Numerii, să caute pe cineva care să-1 iniţieze în 
misterele arătate prin taberele fiilor lui Israel. Se precizează acolo care anume seminţii au fost 
puse la sud-vest sau la sud, care erau cele de lângă mare şi care erau la miazănoapte, acestea fiind 
ultimele" 27 . „Vezi că înainte a fost pus Iuda şi cei împreună cu el şi că el are locul ales, cel spre 
Răsărit şi spre miazăzi? Căci cei în Hristos sunt în lumină şi ard de duh. Al doilea e Rubin şi cei 
împreună cu el. Şi cei de al treilea sunt iarăşi cei născuţi din liberă. Apoi după aceştia alţi trei, cei 
din servitoare, despre care s-a spus că vor purcede cei din urmă. Deci ne e vădit şi cu totul neîndo- 
ielnic că al doilea, sau cel în Hristos, a fost cinstit şi chemat înaintea celui întâi născut, şi cel liber 
în credinţă înaintea celor din robie? Căci cei dintâi, care sunt din Iuda, merg înainte pentru 
Hristos. Iar ceilalţi de-abia vin pe urmă şi sunt puşi în rândul al doilea" 28 . In aşezarea taberei, 
locurile cele mai de cinste revin urmaşilor fiilor Liei; în primul rând, e poziţia centrală a lui Levi; 
apoi, spre Răsărit, sunt Iuda, Isahar şi Zabulon. Către sud sunt alţi doi fii ai Liei, Ruben şi 
Simeon, numărul lor fiind completat cu Gad, născut din roabă. La apus tăbărau urmaşii Rahilei, 
Efraim şi Mânase, din Iosif, şi Veniamin; în sfârşit, către nord erau Dan, Aşer şi Neftali, aceştia 
fiind toţi născuţi din roabe. 

32: Acesta este numărul fiilor lui Israel după familiile lor strămoşeşti; întru totul, 
numărul celor socotiţi în tabere după armiile lor: şase sute trei mii cinci sute cincizeci. 

Acelaşi rezultat ca la 1, 46. 

33: Iar leviţii nu au fost număraţi cu ei, aşa cum Domnul îi poruncise lui Moise. 

34: Şi au făcut fiii lui Israel tot ceea ce Domnul îi poruncise lui Moise: aşa îşi aşezau 
taberele în rândurile rânduite, şi tot aşa porneau, fiecare ţinându-se de rudenia sa şi de 
neamul părinţilor săi. 



26 NUM, p. 205 

27 Origen, Contra lui Celsus, VI, 23 

28 Sf. Chirii al Alexandriei, închinarea şi slujirea în Duh şi Adevăr, X 



„Această bogăţie de urmaşi a fost promisă de Domnul părinţilor lui Israel (cf. Facerea 13, 
16; 28, 14). Ordinea trupelor la plecare şi popas urmează un protocol tradiţional. Cortul principal 
e plasat în mijlocul taberei ca în campaniile faraonului Ramses II" 29 . 

Următoarele două capitole vor trata despre leviţi, socotiţi deosebit de restul poporului. 



CAPITOLUL 3 - Numărătoarea leviţilor şi slujbele lor. 

1 : Iată-i pe urmaşii lui Aaron şi pe ai lui Moise, la vremea când a grăit Domnul cu 
Moise pe Muntele Sinai. 

2: Iată numele fiilor lui Aaron: Nadab, întâiul-născut, Abiud, Eleazar şi Itamar. 

3: Acestea sunt numele fiilor lui Aaron, preoţii cei cu capetele unse şi cu mâinile 
sfinţite spre slujirea preoţească. 

4: însă Nadab şi Abiud au murit în faţa Domnului, atunci când au adus ei foc 
străin înaintea Domnului, în pustia Sinai. Ei n-au avut copii, aşa că Eleazar şi Itamar au 
fost cei ce s-au rânduit împreună cu Aaron, tatăl lor. 

Despre moartea fiilor lui Aaron, Nadab şi Abiud, s-a vorbit în Cartea Levitic 10, 1-7. 
„Actul de profanare de care s-au făcut vinovaţi Nadab şi Abiud, acel foc străin (profan, comun, 
împotriva legii), a constat în folosirea unor cădelniţe proprii şi nu a instrumentului de cult al 
sanctuarului, tămâierea în afară de timpul jertfei de dimineaţă şi de seară şi, mai ales, alimentarea 
căţuilor cu alt foc decât acela sfinţit la altar" 30 . „Pentru Philon, Nadab şi Abiud reprezintă 
intelectul despuiat de pasiuni care, prin virtute, se întoarce în eter, migrând astfel dinspre lumea 
creată spre cea necreată (Confus. 156; Her. 309; Fuga 59; Somn. II, 67). Pentru Irineu (Adv. haer. 
IV, 26, 2), Nadab şi Abiud, care aduc foc străin, îi prefigurează pe eretici, care introduc învăţături 
străine în Biserică" 31 . 

5: Atunci a grăit Domnul către Moise, zicând: 

6: „Ia seminţia lui Levi şi pune-o la-ndemâna lui Aaron preotul, ca să-1 ajute-n 
slujbă. 

7: Ei vor păzi ce are el de păzit şi ceea ce au de păzit fiii lui Israel înaintea cortului 
mărturiei, făcând slujbele cortului. 

8: Ei vor păzi toate lucrurile cortului mărturiei şi vor lua asupră-le sarcinile fiilor lui 
Israel, făcând slujbele cortului. 

9: Pune-i pe leviţi la-ndemâna lui Aaron şi a fiilor săi, preoţii; ei îmi vor fi dăruiţi 
Mie, ei dintre fiii lui Israel. 

10: Iar pe Aaron şi pe fiii săi îi vei pune mai-mari peste cortul mărturiei; în grija lor 
va fi slujba preoţească şi toate cele ce sunt pe jertfelnic şi înlăuntrul perdelei; străinul care 
se va apropia să fie omorât". 

„Altă dată, serviciile inferioare ale cultului, ca tăiatul lemnelor sau căratul apei, erau 
îndeplinite de prizonieri de război sau de sclavi, în general necircumcişi. Pângăritorul [străinul] 
apare în unele versiuni ca acela ce este străin de tribul leviţilor" 32 . „Theodoret se întreabă, în Qu. 
Num. 4 (PG 80, 353 AB), care sunt exact atribuţiunile preoţilor şi ale leviţilor? După aceste 
versete, spune el, preoţii aduc sacrificiile, iar leviţii sunt ajutoarele preoţilor şi păzitorii cortului" 33 . 

„Şi în acestea avem un chip (tip) curat al lui Hristos, pe care L-a aşezat Tatăl peste casa 
Lui, a Cărui casă suntem noi. Iar cei ce preoţesc împreună cu Aaron înfăţişează limpede ceata 
sfântă şi vrednică de laudă a sfinţilor Apostoli, împreună lucrători şi împreună liturghisitori cu 

29 NUM, p. 205 

30 NUM, p. 205 
31 SEPl,p. 433 
32 NUM, p. 205 
33 SEPl,p. 433 



Hristos" 34 . Aaron, ca Arhiereu, închipuie pe Hristos. 

11: Şi a grăit Domnul către Moise, zicând: 

12: „Iată, din mijlocul fiilor lui Israel Eu i-am luat pe leviţi în locul a tot întâi- 
născutul, cel ce se naşte-ntâi între fiii lui Israel; în schimbul lor vor fi, şi ai Mei vor fi 
leviţii; 

13: fiindcă toţi întâi-născuţii sunt ai Mei; în ziua-n care i-am lovit pe toţi întâi- 
născuţii din ţara Egiptului Mi i-am sfinţit Mie pe toţi întâi-născuţii lui Israel, de la om 
până la dobitoc; ai Mei vor fi! Eu sunt Domnul!" 

„Dumnezeu a ales o singură seminţie pentru serviciul divin, ca prin unitatea sanctuarului 
şi a sacerdoţiului să se păstreze unitatea credinţei şi, implicit, a naţiunii. [...] Motivul pentru 
care a fost aleasă seminţia lui Levi şi nu o alta dintre cele douăsprezece nu este bine cunoscut. 
Se poate spune că aşa a fost voia Domnului, ca această seminţie să împlinească o astfel de 
misiune. Dar se ştie totuşi că, atunci când evreii s-au dedat cultului idolatru, în Sinai, cerându-i 
lui Aaron să le facă viţelul de aur, cei care s-au împotrivit şi mai apoi au manifestat un zel 
deosebit în suprimarea acestei practici idolatre au fost leviţii (Ieşirea 32, 26-29)" 35 . Leviţii sunt 
aleşi în locul celor întâi-născuţi din Israel, deşi ei nu sunt întâi-născuţi; Levi nu e primul născut 
al lui Israel, iar ceata leviţilor, desigur, nu e alcătuită doar din întâi-născuţi. într-un alt sens, ei 
sunt întâi-născuţi ai minţii văzătoare de Dumnezeu (Israel), dar nu în înţeles trupesc, căci aceasta 
nici n-ar fi cu putinţă în relaţia noastră cu Cel netrupesc. Versetele 11-13 constituie „al doilea 
discurs al Domnului despre leviţi. După Philon (Her. 124), leviţii sunt deopotrivă tribul 
consacrat lui Dumnezeu şi simbolul intelectului întors spre Dumnezeu. După Sacrif. 118-134, 
leviţii reprezintă raţiunea care-şi găseşte refugiul în Dumnezeu. La rândul său, Origen 
interpretează dintre fiii lui Israel (i. e. din mijlocul fiilor lui Israel) ca o indicaţie asupra 
imparţialităţii levitice: levitul nu deviază nici spre stânga, nici spre dreapta, după expresia din 
Numerii 20, 17, fiind garantul fidelităţii faţă de Dumnezeu" 36 . 

„Aşadar i-a primit pe leviţi în loc de întâi-născuţi, ca sfinţi. Şi ştim din Epistola către 
Evrei (12, 23) că sfinţii sunt întâi-născuţi. [. . .] Dar, după cum sfinţii Bisericii sunt întâi-născuţi, 
la fel sunt şi leviţii, fiindcă şi ei sunt întâi-născuţi. Ei nu după rânduiala naşterii sunt sfinţi, ci 
după darul sfinţirii. Căci Levi a fost al treilea fiu al Liei, şi nu primul (Facerea 29, 34). Dar cel 
ce se sfinţeşte este el însuşi prim-născut. Cum adică? Ascultă ce se spune într-un psalm: 
păcătoşii au rătăcit din pântece (57, 3). Ai înţeles că este întâi-născut cel ce a ieşit primul din 
pântecele mamei sale, înţelegându-se prin aceasta mama cea bună, de care nu se rătăcesc sfinţii, 
ci păcătoşii" 37 . Iar mama cea bună este, desigur, Biserica. 

14: Şi a grăit Domnul către Moise în pustia Sinai, zicând: 

15: „Numără-i pe fiii lui Levi, după familiile lor părinteşti, după rudenia lor; îi vei 
număra pe toţi cei de parte bărbătească, de la o lună-n sus". 

„S-a înscris poporul de la douăzeci de ani în sus. Căci nu învredniceşte legea cea precisă 
pe cei moi şi slabi să fie înscrişi în cartea lui Dumnezeu. [ . . . ] Dar la leviţi s-a făcut înscrierea de 
la o lună. Căci Stăpânul tuturor primeşte, şi chiar cu mare plăcere, pruncia în Hristos a celor 
aleşi, ca şi înţelepciunea. Pentru că e un lucru deosebit a se distinge cineva în amândouă, adică 
în înţelepciunea şi în simplitatea cea după Hristos" 38 . Ni se cere să fim şi, totodată, să nu fim 
prunci, după cuvântul Apostolului Pavel: Fraţilor, nu fiţi prunci la minte, ci fiţi prunci prin 
nerăutate, iar la minte fiţi desăvârşiţi (I Corinteni 14, 20). Cei ce au înţelepciunea unită cu 
nerăutatea sunt vrednici a-I sluji Domnului la jertfehic şi a pătrunde tainele de după perdea. 

16: Moise şi Aaron i-au numărat după cuvântul Domnului, aşa cum le poruncise 
Domnul. 



34 Sf. Chirii al Alexandriei, închinarea şi slujirea în Duh şi Adevăr, XIII 

35 AB, pp. 227-228 
36 SEPl,p. 433 

37 Sf. Ambrozie al Milanului, Scrisori, XXXIII, 4-5 

38 Sf. Chirii al Alexandriei, închinarea şi slujirea în Duh şi Adevăr, XIII 

17: Iată acum numele fiilor lui Levi: Gherşon, Cahat şi Merari. 

18: Şi iată numele fiilor lui Gherşon, după rudeniile lor: Libni şi Şimei. 

19: Fiii lui Cahat, după rudeniile lor: Amram, Iţhar, Hebron şi Uziel. 

20: Fiii lui Merari, după rudeniile lor: Mahli şi Muşi. Acestea sunt neamurile lui 
Levi, după familiile lor părinteşti. 

21: De Gherşon se ţin neamul lui Libni şi neamul lui Şimei; aceste neamuri sunt ale 
lui Gherşon. 

22: Cei număraţi ai lor, socotindu-se toţi cei de parte bărbătească de la o lună-n 
sus, cei număraţi ai lor au fost şapte mii cinci sute. 

23: Fiii lui Gherşon îşi aşezau tabăra în spatele cortului, spre asfinţit. 

24: Căpetenia casei părinteştia neamului lui Gherşon era Eliasaf, fiul lui Lael. 

25: La cortul mărturiei, fiii lui Gherşon aveau în seamă cortul şi acoperământul 
lui, vălul de la uşa cortului adunării, 

26: pânzele curţii, perdeaua de la intrarea-n curtea cortului, precum şi toate 
obiectele lui. 

27: De Cahat se ţin neamul lui Amram, neamul lui Iţhar, neamul lui Hebron şi 
neamul lui Uziel; aceste neamuri sunt ale lui Cahat. 

28: Socotindu-i pe toţi cei de parte bărbătească de la o lună-n sus, numărul celor ce 
aveau în seamă sfântul locaş era de opt mii trei sute. 

29: Neamurile fiilor lui Cahat îşi aşezau tabăra într-o latură a cortului, spre 
miazăzi. 

30: Căpetenia casei părinteştia neamului lui Cahat era Elţafan, fiul lui Uziel. 

31: In paza lor se aflau chivotul, masa, sfeşnicul, jertfelnicul, obiectele pentru 
sfintele slujbe, perdeaua cu toate ale ei. 

Perdeaua (KaxaKd^vppa): e vorba despre vălul care despărţea sfânta de sfânta 
sfintelor. 

32: Căpetenie peste căpeteniile leviţilor era Eleazar, fiul preotului Aaron, rânduit 
să privegheze pe cei ce aveau în seamă sfântul locaş. 

33: De Merari se ţin neamul lui Mahli şi neamul lui Muşi; aceste neamuri sunt ale 
lui Merari; 

34: socotindu-i pe toţi cei de parte bărbătească de la o lună-n sus, numărul lor era 
de şase mii două sute. 

35: Căpetenie peste casa părintească a neamului lui Merari era Ţuriel, fiul lui 
Abihael. Ei îşi aşezau tabăra într-o latură a cortului, spre miazănoapte 

36: Fiii lui Merari aveau în seamă pilaştrii cortului, zăvoarele, stâlpii şi tălpicele 
lui, şi toate lucrurile şi uneltele lor, 

37: stâlpii curţii de jur-împrejur, cu tălpicele, ţăruşii şi frânghiile lor. 

38: Iar în partea din faţă a cortului mărturiei, spre răsărit, îşi aşezau tabăra Moise, 
Aaron şi fiii acestuia, în seama cărora se afla sfântul locaş pe care-ar fi trebuit să-1 aibă-n 
seamă fiii lui Israel. Străinul ce se va apropia va fi omorât. 

„Diferitele munci săvârşite de leviţi la montarea, demontarea şi transportul 
tabernacolului nu sunt o degradare, ci au un caracter sacru, continuarea serviciului divin pe care 
doar preoţii consacraţi au îngăduinţa s-o facă" 39 . 

Leviţii se împărţeau în trei familii, după fiii lui Levi: Gherşon, Cahat şi Merari (Facerea 
46,11). Aceste neamuri se subîmpartîn familii, după fiii acelora, astfel: 

Gherşon: Libni (= cel alb) şi Şimei (= renumit); 

Cahat: Amram (= popor nobil), Iţhar (= strălucire), Hebron (= uniune) şi Uziel (= 
puterea Domnului); 

Merari: Mahli (= fragil) şi Muşi (= îndepărtat). 



' NUM, p. 205 

Moise şi Aaron aparţineau neamului lui Cahat, pe linia lui Amram (Ieşirea 6,16-20). 
Căpetenii peste familii erau: 

Eliasaf{= Dumnezeu a adăugat), fiul lui Lael (= cel ce aparţine lui Dumnezeu), peste 
familiile din neamul lui Gherşon; 

Ţuriel (= stânca mea este Dumnezeu), fiul lui Abihael (= tatăl puterii), peste familiile 
din neamul lui Merari; 

Elţafan (= Dumnezeu a ascuns), fiul lui Uziel (= puterea Domnului), peste familiile din 
neamul lui Cahat. Căpetenie peste căpeteniile leviţilor era preotul Eleazar, fiul lui Aaron. 

Cortul adunării era străjuit, în cele patru laturi, de către familiile leviţilor, astfel: 
Gherşon la apus; Cahat în sud; Merari în nord; Moise, Aaron şi fiii săi către Răsărit. Chiar şi 
numai din această aşezare este evidentă poziţia dominantă a aaroniţilor. 

După numărul celor recenzaţi, familiile levitice se prezentau, la acel moment, astfel: 
Gherşon - 7500; Cahat - 8300; Merari - 6200. 

39: întru totul, numărul leviţilor număraţi de Moise şi Aaron din porunca 
Domnului, după neamurile lor, parte bărbătească de la o lună-n sus, au fost douăzeci şi 
două de mii. 

„După tradiţia rabinică, Aaron trebuie şters de pe listă, în sensul că el nu trebuie inclus 
în numărul leviţilor număraţi. ♦ Douăzeci şi două de mii: După Origen (Horn. Num. 4, 1), 22 
000 este un număr excelent, întrucât îl conţine pe 22, care reprezintă numărul literelor 
alfabetului ebraic, al patriarhilor, al creaturilor etc. Simbolizează, în chip mistic, suma tuturor 
făpturilor" 40 '. 

Deşi, faţă de celelalte triburi, leviţii simt număraţi de la o lună în sus, şi nu de la 
douăzeci de ani, numărul lor este foarte mic, comparativ cu al acelora. Poate fi aici indicaţia u- 
nui anume ascetism. „Nu se poate dovedi cu texte din Scriptură că cineva din cei din vechime s- 
a apropiat de soţia lui când era însărcinată, ci s-a apropiat mai târziu, după ce a născut, după ce 
a alăptat copilul. [...] Şi seminţia lui Levi a păstrat această lege dată de Dumnezeu, de aceea 
seminţia lui Levi a intrat în pământul făgăduit cu un număr mai mic de oameni decât celelalte 
seminţii. Că nu creşte uşor un neam în număr mare când bărbaţii cunosc femeile numai când 
sunt căsătoriţi legal cu ele şi când nu aşteaptă numai să le nască femeile, ci să şi termine de 
alăptat" 41 . Şi acesta ar putea fi un motiv pentru alegerea leviţilor ca sacerdoţi. 

40: Şi a grăit Domnul către Moise: „Numără-i pe toţi întâi-născuţii de parte 
bărbătească dintre fiii lui Israel, de la o lună-n sus, şi fă-le numărul după nume. 

41: Şi pe leviţi îi vei lua pentru Mine - Eu sunt Domnul - în locul tuturor întâi-născu- 
ţilor din fiii lui Israel, iar vitele leviţilor în locul tuturor întâi-născuţilor din vitele fiilor lui 
Israel". 

42: Atunci Moise i-a numărat, după cum îi poruncise Domnul, pe toţi întâi-născuţii 
dintre fiii lui Israel. 

43: De toţi, întâi-născuţii de parte bărbătească de la o lună-n sus, după numărul 
numelor, au fost douăzeci şi două de mii două sute şaptezeci şi trei. 

Două sute şaptezeci şi trei: „Origen (Horn. Num. 4, 1) interpretează mistic şi acest 
număr: 22 273 se descompune în 22 000, suma tuturor creaturilor, şi 273, misterul zămislirii 
omului, întrucât reprezintă numărul de zile al sarcinii unei femei" 42 

44: Şi a grăit Domnul către Moise, zicând: 

45: „Ia-i pe leviţi în locul tuturor întâi-născuţilor din fiii lui Israel, şi vitele leviţilor în 
locul vitelor lor. Leviţii vor fi ai Mei. Eu sunt Domnul! 

46: Pentru răscumpărarea celor două sute şaptezeci şi trei de întâi-născuţi ai fiilor 
lui Israel care trec peste numărul leviţilor 



40 SEPl,p. 435 

41 Clement Alexandrinul, Stromate, III, 72, 1-4 

42 SEPl,p. 436 

47: vei lua câte cinci sicii de cap; îi vei lua socotiţi după siclul sfânt, adică douăzeci de 
ghere într-un siclu, 

48: şi argintul acesta îl vei da lui Aaron şi fiilor săi ca răscumpărare pentru cei ce 
sunt peste număr". 

„Când Dumnezeu a omorât pe întâii născuţi ai egiptenilor, a luat seminţia lui Levi în 
locul acestora; dar; pentru că numărul celor din seminţia lui Levi era mai mic decât numărul 
celor din întâii născuţi ai iudeilor, Dumnezeu a poruncit să se plătească câte un siclu în locul 
celor care lipseau la număr. Şi de atunci s-a împământenit obiceiul ca cei întâi născuţi să 
plătească această dajdie" 43 . Scriptura vorbeşte, de fapt, despre o dajdie de cinci sicii de om. 

49: Iar Moise a luat argintul de răscumpărare a celor de treceau de numărul 
leviţilor, 

50: de la întâii-născuţi ai fiilor lui Israel a luat el argintul: o mie trei sute şaizeci şi 
cinci de sicii, după siclul sfânt 

51: Şi, după cuvântul Domnului, argintul pentru răscumpărarea celor ce prisoseau 
a fost dat de Moise lui Aaron şi fiilor acestuia, aşa cum Domnul îi poruncise lui Moise. 

„Pentru cei 273 întâi născuţi s-a prevăzut acea greutate ridicată la rangul de sfântă, 
căreia nu i s-a putut fixa cu exactitate ponderea" 44 . 



CAPITOLUL 4 - Slujbe deosebite ale leviţilor şi numărul lor. 

1 : Şi a grăit Domnul către Moise şi Aaron, zicând: 

2: „Dintre fiii lui Levi numără-i pe fiii lui Cahat după neamurile lor şi după 
familiile lor părinteşti, 

3: de la douăzeci şi cinci de ani în sus până la vârsta de cincizeci de ani: toţi cei ce 
pot intra la slujbă să facă tot ce se cere în cortul mărturiei. 

Textul ebraic spune să fie număraţi cei buni de oaste, dar leviţii erau scutiţi de acest 
serviciu, dată fiind calitatea lor de sacerdoţi. Vârsta intrării leviţilor în slujba cortului diferă de 
la o versiune la alta; Septuaginta şi, după ea, Biblia 1914 şi Anania indică 25 de ani; Biblia 
1688, surprinzător, 20 de ani; Biblia Hebraica şi Vulgata au 30 de ani. Preferăm aici vârsta de 
30 de ani pentru începutul slujirii levitice, ca o aluzie la vârsta începerii activităţii publice a 
Mântuitorului (cf. Luca 3, 23). „Limita superioară de slujire la Cort a rămas în decursul 
timpului neschimbată: 50 de ani; cea inferioară, pe vremea lui David, de la 30 de ani, a fost 
redusă la 25 şi chiar 20, dovedindu-se că slujba la tabernacol cerea mai multe persoane" 45 , 
„înscrierea de la o lună şi mai sus arată că lui Dumnezeu îi este plăcută şi bine primită însăşi 
nevinovăţia sfinţilor. Iar faptul de a rândui pentru lucrurile sfinte numai vârsta hotărâtă de lege, 
adică cea de la (treizeci) de ani până la cincizeci, arată [...] că slujbă aleasă şi fără prihană lui 
Dumnezeu săvârşeşte tot cel ce este deja şi încă înţelept şi în putere. Se află în acestea cel ajuns 
la (treizeci) de ani; şi este cel ce înaintează până la cincizeci. Căci s-a aplecat deja spre sfârşitul 
vigoarei bărbatul care a trecut dincolo de cincizeci de ani şi nu e în vigoarea fără prihană, ci alu- 
necă spre slăbiciunile bătrâneţii. Şi nici un neînţelept sau lipsit de vigoare nu poate sluji fără 
prihană lui Dumnezeu, dacă este drept să se spună că faptele ce privesc spre virtute şi se bucură 
de lauda legiuitorului sunt fapte ale vigoarei şi chibzuinţei preafrumoase" 46 . 

4: Iată slujba fiilor lui Cahat în cortul mărturiei: sfânta-sfintelor. 

Sfânta sfintelor, „gr. ayiov twv ayiov; literal: sfânt dintre cele sfinte, atât în 
Septuaginta cât şi în Textul Masoretic 47 . [...] ♦ Origen remarcă faptul că obiectele care trebuie 



43 Sf. Ioan Gură de Aur, Omilii la Matei, LVIII,1 

44 NUM, p. 205 

45 NUM, p. 205 

46 Sf. Chirii al Alexandriei, închinarea şi slujirea în Duh şi Adevăr, XIII 

47 Cel mai probabil, expresia se referă la obiectele sacre din cort, cât şi la chivotul însuşi. 

acoperite sunt în număr de şapte, [număr sacru]. Aceste obiecte simbolizează, după el, secretele 
înţelepciunii tainice, care trebuie acoperite şi păstrate departe de ochii mulţimii profane {Horn. 
Num. 4, \5,2-3) ,,4S . 

5: Când va pleca tabăra, Aaron şi fiii săi vor intra şi vor lua perdeaua 
adumbritoare şi vor înveli cu ea chivotul mărturiei. 

„Perdeaua (catapeteasma) care adumbrea sfânta-sfintelor, despărţind-o de sfânta'* 9 . 

6: Deasupra vor pune un acoperământ de piele-n culoarea iachintului, iar peste el 
vor aşterne un acoperiş de lână violetă; apoi îi vor pune pârghiile. 

„Chivotul, din cauza sfinţeniei sale deosebite, era protejat prin trei învelitori, ca de altfel şi 
masa pâinilor, în timp ce sfeşnicul şi jertfelnicele nu au decât două" 50 . Invelitorile aveau diferite 
culori. „în ritualul ebraic, culorile aveau nu numai un rol practic, acela de a deosebi cu uşurinţă 
rostul şi folosirea diferitelor obiecte, ci şi o încărcătură simbolică" 51 . Despre simbolismul culorilor 
am vorbit în comentariul la Ieşirea. 

7: Pe masa pâinilor punerii-înainte vor aşterne o faţă de masă violetă, iar deasupra 
vor pune blidele, talerele, ibricele şi cupele turnării lor; pe ea vor fi şi pâinile cele de-a 
pururi. 

8: Peste acestea vor pune o poală stacojie, iar pe deasupra ei vor aşterne un 
acoperământ de piele-n culoarea iachintului; apoi îi vor pune pârghiile. 

9: Vor lua o îmbrăcăminte-n culoarea iachintului şi vor acoperi sfeşnicul luminilor 
şi candelele lui, cleştele lui, mucările lui şi toate vasele cele pentru untdelemn folosite-n 
slujbă. 

„Pentru Philon (Her. 226), masa din versetul 7 simbolizează rugăciunile de mulţumire 
pentru muritori; candelabrul simbolizează rugăciunile de mulţumire pentru fiinţele ceieşti" 52 . 

10: Şi-1 vor acoperi, pe el şi toate obiectele lui, cu un acoperământ de piele-n 
culoarea iachintului, şi-1 vor pune pe targa. 

1 1 : Peste jertfelnicul cel de aur vor pune o îmbrăcăminte-n culoarea iachintului, şi- 
1 vor acoperi cu un acoperământ de piele-n culoarea iachintului; apoi îi vor pune 
pârghiile. 

12: Vor lua toate lucrurile ce se folosesc la slujbe-n locaşul cel sfânt, le vor aşeza 
într-un înveliş de culoarea iachintului şi le vor acoperi cu un acoperământ de piele-n 
culoarea iachintului; apoi le vor pune pe targa. 

13: Acoperământ vor pune şi peste jertfelnic; cu îmbrăcăminte stacojie îl vor 
acoperi. 

începutul versetului, în textul ebraic: După aceea vor curaţi jertfelnicul de cenuşă. 

14: Vor pune pe el toate obiectele ce se folosesc la slujbă: vătraiul, furculiţele, 
lopeţile, cănile de stropit şi toate lucrurile jertfelnicului; îi vor pune deasupra un 
acoperământ de piele-n culoarea iachintului, apoi îi vor pune pârghiile. Vor lua apoi o 
îmbrăcăminte stacojie şi vor acoperi baia şi tălpica ei; deasupra lor vor pune un 
acoperământ de piele-n culoarea iachintului, apoi le vor aşeza pe targa. 

Ultima frază e proprie Septuagintei. „După Theodoret (Qu. Num. 6, PG 80, 356 AB), 
hiacintul simbolizează cerul, iar purpura, regalitatea. Cuverturile de culoarea hiacintului convin 
obiectelor din interior, iar cele de culoarea purpurei, obiectelor din exteriorul cortului. 
Explicaţia lui Theodoret nu este general valabilă" 53 . 

15: După ce Aaron şi fiii săi vor fi terminat de acoperit locaşul cel sfânt şi toate 
lucrurile sfântului locaş, la vremea când tabăra urmează să plece la drum, vor veni fiii lui 



SEPl,p. 437 
BBVA,p. 160. 

Cahat să le poarte; ei însă nu se vor atinge de cele sfinte, ca să nu moară. Acestea sunt 
lucrurile cortului mărturiei pe care le vor purta fiii lui Cahat. 

„In grija celor din ceata lui Cahat erau Sfintele Sfinţilor, premergându-le preoţii, care le 
acopereau pe acelea. Căci pretutindeni e mai în cinste cel mai înalt în treaptă şi toate cele ce sunt 
la Dumnezeu sunt în ordine şi nimic nu e fără ordine. Iar neamul levitic este ajutător şi mai 
prejos de lucrările sfinte ale celor superiori. Şi se acoperă cu piei şi cu îmbrăcăminte vinete 
sfântul sicriu (chivot), jertfelnicul de aur, sfeşnicul şi vasele de slujbă, vânătul înfăţişându-ne 
ceea ce e de sus şi din cer. Căci aceasta e culoarea eterului de sus şi din înălţime. Şi sfintele vase 
sunt chipuri ale lui Hristos [...]. Iar masa, pe lângă acoperămintele vinete, are şi o cămaşă toată 
de porfiră. Altarul jertfelor încă are o cămaşă roşie, iar spălătorul o cămaşă întreagă de porfiră 
peste învelişurile vinete. Şi masa, care are punerea înainte a pâinilor, înfăţişează jertfa 
nesângeroasă, prin care suntem binecuvântaţi toţi, mâncând pâinea din cer, adică pe Hristos, 
Care S-a făcut şi ca noi, dar era şi este şi Dumnezeu Care vine de sus şi de la Tatăl şi se află 
deasupra tuturor. Iar faptul de-a întinde peste masă cămaşa de purpură sau învelişul de porfiră e 
[...] o imagine a împărăţiei lui Dumnezeu. Iar altarul jertfelor se îmbracă în cămaşă roşie. Iar 
cămaşa de culoare roşie o vom socoti drept chip al sângelui. Căci Hristos S-a jertfit din pricina 
şi în favoarea noastră şi S-a suit ca un Miel pe altar, spre miros de bună mireasmă lui 
Dumnezeu şi Tatăl. Spălătorul avea şi el, pe lângă acoperămintele vinete, o cămaşă întreagă de 
porfiră. Iar spălătorul înfăţişează în sine chipul sfântului Botez, care ne spală în apele sfinte spre 
lepădarea păcatelor şi ne duce în împărăţia cerurilor. Şi sfântul Botez e de sus, din cer. Iar 
imagine a acestui fapt e culoarea vânătă" 54 . 

16: - Eleazar, fiul preotului Aaron, va avea sub veghea sa untdelemnul pentru 
sfeşnic, aromatele de tămâiat, darul zilnic de pâine, mirul de ungere, cortul întreg şi toate 
câte sunt în el, locaşul cel sfânt şi toate lucrurile lui -". 

Eleazar, ca mai mare peste căpeteniile leviţilor, supraveghea peste toate cele ce ţineau de 
cort. „Untdelemnul din sfeşnicul care trebuia să ardă tot timpul (cf. Ieşirea 27, 20-21) era stors 
din măsline şi deosebit de curat; mirul era destinat consacrării preoţilor (cf. Ieşirea 30, 31- 
32)" 55 . 

17: Şi a grăit Domnul către Moise şi , zicând: 

18: „Să nu lăsaţi să se stingă dintre lcviţi sămânţa neamului lui Cahat; 

19: iată ce trebuie să le faceţi pentru ca ei să trăiască şi să nu moară când se vor 
apropia de lucrurile cele mai sfinte: Aaron şi fiii săi vor veni şi-1 vor pune pe fiecare din ei 
la slujba lui şi la sarcina lui; 

20: dar ei nu vor intra să dea cu ochii de cele sfinte, când acestea sunt învelite; 
altfel, vor muri". 

Având a purta cele mai sfinte părţi ale cortului, cahatiţii erau şi cei mai primejduiţi, 
putând să greşească accidental; chiar privirea celor sfinte le-ar fi profanat pe acestea şi ar fi 
atras pedeapsa divină. „Se cunoaşte cazul unui levit, Uza, care la transportul chivotului la 
Ierusalim şi-a întins mâinile să-1 sprijine, când era să se răstoarne; el a fost pe loc fulgerat" 56 . 

21: Şi a grăit Domnul către Moise, zicând: 

22: „Numără-i şi pe fiii lui Gherşon, după familiile lor părinteşti şi după neamurile 
lor; 

23: numără-i pe cei ce au vârsta între douăzeci şi cinci şi cincizeci de ani: toţi cei ce 
pot intra în slujbă spre a face tot ce se cere în cortul mărturiei. 

24: Iată slujba neamurilor lui Gherşon, ce anume să facă şi să poarte: 

25: Vor purta perdelele cortului, cortul mărturiei, învelitoarea lui, acoperişul de 



54 Sf. Chirii al Alexandriei, închinarea şi slujirea în Duh şi Adevăr, XIII 

55 NUM, p. 205 

56 NUM, p. 205 - Referirea e la II Regi 6, 1-8 

culoarea iachintului de deasupra lui, vălul de la intrarea cortului mărturiei, 

26: pânzele curţii, perdeaua intrării de la poarta curţii de dimprejurul cortului şi 
jertfelnicului, frânghiile lor şi toate lucrurile lor de slujbă - tot ce trebuie pentru ca ei să-şi 
facă slujba. 

27: Toate slujbele fiilor lui Gherşon se vor face după porunca lui Aaron şi a fiilor săi, 
în tot ceea ce au ei de făcut şi de purtat; veţi veghea ca fiecare să-şi ducă la îndeplinire ceea 
ce i s-a încredinţat. 

28: Aceasta este slujba fiilor lui Gherşon la cortul mărturiei, ce anume au ei de făcut 
sub veghea lui Itamar, fiul lui Aaron preotul. 

29: Cât despre fiii lui Merari, îi vei număra după neamurile şi după familiile lor 
părinteşti, 

30: de la douăzeci şi cinci de ani în sus până la cincizeci, pe aceştia să-i numeri: pe 
toţi cei ce pot intra în slujba cortului mărturiei. 

31: In seama lor, să le poarte, sunt toate lucrurile din cortul mărturiei: pilaştrii 
cortului cu pârghiile, bârnele şi tălpicele lor, acoperământul, funiile cu ţăruşii lor; 

32: stâlpii curţii, cei dimprejurul ei, cu tălpicele lor, ţăruşii, frânghiile şi toate 
uneltele cu tot ce ţine de lucrarea lor. Veţi număra pe nume toate lucrurile ce sunt în seama 
lor să le poarte. 

33: Aceasta este slujba neamului fiilor lui Merari la cortul mărturiei, ce anume au ei 
de făcut sub veghea lui Itamar, fiul lui Aaron preotul". 

„Transportul lucrurilor mai grele, ca de pildă stâlpii şi tălpile lor, se făcea cu care trase 
de boi. Sarcina lor nu era de loc uşoară, din cauza consemnelor privind Cortul Mărturiei, atât de 
amănunţit amintite" 57 . Despre acestea vom vorbi în alt loc. Itamar, fiul lui Aaron, supraveghea 
lucrările săvârşite de gherşoniţi şi de merariţi. 

34: Moise, Aaron şi căpeteniile obştii i-au numărat pe fiii lui Cahat după neamurile 
lor şi după familiile lor părinteşti, 

35: de la douăzeci şi cinci de ani în sus până la cincizeci, pe toţi cei ce pot intra în 
slujba cortului mărturiei. 

36: Şi s-au găsit la numărătoare, după rudenia lor, două mii şapte sute cincizeci. 

37: Acesta este numărul neamului lui Cahat, al tuturor celor ce slujeau la cortul 
mărturiei, aşa cum i-au numărat Moise şi Aaron după porunca Domnului dată prin 
Moise. 

38: Au fost număraţi apoi fiii lui Gherşon, după rudenia lor şi după familiile lor 
părinteşti, 

39: de la douăzeci şi cinci de ani în sus până la cincizeci, toţi cei ce pot intra în 
slujba cortului mărturiei. 

40: Şi s-au găsit la numărătoare, după rudenia lor şi după familiile lor părinteşti, 
două mii şase sute treizeci. 

41: Acesta este numărul neamului lui Gherşon, al tuturor celor ce slujeau în cortul 
mărturiei, aşa cum i-au numărat Moise şi Aaron după porunca Domnului. 

42: A fost numărat după aceea şi neamul fiilor lui Merari, după rudeniile şi după 
familiile lor părinteşti, 

43: de la douăzeci şi cinci de ani în sus până la cincizeci, toţi cei ce pot intra în 
slujba cortului mărturiei. 

44. Şi s-au găsit la numărătoare, după rudenia lor şi după familiile lor părinteşti, 
trei mii două sute. 

45: Acesta este numărul neamului din fiii lui Merari, pe care i-au numărat Moise şi 
Aaron după porunca Domnului cea dată prin Moise. 

46: De toţi, leviţii număraţi de Moise şi de Aaron şi de căpeteniile lui Israel, după 

neamurile şi după familiile lor părinteşti, 

47: de la douăzeci şi cinci de ani în sus până la cincizeci, toţi cei ce pot intra la 
slujbă să facă tot ce se cere pe seama lor în cortului mărturiei. 

SEP 1: ...toţi cei care intră spre săvârşirea lucrărilor... „Săvârşirea lucrărilor, literal: 
lucrările lucrărilor' 9 '. Origen interpretează această formulare specială. Pentru el, ea desemnează 
prescripţiile în legătură cu tainele ascuns, prescripţii care trebuie îndeplinite, o parte în prezent, 
o parte în lumea ce va să fie. ♦ [Numărul] 25 simbolizează perfecţiunea celor cinci simţuri. 
Doar cel care şi-a purificat simţurile poate îndeplini lucrările lucrărilor. Numărul 50 este 
simbolul răscumpărării, legat de anul jubiliar (Lev. 25, 10). Cât despre cortul mărturiei, el 
simbolizează adunarea sfinţilor importanţi (Horn. Num. 5, 2 sq.)" 59 

48: ei, cei număraţi, au fost opt mii cinci sute optzeci. 

49: După porunca Domnului cea dată prin Moise, fiecare bărbat a fost numărat 
după slujba sa şi după sarcina sa: aşa au fost ei număraţi, după cum Domnul îi poruncise 
lui Moise. 

După familii, numărul leviţilor între 30 şi 50 de ani a fost: Cahat - 2750; Gherşon - 
2630; Merari- 3200. Toţi leviţii buni de slujbă erau 8580. 

Astfel s-a încheiat primul recensământ în Israel, cel de-al doilea fâcându-se după 
aproape 40 de ani (cap. 26). 



CAPITOLUL 5 - Cei necuraţi, afară din tabără! Femeia bănuită de adulter. 

1 : Şi a grăit Domnul către Moise, zicând: 

2: „Porunceşte-le fiilor lui Israel să-1 scoată afară din tabără pe tot leprosul, pe tot 
cel atins de scurgere şi pe tot cel întinat prin atingere de mort; 

3: fie că-i bărbat, fie că-i femeie, să-i puneţi în afara taberei, pentru ca ei să nu-şi 
pângărească taberele în mijlocul cărora locuiesc Eu". 

„Theodoret interpretează moral alungarea din tabără a leproşilor, a gonoreicilor şi a 
celor necuraţi. După el, Dumnezeu ne învaţă lucruri importante prin lucruri mărunte: trebuie 
alungaţi ucigaşii, mult mai răi decât cei contaminaţi de atingerea unui cadavru; trebuie alungaţi 
vicioşii, mai detestabili decât leproşii, adulterii ş. a. m. d. (Qu. Num. 8, PG 80, 356 C)" 60 . 

4: Iar fiii lui Israel au făcut aşa: i-au scos afară din tabără. întocmai cum Domnul 
îi poruncise lui Moise, aşa au făcut fiii lui Israel. 

„Acest pasaj a fost interpretat ca prezentarea unui Dumnezeu al Vechiului Testament 
care n-ar cunoaşte mila şi îndurarea. E vorba aici de păstrarea purităţii sacramentale a unei 
comunităţi pornite spre Ţara Făgăduinţei. In Levitic 15, scurgerea e descrisă minuţios; se 
prescrie pentru oprirea ei o aducere de jertfă, în orice caz nu alungarea din tabără, de altfel ca şi 
pentru atingerea unui cadavru" 61 . 

„Cred că e clar pentru oricine că nu s-ar socoti un lucru drept ca legea să pedepsească în 
acestea pe cei cărora li se întâmplă ceva de silă şi fără să vrea. Căci pentru ce s-ar pedepsi boala 
trupească şi cum ar suporta o osândă dreaptă a legii cel ce a căzut în niscai boli trupeşti? Deci e 
înţelept şi necesar să fie luate cele trupeşti ca icoană şi tip al bolilor din suflete. Căci în felul 
acesta legea va fi duhovnicească şi toate cele poruncite de Dumnezeu la vremea sa pentru fiecare 
lucru sunt hotărâri cuvioase, care nu supun pedepselor pe cel stăpânit de boli fără voie, ci pe cei 
care pentru motivul unui păcat îşi primesc lovitura dreaptă" 62 . „Leprosul închipuieşte pe cel îm- 

puns de feluritele patimi din tinereţe. Iar acestea sunt faptele cărnii [...]. Celălalt, adică cel cu 
scurgerea sămânţei, închipuieşte pe cel ce se mişcă neîncetat şi fără frâu în întinăciuni, iar capa- 
citatea firii spre rodirea virtuoasă şi vrednică de laudă o cheltuieşte în nimicuri" 63 . Iar prin cei 
întinaţi prin atingere de mort „legea închipuia că cel ce se va împărtăşi de starea de moarte în care 
se află cineva prin moravuri şi purtări, va fi întinat şi plin de necurăţie spirituală. [. . .] Drept aceea 
se scoate din curtea dumnezeiască şi dintre cei dintâi născuţi ai Bisericii şi din ceata drepţilor cel 
ce a comunicat cu cei ce cugetă şi săvârşesc cele moarte, sau a venit aproape de ei, prin aceea că 
s-a hotărât să cugete şi să facă aceleaşi lucruri" 64 . 

5: Şi a grăit Domnul către Moise, zicând: 

6: „Vorbeşte către fiii lui Israel şi spune-le: Când un bărbat sau o femeie va săvârşi 
împotriva altcuiva vreunul din păcatele pe care oamenii le fac fără să le ia în seamă, dar 
sufletul aceluia va fi vinovat, 

Oamenii le fac fără să le ia în seamă: „Ebr.: ...pe care oamenii le fac încălcăndu-şi 
credincioşia faţă de Domnul. . ." 65 . 

7: să-şi mărturisească păcatul pe care 1-a făcut, iar celui faţă de care a păcătuit îi va 
întoarce totul pe de-a-ntregul, la care va mai adăuga a cincea parte. 

8: Dacă însă omul nu are pe nimeni apropiat căruia să i se dea preţul pentru răul 
făcut, atunci preţul I Se cuvine Domnului şi va fi al preotului, pe lângă berbecul de ispăşire 
prin care acesta se va ruga pentru ispăşirea lui. 

9: Şi toată pârga din toate cele ce-ntru fiii lui Israel I se sfinţesc Domnului prin 
aducere la preot, va fi a acestuia; 

10: orice-i va da cineva preotului, al lui va fi". 

„Practica prevedea în cazul că cel care a adus paguba supralicitează darurile, ele să fie 
sfinţite de preot şi înapoiate acestuia, dar pârga ofrandelor rămânea partea preotului" 66 . E 
anticipată aici Taina Spovedaniei şi arătată clar mijlocirea preotului, prin care Dumnezeu 
dăruieşte curăţirea şi iertarea. 

11: Şi a grăit Domnul către Moise, zicând: 

12: „Grăieşte către fiii lui Israel şi spune-le: - Dacă femeia unui bărbat va călca 
alături şi-1 va înşela 

13: prin aceea că cineva s-a culcat cu ea trupeşte şi ea se fereşte de privirea 
bărbatului său şi va tăgădui, fiind ea pângărită fără ca-mpotriva ei să fie vreo mărturie şi 
fără ca ea să fi rămas însărcinată, 

„Ebr., ultima propoziţie: şi fără ca ea să fi fost prinsă asupra faptului. In variantă de 
traducere: (fără ca-mpotriva ei să fie vreo mărturie), de vreme ce n-a fost prinsă asupra 
faptuluf bl 

14: dacă el va fi cuprins de duhul geloziei şi-şi va bănui femeia fiind ea pângărită 
sau dacă va fi cuprins de duhul geloziei şi-şi va bănui femeia fără ca ea să fi fost 
pângărită, 

15: atunci bărbatul îşi va aduce femeia la preot şi va aduce jertfa ce se cere pentru 
ea, o zecime dintr-o efă de făină de orz, dar să nu toarne deasupra untdelemn, nici să pună 
tămâie, pentru că aceasta este jertfă de bănuială, jertfă de amintire, care aminteşte 
păcatul. 

„Philon spune că absenţa untdelemnului şi a olibanulut % se explică prin faptul că este 
vorba de un sacrificiu oferit în împrejurăridureroase (Spec. III, 56-57)" 69 . 

16: Preotul o va aduce şi o va pune înaintea Domnului. 

17: Apoi va lua preotul apă vie, curată, într-un vas de lut, va lua ţărână din 
pământul de dinaintea cortului mărturiei şi o va pune în apă. 

Textul ebraic are maim qedoşim (= ape sfinte), „apă sfântă, expresie unică în Vechiul 
Testament, cu sens incert: fie păstrată într-un loc sfânt (un sanctuar), fie adusă dintr-un izvor 
sfinţit. Apa vie (Septuaginta) nu presupune neapărat sacralitatea; ea este apă curgătoare, apă de 
izvor sau, în orice caz, apă scoasă dintr-o fântână de mare adâncime, cât mai aproape de pânza 
freatică, apa vz'eprin excelenţă. Vezi şi Levitic 14, 5-6; Numerii 19, 17" 70 . „Philon interpretează 
versetul alegoric: vasul de lut simbolizează moartea prin care va fi pedepsit adulterul; pământul 
şi apa, elemente ale naşterii şi creşterii, simbolizează eliminarea murdăriei păcatului; apa curată 
şi vie este simbolul curăţiei femeii; ţărâna luată din solul fertil al cortului/Templului 
simbolizează fecunditatea femeii caste (ibid.)" 11 . 

18: Preotul va pune femeia în faţa Domnului, va descoperi capul femeii şi-i va pune 
pe palme prinosul de amintire, jertfa de bănuială, în timp ce el, preotul, va avea în mâini 
apa mustrării, cea care aduce acest fel de blestem. 

19: Preotul o va supune jurământului, spunându-i femeii: Dacă n-a dormit nimeni 
cu tine şi dacă tu nu te-ai abătut pângărindu-te cu altul în timp ce te aflai sub puterea 
bărbatului tău, curată să rămâi de această apă a mustrării, care aduce blestem; 

„Pentru Theodoret, scopul ritualului este înfricoşarea femeii, în aşa fel încât ea să 
mărturisească adevărul. Stă cu capul descoperit, ca simbol al faptului că lui Dumnezeu nu i se 
poate ascunde nimic (ibid.) ,,n . 

20: dar dacă tu, având bărbat, te-ai abătut sau te-ai pângărit, şi altcineva decât 
bărbatul tău s-a culcat cu tine 

21: - preotul o va supune pe femeie acestui fel de jurământ cu blestem şi-i va zice 
femeii: - De blestem şi de jurământ facă-ţi Domnul parte-n mijlocul poporului tău: deie 
Domnul să-ţi cadă coapsa, iar pântecele tău să se umfle; 

Să-ţi cadă coapsa: literal: să ţi se desfacă coapsa: [Iosif Flaviu] (AI III, 271) confirmă 
Septuaginta şi Textul Masoretic: să-i fie dezarticulat piciorul drept. Sensul expresiei a fost 
interpretat să rămâi stearpă sau, figurat, să ţi se usuce sănuf 13 . 

22: apa aceasta blestemată să intre-n măruntaiele tale ca să ţi se umfle pântecele şi 
să-ţi cadă coapsa! Iar Femeia va zice: Amin, amin! 

23: Preotul va scrie apoi blestemele acestea pe o hârtie şi le va muia în apa cea 
blestemată a mustrării 

O hârtie: textul grec are: „pe o carte. Textul Masoretic are în carte; termenul grec poate 
însemna atât carte (volumen), cât şi foaie. După [Iosif Flaviu] (AI 111, 271) blestemele sunt scrise 
pe o piele lucrată'* 74 . 

24: şi-i va da femeii să bea apa cea blestemată a mustrării, iar apa cea blestemată a 
mustrării va pătrunde într-însa. 

25: Preotul va lua apoi din mâinile femeii jertfa de bănuială şi va pune jertfa 
înaintea Domnului şi o va aduce la jertfelnic. 

26: Preotul va lua o parte din jertfa ei de amintire şi o va aduce pe jertfelnic, după 
care îi va da femeii să bea apa. 

27: Dacă ea se va fi pângărit şi va fi ascuns aceasta de bărbatul ei, apa cea 
blestemată a mustrării va pătrunde într-însa şi pântecele ei se va umfla şi-i va cădea coapsa 
şi ţintă de blestem va fi ea în mijlocul poporului său. 

„Philon dezvoltă textul Septuagintei: după el, pântecele femeii se umflă şi se inflamează 

{Spec. III, 62). După Theodoret, pântecele se umflă şi crapă (Qu. Num. 10; PG 80, 360 C)" 75 . 

28: Dar dacă femeia nu se va fi pângărit şi va fi curată, nevinovată va fi şi va avea 
urmaşi. 

29: Aceasta este legea geloziei, pentru femeia care, având bărbat, va călca alături şi 
se va pângări, 

30: sau pentru omul cuprins de duhul geloziei şi care şi-ar bănui femeia: îşi va aduce 
femeia înaintea Domnului, iar preotul o va supune pe de-a-ntregul acestei rânduieli. 

3 1 : Bărbatul va fi liber de păcat, dar ea, femeia, îşi va purta păcatul asupră-şi". 

„Judecata divină, frecventă şi în evul mediu, are rădăcini mai vechi şi era practicată de 
vecinii lui Israel. In codul Hammurabi se prevede că soţul care are îndoieli în privinţa fidelităţii 
soţiei sale este dator să-şi supună consoarta ordaliei Fluviului (nr. 132). Dacă adulterul femeii era 
dovedit, după alte surse (Levitic 20, 10; Daniel 13, 41), ea trebuia să fie omorâtă, după 
Deuteronom 22, 21 , lapidată. [...] Insistenţa asupra ritualului legat de aflarea vinovăţiei sau ino- 
cenţei unei femei se explică prin importanţa pe care o avea la iudei unirea prin căsătorie, în urma 
căreia doi inşi diferiţi deveneau un singur trup, pentru a sluji cât mai bine pe Iahve" 76 . Din înche- 
ierea pasajului biblic se înţelege că principalul efect al blestemului era, în caz de vinovăţie, 
lovirea femeii cu sterilitate. „Spre a sugera starea de bănuială sub care se afla femeia, nu se 
îngăduia să fie adusă ca jertfă făină albă de grâu, ci numai făină de orz. Nu se admiteau nici ulei 
şi nici tămâie, pentru că aceste produse închipuiau: uleiul - harul lui Dumnezeu, iar tămâia - 
rugăciunea adusă din inimă curată; ori femeia bănuită nu dăduse dovadă de o astfel de 
comportare încât să se creadă că s-ar fi îndeletnicit cu practicarea rugăciunii, care să-i aducă 
drept răsplată harul dumnezeiesc" 77 . „Philon menţionează că, în cazul unei bănuieli de adulter, 
Legea face aici apel nu la judecata oamenilor, ci la tribunalul naturii, întrucât Dumnezeu vede 
lucrurile invizibile {Spec. III, 52-62). El precizează însă că, înainte de ritualul ordaliei, bărbatul 
şi femeia bănuită de adulter trebuie să compară în faţa judecătorilor din Ierusalim (53-54). 
Philon adaugă precizări faţă de textul Septuagintei: soţul expune cazul în faţa preotului; preotul 
scoate acoperământul de pe capul femeii, de la începutul ceremoniei; ţărâna este luată din solul 
Templului (ibid.). Acelaşi ritual este descris, cu mici diferenţe, şi de [Iosif Flaviu], în AI III, 
270-273" 78 . 

Cum Scriptura nu mai face pomenire de cazuri în care să se recurgă la această judecată 
divină, suntem tentaţi să căutăm mai degrabă sensul mistic al acestora. „A poruncit ca femeia 
bănuită de preacurvie, când suferă de o pâră ce nu se poate dovedi, să fie dusă la preot şi pusă în 
faţa lui Dumnezeu. Aceasta socotesc că înseamnă că toţi vom avea să ne înfăţişăm lui Hristos. 
Apoi să se aducă pentru ea un dar de făină de orz, nu stropită cu tămâie, nu îmbibată cu untde- 
lemn. Căci e jertfa de bănuială, ce aduce în amintire păcatul. [. . .] Iar făina de orz e semn clar al 
vieţii decăzute şi animalice. Căci e un lucru animalic şi nepotrivit cu omul nestăpânirea în pofte 
şi dorinţa de-a alerga după plăceri nebuneşti. De aceea femeia acuzată de viaţă decăzută a dus 
lui Dumnezeu făină de orz, fără tămâie şi untdelemn, adică fără bună mireasmă şi bucurie. Căci 
aminteşte de păcat. Iar unde e amintirea păcatului, cum ar mai fi bucurie? Căci cel aflat sub ju- 
decată nu se află în nădejdea cununilor, ci în frica judecăţii şi a focului. Pe lângă aceasta, femeia 
e adusă la judecător neacoperită, adică nu în podoaba obişnuită şi cuvenită. Şi care e înţelesul 
acestui lucru? Păcatele sunt dovada lipsei de frumuseţe şi pâra se îndreaptă împotriva urâciunii. 
[...] Deci femeia nu mai era în podoabă, fiind acuzată de necuviinţă. Dar era descoperită şi din 
alt motiv. Anume toate sunt goale în ochii judecătorului şi nimeni nu se poate ascunde Celui ce 
cercetează inimile şi rărunchii [. . .]. Apoi arată prin imagine că cel ce judecă este Hristos. Căci a 
spus că trebuie pusă apă vie şi curată într-un vas de lut şi ţărână care se află în cort. Apoi, după 

ce se va înmuia hârtia cu cuvintele de blestem în apă, a poruncit să bea femeia bănuită de-a fi 
curvit. [...] Prin apa vie şi curată să înţelegi pe Cuvântul de viaţă făcător al lui Dumnezeii, pe 
Cel cu adevărat curat şi cu totul nepărtaş de păcat, Care a fost în trup, ca într-un vas de lut. Căci 
cum ne-am îndoi că trupul e pământ şi din pământ? Iar prin pământul din cort să înţelegi pe Cel 
ce-a murit pentru noi. [. . .] Iar prin cuvintele de blestem să înţelegi pe Cel ce pentru noi blestem 
S-a făcut, prin aceea că S-a spânzurat pe lemn. [...] Emanuil, fiind Dumnezeu după fire, când 
coboară în adâncul minţii omeneşti, mustră şi pedepseşte pe cei vinovaţi de greşeli. Iar pe cei ce 
nu sunt stăpâniţi de acestea, îi face roditori. Căci înţelesul acestora socotesc a fi că lucrarea 
puterii face sămânţă - aceasta trupească indicând puterea roditoare a sufletului" 79 . 



CAPITOLUL 6 - Nazireii. Rostirea binecuvântării preoţeşti. 

1 : Şi a grăit Domnul către Moise, zicând: 

2: „Vorbeşte către fiii lui Israel şi spune-le: - Dacă cineva, bărbat sau femeie, cu 
făgăduinţă se va făgădui să trăiască-n curăţie pentru Domnul, 

Se va făgădui să trăiască-n curăţie: „In Textul Ebraic: să facă făgăduinţă de nazireu. 
Nazireatul era un vot de abstinenţă temporară, practicat în special de bărbaţi (deşi acest verset 
face menţiune şi de un nazireat al femeii, cele următoare se ocupă numai de obligaţiile 
bărbatului). Un astfel de vot va face şi Sfântul Apostol Pavel: vezi Faptele Apostolilor 18, 18" 80 . 
SEP 1: Bărbatul sau femeia care se va jura cu mare jurământ .. } l „Jurământul mare: expresia 
ca atare nu se găseşte în Septuaginta (unde apare a făcut făgăduinţă în chip mare). Ea apare 
însă la Philon {Agr. 175; Deus 87; Ebr. 2; Fuga 115 etc). Referinţe din Noul Testament: Luca 
1,15; Fapte 18, 18; 21, 23-26. Expresia nu apare la Origen, dar ideea este prezentă (Horn. Num. 
24, 2). După Alexandrin, jurământul nazireatului le întrece pe toate celelalte, întrucât nazireul se 
oferă pe sine însuşi lui Dumnezeu, nu un lucru exterior. Prin urmare acesta este un imitator 
avânt la lettre al lui Iisus Hristos. Metodiu al Olimpului, în Banchetul 5, merge în acelaşi sens: 
cel ce face marele jurământ se oferă pe sine însuşi prin castitate şi feciorie. Interzicerile [vv. 3- 
7] nu trebuie luate în sens literal: abţinerea de la vin înseamnă abţinerea de la plăceri şi vicii, iar 
abţinerea de la sikera (orice băutură ameţitoare), evitarea păcatelor colaterale (toalete scumpe, 
flecăreală). Asemănător, la Maxim Mărturisitorul (Quaestiones et dubia 47)" 82 . Revenind la 
marele jurământ, „Philon explică diferenţa dintre simplul jurământ, cerere adresată lui 
Dumnezeu pentru a obţine bunuri, şi jurământul mare {mare ca adjectiv apare numai la el; în 
Septuaginta este adverb), care constă în a socoti că Dumnezeu însuşi este cauza tuturor celor 
bune: este o jertfă, dar nu de lucruri materiale, ci de bunul cel mai mare al omului, propria fiinţă 
{Deus 87)" 83 . 

3: să se-nfrâneze de la vin şi de la băutură tare; oţet de vin şi oţet de băutură tare 
să nu bea, şi nimic din cele făcute din struguri să nu bea; nici struguri proaspeţi sau uscaţi 
să nu mănânce. 

Băutură tare: „exact, sikera. După Ioan Gură de Aur {Corn. îs. 5, 16), aceasta era o 
băutură obţinută din fructe de palmier, zdrobite şi lăsate să fermenteze. Philon şi alţi Părinţi 84 îl 
echivalează pur şi simplu cu băutură alcoolică. Termenul va fi utilizat de Părinţi în legătură cu 

Ioan Botezătorul, care a făcut jurământ de nazireu" 85 . 

4: Pe toată durata făgăduinţei sale să nu se hrănească cu ceva crescut din viţa de 
vie, de la a bea vin de struguri pân-la a mânca sâmburi. 

5: Pe toată durata făgăduinţei sale, brici nu-i va trece pe cap; până la-mplinirea 
zilelor cu care el I s-a făgăduit Domnului, sfânt va fi şi va lăsa pletele capului să-i crească- 
n voie. 

„După Philon, faptul de a nu-ţi tăia părul simbolizează nefalsificarea legământului, 
asimilat cu o moneda (Somn. I, 252-253)" 86 . 

6: Pe toată durata pentru care I s-a făgăduit Domnului, de trupul unui mort nu se 
va apropia; 

7: chiar dacă tatăl său va muri, sau mama sa, sau fratele său, sau sora sa, să nu se 
spurce prin [atingerea de] ei, pentru că sfinţirea Dumnezeului său e peste el, pe capul său. 

8: Pe toată durata făgăduinţei sale, sfânt îi este Domnului. 

„Nazireu (ebr. nazir) înseamnă separat şi, totodată, binecuvântat, sfinţit; cineva care 
face legământul, făgăduinţa de a se hărăzi Domnului. Cel dintâi nazireu amintit este Samson, 
care îşi purta părul cu şapte împletituri, semn al puterii spiritului divin, care 1-a ajutat să-i 
învingă pe filisteni 87 . Profetul Amos (2, 10-11) aminteşte de asemenea de nazireii israeliteni. Se 
poate vorbi deci în istoria poporului ales de un nazireat harismatic etern sau temporar. Samson, 
Samuel (cf I Regi 7, 2-14) [...] sau Ioan Botezătorul, de exemplu, s-au hărăzit Domnului 
pentru întreaga lor viaţă" 88 . „Făgăduinţele nu constau numai din afierosirea unor persoane, 
animale şi bunuri Domnului, ci şi din obligaţia unui credincios de a venera pe Dumnezeu prin 
abţinerea de la unele lucruri permise de Lege. In acest caz făgăduinţele sunt negative şi cel mai 
reprezentativ exemplu în acest sens este votul nazireatului (neder nazir), depus de bărbat sau 
de femeie ca să se ferească de vin şi sicheră, de orice produs din struguri, chiar dacă sunt proas- 
peţi sau uscaţi, de raderea părului şi de atingerea de cadavre. Votul nazireatului dura în general 
30 de zile, uneori se prelungea la o perioadă de timp mai lungă, de un an, trei ani, ori pe 
viaţă" 89 . 

Pentru votul nazireatului, Septuaginta are megâlos evxite (= mare juruinţă); în Biblia 
1914: făgăduinţa deosebită. „Există felurite afîerosiri: unul face juruinţă să aducă la templu 
obiecte de aur şi de argint, altul să aducă a zecea parte din roadele sale, altul (să aducă) din 
bunurile sale, altul (să aducă) pe cele mai bune (animale) din turma sa şi altul afîeroseşte 
Domnului bunurile ce-i servesc pentru existenţă; dar despre nici unul nu se spune că a făcut o 
juruinţă mare, afară numai de cel care şi-a consacrat în întregime viaţa lui Dumnezeu" 90 . 
Nazireul era oprit de la orice produs din struguri, căci încă nu venise Viţa cea adevărată (cf. 
Ioan 15, 1-5). „Cu alte cuvinte, cel ce se angajează şi se consacră Domnului nu va culege fructe 
din rodul viţei, din cauză că acesta produce totdeauna beţie şi rătăcire. Ştim din Scripturi că 
există două feluri de vii, că au stăpân şi rod separat. Una este dătătoare de nemurire şi dreptate, 
alta (dătătoare) de nebunie. Viţa cumpătării şi a bucuriei, de care atârnă ciorchinele harurilor, 
din care curge dragostea, este Domnul nostru Iisus Hristos [...]; (viţa) cea sălbatică şi 
ucigătoare este diavolul. De la el picură turbare, venin şi mânie" 91 . „Dacă cineva îşi ia drept 
scop să se curăţească lui Dumnezeu printr-o făgăduinţă mare, adică prin modul vieţuirii celei 
mai înalte şi prin alegerea căii drepte şi fără prihană a dreptăţii desăvârşite, să se depărteze de 
vin şi sicheră, adică să-şi elibereze mintea de tot ce poate să-1 îmbete şi de tot ce obişnuieşte să- 
1 tulbure. Iar acestea socotesc că sunt cugetul lumesc, poftele pământeşti, grijile trupului, 

distracţiile deşarte. [...] Deci opreşte mintea sfinţită de la tot ce obişnuieşte să o îmbete. Şi 
spune că nu trebuie să fie părtaşă la oţet, numind, socotesc, oţet, plăcerile contrare firii şi 
perverse. De asemenea opreşte întrebuinţarea stafidei şi a sâmburilor, nelăsând mintea să 
coboare nici măcar la vechile rămăşiţe ale plăcerilor din noi" 92 . 

9: Dacă însă va muri cineva lângă el cu moarte de năprasnă, adică fără veste, şi prin 
aceasta-şi va întina capul său de nazireu, atunci el să-şi tundă capul în ziua curăţirii sale; în 
ziua a şaptea să şi-1 tundă. 

10: Iar în ziua a opta va aduce la preot două turturele sau doi pui de porumbel, la 
uşa cortului mărturiei, 

11: iar preotul va aduce spre jertfă una pentru păcat şi una ca ardere-de-tot, şi-1 va 
curăţa preotul de păcatul atingerii de mort. în chiar ziua aceea el îşi va sfinţi capul, 

12: şi-I va afierosi Domnului zilele făgăduinţei sale şi va aduce un miel de un an ca 
jertfă pentru păcat; zilele de până atunci nu i se vor mai socoti, pentru că şi-a-ntinat capul 
său de om făgăduit. 

„Părul era podoaba de mare preţ a nazireului, diadema Domnului deasupra capului său 
(cf. Ieşirea 29, 6). Abundenţa părului nu însemna o renunţare la lume, ci mai degrabă un simbol al 
puterii şi al vitalităţii, cum se manifestă mitic la Samson" 93 . 

„Prin moarte năprasnică este arătat păcatul fără de voie; iar prin pângărire este arătată 
murdăria sufletului. De aceea, sfătuindu-1 să-şi radă îndată capul, îi spune să caute să se vindece 
repede; îl povăţuieşte să lepede pletele neştiinţei, care îi umbresc mintea. Lăsând lipsită mintea de 
această pădure stufoasă, care este păcatul, Pedagogul se instalează în creierul lui şi-1 face să 
pornească iarăşi pe drumul pocăinţei" 94 . Nazireatul e premergător voturilor monahale: „Socotesc că 
şi Moise, rânduind celor ce vor să se curăţească în rugăciunea cea mare să-şi radă tot trupul, le-a 
poruncit prin aceasta să se lepede cu desăvârşire de averi, iar în al doilea rând să uite de familie şi 
de toţi cei apropiaţi, în aşa măsură încât să nu mai fie câtuşi de puţin tulburaţi de amintirile lor" 95 . 
„Capul trupului închipuieşte [. . .] mintea. [. . .] Iar cugetările ce răsar în mod firesc din ea şi în ea, 
prin care suntem călăuziţi spre cunoaşterea oricărui lucru, le asemănăm cu perii şi cu pletele. Căci 
aceştia răsar din cap. [...] Deci mintea din noi e oarecum nerasă şi împodobită cu plete pentru 
Dumnezeu când e plină de cugetări bune. Dar e goală şi rasă şi suferă de o pleşuvie atotnecinstită 
când nu are cugetări drepte despre Dumnezeu şi nu e îmbogăţită cu ştiinţa aleasă şi fără pată a 
celor ce trebuie săvârşite. [. . .] Ghicitura aceasta, poruncind ca Israil cel ce a făcut o făgăduinţă să 
se radă, ca unul ce s-a spurcat de cadavru, adică s-a făcut vinovat de crima uciderii Domnului, 
arată că rânduiala Legii trebuie să înceteze. El trebuie să-şi sfinţească altă chică lui Dumnezeu, 
după ziua a opta, adică după înviere, şi anume o cuviinţă şi o disciplină exactă şi fină a poruncilor 
evanghelice" 96 . 

13: Iată legea pentru cel ce s-a făgăduit pe sine: In ziua când i se-mplineşte vremea 
pentru care s-a făgăduit, el va fi adus la uşa cortului mărturiei 

„A treia parte a acestui capitol (vv. 13-20) este un ritual care începe printr-un verset cu 
formula zot torat 97 , frecvent utilizată în partea a doua a Torei sacrificiilor şi legea curăţeniei, 
drept concluzie a prescripţiilor juridice" 98 . 

14: şi-I va aduce Domnului darul său: un miel de un an, fără meteahnă, ca ardere- 
de-tot; o mioară de un an, fără meteahnă, ca jertfă pentru păcat, şi un berbec fără 
meteahnă, ca jertfă de mulţumire, 

15: şi un coş cu azime din făină curată, pâini frământate cu untdelemn şi turte 

nedospite unse cu untdelemn, cu prinoasele lor de pâine şi cu turnările lor; 

„Indicaţiile privind oblaţiunile şi libaţiunile sunt mai vagi şi, în consecinţă, probabil 
anterioare datelor dinNumerii 15'* 9 . 

16: preotul le va aduce înaintea Domnului, iar el le va aduce ca jertfă pentru păcat 
şi ca ardere-de-tot. 

„După cei mai numeroşi exegeţi, acest el se referă la nazireu" 100 . 

17: Berbecul îl va aduce Domnului ca jertfă de mulţumire, peste coşul cu azime, 
apoi preotul va aduce pentru el prinosul de pâine şi turnarea. 

Pentru eh pentru nazireu. 

18: Atunci şi acolo, la intrarea cortului mărturiei, cel cu făgăduinţa îşi va tunde 
părul capului şi-1 va pune pe focul de sub jertfa de mulţumire. 

19: Preotul va lua apoi şoldul, odată fiert, al berbecului, o pâine nedospită din coş 
şi o turtă nedospită şi le va pune pe mâinile celui cu făgăduinţa, după ce acesta îşi va fi 
tuns capul, 

20: şi le va ridica preotul ca aducere înaintea Domnului: lucru sfânt e acesta, şi el 
va fi al preotului, pe lângă pieptul cel ridicat şi pe lângă şoldul aducerii; după care cel cu 
făgăduinţa poate să bea vin. 

21: Aceasta este legea celui ce prin făgăduinţă s-a făgăduit pe sine, aceasta-i jertfa 
sa către Domnul pentru propria sa făgăduinţă, ea neavând nici o legătură cu darea lui de 
mână; după puterea făgăduinţei cu care se va făgădui, aşa va lucra şi legea curăţirii sale". 

Ea neavând nici o legătură cu darea lui de mână: „Cantitatea şi valoarea jertfelor sunt 
independente de starea materială a celui ce le aduce" 101 . „Ritualul nazireatului este apropiat de 
acela al consacrării preoţilor. Sunt prevăzute trei jertfe împreună cu obişnuitele ofrande. 
Apropierea cea mai caracteristică este faptul că nazireul ia o parte din jertfă în mână, cu care 
participă la jertfa legănată, gestul de ridicare în faţa altarului" 102 . 

„Cel ce s-a îndatorat lui Dumnezeu cu făgăduinţa de-a se curaţi, lepădând grosimea 
istoriei mozaice şi eliberându-şi mintea de slujirea în chip şi umbră, ca de o chică lungă şi grea 
şi bucurându-se ca de o nouă odrăslire a părului de cunoştinţa şi păzirea cu adevărat curăţitoare 
a poruncilor lui Hristos, va fi sfânt şi sfinţit şi, pe lângă aceasta, vrednic de primire. Şi se va 
aduce pe sine spre miros de bună mireasmă lui Dumnezeu şi va oferi ca jertfa primită cuviinţa 
strălucitoare şi fără prihană a vieţuirii sale. [. . .] (Apoi), prin miel se va înţelege, în chip potrivit, 
pruncia în Hristos a celui ce aduce, iar prin berbec plinătatea în minte şi în rodnicie. [. . .] Iar la 
mijloc e o mieluşea pentru păcat. [...] Vedem că şi viaţa celor ce s-au curăţit mult şi s-au 
desăvârşit în simplitatea, nerăutatea şi nevinovăţia în Hristos, nu e cu totul fără pată, ci mai are 
lipsă numaidecât de curăţire. Căci nimeni nu poate câştiga o stare cu totul fără reproş, ci numai 
lui Emanuil s-a rezervat (aceasta). [. . .] Iar prin pâinile nedospite se indică viaţa fără viclenie şi 
curată. [. . .] Să ne aducem, aşadar, pe noi înşine ca pe un miel pentru pruncia în Hristos; ca pe o 
mieluşea, pentru slăbiciunea firii noastre şi pentru uşurinţa cu care suntem duşi la păcat, căci 
partea femeiască e chipul slăbiciunii; ca pe un berbec, adică desăvârşiţi şi ajunşi la măsura 
vârstei celei în Hristos; ca nişte pâini nedospite, adică curaţi; şi ca nişte turte, adică dulci, dar 
miluiţi prin Hristos. Căci nu din faptele dreptăţii pe care le-am făcut noi ne-am îndreptăţit, ci 
după mila Lui cea multă. Pentru aceasta pe drept se turna untdelemn peste pâini. Şi mijloceşte 
preotul şi aduce întâi jertfa pentru păcat, apoi arderea de tot şi în al treilea rând, după aceasta, 
berbecul. Căci mijlocind Hristos şi aducându-ne El lui Dumnezeu şi Tatăl, vom fi primiţi, 
aducând rugăciuni pentru păcatele noastre şi cerând iertarea vechilor vini. Şi ne aducem ardere 
de tot spirituală, adică cu totul şi în întregime sfinţi şi sfinţiţi şi ne vom preda spre miros de 

bună mireasmă lui Dumnezeu [...]. Să aducem şi cele de mulţumire pentru mântuirea şi viaţa 
noastră, cinstindu-L pe Dumnezeu nu prin cele stricăcioase şi pământeşti, ci aducându-I viaţa 
noastră curată şi nedospită, dulce şi sfântă, ca pe un dar vrednic de primire. [...] (Iar tunderea 
părului e) împlinirea votului şi sfârşitul celor făgăduite. Iar semnul primirii de către Dumnezeu 
a celor dăruite e mistuirea părului de foc. Pentru că Sfânta Scriptură atribuie firii dumnezeieşti 
chipul focului. [. . .] Şi ia seama că tunderea întru desăvârşire, adică sfârşitul a toată dreptatea şi 
curăţia, se face la uşa cortului. Căci cum ne-ar putea introduce în Sfintele Sfinţilor numai 
curăţia şi dreptatea păzite de noi, care nu au în chip desăvârşit nevinovăţia şi lipsa de păcat? 
[...] Dar ne introduce Hristos, eliberându-ne fără nici o pomenire a răului şi iertându-ne tot 
păcatul. Căci a intrat înaintemergător pentru noi (Evrei 6, 20), netezind intrarea nu Sieşi, ci 
celor dinafară uşilor, care au ajuns deja pe pragul cortului sfânt" 103 . 

22: Domnul a grăit către Moise, zicând: 

23: „Vorbeşte tu către Aaron şi către fiii săi şi spune-le: Iată cum veţi binecuvânta 
pe fiii lui Israel; le veţi zice aşa: 

24: Domnul să te binecuvinteze şi să te păzească! 

25: Domnul să-Şi lumineze faţa spre tine şi să te miluiască! 

26: Domnul să-Şi ridice faţa spre tine şi să-ţi dăruiască pace! 

„După Theodoret (Qu. Num. 11; PG 80, 364 C) este profeţită aici epifania lui Iisus. în 
tradiţia rabinică este vorba de şekhinah sau de lumina Torei" 104 . 

27: Aşa vor pune ei numele Meu asupra fiilor lui Israel şi Eu, Domnul, îi voi 
binecuvânta". 

„Versetul 27 lipseşte din unele ediţii ale Septuagintei (inclusiv Rahlfs). în altele, el face 
parte din versetul 26" 105 . „Formula de binecuvântare e redată într-un limbaj arhaic şi într-un stil 
concis; cu timpul, ea devine mai solemnă, sugerând o îndelungată transmisie orală. Anumite 
variante plasează verbele la viitor, ceea ce le dă o valoare profetică, despre care au scris şi 
Părinţii creştinismului" 106 . „Aşadar porunceşte celor încununaţi cu preoţia să binecuvinteze 
poporul, dar îi depărtează cu folos de cugetări deşarte, arătând că nu mâna omului e cea care 
binecuvintează, ci El însuşi, Domnul. [...] Iar calea binecuvântării e Hristos; şi El ne este 
distribuitorul bunătăţilor veşnice; în El şi prin El ni se dautoate cele de la Tatăl" 107 . 



CAPITOLUL 7 - Jertfe şi daruri ale căpeteniilor lui Israel la sfinţirea cortului. 

1 : Şi a fost că-n ziua când a sfârşit Moise de ridicat cortul, 1-a uns şi 1-a sfinţit, pe el 
şi toate lucrurile lui, precum şi jertfelnicul cu toate obiectele lui. Când le-a miruit şi le-a 
sfinţit, rnai-marii lui Israel au adus daruri; ei erau 

2: cele douăsprezece căpetenii ale caselor lor părinteşti, mai-marii seminţiilor, cei 
ce fuseseră mai-mari peste cei număraţi. 

3: Şi au adus darurile lor în faţa Domnului: şase care acoperite şi doisprezece boi, 
câte un car de la două căpetenii şi câte un bou de la fiecare; şi le-au adus înaintea cortului. 

Care acoperite: „gr. a\id%aq ~ka\mx\\iKâq; ultimul cuvânt nu are sens clar în greacă; în 
lexicografîa bizantină (Hesychios, Photius) se consideră că ar fi vorba de care imperiale, 
acoperite" 108 . 

4: Şi a grăit Domnul către Moise, zicând: 

5: „Primeşte-le din partea lor, şi vor fi ele folosite în slujba cortului mărturiei. Da- 
le leviţilor, fiecăruia după slujba sa". 

6: Şi luând Moise carele şi boii, le-a dat leviţilor: 

7: două care şi patru boi le-a dat fiilor lui Gherşon, după slujba lor; 

8: patru care şi opt boi le-a dat fiilor lui Merari, după slujba lor de sub îndrumarea 
lui Itamar, fiul lui Aaron preotul. 

Merariţii primesc un număr mai mare de care cu boi, în sarcina lor revenind cele mai 
grele părţi ale cortului. Cât priveşte carele, ele pot avea un dublu înţeles, pozitiv sau negativ, 
după cum va rezulta din comentariile patristice. „Observă că boii au fost aduşi spre a fi daţi la 
lucrurile cortului ca, la pornirile taberei, purtând ei poverile pe care, să se elibereze slujitorii de 
muncă şi de osteneală. Căci Biserica se odihneşte în Hristos şi El ne poartă pe noi, nelăsând 
neamul sfânt şi cinstit şi poporul priceput la lucrurile sfinte să cadă sub munci mai presus de 
putere" 109 . 

9: Dar fiilor lui Cahat nu le-a dat, pentru că ei, având în seamă lucrurile sfinte, le 
purtau pe umeri. 

„Cele două neamuri, Gherşon şi Merari, par să înfăţişeze popoarele de sub lege, adică 
pe Israil (şi pe Iuda). Iar cahatiţii, pe cei sfinţiţi în Hristos prin credinţă Cei dintâi aveau în grijă 
pânzele curţii, pieile cortului, acoperămintele şi stâlpii, capetele şi tălpile, cuiele şi perdelele şi, 
precum spune Sfânta Scriptură: toate cele de prisos, prin care se înseamnă cele ce nu sunt 
necesare pentru slujbă. Iar ceilalţi au prins curaj să poarte Sfintele Sfinţilor şi cele prin care se 
închipuieşte Hristos, nu într-un singur fel, ci în multe feluri şi moduri, ca sicriul (chivotul), ca 
masa şi ca sfeşnicul şi jertfelnicul de aur. Căci fiind simplu după fire ca Dumnezeu, se cunoaşte 
în chip felurit prin varietatea lucrării. Căci Cuvântul Tatălui este, fără îndoială, viu şi lucrător şi, 
pe lângă aceasta, viaţă şi lumină şi miros de bună mireasmă spirituală. Aşadar, cei ce rămân pe 
lângă poruncile date prin Moise au în grijă cele de prisos ale cortului. Căci legea e nefolositoa- 
re, dacă nu e înţeleasă duhovniceşte. Iar cei ce au prins curaj să poarte Sfintele Sfinţilor sunt în 
Hristos, nepurtând nici un lucru de prisos, ci purtându-Lpe Hristos însuşi. [...] Cei încredinţaţi 
cu cele de prisos ale cortului sfânt le transportă pe acelea pe care. Dar cahatiţii purtau Sfintele 
Sfinţilor nu pe care, nu pe altceva, ci punându-le pe umerii lor. [. . .] Pentru că [. . .] legea e grea 
şi e o povară anevoie de purtat. Iar semnul clar al acestui fapt e că cele de prisos nu sunt purtate 
pe umeri, pentru neputinţa celor supuşi lor. [. . .] Iar cahatiţii, punând pe umerii lor cele prin care 
se închipuieşte Hristos, îşi fac din ele o povară uşoară şi lesne de purtat" 110 . în veacul acesta nu 
putem scăpa de poveri, dar putem alege jugul cel bun şi povara cea uşoară a lui Hristos (Matei 
11,30). 

10: Căpeteniile au adus şi daruri pentru înnoirea jertfelnicului, în chiar ziua-n care 
a fost uns; acolo, în faţa jertfelnicului, şi-au adus rnai-marii darurile. 

11: Şi a zis Domnul către Moise: „în fiecare zi, la rând, câte o căpetenie să-şi aducă 
darurile pentru sfinţirea jertfelnicului". 

12: Cel ce şi-a adus darul în prima zi a fost Naason, fiul lui Aminadab, căpetenia 
seminţiei lui Iuda. 

13: Darul său cuprindea: un blid de argint în greutate de o sută treizeci de sicii şi o 
cupă de argint de şaptezeci de sicii, după siclul sfânt, amândouă pline cu făină de grâu 
frământată cu untdelemn, pentru jertfă; 

„Prin blid şi cupă şi prin pâinea din amândouă, căci erau pline de făină cernută, se 
închipuieşte, ca prin mâncare şi băutură, Hristos viaţa şi de viaţă făcătorul" 111 . 

14: o cădelniţă de aur de zece sicii, plină cu tămâie; 

„Căţuia este chipul şi forma unui altar de tămâiere, care e făcut la fel cu un vas pentru 

tămâiere. Căci Hristos este bună mireasmă şi altar de tămâiere, neavând din afară buna 
mireasmă, cum o avem noi, care câştigăm putinţa de a fi aceasta prin participarea la virtute şi la 
sfinţenia evlaviei. El are, ca Dumnezeu, de la Sine şi în firea Sa cele prin care ne minunăm de 
El şi umple toată lumea de mireasma mai presus de lume şi mai presus de creaţie. Căci e 
cunoscut ca Cel ce e prin fire şi cu adevărat Dumnezeu şi are în firea Sa mireasma cunoştinţei 
Tatălui. De aceea e plină căţuia" 112 . 

15: un june, un berbec şi un miel de un an pentru ardere-de-tot; 

16: un ţap, jertfă pentru păcat; 

„Apoi se aduce un (viţel) şi un berbec; pe lângă acestea se aduce un miel şi un ied de 
capre. Prin toate e desemnat Acelaşi. Prin (viţel), pentru marea lui tărie şi pentru că (viţelul) stă în 
fruntea animalelor prin blândeţe şi curăţenie şi le întrece prin mărimea corpului. La fel, toate ale 
lui Hristos se află pe treapta spirituală cea mai înaltă şi El însuşi le întrece pe toate şi e deasupra 
tuturor printr-o deosebire neasemănată în orice. Prin berbec, pentru desăvârşirea, prin miel, pentru 
nerăutatea lui. [...] Prin ied, fiindcă a fost junghiat pentru cei păcătoşi. Căci iedul e jertfă pentru 
păcate după lege" 113 . 

17: iar ca jertfă de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Naason, fiul lui Aminadab. 

„Iar cele spre jertfa pentru mântuire le-au adus căpeteniile pentru ei înşişi, închinându-le 
într-un oarecare mod cortului sfânt şi oferindu-le lui Dumnezeu spre miros de bună mireasmă. 
Acestea erau două juninci (Septuaginta), cinci berbeci, cinci ţapi şi cinci miei. (Viţelul) am spus 
că este Hristos. Iar junincile suntem noi. Iar raţiunea lor e într-adevăr şi vădit înrudită. Căci 
bărbatul e pururi conducător şi în cinste şi slavă aleasă la Dumnezeu. Martor despre aceasta e 
firea, care mărturiseşte acest lucru. Iar femeia e mai mică şi mai supusă şi mai prejos de bărbaţi 
în tărie şi slavă. Deci după asemănarea viţelului bărbat, Hristos ne este conducător, iar noi îi 
suntem supuşi şi mult mai prejos de El în tărie şi slavă, fiind despărţiţi printr-o mare deosebire. 
Pentru că deşi S-a făcut ca noi - căci juninca e de acelaşi neam cu viţelul -, dar cele ale Lui 
sunt cu mult superioare. [...] Iar junincile sunt două, închipuind, socotesc, cele două popoare, 
care s-au unit într-unui, Cel Care S-a făcut pentru noi şi între noi adunându-le în unitatea cea 
duhovnicească. Iar berbecii şi mieii în număr egal şi iezii nu mai puţini înseamnă mulţimea cre- 
dincioşilor, care s-au adunat în timpul al cincilea, în care a avut loc venirea (lui Hristos). [...] 
Prin berbeci se închipuie desăvârşirea credincioşilor în judecata şi integritatea vârstei spirituale; 
se înţelege, a celei în Hristos. Prin miei, se închipuie desăvârşirea în simplitate şi nerăutate. [. . .] 
Iar prin iezii pentru păcat, se închipuie faptul de-a avea totdeauna trebuinţă de curăţire şi de 
iertarea greşelilor" 114 . 

18: în ziua a doua şi-a adus darul Natanael, fiul lui Ţuar, căpetenia seminţiei lui 
Isahar. 

19: El a adus în dar: un blid de argint în greutate de o sută treizeci de sicii şi o cupă 
de argint de şaptezeci de sicii, după siclul sfânt, amândouă pline cu făină de grâu 
frământată cu untdelemn, pentru jertfă; 

20: o cădelniţă de aur de zece sicii, plină cu tămâie; 

21: un june, un berbec şi un miel de un an pentru ardere-de-tot; 

22: un ţap, jertfă pentru păcat; 

23: iar ca jertfă de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Natanael, fiul lui Ţuar. 

24: In ziua a treia şi-a adus darul căpetenia fiilor lui Zabulon: Eliab, fiul lui Helon. 

25: Darul său cuprindea: un blid de argint în greutate de o sută treizeci de sicii şi o 
cupă de argint de şaptezeci de sicii, după siclul sfânt, amândouă pline cu făină de grâu 

frământată cu untdelemn, pentru jertfă; 

26: o cădelniţă de aur de zece sicii, plină cu tămâie; 

27: un june, un berbec şi un miel de un an pentru ardere-de-tot; 

28: un ţap, jertfă pentru păcat; 

29: iar pentru jertfa de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Eliab, fiul lui Hclon. 

30: In ziua a patra şi-a adus darul căpetenia fiilor lui Ruben: Eliţur, fiul lui Şedeur. 

3 1 : Darul său cuprindea: un blid de argint în greutate de o sută treizeci de sicii şi o 
cupă de argint de şaptezeci de sicii, după siclul sfânt, amândouă pline cu făină de grâu 
frământată cu untdelemn, pentru jertfă; 

32: o cădelniţă de aur de zece sicii, plină cu tămâie; 

33: un june, un berbec şi un miel de un an pentru ardere-de-tot; 

34: un ţap, jertfă pentru păcat; 

35: iar pentru jertfa de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Eliţur, fiul lui Şedeur. 

36: In ziua a cincea şi-a adus darul căpetenia fiilor lui Simeon: Şelumiel, fiul lui 
Ţurişadai. 

37: Darul său cuprindea: un blid de argint în greutate de o sută treizeci de sicii şi o 
cupă de argint de şaptezeci de sicii, după siclul sfânt, amândouă pline cu făină de grâu 
frământată cu untdelemn, pentru jertfă; 

38: o cădelniţă de aur de zece sicii, plină cu tămâie; 

39: un june, un berbec şi un miel de un an pentru ardere-de-tot; 

40: un ţap, jertfă pentru păcat; 

41: iar pentru jertfa de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Şelumiel, fiul lui Ţurişadai. 

42: în ziua a şasea şi-a adus darul căpetenia fiilor lui Gad: Eliasaf, fiul lui Raguel. 

43: Darul său cuprindea: un blid de argint în greutate de o sută treizeci de sicii şi o 
cupă de argint de şaptezeci de sicii, după siclul sfânt, amândouă pline cu făină de grâu 
frământată cu untdelemn, pentru jertfă; 

44: o cădelniţă de aur de zece sicii, plină cu tămâie; 

45: un june, un berbec şi un miel de un an pentru ardere-de-tot; 

46: un ţap, jertfă pentru păcat; 

47: iar pentru jertfa de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Eliasaf, fiul lui Raguel. 

48: In ziua a şaptea şi-a adus darul căpetenia fiilor lui Efraim: Elişama, fiul lui 
Amihud. 

49: Darul său cuprindea: un blid de argint în greutate de o sută treizeci de sicii şi o 
cupă de argint de şaptezeci de sicii, după siclul sfânt, amândouă pline cu făină de grâu 
frământată cu untdelemn, pentru jertfă; 

50: o cădelniţă de aur de zece sicii, plină cu tămâie; 

51: un june, un berbec şi un miel de un an pentru ardere-de-tot; 

52: un ţap, jertfă pentru păcat; 

53: iar pentru jertfa de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Elişama, fiul lui Amihud. 

54: In ziua a opta şi-a adus darul căpetenia fiilor lui Mânase: Gămăliei, fiul lui 
Pedaţur. 

55: Darul său cuprindea: un blid de argint în greutate de o sută treizeci de sicii şi o 
cupă de argint de şaptezeci de sicii, după siclul sfânt, amândouă pline cu făină de grâu 
frământată cu untdelemn, pentru jertfă; 

56: o cădelniţă de aur de zece sicii, plină cu tămâie; 

57: un june, un berbec şi un miel de un an pentru ardere-de-tot; 

58: un ţap, jertfă pentru păcat; 

59: iar pentru jertfa de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Gămăliei, fiul lui Pedaţur. 

60: In ziua a noua şi-a adus darul căpetenia fiilor lui Veniamin: Abidan, fiul lui 
Ghedeon. 

61: Darul său cuprindea: un blid de argint în greutate de o sută treizeci de sicii şi o 
cupă de argint de şaptezeci de sicii, după siclul sfânt, amândouă pline cu făină de grâu 
frământată cu untdelemn, pentru jertfă; 

62: o cădelniţă de aur de zece sicii, plină cu tămâie; 

63: un june, un berbec şi un miel de un an pentru ardere-de-tot; 

64: un ţap, jertfă pentru păcat; 

65: iar pentru jertfa de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Abidan, fiul lui Ghedeon. 

66: In ziua a zecea şi-a adus darul căpetenia fiilor lui Dan: Ahiezer, fiul lui Amişa- 
dai. 

67: Darul său cuprindea: un blid de argint în greutate de o sută treizeci de sicii şi o 
cupă de argint de şaptezeci de sicii, după siclul sfânt, amândouă pline cu făină de grâu 
frământată cu untdelemn, pentru jertfă; 

68: o cădelniţă de aur de zece sicii, plină cu tămâie; 

69: un june, un berbec şi un miel de un an pentru ardere-de-tot; 

70: un ţap, jertfă pentru păcat; 

71: iar pentru jertfa de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Ahiezer, fiul lui Amişadai. 

72: în ziua a unsprezecea şi-a adus darul căpetenia fiilor lui Aşer: Paghiel, fiul lui 
Ocran. 

73: Darul său cuprindea: un blid de argint în greutate de o sută treizeci de sicii şi o 
cupă de argint de şaptezeci de sicii, după siclul sfânt, amândouă pline cu făină de grâu 
frământată cu untdelemn, pentru jertfă; 

74: o cădelniţă de aur de zece sicii, plină cu tămâie; 

75: un june, un berbec şi un miel de un an pentru ardere-de-tot; 

76: un ţap, jertfă pentru păcat; 

77: iar pentru jertfa de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Paghiel, fiul lui Ocran. 

78: în ziua a douăsprezecea şi-a adus darul căpetenia fiilor lui Neftali: Ahira, fiul lui 
Enan. 

79: Darul său cuprindea: un blid de argint în greutate de o sută treizeci de sicii şi o 
cupă de argint de şaptezeci de sicii, după siclul sfânt, amândouă pline cu făină de grâu 
frământată cu untdelemn, pentru jertfă; 

80: o cădelniţă de aur de zece sicii, plină cu tămâie; 

81: un june, un berbec şi un miel de un an pentru ardere-de-tot; 

82: un ţap, jertfă pentru păcat; 

83: iar pentru jertfa de mulţumire: două juninci, cinci berbeci, cinci ţapi şi cinci 
mieluşele de un an. Acesta-i darul lui Ahira, fiul lui Enan. 

„Toate căpeteniile seminţiilor lui Israel aduc aceleaşi daruri, cu toată importanţa lor 
numerică diferită. Prezentarea darurilor, descrisă la fel, cu aceleaşi cuvinte, corespunde stilului 
vechi oriental de istorisire. Referindu-se la acest pasaj din Biblie, într-un eseu publicat în 
Oceanografie, Mircea Eliade arată că de la o vreme repetarea nu mai plictiseşte, ci e simţită ca de 
o deosebită frumuseţe" 115 . într-un text sacru, însă, repetarea unei formule nu urmăreşte efecte 

estetice (chiar dacă le obţine), nici mnemotehnice, ci se dă cuvintelor o putere reală, prin repetarea 
de un anumit număr de ori (3, 7, 12, 40 ş. a.). 

84: Acestea au fost darurile din partea căpeteniilor lui Israel la sfinţirea 
jertfelnicului, în ziua când acesta a fost miruit: douăsprezece blide de argint, 
douăsprezece cupe de argint, douăsprezece cădelniţe de aur, 

85: fiecare blid având o sută treizeci de sicii şi fiecare cupă câte şaptezeci de sicii. 
Intru totul, argintul acestor vase: două mii patru sute de sicii, după siclul sfanţ; 

86: douăsprezece cădelniţe de aur, pline cu tămâie, de câte zece sicii fiecare, după 
siclul sfânt; întru totul, aurul cădelniţelor: o sută douăzeci de sicii. 

87: Vitele pentru arderi-de-tot au fost de toate: doisprezece junei, doisprezece 
berbeci şi doisprezece miei de un an, împreună cu prinoasele de pâine şi cu turnările lor. Ca 
jertfă pentru păcat, doisprezece ţapi. 

88: Vitele pentru jertfa de mulţumire au fost, laolaltă: douăzeci şi patru de juninci, 
şaizeci de berbeci, şaizeci de ţapi şi şaizeci de mieluşele de un an şi fără meteahnă. Acestea 
au fost darurile la sfinţirea jertfelnicului, după-mplinirea celor rânduite şi după ce el a fost 
miruit. 

Numerele din acest capitol au inspirat diferite calcule cabalistice. Nu negăm 
simbolismul sau chiar forţa unor numere; uneori chiar aghiografii transmit mesaje numerologi- 
ce, invitând la descifrarea lor. Totuşi, forţarea înţelesului numerelor ne pare riscantă, chiar şi în 
cazul unor tâlcuiri patristice impunându-ne o anume prudenţă, când socotim că se îndepărtează 
de intenţia Scripturii. 

89: Când Moise intra în cortul mărturiei ca să-I grăiască, el auzea glasul Domnului 
vorbind cu el de deasupra acoperământului ispăşirii de pe chivotul mărturiei, dintre cei doi 
heruvimi; şi el îi vorbea. 

„Verset izolat, fără aparentă legătură cu contextul: el însă confirmă modalitatea prin care 
Moise a primit toate poruncile de mai sus, precum şi plinirea făgăduinţei din Ieşirea 25, 22. In 
ce priveşte ultima propoziţie a versetului, textul original (atât cel ebraic, cât şi cel grecesc) nu 
acordă o anume determinare pronumelui personal, aşa încât traducerile oscilează între El 
(Domnul) îi vorbea (lui Moise) şi el (Moise) îi vorbea (Domnului). Contextul însă impune 
varianta a doua: comunicarea dintre om şi Dumnezeu nu înseamnă monologul Acestuia, ci 
dialogul celor doi" 116 . „[Iosif Flaviu] (.4/111, 223) observă că de data aceasta Moise nu mai urcă 
pe muntele Sinai, ci intră în cortul mărturiei pentru a asculta poruncile Domnului. ♦ [. . .] Pentru 
Theodoret, Moise ascultându-L pe Dumnezeu în cort prefigurează pe marii preoţi care intră o 
singură dată pe an în sfânta sfintelor, ca să contemple slava lui Dumnezeu (Qu. Num. 11; PG 80, 
365 A)" 117 . 



CAPITOLUL 8 - Sfinţirea leviţilor. 

1 : Şi a grăit Domnul către Moise, zicând: 

2: „Vorbeşte-i lui Aaron şi spune-i: - Când vei aprinde candelele, cele şapte candele 
vor lumina partea sfeşnicului cea de dinainte". 

3: Şi a făcut Aaron aşa: candelele sfeşnicului le-a aprins în partea lui cea din faţă, 
aşa cum Domnul îi poruncise lui Moise. 

„înţelegi deci că cele şapte candele trimiteau lumina în priviri întoarse spre faţa 
sfeşnicului. Căci nu luminează lumina dumnezeiască şi spirituală celor ce rămân îndărăt şi sunt 
întorşi de la Dumnezeu, ci celor ce au fost aduşi la vederea ei prin sfinţenie şi au ajuns (în) faţă 
prin îndrăznirea credinţei şi prin cuviinţa preafrumoasă a vieţuirii celei drepte. Pentru că e urât 
şi neplăcut lui Dumnezeu tot ce este în păcat şi neascultare. Iar scump lui Dumnezeu şi sub 

privirea Lui e cel ascultător şi uşor de călăuzit de El" 118 . 

4: Iată cum era meşteşugit sfeşnicul: din aur era ciocănit - şi fusul şi florile îi erau 
lucrate din ciocan; după izvodul pe care Domnul i-1 arătase lui Moise, aşa a făcut el 
sfeşnicul. 

„Candelabrul avea un rol cultic, întrebuinţarea lui fiind rezervată lui Aaron (cf. Ieşirea 
30, 8; Levitic 24, 3). El este deja un obiect sacru, consacrat printr-o oncţiune şi simbolizând 
prezenţa continuă a lui Iahve în sfântul locaş, căci el trebuie să ardă necontenit (cf. Levitic 24, 
4). Cu timpul, simbolismul lui se amplifică, el devenind ochii Domnului care cutreieră tot 
pământul (Zaharia 4, 10), semnul prezenţei Lui în Israel" 119 . 

5: Şi a grăit Domnul către Moise, zicând: 

6: „Ia-i pe leviţi din mijlocul fiilor lui Israel şi supun e-i curăţirii. 

7: Iată ce le vei face ca să fie curaţi: să-i stropeşti cu apa curăţirii, să-şi treacă ei 
briciul peste tot trupul lor şi să-şi spele hainele; atunci vor fi curaţi. 

„Riturile purificatoare ale leviţilor seamănă, în prima lor fază, cu cele ale curăţirii 
leproşilor, ca mai apoi să amintească ritualul consacrării preoţilor" 120 . „Theodoret (PG 80, 365 
AB) consideră că părul este simbolul morţii, de aceea trebuie ras de pe tot trupul" 121 . 

8: Apoi ei vor lua un june şi prinosul său de făinuţă de grâu frământată cu 
untdelemn, în vreme ce tu vei lua un al doilea june ca jertfă pentru păcat. 

Apa curăţirii „indică mortificarea lui Hristos săvârşită în sfântul Botez. De aceasta a 
spus că trebuie să se facă părtaşi şi cei care se află în treapta Leviţilor, despovărându-se ca în 
umbră de tot felul de necurăţenie trupească. Aceasta socotesc că o arată şi curăţirea prin brici a 
părului de pe trup. Căci viu este cuvântul lui Dumnezeu şi lucrător şi mai ascuţit decât orice 
sabie (Evrei 4, 12), răzând ca pe nişte peri şi unghii necurăţia mişcărilor (trupeşti) crescute în 
noi. [...] Dar precum briciul nu scoate cu totul din rădăcină însuşi părul ce creşte din noi, ci-1 
taie îndată ce răsare, aşa şi cuvântul lui Dumnezeu nu smulge din rădăcină mişcarea înnăscută a 
poftei (căci sfinţenia desăvârşită ne e rezervată pentru veacul viitor), ci mai degrabă o mortifică 
când odrăsleşte şi se întăreşte în noi şi potoleşte legea din mădularele trupului, când devine 
sălbatecă. Deci tăierea părului înseamnă curăţirea minţii, pe care o lucrează în noi cuvântul 
dumnezeiesc şi ascuţit. Iar spălarea hainelor înfăţişează vieţuirea noastră strălucitoare şi 
nepătată, arătată în afară" 122 . 

9: Ii vei aduce pe leviţi înaintea cortului mărturiei şi vei aduna toată obştea fiilor 
lui Israel. 

10: Pe leviţi îi vei aduce-n faţa Domnului, iar fiii lui Israel îşi vor pune mâinile pe 
leviţi. 

„Punerea mâinilor pe leviţi are însemnătatea transferului unei obligaţii purtate de 
întreaga comunitate" 123 . 

1 1 : Aaron îi va osebi pe leviţi cu afierosire-n faţa Domnului, pe ei, dintre fiii lui 
Israel, şi ei vor fi cei ce vor lucra lucrurile Domnului. 

12: Leviţii îşi vor pune mâinile pe capetele juncilor, iar tu vei aduce: pe unul ca 
jertfă pentru păcat, pe celălalt ca ardere-de-tot Domnului, rugându-te astfel pentru 
ispăşirea lor. 

„Punerea mâinilor pe capul viţeilor, precum şi arderea de tot a unuia dintre ei, este 
explicată ca reîntărirea Alianţei, al cărei semn permanent rămâne inocenţa (leviţilor) cu prilejul 
cultului viţelului de aur" 124 . 

„Ia seama că viţelul se arde tot, iar viţelul de un an se junghie pentru păcat, ca să înţelegi 
prin amândoi deodată pe Cel Unul Care Se oferă în desăvârşirea virtuţilor ca bună mireasmă 
spirituală şi Se junghie în simplitate şi neviclenie. [. . .] Iar că tot neamul slujitorilor e adus pentru 
toţi şi de către toţi ca dar lui Dumnezeu, o arată punerea mâinilor de către fiii lui Israil. [...] 
Fiindcă precum îşi puneau Leviţii mâinile peste capetele victimelor şi a animalelor ce se junghiau 
pentru ei drept chip al lui Hristos şi n-o făceau aceasta nicidecum binecuvântând, ci arătând prin 
punerea mâinilor pe Dumnezeu Care poartă păcatele noastre şi e jertfit pentru noi [...], aşa vei 
înţelege că se făcea punerea mâinilor de către popor asupra Leviţilor. îşi puneau mâinile ca să 
aşeze în locul lor cu osebire pe Leviţi înaintea lui Dumnezeu spre slujirea jertfei. Atunci se 
săvârşea punerea mâinilor. Dar acum, schimbându-se lucrurile neasemănat de mult, poporul îşi dă 
consimţirea pentru cei aleşi prin Hristos spre slujirea jertfei, strigând că sunt vrednici. Şi aceasta o 
fac în biserici, precum şi cei vechi săvârşeau punerile mâinilor peste Leviţi la sfântul şi 
dumnezeiescul cort. E vădit, aşadar, că dacă nu se face o hirotonie (punerea mâinilor) în biserici 
în prezenţa poporului, va fi împotriva voiei lui Dumnezeu şi în afara legilor sfinte" 125 . In Biserică, 
clerul e hirotonit de către episcop, iar poporul consimte prin aclamaţia: Vrednic este! Punerea 
mâinilor de către popor asupra leviţilor e doar tip, nu şi echivalent al Hirotoniei. 

13: îi vei pune pe leviţi în faţa Domnului şi-n faţa lui Aaron şi-n faţa fiilor săi şi-i 
vei aduce ca afierosire-n faţa Domnului. 

14: Aşa-Mi vei pune tu deoparte pe leviţi din mijlocul fiilor lui Israel, şi ei vor fi ai 
Mei. 

15: După acesta vor intra leviţii să lucreze ceea ce au de lucrat în cortul mărturiei. 
Aşa vei face curăţirea lor şi-i vei aduce înaintea Domnului. 

16: Căci în dar îmi sunt dăruiţi Mie dintre fiii lui Israel, în locul tuturor celor întâi- 
născuţi - al celor ce ies întâi din pântece; pentru Mine Mi i-am luat dintre fiii lui Israel; 

17: căci al Meu este tot întâi-născutul întru fiii lui Israel, fie că-i om, fie că-i 
dobitoc, pentru că Eu Mi i-am sfinţit Mie în ziua când în ţara Egiptului am lovit pe tot 
întâi-născutul, 

18: şi i-am luat pe leviţi în locul tuturor celor întâi-născuţi între fiii lui Israel; 

19: şi-n dar i-am dat pe leviţi lui Aaron şi fiilor săi, dintre fiii lui Israel, pentru ca ei 
să facă ceea ce fiii lui Israel au de făcut în cortul mărturiei şi să se roage pentru fiii lui 
Israel, pentru ca-ntre fiii lui Israel să nu fie nici o lovire când s-ar apropia de locaşul cel 
sfânt". 

„De abia după ce au fost sfinţiţi [...], Leviţii s-au atins de toate cele privitoare la jertfe. 
Drept aceea tot cel ce nu e sfânt în Hristos şi nu s-a curăţit de mai înainte, după modul cuvenit, 
să stea departe. Căci nu se va atinge nepedepsit de dumnezeieştile altare" 126 . Cuvântul vizează 
în special clerul; aplicat credincioşilor, el devine un avertisment referitor la primirea Euharistiei 
cu vrednicie, după ce ne -am curăţit prin Taina Spovedaniei. 

20: Moise şi Aaron şi toată obştea fiilor lui Israel au făcut cu leviţii aşa cum 
Domnul îi poruncise lui Moise-n privinţa leviţilor; aşa au făcut cu ei fiii lui Israel. 

21: Şi s-au curăţit leviţii şi şi-au spălat hainele, iar Aaron i-a adus pe ei ca dar 
înaintea Domnului şi s-a rugat pentru ei Aaron, ca să fie curaţi. 

22: După aceasta au intrat leviţii să-şi facă slujba în cortul mărturiei, în faţa lui 
Aaron şi-n faţa fiilor săi. Aşa cum Domnul îi poruncise lui Moise-n privinţa leviţilor, aşa 
au făcut în privinţa lor. 

23: Şi a grăit Domnul către Moise, zicând: 

24: „Aceasta este legea leviţilor: De la douăzeci şi cinci de ani în sus vor intra să 
slujească în cortul mărturiei; 

„Textul Masoretic are: vor veni să se războiască în război prin lucrul la cortul 

mărturiei. Folosirea vocabularului militar în Textul Masoretic pentru a desemna sarcina leviţilor 
ar sublinia faptul că şi levitii, în felul lor, îndeplinesc datoriile militare impuse israelitilor în 
deşert" 127 . 

25: iar la cincizeci de ani vor înceta din slujbă şi nu vor mai lucra, 

26: ci-n cortul mărturiei îi vor veghea pe fraţii lor să-şi facă fiecare slujba lui, dar 
de lucrat nu vor mai lucra. Aşa să faci cu leviţii, cum anume să-şi păzească slujba". 

Iniţial fixată la 30 de ani, vârsta minimă pentru intrarea leviţilor în slujbă a fost coborâtă 
curând la 25 de ani, aceştia ieşind din slujbă la 50 de ani, adică dublul vârstei intrării lor în 
slujbă. „Philon distinge două perioade în viaţa leviţilor: de la douăzeci şi cinci la cincizeci de 
ani, perioada vieţii active, după care urmează perioada vieţii contemplative {Fug. 37). 50 este 
numărul perfecţiunii (maturitatea leviţilor); 25 este jumătatea perfecţiunii (imaturitatea) (Deter. 
62-64). După Theodoret, înainte de douăzeci şi cinci de ani sufletul nu distinge între bine şi rău; 
după cincizeci însă trupul începe să slăbească (Qu. Num. 13; PG 80, 365 B)" 128 . 

„Numărul 25, al cincilea număr pătrat începând de la 1, se spune că este simbolul 
seminţiei levitice" 129 . Atât 25 cât şi 50 cuprind pe 5, întărit prin repetiţie. Cum numărul 5 arată 
simţurile, poate fi un indiciu al slujirii levitice în chipuri, adresându-se în special simţualităţii; 
sau mai poate arăta că slujirea levitică se săvârşeşte până în timpul al cincilea, al venirii 
Mântuitorului (după Adam, Avraam, Moise şi Profeţi). Leviţii îşi încheie slujirea la 50 de ani, 
semn al încetării preoţiei Legii vechi odată cu Pogorârea Duhului Sfânt în ziua Cincizecimii 
(anului 30). 



CAPITOLUL 9 - Sărbătorirea Paştilor în pustia Sinai. Norul. 

1: Şi i-a grăit Domnul lui Moise în pustia Sinai, în cel de al doilea an de după 
ieşirea lor din ţara Egiptului, în luna întâi, şi i-a zis: 

2: „Spune-le fiilor lui Israel să facă Pastile la vremea lor. 

3: La vreme le veţi face în cea de a paisprezecea zi a lunii întâi, spre seară; după 
legea lor şi după rânduiala lor le veţi face". 

Spre seară: „Textul Masoretic are între cele două seri. In tradiţia rabinică este vorba de 
perioada dintre amiază, când soarele începe să coboare, şi până la apusul soarelui; în 
Septuaginta e vorba de timpul dintre apusul soarelui şi căderea nopţii" 130 . 

4: Iar Moise le-a spus fiilor lui Israel să facă Pastile. 

5: Incepându-le în cea de a paisprezecea zi a lunii, în pustia Sinai, aşa le-au făcut 
fiii lui Israel, după cum Domnul îi poruncise lui Moise, 

6: Au venit însă bărbaţii care erau necuraţi din pricină că se atinseseră de trup de 
om mort şi care deci nu puteau să facă Pastile în ziua aceea; în chiar ziua aceea s-au 
înfăţişat înaintea lui Moise şi Aaron 

7: şi acei bărbaţi i-au zis: „Noi suntem necuraţi, pentru că ne-am atins de trup de 
om mort; de ce să nu fim lăsaţi să-I aducem Domnului darul la vremea lui în mijlocul 
fiilor lui Israel?" 

8: Şi a zis Moise către ei: „Staţi aici, iar eu voi auzi ce porunceşte Domnul pentru 
voi!" 

9: Şi a grăit Domnul către Moise, zicând: 

10: „Vorbeşte tu către fiii lui Israel şi spune-le: - Dacă cineva din voi sau din 
urmaşii voştri va fi necurat prin atingere de trup de om mort, sau va fi departe în 

călătorie, acela va face şi el Pastile Domnului; 

1 1 : aceştia însă le vor face în cea de a doua lună, în ziua a paisprezecea, spre seară; 
să le mănânce cu azime şi cu ierburi amare; 

12: şi nu vor lăsa din ele până-n dimineaţa următoare, nici os nu vor zdrobi; după 
rânduiala Paştilor le vor face. 

Dumnezeu ne dăruieşte timpul, spre a ne pregăti pentru trecerea (pesah) la viaţa de veci. 
Sunt chemaţi şi cei ce odinioară s-au întinat de păcat, s-au îndepărtat cândva de la Adevăr ori au 
petrecut între falsele învăţături ca între neamuri străine. Timpul e, pentru aceştia, intervalul în 
care se pot curaţi. „Chiar şi o astfel de slăbiciune în leagănul credinţei este susţinută de mama 
iubire, până când noul om se ridică la starea de bărbat desăvârşit şi nu mai poate fi purtat 
încoace şi încolo de orice vânt al învăţăturii" 131 . 

13: Dar omul curat, care nu se află departe-n călătorie, dar va zăbovi să facă 
Pastile, sufletul acela se va stârpi din poporul său, pentru că nu I-a adus Domnului darul 
la vremea lui; omul acela îşi va purta păcatul asupră-şi. 

Prin omul curat ce nu e călătorit, însă nu face Pastile, înţelegem pe cel rămas doar 
formal în Biserică, creştinul nepracticant. îşi va purta păcatul asupră-şi: „Pedeapsa cea mai 
aspră îl aştepta pe acela care uita să sărbătorească Pastele: va peri sufletul acela din norodul lui 
(Biblia 1688) [...] ceea ce ar echivala, în general, cu un fel de excomunicare, de alungare din 
sânul poporului ales, adică, pieirea sufletului" 132 . 

14: Iar dacă un străin se va apropia de voi şi se va aşeza în ţara voastră şi va face 
Pastile Domnului, după legea Paştilor şi după rânduiala lor să le facă: o singură lege să fie, 
şi pentru străin, şi pentru băştinaş. 

Nimeni nu este exclus de la unirea cu Hristos, dacă a primit tăierea împrejur a inimii 
(Botezul). „Philon subliniază ceea ce deosebeşte Pastele de toate celelalte sărbători: în acestea 
din urmă oficiază doar preoţii, în vreme ce la Paşti poporul întreg se bucură de demnitatea 
sacerdotală, aducândjertfâ (Decal. 159; Mos. II 224-225; Spec. II, 145)" 133 . 

15: In ziua când a fost aşezat cortul, norul a acoperit cortul, casa mărturiei; 
începând de seara, el era peste cort ca o vedere de foc, până dimineaţa. 

16: Aşa era-ntotdeauna: ziua îl acoperea norul; noaptea, o vedere de foc. 

„In terminologia medievală: Nubes tenebrosa et illuminans noctem" 134 . 

17: Oridecâteori se ridica norul de deasupra cortului, fiii lui Israel porneau la 
drum; în locul unde se oprea norul, acolo-şi aşezau tabăra fiii lui Israel. 

18: La porunca Domnului îşi aşezau fiii lui Israel tabăra, la porunca Domnului 
porneau la drum; atâta vreme cât norul umbrea deasupra cortului, fiii lui Israel stăteau 
pe loc. 

19: Când norul stătea deasupra cortului o vreme mai îndelungată, fiii lui Israel 
păzeau rânduiala lui Dumnezeu şi nu plecau la drum. 

20: Uneori se întâmpla ca norul să rămână deasupra cortului doar câteva zile: la 
glasul Domnului se opreau cu tabăra şi la porunca Lui plecau la drum. 

21: Alteori norul stătea numai de seara până dimineaţa: de-ndată ce norul se ridica 
dimineaţa, porneau şi ei la drum; iar dacă aceasta se întâmpla după o zi şi o noapte, 
plecau atunci. 

22: Fie că norul umbrea deasupra o zi sau o lună sau mai mult, fiii lui Israel 
rămâneau pe loc şi nu plecau la drum. 

„Pentru Origen, norul şi forma de foc sunt Fiul lui Dumnezeu şi Duhul Sfânt, ca în 

versetul psalmic, Domnul îi conducea (Psalmi 77, 14)" 135 . 

23: Că din porunca Domnului se opreau şi din porunca Domnului porneau la 
drum; ei păzeau rânduiala Domnului după porunca pe care Domnul le-o dăduse prin 
Moise. 

„îndată ce s-a întemeiat şi a răsărit pe pământ cortul cel prea adevărat, adică Biserica, s- 
a umplut de slava lui Hristos. Căci socotesc că faptul că vechiul cort a fost acoperit de nor nu 
arată altceva decât aceasta. Deci a umplut Hristos Biserica de slava Sa. Şi celor ce petrec în 
neştiinţă şi rătăcire, ca într-o noapte şi într-un întuneric, El le străluceşte ca un foc, sădind în ei 
lumina ce se cunoaşte cu mintea (inteligibilă). Iar celor ce sunt deja luminaţi şi au în inimă ziua 
spirituală (inteligibilă), le dăruieşte umbra şi acoperământul Său, îmbibându-i cu rouă 
duhovnicească, adică cu mângâierile de sus şi cele prin Duhul. Aceasta înseamnă noaptea în 
chipul focului şi ziua în chipul norului. Căci cei ce sunt încă prunci au nevoie de o lumină care 
îi duce la cunoaşterea lui Dumnezeu. Iar cei ce sunt mai sus de aceştia şi sunt luminaţi prin 
credinţă, au lipsă de acoperământ şi ajutor, ca să poată purta cu vitejie arşiţa vieţii prezente şi 
povara zilei. [...] Apoi, ridicându-se norul, pleca împreună cu el şi cortul; şi oprindu-se acela, se 
opreşte şi acesta, iar împreună cu acesta făceau şi Israeliţii la fel. Căci Biserica urmează în toate 
lui Hristos şi sfânta mulţime a celor credincioşi nu se desparte de Cel ce o cheamă la mântuire. 
[. . .] Dar pătrunzând la înţelesuri mai subţiri, vom spune iarăşi că prima plecare este cea de la ne- 
credinţă la credinţă şi de la necunoştinţă la cunoştinţă şi de la a nu şti cine este Cel prin fire şi cu 
adevărat Dumnezeu la a şti clar pe Stăpânul şi Făcătorul tuturor. O a doua (plecare) folositoare, 
după aceea, e cea din viciu şi neînfrânare, spre voinţa de a săvârşi şi cugeta cele bune. Iar a treia, 
mai înainte şi mai slăvită ca aceea, e cea de la ceea ce-i cu lipsă spre ceea ce-i întreg, în făptuire 
şi dogme. Sau oare nu sporim pe încetul în creşterea cea în Hristos, înaintând spre bărbatul 
desăvârşit şi înălţându-ne la măsura vârstei plinirii Lui?" 136 . 



CAPITOLUL 10 - Cele două trâmbiţe de argint. Israeliţii pleacă la drum. 

1 : Şi a grăit Domnul către Moise, zicând: 

2: „Fă-ţi două trâmbiţe de argint; din ciocan să le faci. Le vei avea pentru che- 
marea obştii şi pentru plecarea taberelor. 

Folosirea trâmbiţelor e şi un indiciu că, „în vremea lui Moise, muzica a fost introdusă în 
cult" 137 . „[Iosif Flaviu] {AI III, 291) descrie forma instrumentului biblic din acest loc: un tub 
drept, lung de 44 cm, mai larg decât un oboi şi având la capăt un pavilion" 138 . 

„Marşul cetelor lui Israel era determinat de mişcările norului" 139 . 

3: Când se va trâmbiţa din ele, toată obştea ţi se va aduna la uşa cortului 
mărturiei. 

4: Dar dacă se va trâmbiţa numai din una, la tine se vor aduna toate căpeteniile, 
mai-marii neamurilor lui Israel. 

5: Când veţi da semn din trâmbiţă, vor porni taberele cele dinspre răsărit. 

Biblia 1688 are la versetul 5: Şi veţi trâmbiţa semnu... „în unele versiuni ebraice: când 
veţi suna alarma sau când veţi striga cu strigăte. Text nu îndeajuns de clar, care sugerează 
emiterea unor strigăte de război, de pornire la luptă, menite să-i încurajeze pe luptători şi să-i 
sperie pe adversari, strigăte cu care însă era aclamat un rege sau de care era însoţită purtarea 
chivotului. Cu toate acestea, se pare că nu e vorba de voci omeneşti, ci de o anume modulare a 

sunetului de trâmbiţă, într-un fel de triluri clocotitoare" 140 . 

6: Când veţi da al doilea semn de trâmbiţă, vor porni taberele cele dinspre miazăzi. 
Când veţi da al treilea semn de trâmbiţă, vor porni taberele cele dinspre apus. Iar când 
veţi da al patrulea semn de trâmbiţă, vor porni taberele cele dinspre miazănoapte. Aşa vor 
porni la drum, cu semn de trâmbiţă. 

Despre taberele dinspre apus şi miazănoapte se vorbeşte doar în Septuaginta, ele nefiind 
amintite în textul ebraic. 

7: Când însă chemaţi adunarea, veţi trâmbiţa, dar nu cu semn [de plecare]. 

„După Theodoret, comunitatea reunită fără nici un semnal simbolizează comunitatea 
celor neiniţiaţi în tainele creştine (catehumenii) (Qu. Num. 15; PG 80, 360 C)" 141 . 

8: Din trâmbiţe vor suna preoţii, fiii lui Aaron; aceasta va fi vouă lege veşnică-ntru 
neamurile voastre. 

„Numai preoţii au dreptul să sune din trâmbiţe [...]. în (Apocalipsă), preoţii sunt 
înlocuiţi cu îngeri sunând din şapte trâmbiţe. Autorii creştini văd în cele două instrumente de 
argint Vechiul şi Noul Testament" 142 . Sau, „sunetul trâmbiţei simbolizează apelul divin, după 
Theodoret. De aceea preoţii sunt cei care dau semnalul (ibid.)" m . 

Sau trâmbiţele de argint sunt „învăţătura măreaţă şi cerească a propovăduirii" 144 . 
„Trâmbiţele sunt două pentru că propovăduirea în biserici e îndoită. Una conduce pe credincioşi 
la cunoaşterea dumnezeiască a dogmelor şi arată falsitatea învăţăturii celor ce (le) strică [...], 
alta conduce spre îndreptarea morală şi luminează calea petrecerii în Hristos. Trâmbiţele sunt de 
argint, materia aceasta arătându-ne prin firea ei, în chip fin, strălucirea şi curăţia ambelor 
învăţături. Şi prin trâmbiţe să se cheme, zice, poporul la cort. Căci prin propovăduiri adunăm pe 
cei ce petrec în corturile proprii, la biserici. Iar odată adunaţi, îi înduplecăm să purceadă de la cele 
mai de ruşine spre cele mai cuvenite celor sfinţiţi şi-i învăţăm să se mute oarecum de la rău la 
bine. [. . .] Apoi a poruncit să se dea patru semnale deosebite ca prin ele să se mişte şi să plece cei 
de la răsărit, de la miazăzi, de la miazănoapte şi de la apus. Prin acestea socotesc că ni se arată 
cele patru Evanghelii, prin care e condusă toată lumea spre cunoştinţa dogmatică şi morală. [...] 
Dar ia seama că numai celor învredniciţi de preoţie le rânduieşte să se folosească de trâmbiţe, 
încredinţându-le, socotesc, numai povăţuitorilor popoarelor şi celor sfinţiţi pentru preoţie cuvântul 
de învăţătură şi pregătire spre dorirea virtuţii" 145 . 

9: Iar când în tara voastră veţi ieşi la război împotriva vrăjmaşilor ce vi se- 
mpotrivesc, veţi da un anume semn de trâmbiţă; atunci îşi va aduce aminte de voi 
Domnul, iar voi veţi fi mântuiţi de vrăjmaşii voştri. 

10: în zilele voastre de bucurie, în sărbătorile voastre şi la-nceputurile voastre de 
lună veţi trâmbiţa din trâmbiţe la arderile- voastre-de- tot şi la jertfele voastre de 
mulţumire, şi prin aceasta veţi fi pomeniţi în faţa Dumnezeului vostru. Eu sunt Domnul, 
Dumnezeul vostru". 

Urmând sfintei propovăduiri, vom birui pe toţi vrăjmaşii noştri văzuţi şi nevăzuţi şi vom 
fi pururi pomeniţi înaintea Domnului. 

11: In anul al doilea, în luna a doua, în douăzeci ale lunii, s-a ridicat norul de 
deasupra cortului mărturiei. 

12: Şi au plecat fiii lui Israel din pustia Sinai, cu toate ale lor, şi norul în s-a oprit 
pustia Paran. 

13: Aceasta a fost întâia plecare după porunca lui Dumnezeu dată prin Moise. 

Israel a tăbărât în pustiul Paran (= glorie; frumuseţe), în nordul peninsulei Sinai şi în sudul 

Palestinei (Canaanului). 

14: întâi au pornit rândurile din tabăra fiilor lui Iuda, cu armiile lor; peste armiile 
lor era Naason, fiul lui Aminadab. 

15: Peste armiile seminţiei lui Isahar era Natanael, fiul lui Ţuar; 

16: iar peste armiile seminţiei fiilor lui Zabulon era Eliab, fiul lui Helon. 

17: Cortul a fost apoi desfăcut şi au plecat fiii lui Gherşon şi fiii lui Merari, 
purtătorii cortului. 

18: După aceea au pornit rândurile din tabăra lui Ruben cu armiile lor; peste 
armiile lor era Eliţur, fiul lui Şedeur; 

19: peste armiile seminţiei lui Simeon era Şelumiel, fiul lui Ţurişadai; 

20: iar peste armiile seminţiei fiilor lui Gad era Eliasaf, fiul lui Raguel. 

21: După aceea au plecat fiii lui Cahat, cei ce duceau lucrurile sfinte; cortul trebuia 
să fie aşezat înainte de sosirea lor. 

22: Apoi au pornit rândurile din tabăra fiilor lui Efraim cu armiile lor; peste 
armiile lor era Elişama, fiul lui Amihud. 

23: Peste armiile fiilor lui Mânase era Gămăliei, fiul lui Pedaţur; 

24: iar peste armiile fiilor lui Veniamin era Abidan, fiul lui Ghedeon. 

25: In urma tuturor au pornit rândurile din tabăra fiilor lui Dan cu armiile lor; 
peste armiile lor era Ahiezer, fiul lui Amişadai; 

26: peste armiile fiilor lui Aşer era Paghiel, fiul lui Ocran; 

27: iar peste armiile fiilor lui Neftali era Ahira, fiul lui Enan. 

28: Acestea sunt ostile fiilor lui Israel la vremea când au pornit la drum cu armiile 
lor. 

Israeliţii plecau la drum într-o ordine bine stabilită, după cum urmează: 1) triburile Iuda, 
Isahar şi Zabulon; 2) familiile levitice ale gherşoniţilor şi merariţilor, care duceau cortul şi 
curtea cortului; 3) triburile Ruben, Simeon şi Gad; 4) familia levitică a cahatiţilor, purtând 
chivotul şi lucrurile sfinte; 5) triburile Efraim, Mânase şi Veniamin; 6) triburile Dan, Aşer şi 
Neftali. 

29: Şi a zis Moise către Hobab, fiul lui Raguel, madianitul, socrul lui Moise: „Noi 
plecăm spre locul acela despre care Domnul a zis: - Pe acesta vouă vi-1 voi da!... Vino cu 
noi şi-ţi vom face bine, căci Domnul pe cele bune le-a grăit despre Israel". 

Hobab sau Iobab (SEP 1) „este acelaşi cu Iobab, cumnatul lui Moise, care abare în 
Judecători 4,11. Termenul grecesc yapPpoţ poate însemna atât cumnat, cât şi socru sau ginere 
(rude prin alianţă)" 146 . 

30: Iar acela i-a zis: „De aici nu plec decât în ţara mea şi la neamul meu". 

31: Dar [Moise] a zis: „Nu ne lăsa!; tu cu noi ai fost în pustie şi-ntre noi se cade să- 
mbătrâneşti. 

„Textul Ebraic e mai concret: Nu ne lăsa; tu cunoşti cum (unde) ne putem noi aşeza 
tabăra în pustie, aşa că tu vei fi ochii noştri (călăuzitori)" 141 '. 

32: Dacă mergi cu noi, binele pe care ni-1 va face nouă Domnul ţi-1 vom face şi noi 
tie". 

5 

Pentru prima dată e pomenit aici Hobab (= iubit), ce pare a fi cumnat al lui Moise; după 
alte interpretări, Hobab e un alt nume al lui Ietro (sau Raguel), socrul lui Moise. Oricum, acest 
Hobab a însoţit pe Israel, urmaşii săi fiind menţionaţi ca locuitori ai Canaanului (Judecători 4, 
11). 

33: Plecând ei de la muntele Domnului, au mers cale de trei zile; iar chivotul 
legământului Domnului mergea înaintea lor cale de trei zile, ca să le caute loc de odihnă. 

34: Când se ridica chivotul, Moise zicea: 

„Scoală- Te, Doamne, 

ca să se risipească vrăjmaşii Tăi 

şi să fugă de la faţa Ta 

toţi cei ce Te urăsc pe Tine! 

35: Iar când se oprea, el zicea: 

„întoarce-te, Doamne, 

spre mulţimea miilor lui Israel!" 

„Rugăciunea lui Moise e chipul mijlocirii lui Hristos, Care, ca om, Se roagă şi cere 
pentru noi lucrurile cele mai frumoase de la Dumnezeu şi Tatăl. [. . .] (Se arată că cei ce urmează 
lui Hristos) se vor împărtăşi de grija Lui, ce le e îndestulătoare spre mântuire. Pentru că II vor 
avea pe El conducător, înainte-luptător şi înainte-mergător spre a le căuta odihnă. Căci cel dintâi 
Hristos s-a bătut cu satana, vechiul biruitor postind şi ispitindu-Se în pustie, ca noi să avem o- 
dihnă văzându-1 pe acela biruit, doborât şi aşternut sub picioarele Lui. [. . .] (Tot) El e cel dintâi 
Care a înfruntat, din pricina noastră şi în favoarea noastră, moartea, şi a surpat stăpânirea ei şi 
ne-a aflat nouă odihna, înnoindu-ne spre nestricăciune. Cel dintâi Care a intrat în rai, 
îmblânzind pe de o parte sabia învârtitoare şi depărtând, pe de alta, de la noi păcatul care ne 
oprea intrarea. Căci El a plătit pentru noi datoriile şi cu rana Lui noi toţi ne-am vindecat. [...] 
Cel dintâi S-a suit la Tatăl şi Dumnezeu, inaugurând călătoria de sus şi pregătindu-ne lăcaşurile 
de sus (Ioan 14, 2)" 148 . 

36: Şi norul Domnului îi umbrea ziua, oridecâteori plecau din locul de popas. 

„In Textele Masoretice acest verset ocupă poziţia lui 34, ca antepenultimul al 
capitolului" 149 . 

Când nu era montat cortul, norul se purta deasupra chivotului, arătând calea. Cum s-a 
mai spus, chivotul închipuie pe Hristos. „Deci mergea chivotul înainte, ca să caute odihnă fiilor 
lui Israil. Dar merge şi Hristos înaintea noastră [...]. Şi pe lângă aceasta, împlinind slujba 
mijlocitorului, se face rugător către Tatăl şi ispăşire pentru noi (I Ioan 2, 1), ca şi vechiul 
Moise" 150 . 



CAPITOLUL 11 - Murmure-n popor; plângeri împotriva manei. Mijlocirea lui Moise. Cei 
şaptezeci de bătrâni. Prepeliţele. 

1 : Şi s-a pornit poporul cu rea cârtire-mpotriva Domnului; iar Domnul a auzit şi cu 
urgie s-a mâniat: foc de la Domnul s-a aprins între ei şi le-a mistuit o parte din tabără. 

„Vasile cel Mare se sprijină pe acest verset pentru a-i pune la punct pe călugării care se 
plâng din pricina hranei (Qu. brev. 133)" 151 . 

2: Poporul a strigat atunci către Moise, iar Moise I s-a rugat Domnului şi focul a- 
ncetat 

3: Iar locul acela a fost numit Pârjol, căci acolo s-a aprins între ei foc de la Domnul. 

Pârjol traduce toponimul ebraic Tabeera (= ardere). Totuşi, acest toponim e mai 
complicat: „Tabeera pare să însemne loc de păşune, dar e legat de o rădăcină asemănătoare cu 
semnificaţia a arde" 152 . 

„Aşadar, cei ce au dispreţuit prin păcat toată iconomia cea în Hristos vor fi hrană 
focului. Iar cârtirea arată, pe cât se vede, apostazia şi refuzul de-a primi mântuirea de la El, cu 

toate că au gustat din har. Aceştia pot cunoaşte sigur cele viitoare, învăţând din cele trecute" 153 . 
Sunt pedepsiţi cu foc cei ce dispreţuiesc mana, după cum se cufundă în focul cel veşnic cei ce 
nesocotesc pe Hristos, Pâinea Care S-a pogorât din cer. Din nou, Moise mijloceşte pentru 
poporul răzvrătit şi dobândeşte pentru acela iertarea, prefigurând lucrarea Mântuitorului. 

4: Dar adunătura [de oameni] ce se afla printre ei s-a aprins de poftă; şi chiar fiii 
lui Israel s-au pus pe plâns şi ziceau: „Cine ne va hrăni cu carne? 

Cârtirea o încep străinii (gr. epimiktos); Anania traduce prin adunătura, „termen folosit 
numai aici şi la Ieşirea 12, 38: amestecătură de ne-evrei (egipteni, semiţi şi alte neamuri) care 
plecaseră împreună cu ei din Egipt. La ei şi la poftele lor se va referi Pavel în I Corinteni 10, 
6" 154 . „Philon (Migr. 152-155), comentând termenul din Ieşirea 12, 38 şi Numeri 11, 4, 
consideră că exprimă, simbolic, pornirile bestiale şi iraţionale ale sufletului, în acest caz fiind 
vorba de un grup care este el însuşi o amestecătură. Ioan Gură de Aur (In Eust., PG 50, 605) 
preia o interpretare a lui Origen şi a lui Eusebiu al Cezareii, după care termenul i-ar desemna pe 
egiptenii convertiţi la învăţăturile lui Moise, care s-au amestecat printre evrei în timpul 
exodului" 155 . 

5: Că iată, ne aducem aminte de peştele pe care-1 mâneam pe nimic în Egipt, şi de 
castraveţi şi de pepeni şi de ceapă şi de praz şi de usturoi; 

„In Egipt, peştele (uscat) era cel mai ieftin aliment, mai ieftin decât pâinea" 156 . 

6: iar acum, iată că ni s-a uscat sufletul de tot, că ochii noştri nu mai văd nimic în 
afară de mană...". 

7: Mana era ca sămânţa de coriandru şi arăta ca înfăţişarea cristalului. 

„Pentru Philon (Deter. 118) mana simbolizează logosul divin" 157 . 

8: Poporul se ducea şi o aduna, o râşneau în râşniţe sau o pisau în piuă, o fierbea u 
în căldări şi făceau din ea turte: dulceaţa ei era ca gustul turtelor cu untdelemn. 

9: Noaptea, când cădea rouă pe tabără, cădea peste ea şi mana. 

Evreii s-au scârbit de hrana cerească, aşa cum se vor scârbi şi de Hristos, Pâinea cea din 
cer (Ioan 6, 31-51). 

10: Iar Moise i-a auzit cum plângeau prin neamurile lor, fiecare la uşa lui; atunci 
cu mare mânie S-a mâniat Domnul, iar lui Moise rău i-a căzut la inimă. 

11: Şi a zis Moise către Domnul: „De ce-1 întristezi Tu pe robul Tău şi de ce oare n- 
am aflat milă-n faţa ochilor Tăi, de mi-ai pus Tu-n spinare tot poporul acesta? 

12: Oare eu sunt cel ce-a zămislit tot poporul acesta, oare eu sunt cel ce 1-a născut, 
pentru ca Tu să-mi zici: - Ia-i la sânul tău aşa cum îl ia doica pe sugar şi du-i în pământul 
pe care Tu cu jurământ l-ai făgăduit părinţilor lor!? 

13: De unde să iau eu carne să dau la tot poporul acesta? Căci mi se plâng, zicând: 
- Dă-ne carne să mâncăm! 

14: Eu singur nu voi putea să duc tot poporul acesta; e prea greu pentru mine! 

15: Dacă asta-mi faci Tu mie, atunci mai bine omoară-mă dac-am aflat milă-n faţa 
ochilor Tăi, ca să nu-mi mai văd nenorocirea!" 

Ca şi la Ieşirea 32, 32 , Moise cere să moară el în locul poporului ce a păcătuit. „Dacă nu 
suntem în stare să renunţăm la viaţa vremelnică, sau poate şi la cea viitoare, ca Moise şi Apostolul 
(Pavel), cum zicem că iubim pe aproapele?" 158 . 

16: Şi a zis Domnul către Moise: „Adună-Mi şaptezeci de bărbaţi dintre bătrânii 
lui Israel, pe care tu îi ştii că sunt bătrâni ai poporului şi cărturari ai lui, şi du-i la cortul 
mărturiei şi vor sta cu tine acolo. 

17: Eu Mă voi pogorî şi voi vorbi cu tine acolo şi voi lua din duhul care este peste 
tine şi voi pune peste ei; şi ei vor purta-mpreună cu tine povara poporului, ca să n-o mai 
duci de unul singur. 

Instituţia bătrânilor exista şi la alte popoare din vechime (egipteni, fenicieni, hitiţi, 
madianiţi ori canaaniţi). Bătrânii erau aleşi dintre căpeteniile poporului; ei sfătuiau şi judecau în 
pricini civile şi religioase. In cei 70 de bătrâni aflăm originea Sanhedrinului de mai târziu. 
„După Philon {Gig. 22-23) şi Theodoret {Qu. Num. 18, PG 80, 372 A) duhul este ştiinţa divină, 
care nu se confundă cu duhul lui Moise; la fel ca şi focul, ea nu se împuţinează când este 
transmisă; Theodoret mai adaugă şi exemplul botezului: chiar dacă un preot botează zeci de mii 
de oameni, harul său nu se împuţinează cu nimic" 159 . 

18: Iar poporului spune-i: - Curăţiţi-vă pentru ziua de mâine şi veţi avea să 
mâncaţi carne, de vreme ce-aţi plâns în faţa Domnului, zicând: Cine ne va hrăni cu 
carne?, că ce bine ne era nouă în Egipt!... Ei bine, Domnul vă va da carne să mâncaţi, şi 
carne veţi mânca; 

19: şi nu doar o zi veţi mânca, nici două zile, nici numai cinci zile, nici doar zece 
zile sau douăzeci de zile, 

20: ci pân-la o lună de zile veţi mânca, pân-o să vă dea pe nas şi-o să vă fie scârbă, 
pentru că nu L-aţi luat în seamă pe Domnul Cel ce este-ntru voi şi v-aţi plâns în faţa Lui, 
zicând: - La ce bun am ieşit noi din Egipt?" 

„Domnul se supărase foarte tare pentru că lui Israil nu-i păsa nici de robie şi nu se temea 
nici de muncile din Egipt, de dragul răumirositoarelor cărnuri şi legume. Dar şi pe noi ne 
înduplecă adeseori plăcerile înfierbântate şi violente să socotim robia diavolului uşor de purtat 
şi să ne legăm cu jugul păcatului de dragul poftelor stricăcioase şi pământeşti" 160 . E mai mult o 
pedagogie în aceste cuvinte decât o ameninţare, ca şi cum ar spune: „Aşa vă voi scoate din via- 
ţă, fără să mai aveţi poftă; şi ieşind în această stare vă veţi putea curaţi de poftă şi, aducându-vă 
aminte prin câte suferinţe v-aţi scăpat de ea, să vă feriţi să mai cădeţi într-însa. Sau, dacă acest 
lucru s-ar mai întâmpla, va fi după lungi răstimpuri, când nu vă veţi mai aduce aminte ce aţi 
îndurat pentru lăcomia voastră. Dacă, însă, nu aveţi grijă de voi şi nu ascultaţi cuvântul care vă 
eliberează de orice patimă, veţi cădea în nenorocire" 161 . 

21: Şi a zis Moise: „Şase sute de mii de pedeştri numără poporul acesta, care sunt 
Eu, şi Tu zici: Carne le voi da să mănânce, şi vor mânca o lună de zile... 

22: Oare li se vor înjunghia atâtea oi şi atâţia boi încât să le ajungă? sau toţi peştii 
mării li se vor aduna ca să-i îndestuleze?...". 

„Theodoret {Qu. Num. 19) se întreabă de ce Moise s-a îndoit aici de promisiunea lui 
Dumnezeu de a hrăni poporul. Răspunsul lui Theodoret: uneori Moise vorbeşte ca un profet, 
alteori (precum în cazul de faţă) ca un simplu om" 162 . 

23: Zis-a Domnul către Moise: „Dar mâna Domnului? ea nu va fi destulă? Acum 
vei vedea dacă spusa Mea se va plini sau nu". 

îndoielii lui Moise îi răspunde Domnul, arătând că El e Cel de la Care vin toate şi 
Căruia nimic nu-I este cu neputinţă. Mâna Domnului: „după Philon, puterile dumnezeieşti îi 
ating pe toţi oamenii, celebri sau anonimi, spre binele fiecăruia {Mut. 232). Iustin {Dialogul cu 
Trifon 126, 6) vede în cuvânt Logosul preexistent" 163 . 

24: Atunci a ieşit Moise şi i-a spus poporului cuvintele Domnului. Şi a adunat 
şaptezeci de bărbaţi dintre bătrânii poporului şi i-a pus împrejurul cortului 

„Câtă vreme Moise ascultă cuvântul Domnului şi primeşte instrucţiunile Sale, el este 
înlăuntru, stă în interior, în cele mai intime taine; când însă vorbeşte mulţimilor şi poporului, 

când îşi exercită îndatorirea sa faţă de om, care nu poate să rămână înlăuntru, el stă afară, zice 
Scriptura" 164 . 

25: Şi S-a pogorât Domnul în nor şi i-a vorbit; şi a luat din duhul care era peste el 
şi a pus peste cei şaptezeci de bărbaţi, bătrânii. Şi a fost că de-ndată ce duhul s-a odihnit 
peste ei, au profeţit; apoi n-au mai făcut-o. 

„In înţelesul primar: a profeţi = a vorbi în stare de extaz. In cazul de faţă, o harismă 
simplă şi temporară, ca o prefigurare a Duhului pe Care Domnul Iisus va avea să-L aducă în 
Biserica Sa" 165 . 

Poate pentru a diferenţia acest moment de cel al Cincizecimii, ediţiile româneşti de care 
ne folosim ale Scripturii ezită în a majuscula duhul trimis asupra bătrânilor. Părinţii Bisericii 
văd, însă, a fi indicat aici Duhul Sfânt. „Se zice că Dumnezeu luând din Duhul lui Moise a dat - 
Duh - celor şaptezeci de bătrâni. Să nu înţelegi că Dumnezeu a luat de la Moise o substanţă ma- 
terială şi corporală, a împărţit-o în şaptezeci de părţi şi aşa a dat câte o frântură fiecărui bătrân. 
Este o impietate a înţelege astfel natura Duhului Sfânt. Această imagine înscrisă în acest text 
tainic poate fi înţeleasă astfel: Moise şi duhul care era în el sunt asemenea unui luminător foarte 
strălucitor, cu care Dumnezeu a luminat şi pe cei şaptezeci. Strălucirea luminii s-a revărsat peste 
ei, fără ca izvorul să scadă prin această comunicare. [...] Duhul nu se odihneşte asupra oricui, 
după cum citim, ci numai peste sfinţi şi peste cei fericiţi. Duhul lui Dumnezeu se odihneşte peste 
cei care au o inimă curată (Matei 5, 8) şi peste cei care au curăţit sufletul lor de păcat. 
Dimpotrivă, El nu sălăşluieşte într-un trup apăsat de păcat, chiar dacă cândva a sălăşluit într-însul. 
Duhul Sfânt nu îngăduie nici o comunicare, nici o împărţeală, cu duhul răului. E sigur că din clipa 
păcatului, duhul răului, care-i în sufletul cuiva, îşi are partea sa. Când e lăsat să intre şi să 
sălăşluiască în noi prin cugetele sale rele şi poftele rele, Duhul Sfânt se află în strâmtoare şi eu îmi 
îngădui să afirm că: Duhul Sfânt este alungat din noi. [...] In toţi cei care au profeţit s-a odihnit 
Duhul Sfânt, dar în nimeni nu s-a odihnit ca în Mântuitorul" 166 . „Căci pe aceia în care se spune că 
Se odihneşte Duhul Tău, pe aceia îi face să se odihnească în Tine" 167 . 

26: Doi bărbaţi însă rămăseseră în tabără; pe unul îl chema Eldad şi pe celălalt îl 
chema Medad. Şi duhul s-a odihnit peste ei; cu toate că erau înscrişi, ei nu veniseră la 
cort, şi au profeţit în tabără. 

Eldad ( = Dumnezeu a iubit) şi Medad ( = dragoste) nu se aflau la cortul adunării, dar au 
primit şi ei harul, numărându-se între cei şaptezeci de bătrâni. „N-a fost împărţit Duhul, ci a fost 
împărţit harul în câte vase erau şi după puterea celor care l-au primit. In tabără au fost numai 
şaizeci şi opt de bătrâni, care au profetizat. Eldad şi Medad nu erau acolo. Asta s-a făcut spre a 
se dovedi că n-a fost Moisi cel care a împărţit harul, ci Duhul cel care lucrează. Eldad şi Medad 
au făcut parte din cei aleşi şi, cu toate că n-au fost în tabără, totuşi profeţesc" 168 . 

27: Atunci a alergat un tânăr şi i-a spus lui Moise, zicând: „Eldad şi Medad 
profeţesc în tabără". 

„In ciuda unor diferenţe, textele rabinice afirmă superioritatea lui Eldad şi Medad asupra 
bătrânilor, pentru că, în timp ce aceştia din urmă au primit darul profeţiei de la Moise şi au 
profeţit o singură dată, cei doi l-au primit direct de la Dumnezeu pentru toată viaţa: de aceea ei 
sunt desemnaţi cu numele lor. In timp ce bătrânii au profeţit doar ceea ce se va întâmpla în ziua 
următoare (prepeliţele), Eldad şi Medad au făcut profeţii pentru evenimente viitoare mai 
îndepărtate; în timp ce bătrânii au murit toţi în deşert, Eldad şi Medad au devenit căpetenii ale 
poporului după moartea lui Iisus al lui Navi. Deşi în tradiţia rabinică cei doi sunt consideraţi ca 
făcând parte din numărul celor şaptezeci, în patristica greacă apare şi menţiunea că ei ar fi 
număraţi alături de cei şaptezeci, care astfel ar fi, de fapt, şaptezeci şi doi (Epifanie al 

Salammei,Defide,4y ,1(,g . 

28: Şi răspunzând Iosua, fiul lui Navi, cel ales dintre apropiaţii lui Moise, a zis: 
„Domnul meu Moise, opreşte-i!" 

29: Moise însă i-a zis: „Nu cumva eşti gelos pe mine? O, de-ar fi toţi profeţi în popo- 
rul Domnului când îşi trimite Domnul duhul peste ei!" 

E greu de înţeles motivul pentru care s-a temut Iosua: fie se temea că prestigiul lui 
Moise va avea de suferit, fie că va suferi el o scădere înaintea celorlalţi. Cert e că i-a cerut lui 
Moise să-i oprească pe cei doi de-a profeţi, dar Moise nu i-a îngăduit să ceară aceasta. „Nu pot 
să-i opresc, i-a răspuns Moisi, căci harul este ceresc. Nu pot să-i opresc, pentru că şi eu am 
acelaşi har ca şi ei. Nu-mi închipui însă că tu ai vorbit aşa din pricina invidiei. Nu eşti gelos pe 
mine, că ei au profeţit, iar tu nu profeţeşti încă. Aşteaptă timpul" 170 . „Se spune că Dumnezeu a 
luat din Duhul ce se afla peste Moise şi s-a pus în cei aleşi, nu pentru alt motiv, ci ca să credem 
că prin Unul şi Acelaşi Duh sfinţeşte Dumnezeu pe sfinţii dinainte de noi şi pe noi. Căci precum 
Unul este Tatăl şi Unul de asemenea şi Fiul, la fel Unul este şi Duhul Sfânt, Cel Unul în 
prooroci şi în noi. Iar fiind Unul, nu trebuie înţeles că se împărţeşte în mulţi, ci este neîmpărţit 
şi în multa distribuire a darurilor (harismelor) şi se află acelaşi desăvârşit în toţi. Dar trebuie 
observat că Dumnezeul tuturor a poruncit ca cei aleşi să fie în număr de şaptezeci. Insă nu se 
completează acest număr. Căci lipsesc doi: Medad şi Eldad. Dar Dumnezeu îi umple şi pe ei, 
care au întârziat, de Duhul. Căci prooroceau în tabără. Şi unii din jurul lui Moise îi pizmuiesc şi 
îi cer să-i oprească. Dar el văzând de mai înainte taina lui Hristos zice: Cine să dea poporului 
prooroci ai Domnului, când dă Domnul Duhul Său peste ei? înţelegem din acestea că legea a 
pescuit şi a adus lui Dumnezeu pe mulţi ca să pregătească pentru taina lui Hristos. Dar nu i-a 
putut aduce pe toţi. Insă Hristos i-a sfinţit pe cei ce au venit mai târziu. Căci au fost chemaţi şi 
din neamuri la cunoştinţa adevărului, nu prin Moise sau prin lege, ci mai mult prin puterea lui 
Dumnezeu şi Tatăl, descoperind celor ce nu-L cunoşteau chipul Său, adică pe Fiul. Iar pe cei 
chemaţi i-a făcut şi sfinţi, ungându-i cu Duhul. Şi-i pizmuiesc cei din lege pe cei îndreptaţi în 
Hristos prin credinţă şi sfinţiţi în Duhul. Dar Moise s-a bucurat, cunoscând de mai înainte taina. 
Deci norodul Iudeilor nu cugeta cele ale lui Moise, pizmuind prosteşte pe sfinţii în Hristos" 171 . 

30: Apoi s-a întors Moise în tabără, el şi bătrânii lui Israel. 

31: Atunci s-a stârnit vânt de la Domnul, a adus prepeliţe dinspre mare şi le-a 
aşternut pe tabără, pe-ntinderea unei zile de drum într-o parte şi a unei zile de drum în 
cealaltă parte, de jur-împrejurul taberei, într-un strat ca de doi coţi de la pământ. 

Aşa cum a făgăduit, Dumnezeu trimite israeliţilor belşug de carne. Prepeliţe: SEP 1: 
mama prepeliţelor: „Textul Masoretic are prepeliţele. Gr. opruyoprJTpa (compus din opxvi; - 
prepeliţă şi pfjxpa - origine) denumeşte o pasăre migratoare care, după Aristotel, seamănă cu 
păsările de mlaştină şi care pleacă o dată cu prepeliţele. După Hesychios, ar fi o prepeliţă foarte 



mare" 172 . 



32: Şi sculându-se poporul, toată ziua aceea şi toată noaptea şi toată ziua 
următoare au adunat prepeliţe; şi cine-a strâns mai puţin, tot a adunat zece coşuri; şi le- 
au întins în jurul taberei ca să se zvânte. 

33: Şi-n timp ce carnea încă le era-ntre dinţi şi n-o isprăviseră de mestecat, s-a 
aprins mânia Domnului asupra poporului, şi a lovit Domnul poporul cu lovire mare 
foarte. 

34: Iar numele acelui loc s-a chemat Chivrot-Hataava, căci acolo i-a pus în 
mormânt pe cei cuprinşi de poftă. 

„Tot neamul evreilor, pe când trecea prin deşert, fiindcă a dorit mâncăruri obişnuite din 

carne, şi-a pierdut o parte din popor. Nu le fusese interzisă această dorinţă, dar Dumnezeu a 
voit, după părerea mea, să introducă în prevederile legii pedepsirea dorinţelor de răzvrătire, 
pentru ca tot poporul, de bună seamă, să înţeleagă cât trebuie să se ferească de cele pe care 
Dumnezeu le opreşte prin Scripturile cereşti, de vreme ce-L supărau chiar cele îngăduite şi pe 
care nu le oprise prin lege" 173 . „Dumnezeu îi învaţă că nu trebuie să fie lacomi, dar le dă ceea 
ce doresc: mulţime de păsări zburând aproape de pământ s-au lăsat peste tabără ca un nor, gru- 
pate în stoluri, a căror vânare uşoară a săturat pofta lor de carne. Dar necumpătarea în mâncare 
a umplut sucurile din trupuri dintr-odată de otrăvuri vătămătoare şi îmbuibarea a adus boală şi 
moarte. Iar pilda acestora le-a ajuns celorlalţi spre cuminţire" 174 . „Nelipsindu-se ei de nici un 
bine, deşi se bucurau cu îmbelşugare de darul neîntinat al manei, doresc carnea şi prazul, 
vorbesc de pepeni şi de castraveţi, de ceapă şi usturoi. De aceea, mâncând din ele, nu peste mult 
timp au murit. Căci le da Dumnezeu prepeliţele nu încuviinţându-le pofta, ci încredinţându-i 
mai degrabă, prin fapte, că nimic nu-I este cu neputinţă. Iar după aceasta, pe cei stăpâniţi de 
plăcerile urâte îi pedepseşte. Căci peste nenorociţii de Iudei au venit grele pătimiri din timpul 
venirii Mântuitorului nostru. Acelea au fost umbre ale acestor pătimiri, şi întâmplările de 
odinioară s-au arătat drept chipuri de mai înainte ale celor de pe urmă. Căci după ce S-a pogorât 
la noi de sus şi din cer Hristos, mana cea adevărată, care poate să ne hrănească şi să ne 
tăgăduiască viaţa veşnică, preferând aceia în locul ei în chip neînţelept folosirea lumească şi 
apoasă a celor pământeşti, s-au revoltat cu hotărâre nu numai împotriva Dumnezeului tuturor, ci 
şi împotriva dumnezeiescului Moise" 175 . Iudeii, respingând pe Hristos, neagă şi Legea lui 
Moise, după care pretind că se călăuzesc, căci Legea vesteşte pe Hristos. 

35: Poporul a plecat apoi din Chibrot-Hataava la Haşerot; şi s-a oprit în Haşerot. 

Următorul popas al evreilor afost în Haşerot (= loc pentru tabără). 

CAPITOLUL 12 -Mariam cărteşte-mpotriva lui Moise şi e lovită cu lepră. 

1 : Mariam şi Aaron vorbeau însă împotriva lui Moise din pricina femeii etiopience 
pe care Moise şi-o luase; căciel îşi luase, într-adevăr, o etiopiancă. 

Dacă aici s-ar vorbi despre Sefora, aceasta ar fi numită doar în mod ironic etiopiancă 
sau kuşită, căci ea era madianită. Dar credem a fi vorba despre o a doua soţie a lui Moise, 
amintită doar aici, şi care, într-adevăr, era etiopiancă. „E probabil alta decât Sefora, madianită, 
mama lui Gherşon şi a lui Eliezer. ♦ Pentru Philon (Leg. II, 66-67) etiopeanca simbolizează 
judecata neschimbată, fermă, încercată şi trecută prin foc. Pentru Irineu, Moise reprezintă 
Logosul, iar etiopeanca prefigurează Biserica provenită din păgâni. Aşadar, nunta celor doi 
prevesteşte nunta mistică între Iisus şi Biserică (Adv. haer. IV, 20, 12). Aproximativ aceeaşi 
interpretare la Origen, în Horn. Num. 6" 176 . 

Kuşită sau etiopiancă ar însemna arsă de soare, nume care, în sens mistic, desemnează 
pe cel ce a primit lumina dumnezeiască, a trecut prin foc. Comentatori mai noi cred că aici e 
vorba despre Sefora, dar scrierile patristice susţin că Moise a avut şi o a doua soţie, după cum 
reiese, deşi nu foarte clar, şi din Scriptură; în plus, madianiţii nu erau priviţi cu ostilitate de 
către evrei. Soţia etiopiancă putea proveni dintre străinii ieşiţi din Egipt, şi ea ar prefigura 
primirea neamurilor în Biserica lui Hristos. „Aaron şi Miriam au murmurat pentru că Moise şi-a 
luat o soţie etiopiancă. Or, noul Moise ia de asemenea o etiopiancă de soţie. Legea Sa, într- 
adevăr, a trecut la etiopeanca noastră" 177 . „Pentru a explica, pe scurt, aceasta, zicem că Mariam 
preînchipuie poporul primordial. Moise, adică Legea lui Dumnezeu, a luat de soţie o etiopiancă 

rătăcită printre neamuri. Moise, adică Legea duhovnicească, o ia de soţie, iar Mariam, care 
imaginează sinagoga de azi, se întristează şi-1 ceartă împreună cu Aaron, altfel spus (cu) preoţii 
şi fariseii" 178 . „Sinagoga închipuie acel murmur, care necunoscând legământul acestei 
etiopience, adică al Bisericii dintre neamuri, freamătă prin mustrări zilnice şi urăşte pe acea 
plebe prin a cărei credinţă este scăpată ea însăşi de lepra necredinţei sale" 179 . Miriam 
preînchipuie Sinagoga, Aaron, în acest caz, preoţia veche, iar Moise pe Hristos. „Căci Hristos 
este Dătătorul legii şi Mijlocitorul între Dumnezeu şi oameni, cum era şi Moise. [...] Iar drept 
chip al preoţiei Iudeilor trebuie socotit Aaron, iar Mariam reprezintă faţa Sinagogii (a adunării). 
Deci L-au acuzat pe Mântuitorul nostru Hristos şi bătrânii iudeilor şi însăşi adunarea (Sinagoga) 
împreună cu aceia, învinuindu-L de călcarea poruncilor dumnezeieşti [...]. Dar scrâşneau 
împotriva Lui şi în alt mod, pentru că şi-a luat de soţie o femeie neagră, adică Biserica din nea- 
muri, şi a părăsit într-un mod oarecare pe cea dintâi, adică pe israelita, care era Sinagoga. Că erau 
furioşi deoarece nesocotea obiceiurile lor, păzite în mod deşert, sau date prin Moise drept chipuri, 
nu e greu să vadă cel ce s-a familiarizat cu scrierile evanghelice. Iar că şi-a luat soţie Biserica din 
neamuri, înnegrită încă pentru întunericul cunoştinţei şi al moravurilor - căci nu era încă în ea 
lumina cea adevărată care înfrumuseţează şi albeşte faţa - va putea găsi cineva uşor dovada în 
prooroci" 180 . 

2: Ei ziceau: „Oare numai lui Moise i-a grăit Domnul? Nu ne-a grăit El oare şi cu 
nouă?" Iar Domnul a auzit. 

„Precum se pare, Mariam şi Aaron au făcut din blândeţea lui Moise prilej de îngâmfare. 
Dar Dumnezeu se supără, chiar dacă Moise tace, şi se mânie de la Sine cu dreptate împotriva 
celor ce au îndrăznit să defaime pe slujitorul Său şi socoteşte ca a Sa dispreţuirea lui. Aşa să 
înţelegi şi în cazul lui Hristos. Blândeţea şi iubirea de oameni proprii Lui i-au făcut pe farisei 
mai porniţi spre dispreţuirea Lui. Dar se vedea neîndoielnic că nu vor scăpa de mânia de sus. 
Căci defăimarea Fiului avea să fie greu răbdată de Dumnezeu şi Tatăl" 181 . 

3: Dar omul Moise era foarte blând, mai mult decât toţi oamenii care sunt pe 
pământ 

„Sunt numiţi blânzi cei cu moravurile potolite, cei slobozi de orice patimă, pentru că nu 
au în sufletele lor nici o turburare. De aceea Scriptura mărturiseşte despre Moisi că a fost mai 
blând decât toţi oamenii de pe pământ" 182 . „Când am auzit pe Sfântul Duh istorisind viaţa lui 
Moisi, îndată a pătruns în noi dorinţa de a râvni virtutea acelui bărbat şi fiecăruia din noi i s-a 
arătat vrednică de urmat şi de fericit blândeţea purtării lui" 183 . Blândeţea e contrariul mâniei. „Ci- 
ne şi-a stăpânit mânia a supus pe draci; iar cine s-a robit de dânsa [...] e străin de căile 
Mântuitorului, dacă se zice că însuşi Domnul învaţă pe cei blânzi căile Sale (Psalmi 24, IO)" 184 . 

4: Şi de-ndată a zis Domnul către Moise şi către Aaron şi către Mariam: „Ieşiţi voi 
câteşitrei la cortul mărturiei". Şi au ieşit tustrei la cortul mărturiei. 

5: Atunci S-a pogorât Domnul într-un stâlp de nor şi a stat la intrarea cortului 
mărturiei şi i-a chemat pe Aaron şi pe Mariam; şi au ieşit amândoi. 

„Cuvântul a arătat că Dumnezeu va fi judecător al celor care vorbesc împotriva 
Mântuitorului nostru Iisus Hristos şi va veni să osândească cu mânie pe cei ce au îndrăznit să-L 
calomnieze şi să se lupte pentru egalitatea în cinste cu El" 185 . 

6: Şi le-a zis: „Ascultaţi cuvintele Mele: 

De este-ntre voi cineva profet al Domnului, 

aceluia-n vedenie Mă arăt şi-n somn îi vorbesc 

„Nu toţi au vederi adevărate în somn, nici nu se întipăresc acestea în mintea tuturor, ci 
numai aceia care sunt curaţi cu mintea şi limpeziţi în simţurile sufletului şi care aleargă spre 
contemplarea naturală; numai aceia care nu au nici o preocupare de lucrurile vieţii şi nici o grijă 
de viaţa de aici; aceia ale căror îndelungate flămânziri i-au dus la înfrânarea cuprinzătoare şi ale 
căror sudori şi osteneli după Dumnezeu au aflat, în locul cel sfânt al lui Dumnezeu, cunoştinţa 
lucrurilor şi odihna înţelepciunii celei mai înalte; aceia a căror viaţă îngerească e ascunsă la 
Dumnezeu şi a căror înaintare s-a suit de la sfânta liniştire la treapta proorocilor Bisericii lui 
Dumnezeu" 186 . Comentariul avertizează că nu orice vis e de la Dumnezeu şi nu orice vedenie 
trebuie primită, arătând cine sunt cei ce se învrednicesc de har. Revenind la textul biblic, 
constatăm că şi proorocii pot cunoaşte căderi, asemenea celor ce au dispreţuit pe Moise. 

7: Nu tot aşa-i cu robul Meu Moise: 

credincios e el în toată casa Mea; 

8: lui îi vorbesc gură către gură, 

aievea şi nu prin ghicituri, 

iar el vede slava Domnului 

Cum de nu v-aţi temut să cârtiţi împotriva robului Meu Moise?" 

Dumnezeu îi vorbea lui Moise direct, fără încifrări. Mai greu de stabilit e înţelesul feţei 
Domnului, de vreme ce nimeni nu poate vedea faţa lui Dumnezeu fără să moară (Ieşirea 33, 20- 
23). „In ebraică: chipul {forma, silueta, conturul) Domnului. In ambele versiuni, ceea ce poate 
Moise să vadă e altceva decât faţa (prosopon) lui Dumnezeu" 187 . 

Dar, „dacă ar fi lipsit cu totul de un chip vrednic de Dumnezeu, Dumnezeu ar fi cu totul 
de nevăzut (de necunoscut, de nesimţit). Frumuseţea este o armonie şi chipul un fel de 
întocmire statornică. Iar dacă s-ar spune că Dumnezeu e lipsit de un chip vrednic de El, ar trebui 
să se spună că e lipsit şi de frumuseţe şi cu atât mai mult de faţă, în care e şi chipul şi 
frumuseţea" 188 . „Istoriile Evreilor spun [. . .] că acel sfânt Moise s-a învrednicit, pentru multa lui 
blândeţe, de arătarea lui Dumnezeu. Şi, dacă îl descriu o dată şi ca lipsit de vederea lui 
Dumnezeu, nu îl arată despărţit de Dumnezeu, decât când era lipsit de blândeţe. Căci spun că 
Domnul se supăra pe el cu mânie când era foarte îndrăzneţ şi se opunea voilor dumnezeieşti. 
Dar când îl prezintă neopus cererilor hotărâte ale lui Dumnezeu, îl laudă pentru imitarea 
deosebită a bunătăţii lui Dumnezeu De fapt era foarte blând şi pentru aceasta e numit slujitorul 
lui Dumnezeu şi mai vrednic decât toţi proorocii de vederea lui Dumnezeu" 189 . „Moise s-a 
bucurat prin aceasta de o poziţie mai înaltă în vederile lui Dumnezeu, mai mult decât alţii, ca şi 
în putinţa de-a auzi în mod deosebit cuvintele dumnezeieşti. Despre aceasta i s-a dat o bună 
mărturie. Dar aceasta o vezi şi mai adevărat la Hristos. Căci nu precum a vorbit Dumnezeu şi 
Tatăl în prooroci a vorbit şi în Fiul. Ci aceia primeau prin Duhul cunoştinţa celor ce trebuiau să 
le afle. Iar El cunoştea nu prin învăţătură sfaturile Tatălui, ci ca Unul ce era El însuşi 
înţelepciunea şi Sfatul Tatălui" 190 . 

9: Şi s-a aprins mânia Domnului asupra lor; El a plecat, 

10: a plecat şi norul de deasupra cortului, şi iată că Mariam era lep roasă, [albă] 
cum e zăpada. Aaron s-a uitat la Mariam, şi iată că era leproasă! 

„Theodoret (Qu. Num. 23; PG 80, 376 C- 377 A) consideră că pedeapsa o atinge doar pe 
Mariam pentru a-1 înspăimânta şi pedepsi pe Aaron. In schimb, Rabbi Aqiba, bazându-se pe 
asupra lor din 12, 9, afirmă că şi Aaron fusese lovit de boală: opinie discutată şi de alţi rabini 
(Talmudul B Şabbath 96b)" 191 . Socotim că, Aaron fiind mare preot, lovirea sa cu lepră ar fi 

complicat foarte mult lucrurile şi ar fi rămas referinţe mai amănunţite despre aceasta. 

„Priveşte la acest popor păcătos şi vezi ce lepră a păcatului s-a lăsat peste el, ce zgomot 
îi întunecă înţelepciunea, ce slujbă urâtă şi ce înfăţişare respingătoare are! Dar această lepră nu 
rămâne pentru totdeauna, ci când se apropie săptămâna lumii (12, 15), cu sfârşitul ei, ea va fi 
rechemată în tabără. La sfârşitul lumii, când va intra tot numărul păgânilor, atunci tot Israelul va 
fi mântuit, şi atunci lepra se va îndepărta de pe faţa Miriamei, ea va redobândi faima credinţei şi 
frumuseţea cunoaşterii lui Hristos, atunci faţa ei îşi va recăpăta strălucirea, când cele două 
turme vor fi una şi va fi o turmă şi un păstor (Ioan 10, 16)" 192 . Despre taina căderii şi a 
reprimirii lui Israel vorbeşte Sfântul Apostol Pavel (Romani, cap. 11). „Şi s-a depărtat norul de 
cortul mărturiei. Iar Mariam s-a umplut îndată de lepră, şi nu în mod simplu, ci ca zăpada. Şi de 
fapt firea dumnezeiască şi preacurată, indignată de beţiile iudeilor împotriva lui Hristos şi de în- 
drăznelile lor necuviincioase şi afectată de amărăciune, a plecat oarecum şi s-a despărţit de 
Sinagogă [...]. Căci după ce S-a pogorât Domnul în stâlp de nor, pleacă iarăşi ca un nor, după 
chipul literei. Iar după ce s-a despărţit după cuviinţă de Sinagoga Iudeilor, aceasta s-a arătat îndată 
necurată; şi nu simplu necurată, ci ajunsă la extremitatea bolii. Căci spunându-se că un lepros s-a 
albit foarte, se arată intensitatea bolii. Şi ce e mai alb ca zăpada? Pentru că se cuvenea, ba era 
chiar necesar şi neîndoielnic să ajungă Sinagoga Iudeilor la toate relele, odată ce-a căzut din grija 
Celui ce o putea mântui" 193 . 

11: Atunci a zis Aaron către Moise: „Rogu-mă, domnul meu, să nu ne socoteşti 
păcatul acesta, fiindcă n-am ştiut că păcătuim! 

„Textul Masoretic are: nu ne ţine de rău pentru un păcat pe care am avut nebunia [de a- 
l face] şi pe care l-am săvârşit; în timp ce în Textul Masoretic apare recunoaşterea unei 
vinovăţii, în Septuaginta Aaron motivează păcatul prin neştiinţă (în Sifre Num. 105, păcatul lui 
Aaron este prezentat ca fiind făptuit fără voie)" 194 . 

12: Te rog, să nu se facă ea asemenea morţii, ca un prunc ce iese mort din pântecele 
mamei sale, cu trupul pe jumătate ros!" 

„Cei ce, fiind din neamul lui Israil şi nestrăini de legătura după trup cu Sinagoga 
Iudeilor, au fost rânduiţi vistiernici ai tainelor Mântuitorului nostru, aveau să aducă rugăciuni 
pentru cei ce au păcătuit, deşi au păcătuit şi ei împreună cu aceia la început. Ei se roagă lui 
Hristos să nu vină şi asupra lor mânia Tatălui" 195 . Aaron, deşi a păcătuit împreună cu Miriam, 
mijloceşte acum pentru sora sa; la fel, Sfântul Pavel, deşi prigonitor al Bisericii la început 
împreună cu Iudeii, se roagă mai apoi (după convertire) pentru poporul său (Romani 10, 1), 
nesuferind să-i vadă bolnavi de moarte pe cei de un sânge cu el. 

13: Atunci a strigat Moise către Domnul şi a zis: „Dumnezeule, Te rog, vindec-o!" 

„Eusebiu vede în Moise strigând către Dumnezeu pentru vindecarea lui Mariam figura 
lui Iisus care-1 vindecă pe lepros (Matei 8, 1-4)" 196 . 

„Moise s-a făcut şi acum şi mai vrednic de laudă pentru neluarea în seamă a păcatului, 
pentru că văzând că Dumnezeu pedepseşte bârfirea nesocotită a femeii, şi-a făcut firea mai tare 
ca mânia, rugând pe Dumnezeu să se îndure de sora lui" 197 . „Aaron şi Mariam au fost răniţi de 
patima bârfirii şi s-au făcut ca un fel de arc al pizmei, aruncând împotriva lui, în loc de săgeată, 
cuvântul. Dar Moise era atât de departe de a se molipsi de boala lor, încât a putut să şi vindece 
patima celor ce se îmbolnăviseră de ea. Astfel, nu numai că nu e mişcat de pornirea de 
răzbunare împotriva celor ce l-au supărat, ci II roagă şi pe Dumnezeu pentru ei. El arată, soco- 
tesc, prin câte a făcut, că cel ce este bine îmbrăcat în platoşa virtuţii nu va fi străpuns de vârful 
săgeţilor. Fiindcă tăria ei îndoaie vârful săgeţii şi o respinge. Iar arma ocrotitoare împotriva unor 



192 Origen, Omilii la Cartea Numerii, VI, 4 

193 Sf. Chirii al Alexandriei, Glqfire la Numeri 

194 SEP l,p. 462 

195 Sf. Chirii al Alexandriei, Glqfire la Numeri 

196 SEP l,p. 463 

197 Sf. Grigorie de Nyssa, Despre viaţa lui Moise 



46 



astfel de săgeţi este însuşi Dumnezeu, pe Care-L îmbracă luptătorul pentru virtute [...]. Aceasta 
este armura Care nu poate fi străpunsă, în Care, îmbrăcat fiind, Moise a făcut neputincios pe 
vicleanul arcaş. Aşa s-a tocit în el pornirea răzbunătoare împotriva celor ce l-au supărat şi, fiind 
ei osândiţi de judecata nepărtinitoare, s-a lăsat călăuzit de dreptatea firească şi s-a făcut rugător 
la Dumnezeu pentru fraţii săi" 198 . 

14: Domnul însă a zis către Moise: „Dacă tatăl ei ar fi scuipat-o-n obraz, oare n-ar 
fi trebuit ea să se ruşineze timp de şapte zile? Aşadar, şapte zile să fie ţinută în afara 
taberei, şi numai după aceea să intre". 

Leproşii, după vindecare, pot reveni în tabără abia în a opta zi (Levitic, cap. 13-14). 
„Poruncindu-i lui Moise să o scoată afară din tabără vreme de şapte zile, Dumnezeu îi 
făgăduieşte lui Moise şi vindecarea surorii sale. ♦ Pentru Origen {Horn. Num. 7, 4), Mariam 
reprezintă sinagoga, iar tatăl care i-a scuipat în obraz ar fi Dumnezeu care 1-a repudiat pe Israel 
în beneficiul Bisericii. Un topos apologetic, care intră în scenariul recuperării tradiţiei iudaice şi 
a identificării creştinilor cu Verus Israel' 199 . 

Aici, lepra e apropiată de repudierea din partea tatălui, semn că prin lepră trebuie să în- 
ţelegem mai ales întinarea cea de bunăvoie. Mijlocirea lui Moise nu are efect imediat; nu 
folosesc singure rugăciunile sfinţilor, fără efortul nostru spre îndreptare. „De s-ar ruga cineva 
pentru sora lui, fără să aibă îndreptăţire, va auzi din nou ca şi Moise: Dacă tatăl ei ar fi scuipat- 
o în obraz... Să nu stăm, dar, cu gura căscată aşteptând ajutor de la alţii. Au, într-adevăr, foarte 
mare putere rugăciunile sfinţilor, dar atunci când şi noi ne căim şi ne îndreptăm" 200 . Suntem 
atenţionaţi şi să acordăm cinstirea cuvenită preoţiei. „Mariam, proorocită lui Dumnezeu, a 
defăimat pe Moisi, pentru preoţia lui, numai cu un cuvânt neînsemnat, şi Dumnezeu cel 
Preaînalt, pentru o ocară ca aceasta, a hotărât să se umple toată de lepră şi să fie scoasă şapte 
zile afară din tabără" 201 . Amintim că sacerdoţiul lui Moise era unul special, el nefiind uns ca 
preot spre a sluji la cortul adunării. 

15: Şi a fost ţinută Mariam în afara taberei timp de şapte zile; şi poporul n-a plecat 
la drum până ce Mariam s-a curăţit 

„A se curăţa de lepră = a se vindeca. De reţinut etapele morale ale întregului episod: 
păcat - pedeapsă - pocăinţă - mijlocire - penitenţă - iertare" 202 . 

„Mariam îi vorbeşte lui Moise şi este pedepsită, dar nu fără judecată, ci aşa cum cer 
legile justiţiei. într-adevăr, întâi este chemată în proces, apoi este judecată şi, în al treilea rând, 
este pedepsită. Prin sentinţă simte puterea judecăţii, iar prin lepră suportă ispăşirea greşelilor. 
De altfel, sancţiunea a suferit-o nu numai Mariam, ci şi Aaron, fiindcă deşi marele preot n-a fost 
lovit de lepră, pedeapsa 1-a atins şi pe el, prin pedeapsa primită de Mariam fiind umilit şi Aaron, 
ca un fel de complice la culpă. Căci Mariam este chinuită, iar chinul ei este o ruşine pentru 
Aaron. Dar, ca să cunoaştem din astfel de cazuri că procedura judecăţii divine este fără 
îndurare, această procedură n-a putut fi schimbată nici la intervenţia celui ce fusese lezat" 203 . 
După o interpretare juridică, interesantă, dar oarecum străină spiritului răsăritean, încheiem cu o 
viziune eshatologică: „E depărtată Mariam cea stăpânită de lepră. Dar n-a pornit poporul până 
ce n-a fost curăţită Mariam. Căci aşteptăm şi noi, care credem în Hristos, curăţirea Iudeilor, evi- 
dent prin credinţă. Aşa, părăsind la sfârşit corturile acestei vieţi, vom înainta împreună spre 
cetatea de sus şi vom alerga spre pământul făgăduinţei" 204 . 

16: După aceea a pornit poporul de la Haşerot şi a poposit în pustia Paran. 

Urmează îndată episodul iscodirii Canaanului. 

CAPITOLUL 13 - Iscoadele trimise în Canaan. 

1 : Acolo a grăit Domnii cu Moise şi i-a zis: 

2: „Trimite oameni ca să iscodească pământul Canaaneenilor pe care-1 voi da Eu 
fiilor lui Israel spre moştenire; vei trimite câte un bărbat din fiecare seminţie părintească, 
fiecare din ei fiind căpetenie-ntre ele". 

3: Moise i-a trimis deci pe aceştia din pustiul Paran, după cuvântul Domnului; toţi 
aceştia erau căpetenii dintre fiii lui Israel. 

„După Eusebiu (Demonstratio evangelica III, II), cele douăsprezece căpetenii trimise de 
Moise îi prefigurează pe cei doisprezece apostoli trimişi de Iisus în lume" 205 . 

4: Iată acum şi numele lor: din seminţia lui Ruben: Şammua, fiul lui Zahur; 

„Deci Moise, sau înţelesul Scripturii legii, îi trimite anticipat prin umbră şi chip pe cei 
mai cunoscători şi care au mintea mai înălţată spre cercetarea exactă a celor făgăduite de 
Dumnezeu" 206 . 

5: din seminţia lui Simeon: Safat, fiul lui Hori; 

6: din seminţia lui Iuda: Caleb, fiul lui Iefone; 

7: din seminţia lui Isahar: Igal, fiul lui Iosif; 

8: din seminţia lui Efraim: Osia, fiul lui Navi; 

9: din seminţia lui Veniamin: Palti, fiul lui Rafu; 

10: din seminţia lui Zabulon: Gadiel, fiul lui Sodi; 

1 1 : din Mânase, seminţia lui Iosif: Gadi, fiul lui Susi; 

12: din seminţia lui Dan: Amiel, fiul lui Ghemali; 

13: din seminţia lui Aşer: Setur, fiul luiMihael; 

14: din seminţia lui Neftali: Nahbi, fiul lui Vofsi; 

15: din seminţia lui Gad: Gheuel, fiul lui Machi. 

Cele 12 iscoade trimise în Canaan au fost: 

Şammua (= cel care ascultă), fiul lui Zahur (= în amintire bună); 

Safat (= judecător), fiul lui Hori (= nobil); 

Caleb (= ca o inimă), fiul lui Iefone (= pregătit de drum); 

Igal (= El mântuieşte), fiul lui Iosif '(= Domnul să adauge); 

Osia (= mântuire), fiul lui Navi (= odraslă); 

Palti (= salvat), fiul lui Rafu (= vindecat); 

Gadiel (= binecuvântat de Dumnezeu), fiul lui Sodi (= taina mea); 

Gadi (= norocul meu), fiul lui Susi (= calul meu); 

Amiel (= poporul lui Dumnezeu), fiul lui Ghemali (= păzitor de cămile); 

Setur (= apărat), fiul lui Mihael (= cine este ca Dumnezeu?); 

Nahbi (= ascuns), fiul lui Vofsi (= şi mâna mea); 

Gheuel (= măreţia lui Dumnezeu), fiul lui Machi (= rănit). 

Lipseşte seminţia lui Levi, care n-a participat la cucerirea Canaanului şi nici la 
împărţirea ţării. 

16: Acestea sunt numele bărbaţilor pe care i-a trimis Moise să iscodească ţara. Iar 
pe Osia, fiul lui Navi, Moise 1-a numit Iosua. 

„Ebraicul Yehoşua, din care derivă Iosua şi Iisus, cuprinde în el tetragrama divină 
YHWH, adică Yahve (= Domnul), numele pe care Dumnezeu i 1-a descoperit lui Moise pe 
muntele Horeb (Ieşirea 3,14). In timp ce Osia înseamnă, simplu, mântuire (numai cu 

presupunerea că ea vine de la Dumnezeu), Iosua înseamnă Domnul este mântuire sau Domnul 
mântuieşte. Schimbarea numelui lui Osia semnifică, pe de-o parte, că un astfel de nume nu putea 
să existe înainte de revelaţia de pe Horeb şi, pe de alta, rolul pe care Moise i-1 atribuie lui Iosua, 
acela de secund al său. E posibil ca schimbarea numelui să fi avut loc cu mult înaintea acestui 
moment, aici fiind menţionată anume în legătură cu trimiterea lui Iosua ca iscoadă în Canaan (el 
va fi acela care, în final, va cuceri Canaanul); cu numele cel nou e pomenit în Ieşirea 17, 9-14; 
24, 13; 32, 17; 33, li" 207 . „Iustin (Dialogul cu Trifon 75, 2 şi 113, 1) foloseşte versetul acesta 
pentru a afirma că în Pentateuh se revelează faptul că numele Domnului este Iisus, considerând 
că schimbarea de nume a lui [Osia] în Iisus nu este întâmplătoare şi imputându-i lui Trifon 
faptul că nu se întreabă pentru ce apare această menţiune în textul biblic. Şi Theodoret (Qu. 
Num. 25; PG 80, 377 B) consideră că este vorba de o prefigurare a lui Iisus şi observă că, după 
cum cei trimişi să cerceteze pământul Canaanului folosesc limba neamurilor acelui ţinut, 
Logosul divin se foloseşte de limbajul omenesc" 208 . 

„Moise a văzut înainte şi numele Iisus, desigur prin puterea Duhului lui Dumnezeu, 
judecându-1 a fi un lucru vrednic de ales. Căci într-o vreme când el încă nu fusese rostit de 
oameni şi când nu era cunoscut încă nici de Moise, totuşi acesta 1-a folosit cel dintâi, 
atribuindu-1 celui despre care ştia după chip şi simbol că trebuie să-i urmeze după moartea sa la 
conducerea poporului" 209 . După moartea lui Moise, adică după încetarea Legii vechi, poporul va 
fi dus în pământul sfânt de către Iosua (Iisus), prin Legea cea nouă. „Când Isus e pomenit 
pentru prima dată, numele tatălui său nu este dat în vileag, nici a doua oară, nici a treia oară. 
Dimpotrivă, când se citează numele lui Navi, tatăl, el nu mai este numit Isus, ci Iosua. Intre cei 
trimişi ca iscoade, el este numit (Osia). Mi se pare că înainte i se dăduse numele de (Osia), în 
loc de Isus fiul lui Navi, pentru calitatea lui de iscoadă. îndată ce s-a reîntors din împlinirea 
misiunii sale, când, sub impresia groazei obşteşti, el singur dădu curaj celor fricoşi, el singur 
întări încrederea unui popor descurajat, atunci Moise îi dă numele de Isus. El nu mai este numit 
fiul lui Navi, ci el este acela căruia Moise i-a zis: Condu oştirea şi biruieşte pe Amalec (Ieşirea 
17, 9)" 210 . Citatul, din pricina transcrierii numelor din greceşte, e dificil de urmărit. Ideea este 
aceea că, atunci când slujitorul lui Moise e numit Iisus, el e tip al lui Hristos şi nu i se mai 
menţionează tatăl; când e numit Osea, el e prezentat ca fiul lui Navi şi îndeplineşte misiuni 
inferioare. Totuşi, Septuaginta îl numeşte, la Ieşirea 33, 11 - Iisus, fiul lui Navi. Mai menţionăm 
că, pentru a-1 deosebi pe Iosuade Iisus Hristos, traducătorii români îi redau numele cu un singur 
i; în textele greceşti, însă, fie că e vorba de Septuaginta, fie de scrierile patristice, numele este 
Iisus (cu iota şi ita), la fel cu cel al Mântuitorului. 

17: Pe aceştia trimiţându-i Moise să iscodească pământul Canaanului, le-a zis: 
„Suiţi-vă prin pustia aceasta, urcaţi-vă în munte 

Pustia: „Ebr.: Negheb; regiunea sudică a Canaanului, vecină cu partea de sus a peninsulei 
Sinai" 211 . în munte: „regiunea muntoasă dintre Beer-Şeba, Hebron şi Ierusalim" 212 . 

18: şi cercetaţi ce pământ este, ce popor locuieşte în el: de este tare sau slab, numeros 
sau mai puţin numeros; 

19: cum este ţara pe care o locuieşte: bună sau rea, cum sunt oraşele în care trăieşte 
el: cu ziduri sau fără ziduri; 

20: cum este pământul: gras sau sterp, de sunt pe el copaci sau nu. Ţineţi- vă tari şi 
luaţi din roadele pământului". Era la vremea când încep a se coace strugurii. 

Moise îndeamnă pe cei trimişi să fie curajoşi, „în sensul: Nu vă lăsaţi!, rămâneţi legaţi 
unul de altul şi de cauza comună; perseveraţi în ceea ce aţi început. Verbul proskartereo e 

folosit numai aici, în tot Vechiul Testament" 213 . 

21: Şi suindu-se ei, au cercetat ţara, începând de la pustiul Ţin până la Rehob, care 
se deschide spre Hamat 

Ţara e cercetată de la Ţin (= spin), pustie la sud de Canaan, până la Rehob (= lărgime), 
lângă Hamat (= fortăreaţă), limita nordică a ţării. 

22: Apoi, suindu-se prin pustie, au mers până la Hebron, unde trăiau Ahiman, 
Şeşai şi Talmai, urmaşii lui Enac. Hebronul fusese zidit cu şapte ani înaintea oraşului 
egiptean Ţoan. 

Hebron (= uniune) exista încă de pe vremea lui Avraam; aici locuiau fiii lui Enac (= gât 
lung): Ahiman (= fratele unui dar), Şeşai (= nobil) şi Talmai (= viteaz). Hebronul a fost zidit cu 
şapte ani înainte de Ţoan (= aşezare joasă), cetate din nordul Egiptului. 

23: Apoi au venit până la valea Strugurelui, au cercetat-o şi au tăiat de acolo o viţă 
de vie cu un strugure pe ea şi-1 duceau pe pârghia unei prăjini; de asemenea, au luat din 
rodii şi din smochine. 

24: Locul acela l-au numit ei Valea Eşcol, de la strugurele pe care-1 tăiaseră de 
acolo fiii lui Israel. 

în apropierea Hebronului e valea Eşcol (= strugure), loc ce a impresionat iscoadele prin 
îmbelşugarea sa. 

25: Şi dacă au cercetat ei ţara, s-au întors după patruzeci de zile. 

26: Şi, mergând, au venit la Moise şi la Aaron şi la toată obştea fiilor lui Israel, la 
Cadeş, în pustia Paran. Şi au dat seamă-n faţa lor şi-n faţa-ntregii adunări, şi le-au arătat 
roadele pământului. 

„Grigorie al Nyssei {Viaţa lui Moise II, 265-266) interpretează alegoric pasajul: Iisus 
Vavi şi Caleb reprezintă judecăţile născute din credinţă, care întăresc speranţa celor buni; 
iscoadele [celelalte] reprezintă gândurile rele inspirate de Satan; ciorchinele II simbolizează pe 
Iisus răstignit pe cruce, iar mustul simbolizează sângele lui Iisus" 214 . 

27: Şi le-au povestit, zicând: „Am fost în ţara unde ne-aţi trimis, pământu-n care 
curge miere şi lapte, şi iată roadele lui. 

28: Numai că poporul care locuieşte în ea este curajos şi oraşele sunt întărite şi 
foarte mari, ba şi pe urmaşii lui Enac i-am văzut acolo. 

29: In partea de miazăzi a ţării locuieşte Amalec; Heteii, Heveii, Iebuseii şi Amoreii 
locuiesc în munţi, iar Canaaneenii locuiesc pe lângă mare şi pe lângă râul Iordanului". 

Cercetarea a durat 40 de zile, prefigurare a celor 40 de ani petrecuţi de Israel în pustie. 
Ţara e zugrăvită ca bogată, dar imposibil de cucerit. „înţelegi că cei mai fricoşi şi mai fără curaj 
din aceia care au iscodit pământul fâgăduinţii au mărturisit deschis că pământul e bogat în vii şi 
gras şi îmbelşugat în roduri frumoase, dar au împletit în acestea frica lor, numind neamul care-1 
locuieşte îndrăzneţ şi spunând că sunt pretutindeni cetăţi întărite şi înconjurate cu ziduri şi prin 
aceasta abătând pe Israil de la nădejdea că va birui şi împingându-1 spre frică?" 215 . Aceasta e şi o 
stratagemă a diavolului, vrăjmaşul mântuirii; el nu contestă bunătăţile cereşti, dar caută să descu- 
rajeze zugrăvind dificultăţile drumului până la ele. 

30: Caleb însă a liniştit poporul în faţa lui Moise, zicând: „Nu, ci să ne ridicăm şi să 
cuprindem [ţara], că-i vom putea birui!" 

31: Dar oamenii care fuseseră cu el au zis: „Să nu ne ridicăm, că nu vom putea noi 
să ne ridicăm împotriva aceluipopor, fiindcă e mult mai tare decât noi". 

32: Şi au împrăştiat printre fiii lui Israel zvonuri rele despre pământul pe care-1 
iscodiseră, zicând: „Pământul pe care l-am străbătut noi ca să-1 iscodim este un pământ 
care-şi mănâncă locuitorii, iar oamenii pe care i-am văzut acolo sunt toţi nişte namile. 

Pământ care-şi mănâncă locuitorii: După Levitic 26, 16-26, pericolul vine prin 
mulţimea animalelor sălbatice. Fericitul Augustin comentează starea de spirit a cercetaşilor 
prin: et postulerunt pavorem terme" 216 . 

33: Acolo am văzut noi uriaşi; noi păream pe lângă ei ca nişte lăcuste, aşa păream 
noi în ochii lor". 

Uriaşi: „Textul Ebraic precizează: pe urmaşii lui Enac, cei ce se trag din neamul 
uriaşilor" 211 . 

Aşa clevetesc cei ce sunt cuprinşi de lenevie: „Aceştia sunt cei ce în vremea sfârşitului 
lor se află încă pe cale; sunt cei ce mereu voiesc să fie înţelepţi. De aceea nu voiesc să pună 
niciodată un început. Iar cel simplu, pornind la înot, trece marea în prima căldură a sufletului, 
nefâcându-şi nici o grijă de trup, nici întrebându-se în sine dacă va avea oare vreun folos din 
lucrarea lui sau nu" 218 . Trebuie să ne silim pentru dobândirea făgăduinţelor, fără a mai sta să 
socotim posibilele greutăţi ce s-ar ivi pe drum. „Să nu păţim şi noi ca ei, să nu ne trândăvim, să 
nu şovăim, ci, când auzim iscoadele cele viclene că hulesc şi acum calea cea strâmtă şi îngustă 
(Matei 7, 14) şi grăiesc la fel ca şi iscoadele acelea trimise odinioară [...], să nu ne luăm după 
marea mulţime, ci să mergem după Iisus şi Caleb, fiul lui Iefoni. Să nu ne depărtăm de ei până 
ce n-am intrat în pământul făgăduinţei şi n-am pus piciorul în cer; nici să socoteşti anevoioasă 
călătoria" 219 . „Fiindcă celor ce voiesc să dobândească bunătăţile atât de înalte şi slăvite nu le 
este lupta, după cum s-a scris, împotriva sângelui şi trupului, ci împotriva căpeteniilor, domniilor 
şi stăpăniilor lumii veacului acesta (Efeseni 6, 12), cei ce cugetă ale trupului pregetă în această 
luptă, cinstind cele vremelnice şi pieritoare mai mult decât desfătarea în veci. Căci ia seama că 
şi cei din Israel au căzut la atâta frică şi slăbiciune încât opun celor aleşi grijile despre femei şi 
copii (14, 1-4). Dar înţelege prin ei şi pe cei ce în vremea venirii Mântuitorului nostru al tuturor 
s-au păgubit în credinţă prin cuvântul Iudeilor. Domnul nostru Iisus Hristos le-a hărăzit celor ce 
cred împărăţia cerurilor. Dar i-a chemat spre buna îndrăznire, adică la cea duhovnicească. Şi le- 
a poruncit celor încrezători în El să lupte împotriva tiraniei diavolului [...]. Dar ei n-au voit să 
creadă, alegând cele trupeşti în locul iubirii faţă de Dumnezeu" 220 . Moise „era întreg plin de nă- 
dejdea moştenirii viitoare, făgăduită de Dumnezeu celor ce se mutau din Egiptul gândit 
(inteligibil) şi călătoreau spre pământul acela în care ţâşneşte laptele amestecat cu miere. In 
acest scop îi face pe câţiva, dintre iscoadele bunătăţilor din acel pământ, învăţători ai lor. Dintre 
aceştia, unii sunt, după părerea mea, gândurile ce ne înfăţişează nădejdile cele bune, iar alţii, 
gândurile ce se nasc din credinţa care întăreşte nădejdea în bunătăţile aşteptate. Iar cei ce 
pricinuiesc lipsa de nădejde în făgăduinţele cele bune sunt gândurile venite de la cel potrivnic, 
care slăbesc credinţa în cele făgăduite. Dar Moise, neascultând nici un cuvânt al celor potrivnici, 
socoteşte vrednic de credinţă pe cel ce vesteşte cele bune despre pământul acela. Conducătorul 
iscodirii celei bune a fost Iisus (Navi), care prin asigurarea lui a făcut vrednice de crezut bu- 
nătăţile făgăduite. Privind la el, Moise şi-a văzut întărite nădejdile în cele viitoare, având ca 
dovadă a desfătării de acolo ciorchinele adus de Iisus, atârnat pe drugi. Auzind de Iisus, care 
aduce veşti sigure despre pământul acela, şi deasupra ciorchinele ridicat pe lemn, poţi înţelege 
pentru ce Moise, privind şi el spre acesta, a fost întărit în nădejdile lui. Căci ce altceva înseamnă 
ciorchinele spânzurat pe lemn în zilele cele mai de pe urmă, al Cărui sânge se face băutură 
mântuitoare celor ce cred?" 221 . 

CAPITOLUL 14 - Poporul cârteşte, Domnul Se mânie, Moise se roagă. Iertare şi 

pedeapsă. 

1: Atunci toată adunarea s-a ridicat cu strigare; şi-n noaptea aceea, poporul a 
plâns. 

2: Fiii lui Israel, toţi, au cârtit împotriva lui Moise şi a lui Aaron, şi-ntreaga obşte 
le-a zis: „Mai bine-am fi murit noi să în pământul Egiptului sau am muri în pustiul 
acesta! 

3: La ce ne duce Domnul în această ţară: să cădem în război? iar femeile şi copiii 
noştri să ajungă pradă?... Mai bine-ar fi de pe-acum să ne întoarcem în Egipt". 

4: Şi au zis unii către alţii: „Să ne facem noi o căpetenie şi să ne întoarcem în 
Egipt!" 

„Deci nu se mai poate pune la îndoială că cel fricos şi neiubitor de osteneală şi cel puţin 
la credinţă pierde împreună cu el şi pe alţii, stricându-i prin vorbe rele. Nu e clar că va cădea 
din partea sortită lui şi din nădejdea lui Dumnezeu, iar cel tare şi atotviguros va sta înlăuntrul 
nădejdii şi va fi cunoscut lui Dumnezeu?" 222 . 

5: Atunci Moise şi Aaron au căzut cu faţa la pământ înaintea-ntregii adunări a 
fiilor lui Israel. 

„Această cădere preste faţă (Biblia 1688) e comentată de Calvin ca un model de 
smerenie care se petrece în faţa întregii comunităţi şi doar aşaaduce roade" 223 . 

6: Iar Iosua, fiul lui Navi, şi Caleb al lui Iefone, care erau dintre cei ce iscodiseră 
ţara, şi-au sfâşiat hainele 

7: şi au zis către-ntreaga adunare a fiilor lui Israel: „Pământul pe care l-am 
cercetat noi este bun, foarte bun. 

8: Dacă Domnul e cu noi şi ne va duce în ţara aceea şi ne-o va da nouă, acolo e 
pământul în care curge lapte şi miere. 

9: Aşadar, nu staţi voi împotriva Domnului, şi nici nu vă temeţi de poporul acelei 
ţări, căci el va ajunge să ne fie nouă de mâncare: vremea lor a trecut, Domnul e cu noi, nu 
vă temeţi de ei!" 

10: Atunci toată adunarea a zis să-i ucidă cu pietre, dar iată că slava Domnului li s- 
a arătat tuturor fiilor lui Israel în norul de deasupra cortului mărturiei. 

11: Şi a zis Domnul către Moise: „Până când Mă va înfrunta poporul acesta? până 
când nu-Mi va da crezare, în ciuda tuturor minunilor pe care le-am făcut în mijlocul lui? 

12: Cu moarte-1 voi lovi şi-1 voi nimici, iar pe tine şi casa tatălui tău vă voi face 
neam mare şi mai puternic decât acesta!" 

13: Moise însă a zis către Domnul: „Da, dar Egiptenii au aflat cum Tu cu puterea 
Ta l-ai scos pe poporul acesta din mijlocul lor, 

14: iar locuitorii acestei ţări au auzit şi ei că Tu eşti Domn întru poporul acesta, că 
Tu, Doamne, i Te arăţi cătătură-n cătătură, că norul Tău stă deasupra lor şi că Tu mergi 
înaintea lor în stâlp de nor ziua şi-n stâlp de foc noaptea. 

Aici, e vorba despre canaaniţi care au auzit, de la egipteni, despre ieşirea israeliţilor din 
Egipt. / te arăţi: „După Eusebiu {DE V, XVIII), versetul arată că, dacă Dumnezeu Tatăl nu 
poate fi văzut (cf Ioan 1, 18), Dumnezeu Fiul S-a arătat, de pildă sub chipul omului care se 
lupta cu Iacob (Facerea 32, 34)" 224 . 

15: Dacă Tu vei face ca poporul acesta să piară ca un singur om, atunci neamurile 
care au auzit de numele Tău vor zice: 

16: Domnul n-a fost în stare să-1 ducă pe poporul acesta în ţara pe care i-a jurat-o, 
iată de ce i-a omorât pe ei în pustie... 

17: Aşadar, înalţă-se acum puterea Ta, Doamne, după cum Tu însuţi ai grăit, zi- 
când: 

18: Domnul este îndelung-răbdător, mult-milostiv şi adevărat, Cel ce şterge 
fărădelegile, nedreptăţile şi păcatele, şi cu curăţenie nu-1 va curăţa pe cel vinovat, ci 
nelegiuirile părinţilor le va strămuta în copii până la al treilea şi al patrulea neam. 

19: Iartă păcatul acestui popor, după mare mila Ta şi după cum ai suferit Tu 
poporul acesta din Egipt până-n ziua de azi". 

Moise mijloceşte din nou pentru popor, abătând mânia divină. 

20: Zis-a Domnul către Moise: „Milostiv le sunt lor, după cuvântul tău; 

21: dar viu sunt Eu şi viu e numele Meu şi de slava Domnului e plin întreg 
pământul: 

De slava Domnului e plin întreg pământul, „căci toate s-au umplut de Hristos. In El S-a 
arătat nouă Dumnezeu" 225 . 

22: toţi bărbaţii câţi Mi-au văzut slava şi minunile pe care le-am făcut în ţara 
Egiptului şi-n această pustie şi care de zece ori M-au pus prin aceasta la-ncercare şi n-au 
ascultat glasul Meu, 

,J)e zece ori, număr simbolic: de nenumărate ori" 226 . 

23: aceia nu vor vedea ţara pe care Eu am jurat-o părinţilor lor; ci numai copiilor 
lor, care sunt aici cu Mine, care nu ştiu ce este binele şi ce este răul, şi tuturor 
nevârstnicilor neştiutori, lor le voi da ţara, iar toţi cei ce M-au întărâtat nu o vor vedea. 

„Spaţiul arid, secătuit, inospitalier, într-un cuvânt pustiul, conceput ca metaforă a 
încercării credinţei, a obstacolului în calea atingerii idealului, a exercitat o adevărată fascinaţie 
literară. Modelul este biblic şi se iveşte într-o realitate istorică şi geografică dată: greutăţile 
întâmpinate de evrei, nevoiţi să străbată deşertul pentru a ajunge în Ţara Făgăduinţei. Pustiul îi 
înlătură pe cei nedemni de această răsplată dumnezeiască pe cei incapabili de purificare prin 
jertfă, învinşi de propriile lor slăbiciuni, de neîncredere şi apostazie, de pretenţii nemăsurate şi 
orgolioase" 227 . 

24: Cât despre robul Meu Caleb, de vreme ce-ntru el a fost alt duh şi pentru că el 
Mi-a urmat Mie, pe el îl voi duce în ţara unde-a fost, şi seminţia lui o va moşteni. 

25: întrucât însă Amaleciţii şi Canaaneenii locuiesc pe vale, mâine să vă întoarceţi 
şi să vă îndreptaţi către pustie cu faţa spre Marea Roşie. 

Spre Marea Roşie: „literal: pe calea Mării Roşii, adică în direcţia drumului pe care 
Evreii ieşiseră din Egipt. Se pare că e vorba de golful Aqaba. Oricum, o indicaţie foarte 
generală" 228 . 

Dintre adulţii ieşiţi din Egipt, doar Caleb, amintit aici, şi Iosua vor intra în Canaan. 
„Cine este Caleb, ne va lămuri numele. Căci se tălmăceşte: toată inima. Iar Iefoni, întoarcere. 
Deci cei ce au inima desăvârşită cu Dumnezeu sunt fii ai întoarcerii şi sunt împreună cu Iisus. 
Aceştia sunt însă şi cei ce au crezut la început Sfinţilor Apostoli, care au chemat pe Israel. Şi ei 
sunt rămăşiţa. Şi chemându-1, s-au primejduit. Dar au fost făcuţi moştenitori ai pământului 
sfânt. Că fiii întoarcerii, sau cei ce s-au întors de la poruncile legii la slujirea şi harul prin 
credinţă, au avut inima toată sau desăvârşită cu Dumnezeii, o poate afla cineva de la Pavel, care 
scrie lămurit că socotea gunoaie cele din lege şi le considera pagubă faţă de înălţimea 
cunoştinţei lui Dumnezeu şi piedică pentru dobândirea Lui şi a dreptăţii Lui" 229 . 

26: Şi a grăit Domnul către Moise şi Aaron, zicând: 

27: „Până când această obşte rea, care cârteşte-mpotrivă-Mi? Căci am auzit 
cârtirea cu care fiii lui Israel cârtesc împotriva Mea. 

28: Aşadar, spune-le: - Viu sunt Eu, zice Domnul. Aşa cum voi aţi grăit în auzul 
Meu, întocmai vă voi face vouă: 

29: In această pustie vă vor cădea oasele, vouă tuturor, aşa număraţi cum sunteţi 
de la douăzeci de ani în sus, voi, cei ce aţi cârtit împotriva Mea. 

30: Nu, voi nu veţi intra în ţara-n care cu mâna ridicată M-am jurat să vă aşez; 
nimeni în afară de Caleb, fiul lui Iefone, şi de Iosua, fiul lui Navi. 

31: Pe copiii voştri, despre care voi ziceaţi că vor ajunge pradă, pe ei îi voi duce 
acolo-n ţară şi ei vor moşteni pământul de care voi v-aţi ferit, 

32: în timp ce oasele voastre vor rămâne-n pustia aceasta. 

33: Patruzeci de ani vor fi copiii voştri rătăcitori prin pustie şi vor purta povara 
desfrânării voastre până ce oasele voastre se vor topi toate în pustie. 

Rătăcitori: „literal: păstori nomazi. Sinaiul nu e un deşert total, aşa încât prezintă unele 
şanse de supravieţuire" 230 . Povara desfrânării voastre: „cuvântul desfrănare e folosit aici în 
sensul limbajului profetic: infidelitate faţă de Dumnezeu Iahve fiind unicul mire al poporului 
lui Israel, închinarea la alţi dumnezei (idolatria) era echivalentă cu adulterul" 231 . 

34: După numărul celor patruzeci de zile în care-aţi iscodit voi ţara, patruzeci de 
ani veţi purta povara păcatelor voastre, un an pentru o zi, şi veţi cunoaşte lăuntrul mâniei 
Mele. 

„In Textul Masoretic: (şi veţi cunoaşte) ce-nseamnă să Mă părăsiţi; ce-nseamnă să Mă 
lepăd Eu de voi; cum e când vă stau Eu împotrivă; ce-nseamnă să-Mi cădeţi în dizgraţie. 
Septuaginta foloseşte termenul thymos care-nseamnă şi furie violentă, ceea ce ar duce la un 
pleonasm: (veţi cunoaşte) furia mâniei Mele. Dar sensul primar şi esenţial al lui thymos este 
acela de suflu, suflet, principiu de viaţă, de unde: principiu al voinţei, al inteligenţei, al 
sentimentelor şi pasiunilor. Sensul teologic: suferinţa de durată îi este dată omului nu ca o 
răzbunare divină, ci ca un răgaz în care el poate descoperi raţiunea intimă, lăuntrică, a mâniei 
lui Dumnezeu asupră-i, descoperire menită să scoată suferinţa de sub incidenţa absurdului" 232 . 

35: Eu, Domnul, am grăit!, da, aşa voi face cu această obşte rea care s-a răzvrătit 
împotrivă-Mi; în pustia aceasta se vor topi; acolo vor muri". 

„Ale căror oase au rămas oare în pustie? Oare nu ale acelora care doreau să mănânce 
carne? Aceia, atâta vreme cât s-au mulţumit cu mana şi cu apa din piatră, au învins pe egipteni, 
au mers pe mare şi în seminţiile lor nu era bolnav. Dar când şi-au adus aminte de căldările cu 
cărnuri, când s-au întors, prin poftele lor, în Egipt, n-au mai văzut pământul făgăduinţei. Nu te 
înfricoşează pilda aceasta? Nu te cutremuri oare de grozăvia lăcomiei, care te poate lipsi de 
bunătăţile nădăjduite?" 233 . 

36: Cât despre oamenii pe care Moise îi trimisese să iscodească ţara şi care la- 
ntoarcere au defăimat-o în faţa adunării spunând vorbe rele despre ţara aceea, 

37: oamenii care-au vorbit ţara de rău au murit de grea lovire-n faţa Domnului. 

38: Iosua, fiul lui Navi, şi Caleb, fiul lui Iefone, au fost singurii care-au rămas vii 
dintre bărbaţii ce merseseră să iscodească ţara. 

Moartea iscoadelor rele e pedeapsă şi, totodată, semn pentru popor că toate cuvintele 
Domnului se vor împlini. In plus, se arată că doar cei ce vor urma lui Iisus vor moşteni cele 
făgăduite. „S-a spus că, din pricina necredinţei lor, n-au să intre în odihnă înainte de a se supune 

urmaşului lui Moise, ca să afle prin faptă, deşi târziu, că nu se pot mântui altfel decât crezând în 
Iisus" 234 . „Ce înţelesuri nu cuprind toate acestea? Vrei să-L vezi conducător? Iată, îndreaptă pe 
cele prezente şi le orânduieşte pe cele viitoare. Vrei să-L vezi judecător sever? Iată, pedepseşte 
pe cei vinovaţi. Vrei să-L vezi drept şi milos? Iată, cruţă pe cei nevinovaţi" 235 . 

39: Cuvintele acestea le-a spus Moise înaintea tuturor fiilor lui Israel, şi a plâns 
poporul foarte. 

40: Şi sculându-se ei dis-de-dimineaţă, s-au urcat pe vârful muntelui, zicând: „Iată- 
ne!, noi ne vom sui la locul de care ne-a grăit Domnul; căci am păcătuit!" 

„O seamă de traduceri, române şi străine, consideră inoportună prezenţa şi funcţiunea 
particulei căci, de vreme ce ea sugerează păcatul drept cauză a victoriei, şi încearcă formulări 
precum: deşi am păcătuit sau: ne vom sui la locul acela, în legătură cu care ne-a spus Domnul 
că am păcătuit. Traducerea corectă însă implică păcatul satanic care a dus şi la căderea primului 
om: Tocmai de aceea voi birui, pentru că am păcătuit! Consecinţele se văd mai jos" 236 . 

41: Moise însă le-a zis: „De ce călcaţi voi porunca Domnului? Asta nu vă va da 
izbândă. 

42: Nu vă suiţi, căci Domnul nu-i cu voi şi veţi cădea în faţa vrăjmaşilor voştri; 

43: căci Amaleciţii şi Canaaneenii sunt acolo, în faţa voastră, şi veţi cădea de sabie; 
de vreme ce v-aţi împotrivit şi n-aţi ascultat de Domnul, nici Domnul nu va fi cu voi". 

44: Dar ei au trecut peste asta şi s-au urcat pe vârful muntelui; dar chivotul legii 
Domnului şi Moise nu s-au urnit din tabără. 

45: Iar Amaleciţii şi Canaaneenii care trăiau în muntele acela s-au coborât şi i-au 
înfrânt şi i-au măcelărit până la Horma; şi s-au întors în tabără. 

Evreii sunt izgoniţi până la Horma (= surghiun), la graniţa de sud-est a Canaanului - 
localitatea se numea înainte Sefat. Israel încearcă să suie în munte, dar e biruit de amaleciţi (= 
lenevie) şi canaanei (= cei de jos), lipsiţi fiind de ajutorul lui Dumnezeu, din pricina desfrânării 
lor. „Odinioară, (Amalecitul) care locuia în munte, năpustindu-se asupra celor ce se sileau să 
treacă, îi rănea; acum, uitarea cea rea alungă pe cei ce încearcă să suie la rugăciunea mai înaltă 
a simplităţii, înainte de curăţie" 237 . „Cei ce caută cunoştinţa cu osteneală şi nu reuşesc, nu 
izbutesc sau din pricina necredinţei, sau poate pentru că plănuiesc să se ridice prosteşte cu 
ceartă împotriva celor ce cunosc, ca norodul de odinioară împotriva lui Moise. [. . .] Căci e sigur 
că cei ce se îmbracă în chipul virtuţii, ca să se fălească, nu numai că nu vor reuşi în vicleşugul 
lor împotriva evlaviei, ci vor fi zdrobiţi de conştiinţă" 238 . 



CAPITOLUL 15 - Felurite jertfe. Pedeapsă pentru călcarea zilei de odihnă. 

1: Şi a grăit Domnul către Moise, zicând: 

2: „Vorbeşte fiilor lui Israel şi spune-le: - Când veţi intra în ţara-n care veţi locui şi 
pe care Eu v-o dau, 

3: şi când Ii veţi aduce Domnului jertfe, ardere-de-tot, sau jertfă de făgăduinţă sau 
de bunăvoie, sau când la sărbătorile voastre Ii veţi aduce Domnului mireasmă plăcută din 
cirezi sau din turme, 

4: cel ce aduce darul său Domnului să aducă jertfă de pâine a zecea parte dintr-o 

efă de făinuţă de grâu frământată cu un sfert de hin de untdelemn, 

„O zecime dintr-o efă era egală cu 3, 64 litri (folosită ca măsură de capacitate)" 239 . Un 
hin reprezenta circa 6 litri. 

5: iar vin pentru turnare, un sfert de hin veţi aduce la arderea-de-tot sau la altă 
jertfă; aceasta e aducerea pe care o veţi face pentru fiecare miel, întru miros de bună 
mireasmă Domnului. 

6: Iar pentru un berbec, când îl veţi aduce ca ardere-de-tot sau ca o jertfă oarecare, 
veţi jertfi şi două zecimi dintr-o efă de făinuţă de grâu frământată cu o treime dintr-un hin 
de untdelemn, 

7: iar vin pentru turnare, o treime de hin veţi aduce întru miros de bună mireasmă 
Domnului. 

8: De veţi aduce un taur ca ardere-de-tot sau ca jertfă de făgăduinţă sau ca jertfă de 
mântuire, 

9: atunci pe lângă june veţi aduce ca prinos de pâine trei zecimi dintr-o efă de 
făinuţă de grâu frământată cu o jumătate dintr-un hin de untdelemn. 

10: precum şi vin pentru turnare o jumătate de hin, jertfă întru miros de bună 
mireasmă Domnului. 

11: Aşa veţi face pentru fiecare june sau pentru fiecare berbec sau pentru fiecare cap 
de vită ales dintre oi sau dintre capre; 

12: după numărul jertfelor aduse, aşa veţi face pentru fiecare: după numărul lor. 

13: Aşa va face tot băştinaşul când îi va aduce Domnului astfel de jertfe întru miros 
de bună mireasmă. 

Animalele jertfite, cum s-a mai arătat, închipuie Jertfa lui Hristos. „Făina de grâu e 
chipul vieţii, iar untdelemnul, al bucuriei. [...] Iar vinul e semn al veseliei spirituale de sus şi 
prin Duhul" 240 . 

14: Iar dacă printre voi se va afla un străin locuind în ţara voastră, sau dacă un 
oarecare se va afla în neamurile voastre şi-I va aduce Domnului jertfă întru miros de bună 
mireasmă: cum faceţi voi, aşa va face şi el. Aşa va face obştea Domnului: 

15: o singură lege şi un singur drept va fi, atât pentru voi, cât şi pentru străinii care 
s-au aşezat între voi, lege veşnică-ntru neamurile voastre: cum sunteţi voi, aşa va fi şi 
străinul înaintea Domnului. 

16: O singură lege şi un singur drept va fi, atât pentru voi, cât şi pentru străinul 
care locuieşte la voi". 

„Adăugând că străinul nu va asculta de alte legi, a arătat că cei dintre neamuri îşi vor 
supune grumazul aceluiaşi jug al Mântuitorului, împreună cu cei din sângele lui Israil, şi vor 
trece prin aceleaşi jertfe şi prin aceleaşi fapte de laudă duhovniceşti. Căci una este calea care îi 
duce pe toţi la unirea cu Dumnezeu şi Tatăl. Iar aceasta este Hristos" 241 . 

17: Şi a grăit Domnul către Moise, zicând: 

18: „Vorbeşte fiilor lui Israel şi spune-le: - Când veţi intra în ţara-n care Eu vă voi 
duce 

19: şi veţi mânca din pâinea acelei ţări, prinoase din prinos Ii veţi afierosi 
Domnului. 

,y4fierosire este partea dintr-un întreg care capătă o destinaţie anume. A afierosi 
înseamnă a-i atribui acelei părţi o destinaţie sacră, a o închina lui Dumnezeu. In cazul de faţă, 
pâine din pâinea Canaanului (în versetul precedent s-a precizat: ţara în care Eu vă voi duce, 
spre a i se aminti omului că totul I se datorează lui Dumnezeu)'' 242 . 

20: Drept pârgă din rodul grâului vostru veţi aduce o turtă; o veţi aduce aşa cum 
aduceţi prinosul din arie 

„Conform tradiţiei, israeliţii trebuiau să ofere pârga din tot ce li se dăruise, din toate 
animalele şi fructele, chiar şi din prada de război, ceea ce era mai de preţ. I se jertfea [lui Iahve] 
primul snop, la începutul recoltei" 243 . 

21: ca pârgă din rodul grâului vostru; aşa I-o veţi aduce Domnului, din neam în 
neam. 

„Snopul [turta] e pârga grâului şi simbolul noii rodiri. Iar pâinea, al grâului adunat şi 
aşezat în jitniţă. A poruncit să se predea acestea lui Dumnezeu de către cei ce locuiesc în pământul 
făgăduinţei. Căci prin amândouă se înţelege Hristos. Fiindcă El este pâinea cea din cer (Ioan 6, 
33) şi de viaţă făcătoare şi pârga frământăturii celor zidiţi din nou în El spre înnoirea vieţii. Pentru 
că pârga frământăturii mai vechi a fost Adam. Dar fiindcă nesocotind porunca dată s-a rostogolit 
în neascultare, îndată şi-a atras blestemul şi neamul omenesc a fost osândit în el la moarte şi 
stricăciune. Insă Hristos, pârga celei de a doua frământături, a scăpat de blestem [...] şi desfiin- 
ţează stăpânirea stricăciunii [...]. Căci a înviat călcând moartea. Pentru că predându-Se şi 
dăruindu-Se ca o pârgă strălucită a umanităţii şi înnoindu-Se spre nestricăciune, S-a suit la Tatăl. 
Astfel Emanuel ne face să cunoaştem că, prin reîntoarcerea la ceruri, a introdus pâinea în sfântul 
cort şi a predat-o lui Dumnezeu în Sfânta Sfintelor" 244 . 

22: Dacă însă veţi greşi şi nu veţi împlini toate poruncile acestea pe care Domnul le- 
a rostit către Moise 

23: aşa cum vi le-a poruncit Domnul prin Moise din ziua când a-nceput Domnul a 
vă porunci, vouă, şi mai departe-n neamurile voastre - 

24: astfel va fi: dacă greşeala e fără de voie şi fără ştiinţa obştii, atunci toată obştea 
să aducă din cireada un june fără meteahnă, ardere-de-tot, întru miros bineplăcut 
Domnului, cu dar de pâine, cu turnarea lui după rânduială; iar din turma de capre, un ţap 
ca jertfă pentru păcat. 

25: Preotul se va ruga pentru toată obştea fiilor lui Israel; şi li se va ierta, fiindcă 
fără de voie au greşit şi şi-au adus prinosul ca jertfă Domnului pentru păcatul pe care fără 
de voie l-au făcut înaintea Domnului. 

26: Atunci iertată va fi întreaga obşte a fiilor lui Israel, precum şi străinul care 
trăieşte între voi, pentru că-ntreg poporul a greşit din neştiinţă. 

27: Dacă cel ce a greşit din neştiinţă este un singur suflet, va aduce o capră de un 
an ca jertfă pentru păcat 

28: Şi se va ruga preotul pentru cel ce din neştiinţă a greşit înaintea Domnului; şi-n 
urma rugăciunii i se va ierta. 

29: Fie că e vorba de băştinaşul din Israel, fie că e vorba de străinul care locuieşte 
la voi, o singură lege va fi pentru cel ce păcătuieşte din neştiinţă. 

Sunt hotărâte jertfele pentru păcatele fără de voie, individuale sau colective; e clar 
afirmat rolul de mijlocitor al preotului. 

30: Dar cel ce va păcătui din trufie, ori că-i dintre băştinaşi, ori că-i dintre străini, 
acela II defăima pe Domnul; sufletul acela va fi stârpit din poporul său. 

3 1 : De vreme ce a nesocotit cuvântul Domnului şi I-a călcat poruncile, omul acela 
va fi nimicit: păcatul său este-ntru el". 

E vorba despre păcatele săvârşite cu voia, izvorâte din mândrie. Cel ce va păcătui din 
trufie, „textual: cu mână trufaşă; ebraică: cu mână înaltă. A păcătui cu braţul ridicat însemna o 
înfruntare conştientă a lui Dumnezeu" 245 . „In tradiţia rabinică este citat acest pasaj pentru 

susţinerea doctrinei judecăţii postume (Târg. Io.) şi a învierii (Sifre Num. 112). ♦ Vasile cel Mare 
(Dejudicio Dei 6) citează vv. 30 şi 31 pentru a demonstra că Scriptura nu face deosebire între 
păcate voluntare condamnabile şi necondamnabile. Toate păcatele voluntare sunt pedepsite" 246 . 

„Mândria este un viciu al sufletului; şi Dumnezeu ne porunceşte să ne pocăim atât de 
acest păcat, cât şi de celelalte păcate; ne porunceşte să facem armonie în viaţa noastră lipsită de 
armonie, spre a ne schimba în mai bine prin aceste trei mădulare: prin gură, inimă şi mâini. Să 
fie simboluri mădularele acestea: mâinile simbol al faptei, inima simbol al voinţei, iar gura 
simbol al cuvântului" 247 . 

32: La vremea când fiii lui Israel erau în pustie, au găsit un om adunând lemne în 
ziua odihnei. 

33: Iar cei ce l-au găsit adunând lemne în ziua odihnei l-au adus în faţa lui Moise şi 
Aaron şi a-ntregii adunări a fiilor lui Israel. 

34: Şi l-au pus sub pază, pentru că încă nu era hotărât ce anume să-i facă. 

35: Atunci a grăit Domnul către Moise, zicând: „Acest om trebuie dat morţii; 
întreaga obşte să-1 ucidă cu pietre afară din tabără!" 

„Sabatul este un semn al Alianţei, sanctificat de Creator şi deosebit de cinstit de către 
fiii lui Israel" 248 . „Sabatul este menţionat în Ieşirea şi în Levitic, dar acolo nu se specifică 
pedepsele pentru încălcarea zilei de odihnă" 249 . 

36: Şi-ntreaga obşte 1-a scos în afara taberei; acolo, afară din tabără, întreaga 
obşte 1-a ucis cu pietre, aşa cum Domnul îi poruncise lui Moise. 

„In cazul lapidării, condamnatul la acest mod de pedeapsă cu moartea era dus în afara 
cetăţii [...]. Primii care aruncau cu pietre asupra celui vinovat erau martorii, apoi poporul 
continua până ce condamnatul era îngropat complet într-o movilă de pietre. Astfel se exprima, 
până la capăt, caracterul colectiv al dreptăţii imanente' 250 . 

„Un om din mulţimea israelită, fiindcă adunase lemne în ziua sabatului, a fost ucis, şi 
aceasta din porunca şi judecata lui Dumnezeu, Cel mai blând şi mai milos Judecător, Care ar fi 
dorit, fără îndoială, mai degrabă să-1 cruţe decât să-1 ucidă, dacă judecata milei n-ar fi fost 
biruită de judecata asprimii. Căci a pierit un singur nebăgător de seamă, ca să nu piară mulţi 
după aceea din cauza nebăgării de seamă" 251 . „Deşi fapta lui părea în sine nevinovată, totuşi 
devenea criminală din cauza zilei în care era săvârşită" 252 . Mântuitorul, însă, a zis: Sâmbăta a 
fost făcută pentru om, iar nu omul pentru sâmbătă (Marcu 2, 27). „Dar atunci pentru ce a fost 
pedepsit cel ce a adunat lemne sâmbăta? Pentru că dacă ar fi fost dispreţuite legile chiar de la 
început, cu greu ar mai fi fost păzite mai târziu. Că multe şi mari foloase a adus sâmbăta la 
început; de pildă, i-a făcut pe iudei să fie blânzi şi iubitori de oameni faţă de cei ai lor; i-a 
învăţat că Dumnezeu este Creatorul şi purtătorul de grijă [...]; i-a învăţat să se depărteze încetul 
cu încetul de păcat şi i-a făcut să fie cu luare aminte la cele duhovniceşti" 253 . „Numărul şapte 
este în cinste la Iudei, deoarece Dumnezeu a poruncit să nu fie cinstit la întâmplare, ci cu 
pedepse foarte grele, în caz de călcare a poruncii. Dumnezeu n-a poruncit aceasta fără motiv, ci 
pentru anumite motive mistice, pe care le înţeleg bine bărbaţii duhovniceşti şi cei înzestraţi cu 
harul profeţiei" 254 . „Sâmbăta (Sabatul) este oprirea deplină a lucrării patimilor şi încetarea totală a 
mişcării minţii spre cele create, precum şi desăvârşita trecere la Dumnezeu. Cel ajuns apoi la 

Dumnezeu, atât cât e cu putinţă omului, prin virtute şi cunoştinţă, nu trebuie să mai cugete, ca 
la niscai lemne, la vreo materie oarecare ce aprinde patimile, nici să mai adune raţiunile firii, ca 
să nu dogmatizăm ca Elinii un Dumnezeu ce se îndulceşte cu patimile sau se măsoară cu 
hotarele (definiţiile) firii. Căci atunci pe Dumnezeu nu-L strigă decât tăcerea desăvârşită şi nu-L 
reprezintă decât neştiinţa totală prin depăşire" 255 . 

37: Şi a grăit Domnul către Moise, zicând: 

38: „Vorbeşte fiilor lui Israel şi spune-le să-şi facă ciucuri la poalele hainelor lor 
din neam în neam, iar pe deasupra ciucurilor de la poalele hainelor să pună un şiret de 
mătase violetă. 

„Ciucuri la poalele hainelor, este vorba mai degrabă de cordoane împletite, având 
noduri şi terminate cu un ciucure, de la colţurile veşmintelor de rugăciune. Cf. Deuteronom 22, 

1 ^"256 

39: Şi va fi că-n ciucurii aceştia vă veţi uita spre a vă aduce aminte de toate 
poruncile Domnului ca să le pliniţi şi spre a nu mai rătăci după cugetele voastre şi după 
ochii voştri, întru care voi să desfrânaţi urmându-i. 

40: Astfel vă veţi aduce aminte de toate poruncile Mele şi le veţi plini, şi veţi fi voi 
sfinţi în faţa Dumnezeului vostru. 

41: Eu sunt Domnul, Dumnezeul vostru, Cel ce v-am scos din ţara Egiptului ca să 
fiu Dumnezeul vostru, Eu, Domnul, Dumnezeul vostru". 

„Ca să le aducă aminte de poruncile Lui, Dumnezeu a făcut cu ei ceea ce fac adeseori 
mulţi oameni care îşi leagă degetul cu un petic sau cu un fir de lână ca să nu uite ceva. Tot aşa şi 
Dumnezeu a poruncit iudeilor, ca unor copii, să-şi coasă de haine, la marginea de la picioare, o 
fâşie de pânză de culoare violetă, pentru ca uitându-se la ea să-şi aducă aminte de poruncile 
Lui" 257 . „Prin legarea unor panglici vinete de ciucuri şi de mână se arată, ca printr-o ghicitură, 
că trebuie să cugetăm şi să împlinim cele din cer şi să ne aducem aminte de legile dumnezeieşti. 
Căci prin piatra vânătă de India, sau de hiacint, se închipuie corpul eteric, care e un amestec de 
lumină şi de întuneric şi are în adâncul său o umezeală, ce-i dă o înfăţişare tremurătoare şi 
fluidă. Deci legea a poruncit cu bun rost să se atârne de veşminte şi de mână o panglică vânătă 
de hiacint, arătând prin aceasta că cuvântul din cer este un veşmânt al minţii şi o îmbrăcăminte 
a cugetării, iar legea un sfătuitor spre faptele drepte. Pentru că mâna e simbolul faptei, iar cele 
împlinite de noi după lege sunt fără prihană şi nu au în ele stângăcia răutăţii" 258 . Franjurii sau 
ciucurii erau prinşi de veşminte, nu de mână; oricum, înţelesul lor rămâne acelaşi. 



CAPITOLUL 16 - Răzvrătirea lui Core, Datan şiAbiron. 

1: Atunci Core, fiul lui Iţhar, fiul lui Cahat, fiul lui Levi, împreună cu Datan şi cu 
Abiron, fiii lui Eliab, şi împreună cu On, fiul lui Felet, din seminţia lui Ruben, s-au vorbit 
între ei 

Capii răzvrătirii au fost Core (= pleşuv), fiul lui Iţhar (= strălucire), Datan (= puternic) 
şi Abiron (= tatăl măreţiei), fiii lui Eliab (= Dumnezeu este Tată), şi On (= forţă), fiul lui Felet 
(= grabă). Core era levit din familia cahatiţilor, iar ceilalţi eraurubeniţi. 

2: şi s-au ridicat împotriva lui Moise împreună cu două sute cincizeci de bărbaţi 
dintre fiii lui Israel, capi ai adunării, aleşi ai sfatului, oameni de seamă. 

Capi ai adunării, literal: aleşi ai sfatului: „Nu se mai vorbeşte de acest consiliu în altă 

parte în Septuaginta, dar se poate presupune că este vorba de un organ intermediar între Moise 
şi comunitate, care nu trebuie confundat cu cei şaptezeci din cap. II" 259 . 

3: Adunându-se aceştia, împotriva lui Moise şi Aaron, le-au zis: „Destul cu voi! De 
vreme ce-ntreaga obşte, de vreme ce toţi sunt sfinţi şi Domnul este-ntru ei, de ce vă urcaţi 
voi deasupra adunării Domnului?" 

„Motivaţia religioasă a acestei răzvrătiri este o proastă înţelegere asupra preoţiei 
universale, ca reprezentând prin sine calitatea de preot a fiecărui om [...]. Episodul ne permite 
să percepem şi o răscoală (politică) împotriva lui Moise, dar ea e în principal îndreptată 
împotriva lui Aaron, cel ce deţinea calitatea de mare preot, în timp ce leviţii erau doar slujitori 
de rând" 260 . 

Insă între răzvrătiţi nu erau doar leviţi. In cuvintele lor recunoaştem teza referitoare la 
preoţie susţinută azi de grupările desprinse din Protestantism. „Auzi cum dispreţuiesc măsura 
pusă lor şi spun că cinstea arhiereului e comună nu numai unui neam (leviţilor), ci şi tuturor ce- 
lorlalţi şi că nimic nu e mai mult în ei, sau mai de cinste, chiar dacă li s-a spus că aceia sunt 
superiori, ca unii ce au luat această treaptă prin hotărârea lui Dumnezeu. Iar aceasta înseamnă în 
chip vădit a blama hotărârea de sus şi a nu pune nici un preţpe ceea ce vrea legiuitorul" 261 . 

4: Auzind acestea, Moise a căzut cu faţa la pământ 

5: şi a grăit către Core şi către toată ceata lui, zicând: „Dumnezeu este Cel ce-a 
socotit şi Cel ce-a cunoscut pe cei ce sunt ai Lui şi pe cei ce sunt sfinţi, El este Cel ce şi I-a 
apropiat; iar pe cei ce nu i-a ales să fie ai Săi, pe aceia nu şi I-a apropiat. 

6: Iată ce să faceţi: Core şi toată ceata lui, luaţi- vă cădelniţe, 

7: iar mâine să puneţi în foc şi să vărsaţi în ele tămâie-n faţa Domnului: omul pe 
care-1 va alege Domnul, acela va fi sfânt. Acum ajunge, fii ai lui Levi!" 

8: Şi a zis Moise către Core: „Ascultaţi voi la mine, fii ai lui Levi: 

9: Este oare prea puţin pentru voi că Dumnezeul lui Israel v-a osebit din obştea lui 
Israel şi v-a apropiat de Sine pentru ca voi să faceţi slujbele în cortul Domnului şi pentru ca 
voi să staţi înaintea adunării Domnului spre a-I sluji? 

10: El te-a apropiat pe tine, şi-mpreună cu tine pe toţi fraţii tăi, fiii lui Levi, iar voi 
încă mai vreţi şi preoţie? 

11: Ei bine, împotriva lui Dumnezeu v-aţi adunat, tu şi toată ceata ta! Şi ce este 
Aaron să cârtiţi împotrivă-i? 

Răzvrătirea era împotriva lui Dumnezeu de vreme ce viza pe cel rânduit în arhierie de 
însuşi Dumnezeu. 

12: Atunci a trimis Moise să-i cheme pe Datan şi pe Abiron, fiii lui Eliab. Ei însă au 
zis: „Nu ne vom duce! 

13: Oare puţin lucru e că ne-ai ridicat din ţara-n care curge lapte li miere ca să ne 
omori în pustie? mai vrei să fii şi stăpân peste noi? 

14: Dusu-ne-ai tu oare-n ţara unde curge lapte şi miere şi datu-ne-ai tu oare 
moştenire de holde şi vii? Vrei s-arunci cu praf în ochii acestor oameni? Nu mergem! 

15: Şi s-a mâniat Moise foarte şi a zis către Domnul: „Nu căuta spre jertfa lor! Eu 
n-am poftit nimic din ceea ce-i al lor şi pe nimeni din ei n-am asuprit". 

De aici se pare că revoltei împotriva lui Aaron din partea unor leviţi i s-a adăugat şi o 
revoltă politică împotriva lui Moise, din partea unor rubeniţi, cele două mişcări făcând front 
comun. Ambele mişcări aduc atingere autorităţii divine. Moise e acuzat că nu a dus poporul în 
Canaan, iar Egiptul robiei e prezentat ca vrednic de dorit. Văzând răutatea ajunsă la maxim, 
Moise, cu toată blândeţea sa, îi cere lui Dumnezeu pedepsirea vinovaţilor. „Irineu vede în 

Moise, care pronunţă acest verset, modelul bunului presbiter (Adv. haer. IV, 26, 4). După 
Theodoret, Moise II roagă pe Dumnezeu să nu accepte ceea ce I se oferă în mod nelegitim de 
către rebeli (Qu. Num. 33)" 262 . 

16: Apoi a zis Moise către Core: „Sfinţeşte-ţi ceata, iar mâine să fiţi gata-n faţa 
Domnului: tu ca ai tăi, şi Aaron. 

17: Luaţi-vă fiecare cădelniţe, puneţi în ele tămâie şi aduceţi-vă fiecare cădelniţa-n 
faţa Domnului, două sute cincizeci de cădelniţe. Tu şi Aaron, fiecare cu cădelniţa sa". 

18: Şi şi-a luat fiecare cădelniţa, au pus în ele foc şi peste el tămâie. Moise şi Aaron 
au stătut la intrarea cortului mărturiei, 

19: dar Core şi-a strâns adunarea lui, toată-mpotriva lor la uşa cortului mărturiei. 
Iar slava Domnului s-a arătat la toată adunarea. 

Adunarea lui: „Versiunea masoretică sugerează că răzvrătitul Core ar fi mobilizat 
întreaga adunare a lui Israel împotriva celor doi, ceea ce e puţin probabil. In cel mai bun caz, 
Core şi-a mai adăugat o seamă de partizani, pe lângă cei două sute cincizeci" 263 . 

20: Şi a grăit Domnul către Moise şi Aaron, zicând: 

21: „Osebiţi-vă din mijlocul acestei adunări: îi voi topi într-o singură clipă". 

22: Iar ei au căzut cu feţele la pământ şi au zis: „Dumnezeule, Dumnezeul 
duhurilor şi a tot trupul, pentru păcatul unui singur om va fi oare peste-ntreaga obşte 
mânia Domnului?" 

Dumnezeule, Dumnezeul duhurilor şi a tot trupul...: „formula din Septuaginta s-a 
păstrat în mai multe rugăciuni din ritualul ortodox" 264 . 

„Când unii lipsiţi de ruşine se luptau împotriva lui (Moise) şi a lui Aaron pentru preoţie 
şi pentru posturi în conducerea poporului, (Moise) se ridica deasupra a toată iubirea de slavă şi 
de stăpânire şi preda ocrotirea poporului celui ales de Dumnezeu. Iar când s-au conjurat 
împotriva lui şi, osândindu-1 pentru hotărârile dinainte, îl ameninţau şi aproape se revoltau, 
blândul Moise striga pe Cel Bun spre mântuire şi îşi manifesta îndrăzneala, dar cu multă 
blândeţe, ca să nu fie cauzatorul nici unor rele celor conduşi. Căci ştia că cel ce vorbeşte cu 
Dumnezeu cel Bun trebuie să se întipărească de o cât mai mare asemănare cu El, pe cât e cu pu- 
tinţă, şi să devină conştient de lucrările lui binefăcătoare" 265 . 

23: Domnul însă i-a zis lui Moise: 

24: „Vorbeşte către obşte şi spune-i: - Depărtaţi-vă de-mprejurimile locuinţei lui 
Core, Datan şi Abiron!" 

25: Şi s-a sculat Moise şi s-a dus la Datan şi Abiron; şi-mpreună cu el s-au dus toţi 
bătrânii lui Israel. 

26: Şi i-a grăit adunării, zicând: „Depărtaţi-vă de corturile acestor oameni 
netrebnici; de nimic din ce este al lor să nu vă atingeţi, ca să nu pieriţi împreună cu ei în 
întregul lor păcat!" 

27: Iar ei s-au depărtat din preajma cortului lui Core, Datan şi Abiron; iar Datan şi 
Abiron ieşiseră şi stăteau la uşile corturilor lor, cu femeile, cu copiii şi cu bunurile lor. 

28: Zis-a Moise: „Cum că Domnul m-a trimis pe mine să fac toate lucrurile acestea 
şi cum că nu de la mine le fac, aşa veţi cunoaşte: 

29: dacă aceştia vor muri aşa cum mor toţi oamenii, şi dacă certarea lor va fi 
precum certarea tuturor oamenilor, atunci nu Domnul m-a trimis; 

30: dar dacă Domnul va lucra în chip neobişnuit, şi dacă pământu-şi va deschide 
gura şi-i va înghiţi, pe ei şi casele lor şi corturile lor şi tot ce e al lor, şi dacă ei de vii se vor 
pogorî la iad, atunci veţi cunoaşte că oamenii aceştia L-au mâniat pe Domnul". 

Iadul e, desigur, Şeolul, GN: Totenwelt, TOB: sejour de la mort. 

31: De cum a isprăvit el de spus toate lucrurile acestea, pământul li s-a crăpat 
acelora sub picioare 

32: şi s-a deschis pământul şi i-a înghiţit, pe ei şi casele lor, pe toţi oamenii de 
partea lui Core cu toate bunurile lor. 

33: De vii s-au pogorât la iad, ei cu toate ale lor, şi i-a acoperit pământul şi au pierit 
din mijlocul adunării. 

„După Philon, Fuga 143-148, necredincioşii pot fi definiţi ca oameni care caută fără să 
găsească niciodată nimic: Laban, sodomiţii, Faraon şi acoliţii lui Core" 266 . „Pentru Irineu (Adv. 
haer. IV, 26, 2), oamenii lui Core, Datan şi Abiron înghiţiţi de flăcări îi prefigurează pe eretici, 
care vor avea parte de focul iadului" 267 . 

34: La strigătele lor au fugit toţi Israeliţii ce se aflau în preajma lor, zicând: „Să nu 
ne înghită şi pe noi pământul!" 

„Pământul mugind se despică în mijlocul mulţimii, se deschide o prăpastie în adânc, cei 
vinovaţi sunt înghiţiţi şi astfel sunt dezlegaţi de toate stihiile acestei lumi, pentru ca să nu se 
atingă nici de aer prin respiraţie, nici de cer prin văz, nici de mare prin pipăit, nici de pământ 
prin mormânt" 268 . „Prin acest fel de pedeapsă ei n-au devenit mai buni - cum ar fi cu putinţă 
pentru cei coborâţi în iad? - ci prin pilda lor au înţelepţit pe cei rămaşi în viaţă" 269 . „Invidia a 
coborât în iad de vii pe Datan şi Aviron, pentru că se răsculaseră împotriva robului lui 
Dumnezeu Moisi" 270 . „Prin această istorie socotesc că Scriptura ne învaţă că pogorârea sub 
pământ este sfârşitul înălţării prin mândrie. Şi poate că pornind cineva de la acestea nu a greşit 
arătând fiinţa mândriei ca un urcuş în jos. Iar dacă cugetarea aceasta este potrivnică părerii celor 
mulţi, să nu te miri. Căci multora li se pare că numele de mândrie arată pe cel ce se află dea- 
supra celorlalţi. Dar adevărul celor istorisite întăreşte cugetarea noastră despre mândrie. Căci 
dacă cei ce s-au ridicat pe ei înşişi peste ceilalţi s-au scufundat undeva jos, pământul crăpându- 
se într-o clipă, nu vei dispreţui spusa care înfăţişează mândria ca prăbuşirea cea mai adâncă. Pe 
cei ce privesc la acestea Moise îi învaţă să fie smeriţi şi să nu se mândrească cu izbânzile lor, ci 
totdeauna să judece cum se cuvine cele de faţă. Căci dacă ai biruit plăcerile, nu înseamnă că nu 
eşti chinuit de alt chip al patimii. Fiindcă orice patimă, cât este patimă, este cădere. Iar 
schimbarea patimii nu aduce nici o deosebire în căderi. Cel ce a alunecat pe lunecuşul plăcerii a 
căzut, şi cel ce a călcat strâmb din mândrie s-a răsturnat. Şi nici un fel de cădere nu este de dorit 
celui ce are minte. Şi trebuie să fugim de orice cădere, cât este cădere" 271 . „Prin (acestea) s-a 
închipuit nebunia viitoare a Iudeilor împotriva lui Hristos. Căci El este Arhiereul nostru, rânduit 
(în) această slujbă de hotărârea Tatălui. Şi precum aceia au suferit pedeapsa îndrăznelii lor prea 
urâte, aşa vor suferi şi Iudeii de după aceia, făcându-se vinovaţi de aceleaşi crime" 272 . Totuşi, 
răzvrătirea a fost împotriva a doi oameni aleşi, şi doar indirect împotriva lui Dumnezeu; 
pedeapsa însă e mai aspră decât atunci când Iudeii s-au îndreptat împotriva lui Hristos 
Dumnezeu. „Nu te minuna de ce-ţi voi spune. Căci îl am pe Moise ca martor. E mai puţin 
vătămător să păcătuim lui Dumnezeu, decât părintelui nostru. Căci când Dumnezeu se mânie, 
povăţuitorul nostru poate să-L împace pe El cu noi. Dar turburându-se acesta, nu vom mai avea 
pe cineva să ne facă pe Dumnezeu milostiv. Dar eu socotesc că amândouă se întâlnesc" 273 . 
Păcătuind împotriva semenilor putem primejdui chiar mântuirea lor, pe când Dumnezeu nu are de 
suferit de pe urma păcatelor noastre. De aceea ni se cere atenţie mai cu seamă faţă de semeni, 

slăvind astfel şi pe Dumnezeu. 

35: Foc a ieşit apoi de la Domnul şi i-a mistuit pe cei două sute cincizeci de bărbaţi 
care aduseseră tămâie. 

„Astfel, Core, Datan şi Abiron, care au încercat să răpească lui Moise şi preotului Aaron 
dreptul de a sacrifica, îndată au fost pedepsiţi pentru încercările lor: legăturile pământului s-au 
rupt, o adâncă prăpastie s-a deschis sub picioarele lor şi i-a înghiţit de vii. Dar nu numai pe ei, 
care fuseseră făptaşii nedreptăţii, i-a lovit mânia lui Dumnezeu, ci şi pe ceilalţi 250 de complici 
şi participanţi la aceeaşi nebunie, uniţi cu aceeaşi îndrăzneală, un foc trimis de Domnul ca 
grabnică pedeapsă i-a mistuit, arătând şi învăţând că toţi cei ce s-au împotrivit lui Dumnezeu au 
fost nişte nemernici, care au încercat cu voinţă omenească să dărâme rânduirea lui 
Dumnezeu" 274 . Ne amintim că răzvrătiţii invocau preoţia generală în favoarea lor, în genul 
ereticilor actuali. Dar ei n-au tras ultimele consecinţe din teoria lor, nedorind să desfiinţeze 
preoţia sacramentală, ci doar să uzurpe poziţia celor chemaţi la slujire. Astfel că ereticii de azi 
săvârşesc un păcat mai grav decât al acelora. „Era voia lui Dumnezeu şi era lucru bun să se 
aducă laudă lui Dumnezeu, dar nu era plăcut lui Dumnezeu să facă aceasta urmaşii lui Datan şi 
Aviron" 275 . Iar „cei care dispreţuiesc pe preoţi sunt cu mult mai nelegiuiţi decât Datan şi cei 
dimpreună cu el şi vrednici de mai mare pedeapsă. Aceia, deşi pretindeau o slujbă ce nu li se 
cuvenea, totuşi aveau o părere foarte bună despre preoţie şi au arătat asta prin râvna ce-o aveau 
ca să ajungă preoţi. Aceştia, însă, care privesc cu dispreţ preoţia, acum când a fost cu mult mai 
împodobită, când a fost ridicată la o atât de mare înălţime, săvârşesc un păcat cu mult mai mare 
decât aceia, pentru că pornesc de la un gând cu totul contrar gândului ce însufleţea atunci pe 
Datan şi pe cei împreună cu el. Că nici nu este egal dispreţul de a dori o slujbă care nu ţi se 
cuvine, cu dispreţul de a nesocoti o slujbă cu atât de mari bunătăţi; deosebirea dintre un dispreţ şi 
altul este tot atât de mare pe cât de mare este şi deosebirea între admiraţie şi dispreţ" 276 . 

36: Şi a grăit Domnul către Moise şi către Eleazar, fiul preotului Aaron: 

„In Versiunea Ebraică, versetele 36-50 ale acestui capitol fac parte din capitolul 17. Este 
ordinea pe care o adoptă şi Septuaginta ediţia Rahlfs. Versiunea de faţă însă păstrează nu numai 
ordinea românească din ediţiile 1688 (Şerban), 1795 (Bob), 1858 (Şaguna), 1914 (Sf Sinod) şi 
1936 (Miron), dar şi pe aceea din versiunile engleze KJV şi RSV în ediţia Nashville 1953" 277 . 

37: „Luaţi cădelniţele cele de aramă din mijlocul celor arşi; iar focul acela străin 
să-1 risipiţi mai încolo, căci s-au sfinţit cădelniţele păcătoşilor acestora-ntru sufletele lor. 

„Pentru Origen {Horn. Num. 9) Core şi susţinătorii săi îi prefigurează pe eretici, ca şi la 
Irineu; cădelniţele de aramă simbolizează Scripturile; focul străin reprezintă falsele interpretări 
ale ereticilor. Eleazar şi preoţii prefigurează Biserica adevărată, care smulge tot ce se 
îndepărtează de adevăr" 278 . 

38: Din ele să faceţi foi bătute-n ciocan pentru acoperit jertfelnicul, fiindcă ele au 
fost aduse înaintea Domnului şi s-au sfinţit şi semn au devenit pentru fiii lui Israel". 

39: Aluat deci Eleazar, fiul preotului Aaron, cădelniţele cele de aramă pe care le a- 
duseseră cei ce-aveau să fie arşi 

40: şi le-a pus în foi ca acoperământ jertfelnicului, ca să-şi aducă aminte fiii lui 
Israel că nimeni din alt neam, care nu e din seminţia lui Aaron, să nu se apropie spre a 
aduce tămâiere-n faţa Domnului şi să nu fie precum Core şi ceata lui, aşa cum Domnul 
grăise prin Moise. 

Despre acest amănunt nu se mai face referire nicăieri în Scriptură. 

41: A doua zi însă toată obştea fiilor lui Israel a cârtit împotriva lui Moise şi a lui 
Aaron, zicând: „Voi sunteţi cei ce aţi omorât poporul Domnului!" 

42: Şi a fost că-n timp ce obştea se îndrepta împotriva lui Moise şi Aaron, aceştia s- 
au întors către cortul mărturiei, şi iată că norul 1-a acoperit şi slava Domnului s-a arătat. 

43: Moise şi Aaron au venit în faţa cortului mărturiei, 

44: iar Domnul a grăit cu Moise şi Aaron, zicând: 

45: „Osebiţi-vă din sânul acestei adunări, că-ntr-o clipă o voi pierde!" Iar ei au 
căzut cu faţa la pământ. 

46: Şi a zis Moise către Aaron: „Ia-ţi cădelniţa, pune în ea foc de pe jertfelnic, 
aruncă peste el tămâie şi du-te degrab în tabără şi roagă-te pentru ei; că mânie a ieşit de la 
faţa Domnului şi-a-nceput să prăpădească poporul". 

47: Atunci Aaron a luat aşa cum îi zisese Moise şi a alergat la obşte; şi iată că- 
ncepuse prăpădul în popor 

48: şi a stat el aşa în mijlocul morţilor şi-al viilor, şi prăpădul a-ncetat 

„Oare îţi mai este neclară mijlocirea Fiului şi după aceasta? [...] Nu socoteşti că Aaron 
a fost rânduit de la început ca un chip şi ca o figură a preoţiei Mântuitorului nostru? [...] Deci 
după ce am primit ca Arhiereu şi Apostol al mărturiei noastre pe Iisus Hristos, să răspândim 
peste umbrele lipsite încă de frumuseţe multele culori ale adevărului. Să spunem, deci, că 
opunând în mod hotărât voia noastră dogmelor dumnezeieşti şi rânduielilor stăpânului, toţi câţi 
locuim pe acest pământ larg şi nemăsurat am jignit fără măsură pe Creator, deşi dorea să ne 
bucurăm de cinstea şi slava care era potrivit să le aibă oamenii. De aici ne-a venit stricăciunea 
care ne consumă şi ne distruge prin moarte. [...] Şi ar fi nimicit pământul, desfâşurându-şi 
lărgimea cu neputinţă de străbătut, dacă, prin bunăvoinţa lui Dumnezeu şi Tatăl, n-ar fi pogorât şi 
venit la noi, ca dintr-un cort de sus şi din ceruri, Cuvântul Unul Născut al lui Dumnezeu [. . .] ca 
să Se facă Arhiereu şi asemenea unei tămâi să Se ofere lui Dumnezeu pentru noi şi să oprească 
pieirea. [. . .] Deci oare nu şi prin aceasta se vede că S-a făcut Iisus Mijlocitor între Dumnezeu şi 
oameni? Căci începând lupta şi surpându-se vechiul perete despărţitor, s-au apropiat întreolaltă 
cele odinioară despărţite, adică Dumnezeu şi omenirea, slujind ca Mijlocitor Hristos şi legând 
prin Sine pe cele de jos cu cele de sus" 279 . 

49: Iar morţii, cei ce au murit atunci în prăpădul acela, au fost paisprezece mii 
şapte sute de oameni, în afară de cei ce muriseră din pricina lui Core. 

50: Aaron s-a întors apoi lângă Moise, la intrarea cortului mărturiei: prăpădul 
încetase. 

„Dar dacă atunci toată mulţimea poporului a păcătuit, de ce n-au fost toţi pedepsiţi? Mai 
ales că din acea răscoală a lui Core [...] nici unul n-a scăpat. De ce acolo Dumnezeu a voit să 
ucidă toată mulţimea de păcătoşi, iar dincoace numai o parte? Desigur, fiindcă Domnul este plin 
de dreptate şi de milosârdie şi-şi arată dragostea Sa prin îngăduinţă, iar severitatea prin 
învăţătură. De aceea a aplicat acolo învăţătura, pentru ca pedeapsa tuturor celor vinovaţi să fie 
spre îndreptare tuturor. Aici însă a întrebuinţat milosârdia, ca să nu piară tot poporul" 280 . In plus, 
pentru popor au mijlocit Moise şi Aaron, în vreme ce pentru Core, Datan şi Abiron împreună cu 
ai lor au cerut pedepsirea. 



CAPITOLUL 17 - Adeverirea preoţiei lui Aaron: toiagul odrâslit 

1 : Şi a grăit Domnul către Moise, zicând: 

2: „Vorbeşte-le fiilor lui Israel şi ia de la ei câte un toiag, un toiag de la fiecare casă 
părintească, de la toţi rnai-marii lor după casele lor părinteşti, întru totul douăsprezece 
toiege, şi numele fiecăruia scrie-1 pe toiagul său. 

„Prin casă părintească se înţelege aici seminţie, trib; e vorba de cele douăsprezece 

seminţii ale lui Israel" 281 . 

3: Cât despre numele lui Aaron, să-1 scrii pe toiagul lui Levi, căci un toiag va fi 
pentru fiecare cap de casă părintească. 

4: Şi le vei pune în cortul mărturiei, în faţa chivotului mărturiei, acolo unde Mă 
arăt Eu ţie. 

5: Şi omul al cărui toiag va odrăsli, el e cel pe care l-am ales; şi aşa voi risipi de la 
Mine cârtirea fiilor lui Israel cu care cârtesc împotriva voastră". 

6: Iar Moise le-a grăit fiilor lui Israel; şi toate căpeteniile lor i-au dat toiegele, câte 
un toiag de fiecare căpetenie, adică douăsprezece toiege, după cele douăsprezece seminţii 
ale lor; iar toiagul lui Aaron era printre toiegele lor. 

„Toiagul lui Aaron: pentru creştini este simbolul trupului mort care se întoarce la viaţă, 
sau al creştinului care moare şi renaşte în Hristos, sau al lui Hristos însuşi (Origen, Horn. Num. 
9; Iustin, Dialogul cu Trifon 86, 4)" 282 . 

7: Apoi Moise a pus toiegele înaintea Domnului, în cortul mărturiei. 

„După Evrei 9, 4, toiagul lui Aaron este pus în chivotul legământului împreună cu 
tablele legii şi cu vasul de mană" 283 . Noi socotim, dată fiind mărimea unui toiag, că acesta a fost 
depus în faţa chivotului. Expresia greacă s-ar traduce: în faţa mărturiilor. 

8: Şi a fost că a doua zi au intrat Moise şi Aaron în cortul mărturiei; şi iată că 
pentru casa lui Levi toiagul lui Aaron odrăslise şi-nmugurise şi-nflorise şi făcuse migdale. 

Migdale: Biblia 1688 traduce grecescul Kapva prin nucă. „Kdpvov înseamnă orice fel 
de fruct dur (nucă, alună, migdală etc.)" 284 . 

9: Atunci Moise a scos toate toiegele de dinaintea Domnului înaintea tuturor fiilor 
lui Israel; şi au văzut, şi fiecare şi-a luat toiagul său. 

10: Şi a zis Domnul către Moise: „Pune toiagul lui Aaron în faţa [chivotului] 
mărturiei, să fie păstrat ca semn pentru fiii neascultării: vor înceta să mai cârtească- 
mpotrivă-Mi şi nu vor muri". 

1 1 : Iar Moise şi Aaron au făcut aşa cum Domnul îi poruncise lui Moise; întocmai 
au făcut. 

Dumnezeu poartă de grijă acelora din care avea să Se nască Hristos; deşi El S-a născut 
din tribul Iuda, în genealogia Sa intră şi unii leviţi (ca Aminadab şi Naason). „Fiindcă oricât de 
mari şi de mulţi au fost (oamenii virtuoşi din vechime), nici unul n-a vieţuit cu desăvârşire fără 
de păcat, ca să poată birui înfrângerea aceea a protopărinţilor şi să vindece rana rădăcinii 
neamului şi să fie tuturor celor de după aceia spre sfinţenie, spre binecuvântare şi spre 
redobândirea vieţii, lucru pe care 1-a văzut El de mai înainte, a ales în cursul timpului neamurile şi 
seminţiile din care să se ridice tulpina prealăudată, din care să răsară floarea prin care avea să se 
împlinească iconomia mântuitoare a întregului neam omenesc" 285 . Dumnezeu „1-a ales pe Aaron 
preot pentru ca în alegerea de preot să nu precumpănească lăcomia omenească, ci harul lui 
Dumnezeu, nu dăruirea de bunăvoie, nici propria alegere, ci chemarea cerească" 286 . Semnul „este 
fără ocoliş, că toiagul este autoritatea preoţească ale cărei porunci nu sunt întotdeauna plăcute, dar 
sunt folositoare. De aceea i se porunceşte profetului să ia toiagul de nuc [sau migdal - n. n.], fi- 
indcă fructul pomului amintit are scoarţa amară, coaja tare, dar sâmburele gustos, pentru ca, prin 
asemănare, profetul să ceară cele amare, dar curate, să nu se teamă a da pe faţă cele rele. La fel 
este şi preotul, fiindcă învăţătura lui, deşi unora li se pare vremelnic amară şi rămâne mult timp 
în urechile celor prefăcuţi, totuşi, ca şi toiagul lui Aaron, tocmai când se socoteşte că s-a uscat, 

tocmai atunci înfloreşte" 287 . „Pentru a se încredinţa oamenii şi mai mult că harul preoţiei vine de sus 
celor învredniciţi, s-a adus câte un toiag de la căpetenia fiecărei seminţii, fiecare fiind însemnat cu 
numele celui ce 1-a dat. Intre ele era şi cel al arhiereului Aaron. Şi fiind aşezate acestea în faţa 
altarului, prin ele se arată poporului hotărârea lui Dumnezeu cu privire la preoţie. Căci din toate, 
numai toiagul lui Aaron a înflorit şi numai din acest toiag a odrăslit şi s-a copt un fruct. [. . .] Prin 
cele întâmplate, toţi au fost învăţaţi să păzească buna rânduială. Iar prin rodul pe care 1-a dat toiagul 
preotului, (o nucă), se cuvine să înţelegem cum trebuie să fie viaţa preotului: o viaţă înfrânată, aspră 
şi vârtoasă în purtarea ei văzută, dar înăuntru, în ascuns, având miezul bun de mâncare, nearătat şi 
acoperit, care va fi descoperit atunci când se va coace cu vremea şi când coaja ce-1 înconjoară va fi 
înlăturată, iar învelişul lemnos se va sparge" 288 . Aceasta va fi în viaţa viitoare, când vom îmbrăca 
trupul cel de slavă, iar miezul cel bun se va descoperi în plină lumină. „Nu ştia oare mai dinainte 
Moisi că are să se întâmple aceasta? Negreşit, ştia! Dar, ca să nu se facă tulburare în poporul lui 
Israil, a făcut aşa, spre a fi slăvit numele adevăratului şi singurului Dumnezeu" 289 . Prin odrăslirea 
toiagului sunt vestite şi alte taine. „Cine nu ştie că un toiag, căruia i s-a luat coaja, nu va mai odrăsli 
niciodată, chiar dacă s-ar înfige în mijlocul râurilor? Dar pentru că Dumnezeu nu urmează naturii 
arborilor, ci este făcătorul naturii lor, pentru aceea a făcut să înflorească, să lăstărească şi să 
rodească nuci toiagul neroditor, uscat şi lipsit de coajă. Aşadar, Cel care, mai presus de fire, a dăruit 
rod toiagului din pricina aceluia care preînchipuia pe adevăratul Arhiereu, n-a dăruit oare Fecioarei 
puterea de a naşte din pricina adevăratului Arhiereu?" 290 . „Toiagul lui Aaron, care era tăiat şi 
uscat, a odrăslit fără să aibă reveneala apelor; deşi era sub acoperiş, totuşi a odrăslit ca plantele 
care cresc pe câmpii; deşi era aşezat în loc uscat, totuşi într-o singură noapte a făcut roade ca şi 
pomii udaţi timp de mulţi ani. Dacă toiagul lui Aaron a înviat ca din morţi, oare Aaron nu 
înviază? Dumnezeu, ca să păstreze pentru Aaron arhieria, a făcut minuni printr-un lemn; oare nu 
va dărui acestui Aaron învierea?" 291 . „Precum înmugurirea toiagului şi odrăslirea neaşteptată a 
lemnului uscat a fost celor vechi un semn îndestulător că Aaron a fost hirotonit arhiereu prin 
hirotonie de sus, aşa călcarea morţii şi învierea vrednică de Dumnezeu a lui Emanuil e o dovadă 
strălucită şi vădită şi prea îndestulătoare că El este Dumnezeu după fire. [...] Nu e greşit a 
socoti că toiagul a fost luat dintr-un migdal. Era în obiceiul celor vechi să folosească acest fel de 
toiege. [...] Se vorbeşte [...] că toiagul de migdal e în stare să alunge somnul, dacă se pune la 
capul unora, înfăptuind lucrul acesta prin puterile naturale, dar potrivit voii lui Dumnezeu. [. . .] 
Deci toiagul de migdal se poate înţelege, pe drept cuvânt, ca simbol al trezviei. Dar învierea din 
morţi a lui Hristos a fost ca o trezire din somn" 292 . 

12: Şi au zis fiii lui Israel către Moise: „Iată că ne-am topit, iată c-am pierit, iată că 
ne-am potopit!; 

13: tot cel ce se atinge de cortul Domnului, moare. Muri-vom oare până la 
unul?...". 

Convins de alegerea lui Aaron, poporul se teme că va pieri asemenea lui Core şi 
acoliţilor săi, căci râvniseră toţi la preoţie, împotriva hotărârii dumnezeieşti. 



CAPITOLUL 18 - Slujba şi veniturile preoţilor şi leviţilor. 

1: Zis-a Domnul către Aaron: „Tu şi fiii tăi, şi-mpreună cu tine casa tatălui tău, voi 
veţi purta păcatele cele-mpotriva sfântului locaş; tu şi fiii tăi veţi purta păcatele cele- 

mpotriva preoţiei voastre. 

„Literal: păcatele sfântului locaş şi păcatele preoţiei voastre. Textul se referă la 
răspunderea fiecăruia pentru orice păcat săvârşit împotriva sfântului locaş (care fusese dat în 
grija leviţilor) sau împotriva preoţiei (cu care fuseseră învestiţi Aaron şi fiii săi)" 293 . Casa 
tatălui tău e, aici, întreaga seminţie a lui Levi. „Origen vede în acest verset o imagine a 
spovedaniei creştine: preoţii şi episcopii iartă greşelile laicilor (simbolizaţi de evrei)" 294 . 

2: Apropie-ţi pe fraţii tăi, ramura lui Levi, seminţia tatălui tău, ca să fie pe lângă 
tine şi să te ajute când tu şi-mpreună cu tine fiii tăi veţi fi înaintea cortului mărturiei. 

3: Ei îşi vor lua asupră-le cele rânduite pentru şi cele rânduite pentru cort; nu se 
vor apropia însă nici de lucrurile cele sfinte şi nici de jertfelnic, ca să nu moară, ei şi voi 
împreună cu ei. 

4: Ei vor fi deci pe lângă tine şi vor avea în seamă cele rânduite pentru cortul 
mărturiei şi pentru toate lucrările la cort; iar altul să nu se apropie de tine. 

5: Şi veţi păzi rânduielile sfintelor slujbe, şi pe cele ale jertfelnicului, şi mânia nu va 
mai veni asupra fiilor lui Israel; 

„A îndeplini cu grijă cele rânduite este o datorie a acelora care au cinstea de a aparţine 
cinului preoţesc. Aceştia trebuie să ştie care sunt indicaţiile date de Lege pentru a le împlini. 
[...] Acestea sunt porunci sigure şi clare: (Preoţii au) datoria de a păzi rânduiala Cortului, a 
altarului şi a preoţiei. Dar cine este acela care constată şi îndeplineşte îndatoririle preoţeşti? Şi 
cine este, dimpotrivă, acela care deţine demnitatea şi onoarea preoţiei fără a îndeplini slujirile şi 
chemarea preoţească? Aceasta poate s-o ştie Cel care cearcă inima şi rărunchii (Psalmi 7, 

QV'295 

6: că dintre fiii lui Israel i-am luat pe fraţii voştri, pe leviţi, ca dar afierosit 
Domnului, să facă ei slujbele la cortul mărturiei; 

7: iar tu şi fiii tăi împreună cu tine să vă îndepliniţi preoţia după toată rânduiala 
jertfelnicului şi a celor din lăuntrul catapetesmei; să săvârşiţi slujbele darului vostru 
preoţesc. Străinul ce se va apropia va fi dat morţii". 

„îndatorirea nu constă numai în a observa prevederile exterioare, ci şi în a se îndeletnici 
şi cu cele ce se află înlăuntru, după perdea, ceea ce însemnează că preoţii nu se îndeletnicesc 
numai cu îndeplinirea poruncilor Legii sfinte, ci trebuie să cerceteze cu toată grija tainele lor, 
ascunse sub văl. [...] Dacă referim la om ceea ce se spune despre cort, vom spune că partea 
acoperită cu văl, unde sunt cuprinse obiectele inaccesibile, este funcţiunea centrală a inimii, 
care, singură, poate pătrunde tainele adevărului şi poate înţelege cele ascunse ale lui Dumnezeu 
[...] Trebuie, deci, ca grija preoţilor şi supravegherea lor să descopere ceea ce este înlăuntru, 
după catapeteasmă, pentru a nu mai găsi nimic murdar, nimic necurat, adică el trebuie să se 
ocupe de omul lăuntric şi de părţile ascunse ale inimii, pentru ca ea să rămână fără pată" 296 . 

8: Zis-a Domnul către Aaron: „Iată, Eu am dat în seama voastră pârga Mea din 
toate cele-nchinate Mie de la fiii lui Israel: ţie ţi le-am dat pe acestea, şi cinului tău şi fiilor 
tăi de după tine, prin lege veşnică. 

„De când este pomenit în istorie, preotul a trăit din ce îi aducea altarul şi, deşi aceste 
venituri, în decursul timpurilor, au suferit fluctuaţii, ele au fost suficiente pentru a îndestula şi 
familia sacerdotului. Deseori ele au fost un motiv de invidie sau revoltă a mulţimii ce trebuia să 
muncească din greu pentru necesităţile domestice. Iahve reaminteşte poporului Său că dem- 
nitatea de preot nu este deloc uşoară, că e legată de responsabilităţi solemne şi aceasta îi 
priveşte şi pe leviţi" 297 . „Origen interpretează pârga alegoric: ea îl simbolizează pe Iisus, Care 

intră în sufletele credincioşilor şi rămâne acolo pentru totdeauna" 298 . 

„In privinţa aceasta Domnul a rânduit ca cei ce propovăduiesc Evanghelia să trăiască 
din Evanghelie (I Corinteni 9, 14) şi cei ce slujesc la altar, de la altar să mănânce (I Corinteni 
9, 13). Şi dacă, dimpotrivă, judecăm lucrurile demn şi cuviincios, atunci consider necinstit, 
nedemn şi necuviincios ca unul care adoră pe Dumnezeu şi este ataşat Bisericii, care ştie că 
preoţii şi diaconii se ţin de altar şi-şi fac datoria faţă de Cuvântul lui Dumnezeu şi de slujirea 
Bisericii, să nu aducă preoţilor pârgă din rodul pământului, cu care 1-a învrednicit Dumnezeu 
[...]. Mi se pare că unul ca acesta uită de Dumnezeu, nu gândeşte, nu crede că Dumnezeu este 
Cel care a dat roadele pe care el le-a cules şi care se ascunde ca şi când Dumnezeu ar fi străin de 
el. Dacă crede că Dumnezeu este Cel care i le-a dat, el ştie să răsplătească pe preoţi şi să 
cinstească pe Dumnezeu prin darurile sale" 299 . 

9: Iată ce va fi al vostru din cele preasfinte: din aduceri, din toate darurile lor de 
pâine, din toate jertfele lor pentru greşală şi din toate jertfele lor pentru păcat, din toate 
cele sfinte câte-Mi aduc ei Mie, ale tale vor fi şi ale fiilor tăi. 

10: în locul cel preasfânt le veţi mânca, tu şi fiii tăi; sfinte să-ţi fie. 

1 1 : Veţi mai avea parte: din pârga darurilor lor, din toate cele ce aduc fiii lui Israel; 
ţie ţi le-am dat şi fiilor tăi şi fiicelor tale care sunt cu tine; lege veşnică; tot cel curat din 
casa ta va mânca din ele. 

12: Toată pârga de untului-de-lemn şi toată pârga vinului şi a grâului, pârga din 
tot ceea ce I se aduce Domnului, ţie ţi-am dat-o. 

„Deuteronomul 18, 4 mai reclamă pentru preoţi şi prima tunsură a oilor" 300 . 

13: Intâile roade ale pământului lor, toate, pe care ei le vor aduce Domnului, ale 
tale vor fi; tot cel curat din casa ta va mânca din ele. 

14: Tot darul pe care fiii lui Israel Mi-1 vorafierosi Mie, al tău va fi. 

15: Tot întâi-născutul din tot trupul, ce I se aduce Domnului, fie din oameni, fie din 
dobitoace, al tău va fi; dar întâiul-născut dintre oameni va fi răscumpărat; răscumpărat 
va fi şi întâi-născutul dintre dobitoacele necurate; 

16: iar preţul răscumpărării lui, socotit de la o lună după naştere, este de cinci sicii 
de argint, după siclul sfânt, care are douăzeci de ghere. 

17: însă întâi-născutul vacilor, întâi-născutul oilor şi întâi-născutul caprelor nu se 
răscumpără: ei sunt sfinţi; sângele lor îl vei turna pe jertfelnic, iar grăsimea lor o vei 
aduce jertfă întru miros de bună mireasmă Domnului; 

18: carnea lor însă este a ta, şi tot ale tale vor fi pieptul punerii-înainte şi şoldul 
drept. 

19: Toate prinoasele din lucrurile sfinte pe care fiii lui Israel I le aduc Domnului, ţi 
le-am dat ţie şi fiilor tăi şi fiicelor tale care sunt cu tine, prin lege veşnică; acesta-i 
legământ de sare, veşnic, înaintea Domnului, ţie şi urmaşilor tăi de după tine". 

Despre cele ce reveneau preoţilor s-a vorbit la Levitic. Legământ de sare: „cf. Levitic 2, 
13. Ofranda sării subliniază faptul că Alianţa este veşnică, pentru că, spre deosebire de aluat, 
sarea conservă şi purifică (cf. IV Regi 2, 21)" 301 . 

20: Zis-a Domnul către Aaron: „In ţara lor tu nu vei avea moştenire, nici parte nu 
vei avea între ei: Eu sunt partea ta şi moştenirea ta între fiii lui Israel. 

21: Cât despre fiii lui Levi, iată că le-am dat toată zecimala în Israel, în schimbul 
slujbelor lor, al slujbelor pe care le fac la cortul mărturiei. 

22: Iar fiii lui Israel nu vor mai veni ei la cortul mărturiei, ca să nu cadă-n păcat 
aducător de moarte; 

23: la cortul mărturiei vor face slujbe numai leviţii, şi numai ei îşi vor purta 
păcatele; aceasta-i lege veşnică-ntru neamurile lor; şi-ntre fiii lui Israel ei nu vor moşteni 
moşie, 

„Observă deci că neamul sfinţit nu se poate înscrie la un loc cu poporul şi e despărţit de 
ceilalţi. Şi aceasta nu numai prin lucrările slujbelor, ci şi prin deosebirea nădejdii. [...] Iar 
păcate numeşte animalele junghiate pentru păcate. Iar acestea sunt şi ele chipuri ale lui Hristos, 
Care S-a jertfit pentru noi şi a răbdat junghierea, ca să nimicească păcatul lumii. Şi cele 
junghiate pentru păcat sunt îngăduite spre mâncare numai slujitorilor celor sfinte. Căci nu se 
cuvine sufletelor lipsite de sfinţenie să se împărtăşească de trupul sfânt al lui Hristos, ci celor 
alese şi curate" 302 . 

24: căci zeciuiala fiilor lui Israel, pe care aceştia I-o aduc Domnului ca dar, pe 
aceea le-am dat-o leviţilor ca parte; iată de ce le-am spus că-ntre fiii lui Israel nu vor 
moşteni moşie". 

„Aşadar, desparte zeciuielile cuvenite leviţilor, spre răsplătirea ostenelii slujbei lor. Căci 
nu rămâne fără plată osteneala sfinţilor, ci deosebit de alese le sunt cinstirile, strălucitoare 
cununile" 303 . 

25: Şi a grăit Domnul către Moise, zicând: 

26: „Vorbeşte leviţilor şi spune-le: Când veţi lua de la fiii lui Israel zeciuiala pe care 
Eu v-am dat-o ca parte, din ea Ii veţi aduce Domnului o zecime: zeciuiala din zeciuiala. 

„Zeciuiala plătită leviţilor nu le rămânea în întregime, pentru că o parte din această 
dijmă, zeciuiala zeciuielii, trebuia transmisă preoţilor, adevăraţii reprezentanţi ai 
Sanctuarului" 304 . 

27: Aducerile voastre se vor socoti ca acelea din arie şi din teasc. 

„în sensul: asemenea oricărui fiu al lui Israel, levitul se poate bucura de tot ceea ce i-a 
rămas după ce a dat zeciuiala. Despre pârga din arie şi teasc vezi Ieşirea 22, 29" 305 . 

28: Aşa încât şi voi îi veţi aduce Domnului prinoase din toate zeciuielile pe care le 
veţi lua de la fiii lui Israel; prinos Domnului veţi da din ele preotului Aaron. 

29: Din toate cele dăruite vouă să-I aduceţi prinos Domnului; şi din toată pârga, 
cele sfinţite dintr-însa. 

30: Şi să le spui: Când veţi aduce pârgă din ele, li se va socoti leviţilor ca roadă de 
la arie şi ca aducerile de la teasc. 

31: Pe aceasta o veţi mânca oriunde, voi şi fiii voştri şi familiile voastre, căci 
aceasta vă este plata pentru munca la cortul mărturiei. 

„Theodoret spune că preoţii trebuie să mănânce ofrandele în interiorul sanctuarului, spre 
deosebire de zeciuiala din zeciuială,pe care o pot mânca oriunde (Qu. Num. 34)" 306 . 

32: Pentru aceasta nu veţi avea păcat, de vreme ce veţi aduce pârgă dintr-însa; pe 
cele sfinte ale lui Israel nu le veţi întina şi nu veţi muri". 

Israeliţii dădeau zeciuiala leviţilor, iar aceştia dădeau preoţilor zeciuialădin zeciuiala. 



CAPITOLUL 19 -Apa care curăţă întinarea. 

1: Grăit-a Domnul către Moise şi Aaron, zicând: 

2: „Iată rânduiala legii pe care a dat-o Domnul când a zis: Spune fiilor lui Israel să- 
ţi aducă o junincă roşie, fără meteahnă şi fără cusur şi să nu fi purtat jug; 

„Orice animal folosit pentru un ritual religios în antichitate trebuia să nu fi fost 
întrebuinţat la vreo muncă. [...] Junca trebuia să fie de culoare roşie, deoarece roşul este 
culoarea sângelui şi, în consecinţă, a vieţii" 307 . 

„Juninca fără nici o meteahnă şi liberă de orice pată şi neştiutoare de vreo greşeală este 
Domnul nostru Iisus Hristos. [. . .] Observă faptul că o dată a fost numit viţel, altădată junincă, [. . .] 
ca prin calitatea bărbătească să se arate Conducător, iar prin cea feminină, micşorat şi supus. Căci 
Dumnezeu e Conducătorul tuturor şi are stăpânirea peste toate împreună cu Dumnezeu şi Tatăl. 
Dar S-a pus de bunăvoie sub lege şi a păzit cele ale lui Moise, ca superior, deşi acela îi era slujitor. 
[...] Iar juninca e roşie. Căci taina Lui s-a desăvârşit în sângele întrupării, fâcându-Se ascultător 
Tatălui până la moarte, iar moartea pe cruce, şi a mântuit lumea de sub cer cu sângele Lui. Iar ro- 
şeaţa e semnul clar al sângelui. Dar deşi S-a făcut ascultător Tatălui şi S-a aşezat din iconomie (în 
scopul mântuirii) sub lege împreună cu noi ca om, sau deşi S-a numit rob, n-a lăsat în necinste 
trupul asumat, ci a fost şi este şi astfel liber, pentru că e Dumnezeu prin fire şi nu S-a supus jugu- 
lui robiei, rămânând cu desăvârşire în afara experienţei acestuia. Căci vine de sus şi e deasupra 
tuturor, născându-Se din fiinţa liberă a lui Dumnezeu şi Tatăl. De aceea a spus că juninca trebuie 
să fie roşie şi fără meteahnă (pentru lipsa de păcat) şi fără experienţa ostenelilor impuse de jug. 
Căci deşi S-a golit (S-a micşorat) pe Sine Unul-Născut şi a luat de bunăvoie chipul robului, cum sau 
pentru ce s-ar îndoi cineva că venirea în jos a fost din înălţimi?" 308 . 

3: i-o vei da lui Eleazar, preotul; el o va scoate afară din tabără, la loc curat, şi o va 
înjunghia înaintea lui. 

„Preotul e chipul celor ce se sfinţesc (şi e sfînţitor) şi al celor unşi prin Duhul Sfânt" 309 . 

4: Eleazar, preotul, va lua din sângele ei, şi cu sângele ei de şapte ori va stropi partea 
de dinainte a cortului mărturiei. 

5: Apoi sub ochii lui o vor arde de tot; de tot îi vor arde pielea şi carnea şi sângele şi 
necurăţenia. 

Termenul necurăţenie e folosit eufemistic, dar nu întru totul potrivit, de vreme ce şi 
reziduurile sunt curate, în acest caz. Cât priveşte preotul, se înţelege că e vorba despre preotul 
în funcţiune la un moment dat, nu numai despre Eleazar. La vremea scrierii cărţii va fi fost 
necesară numirea celui chemat de Dumnezeu; ulterior, însă, numele va avea un înţeles simbolic, 
Eleazar (= Dumnezeu este ajutor) desemnând pe toţi cei sfinţiţi. „S-a mai poruncit să se stro- 
pească prin mâna preotului, cu sânge, cortul sfânt; şi aceasta de şapte ori; şi să ardă juninca, 
necruţându-se nimic din ale ei, ci împreună cu carnea şi cu balega, pielea şi celelalte ale 
trupului. Căci Hristos sfinţeşte cu sângele Său cortul cel mai adevărat, adică Biserica; o 
sfinţeşte în mod desăvârşit, adică îmbelşugat. Aceasta socotesc că înseamnă stropirea cortului 
cu sânge de şapte ori. Căci numărul care înaintează până la şapte este semnul desăvârşirii. [. . .] 
Arderea junincii în foc după junghiere închipuieşte cercarea lui Hristos [...] până la moarte. Şi 
nimic nu se aruncă din ea. Căci Hristos e întreg sfânt: şi carnea şi pielea, adică cele ascunse sub 
acoperământ şi cele văzute şi la îndemână. Căci era Dumnezeu prin fire, făcut ca noi, dar 
neştiind de păcat" 310 . 

6: Luând apoi preotul lemn de cedru, isop şi aţă de lână roşie, le va arunca pe focu- 
n care arde juninca. 

„Isopului i se atribuia putere purificatoare (cf Psalmi 50, 9). în acest fel se încheia, în 
mod obişnuit, şi ritualul curăţirii în caz de lepră (cf. Levitic 14, 4-6)" 311 . 

„Se introduce apoi în cenuşă lemnul de cedru şi isopul şi tortul roşu. Cedrul indică în 
chip potrivit nestricăciunea, isopul curăţia, căci iarba aceasta are puterea să şteargă şi topeşte în 
chip natural necurăţiile din măruntaie; iar firul roşu împletit închipuieşte unirea Cuvântului cu 

trupul; căci Cuvântul s-a împletit oarecum cu trupul şi cu sângele, dar a fost cercat pentru noi 
prin foc până la moarte [...]. Dar patima Lui şi modul întrupării au pricinuit nestricăciunea şi 
curăţia noastră. Căci ne-am îndreptat în El, curăţiţi fiind de murdăria din sufletul şi din lăuntrul 
nostru" 312 . 

7: După aceea preotul îşi va spăla hainele, îşi va spăla trupul cu apă şi va intra în 
tabără şi necurat va fi până seara. 

8: Iar cel ce a ars-o îşi va spăla hainele, îşi va spăla trupul cu apă şi necurat va fi 
până seara. 

„Legea arată prin aceasta slăbiciunea firii omeneşti şi că [...] nimeni din cei rânduiţi 
spre slujirea (spre liturghie) dumnezeiască şi sfinţită nu s-ar arăta nevrednic de mustrare, chiar 
dacă ar fi din cei ce s-au hotărât să vieţuiască cât se poate de drept şi oricât s-ar vedea de curat 
nu va avea slujirea fără pată. Şi nimeni din cei păcătoşi nu e vrednic să se atingă de Tainele 
Mântuitorului nostru. [. . .] Deci dacă se compară cele ale noastre cu curăţia lui Hristos, ele apar 
necurate şi întinate şi supuse judecăţii dumnezeieşti. [...] E certat şi cel ce se socoteşte că e 
curat. E mult mai presus [...] de firea omului nepăcătuirea desăvârşită şi apropierea curăţiei 
noastre de Hristos" 313 . 

9: Un om curat va strânge cenuşa junincii şi o va pune afară din tabără, la loc 
curat; păstrată va fi pentru obştea fiilor lui Israel spre a face cu ea apă de stropire; spre 
curăţire este. 

Cenuşa junincii pentru apa de curăţire e pusă la loc curat, afară din tabără „şi nu în 
tabăra însăşi. Căci curăţirea în Hristos e în afara Sinagogii (adunării) Iudeilor. Şi pe ea a părăsit- 
o cu totul [...]. Harul curăţitor îşi mută curgerea spre neamuri" 314 . 

10: Cel ce a adunat cenuşa junincii îşi va spăla hainele şi necurat va fi până seara. 
Lege veşnică va fi aceasta pentru fiii lui Israel şi pentru străinii ce locuiesc la ei. 

Juninca „este Iisus; cei care -L jertfesc sunt bărbaţi păcătoşi; ei sunt cei care L-au adus la 
junghiere. [...] (Cei) care stropesc sunt cei care ne-au binevestit nouă iertarea păcatelor şi 
curăţia inimii [...]. Dar pentru ce lână pe lemn? Pentru că împărăţia lui Iisus este pe lemn şi 
pentru că cei care cred în El vor trăi în veac. Pentru ce împreună cu lâna şi isopul? Pentru că în 
împărăţia Lui vor fi zilele rele şi murdare, în care noi vom fi mântuiţi, pentru că şi cel care este 
bolnav la trup de rapăn se tămăduieşte cu isop" 315 . Prin lână se arată mortificarea, dar şi 
discreţia, căci lâna stinge zgomotele. Hristos e lână pentru patima Sa pe lemn şi pentru discreţia 
venirii Sale în lume. împărăţia Sa, începută aici, va fi desăvârşită în viaţa viitoare, astfel că 
avem încă nevoie de isopul curăţitor, câtă vreme n-am dobândit împărăţia. Iar obştea lui Israel 
arată, desigur, pe aceia ce s-au făcut minţi văzătoare de Dumnezeu, iar nu pe israeliţii cei după 
trup; dar şi dintre aceştia vor moşteni împreună cu neamurile cei care L-au primit pe Hristos. 

11: Cel ce se atinge de mort, de leşul unui om, oricare ar fi el, necurat va fi şapte 
zile. 

12: Acesta se va curaţi în ziua a treia şi în ziua a şaptea şi va fi curat; dar dacă nu 
se va curaţi în ziua a treia şi în ziua a şaptea, nu va fi curat 

„în legea veche era socotit necurat tot cel care se atingea de un mort, dar nu erau socotiţi 
necuraţi înşişi morţii. Dar după ce însăşi viaţa şi cauza vieţii a fost socotită între morţi, nu mai 
numim morţi pe cei care au adormit întru nădejdea învierii şi cu credinţa în El" 316 . Dar încă 
putem deveni necuraţi prin atingerea de cei morţi sufleteşte, consimţind la gândurile lor. Cel ce 
se va atinge astfel de mort va fi necurat „şi nu se va elibera de necurăţenie altfel, decât dacă se 
va stropi cu apa curăţirii în ziua a treia şi a şaptea. Iar stropirea apei [...] e chipul Sfântului 
Botez. Deci cel stăpânit de fapte moarte şi de miasmele ce duc la stricăciune [. . .] nu va ajunge 

altfel curat decât dacă se va curaţi şi-şi va spăla întinăciunea prin Sfântul Botez, în ziua a treia 
şi a şaptea. A treia înseamnă timpul învierii, (iar a şaptea e timpul cel din urmă), adică ultimul şi 
cel ajuns la desăvârşire, în care S-a făcut om Unul-Născut" 317 . Sau se indică intervalul în care e 
posibilă mântuirea noastră, de la înviere (ziua a treia) până la cea de a doua Venire a Domnului 
(sfârşitul zilei a şaptea). 

13: Tot cel ce se atinge de mort, de trupul mort al unui om, şi nu se va curaţi, acela 
a pângărit cortul Domnului; omul acela stârpit va fi din Israel, căci cu apă de stropire nu 
s-a stropit şi necurat este, şi necurăţia lui e încă într-însul. 

14: Iată legea: De va muri un om într-o casă, tot cel ce va intra în casa aceea şi câte 
sunt în casă vor fi necurate şapte zile. 

15: Tot vasul descoperit, care nu are capac şi nici nu e legat la gură, necurat este. 

„Prin casa spurcată, prin uneltele din ea şi prin vasele neacoperite, Legiuitorul pare să ne 
dea de înţeles prin chipuri Sinagoga Iudeilor care a ucis pe Domnul, înţelegându-se toţi la un loc 
prin casă, iar prin unelte şi vase pe fiecare în parte. Căci omul e unealtă pe pământ. Iar că mintea 
oamenilor nu e fermă, ci mereu gata spre întinare şi spre primirea a tot ce obişnuieşte să 
nedreptăţească, se dă de înţeles prin vasele neacoperite, în care e uşor să lunece, cu voia lor, muş- 
te sau altceva din gângăniile din casă. Dar mintea celor îndreptaţi prin credinţă nu e aşa. Căci e 
asigurată şi acoperită şi neuşor de prins de cele ce obişnuiesc să o facă nedreaptă" 318 . 

16: Tot cel ce se atinge în câmp de un om ucis cu sabia, sau de mort, sau de os de 
om, sau de mormânt, necurat va fi şapte zile. 

Prin câmp se înţeleg locurile joase, în care lunecă cel depărtat de Dumnezeu. Iar ucis cu 
sabia e cel străpuns de pofte lumeşti şi devenit necurat cu inima. „Iar prin osul mortului putem 
înţelege o rămăşiţă a necurăţeniei. Pentru că uneori satana ne răneşte inima. Iar biruiţi în parte 
de patimile trupului, ne îmbolnăvim şi noi înşine, nu cu totul, de vreun păcat, ci ne aflăm stând 
în lume în rămăşiţa lui. [. . .] Aceasta socotesc că înseamnă a fi unii în rămăşiţele necurăţeniei, al 
cărei simbol este osul mortului. Dar şi când patima a fost biruită, dacă ne coborâm mintea la 
amintirea ei şi mergem aproape de plăcerea îngropată, păcătuim nu puţin. Dar suntem eliberaţi 
de aceste păcate, spălându-ne pe noi Hristos şi curăţindu-ne prin patima Lui" 319 . 

17: Pentru cel necurat se va lua din cenuşa jertfei arse pentru curăţire şi se va turna 
peste ea, într-un vas, apă vie; 

18: un om curat va lua isop, îl va muia în apă şi va stropi casa, lucrurile şi oamenii 
câţi vor fi acolo, ca şi pe cel ce s-a atins de os omenesc sau de om ucis cu sabia sau de mort 
sau de mormânt. 

19: Omul curat îl va stropi pe cel necurat în ziua a treia şi în ziua a şaptea; în ziua a 
şaptea îl va curaţi şi-şi va spăla hainele şi-şi va scălda trupul în apă şi necurat va fi până 
seara. 

20: Dar omul care-i necurat şi nu se va curaţi, omul acela stârpit va fi din sânul 
adunării, de vreme ce a spurcat locaşul Domnului; întrucât el nu a fost stropit cu apă cură- 
ţitoare, necurat este. 

21: Lege veşnică să vă fie: cel ce a stropit cu apă curăţitoare îşi va spăla hainele; iar 
cel ce s-a atins de apa curăţitoare, necurat va fi până seara. 

22: Tot ceea ce-i atins de cel necurat, necurat va fi; şi tot cel ce va atinge acel ceva, 
necurat va fi până seara". 

Cât suntem în ziua a şaptea, sau în veacul acesta, ne putem încă curaţi, primind cu 
vrednicie Sfintele Taine. Curăţirea o face Cel ce S-a adus jertfă pentru noi, dar a rânduit ca a- 
ceasta să se lucreze prin preoţi; însă şi aceştia au nevoie de curăţire. Sunt arătaţi şi cei ce se 
pierd: sunt cei ce resping Tainele, fie ei eretici sau necredincioşi. în plus, se vorbeşte şi despre 

sfinţirea naturii. Mântuirea nu e doar a omului, ci a întregii zidiri. 



CAPITOLUL 20 - Moartea Madamei. Apa din piatră. Moartea luiAaron. 

1: în luna întâi au ajuns fiii lui Israel, toată obştea, în pustia Sin şi s-a aşezat 
poporul la Cadeş. Acolo a murit Mariani şi acolo a fost îngropată. 

Mariam (= revoltă), sora lui Moise, a murit în Cadeş (= consacrat), în pustia Sin (= 
ghimpe), la hotarul sudic al Canaanului. „Mormântul ei a fost localizat la Teii Qataf ' 32 °. Punând 
în legătură acest loc cu 33, 36-38, tragem concluzia că este vorba de anul al patruzecilea de la 
ieşirea din Egipt. 

2: Cum însă acolo nu era apă pentru obşte, s-au adunat împotriva lui Moise şi a lui 
Aaron. 

„După tradiţia rabinică, poporul ajunge să fie lipsit de apă pentru că fântâna care îl 
însoţea în mersul prin pustiu a dispărut în clipa morţii lui Mariam (Bemidbar Rabbah 1 , 24- 
34)"' 321 . 

3: Şi-1 blestema poporul pe Moise şi zicea: „O, de-am fi pierit şi noi când au pierit 
fraţii noştri înaintea Domnului! 

4: De ce- aţi adus voi obştea Domnului în pustiul acesta, ca să ne omorâţi, şi pe noi şi 
vitele noastre? 

5: De ce ne-aţi scos voi din Egipt ca să ajungem în acest loc rău? în locul acesta nici 
că se poate semăna, aici nu se află nici smochini, nici vii, nici rodii, şi nici măcar apă de 
băut!" 

Iată că nici după atâţia ani n-au încetat cârtirile evreilor! „însetând puţin, pun mai presus 
greutăţile mari din Egipt de darurile mari de la Dumnezeu. Şi li se pare dulce jugul amar al robiei 
de odinioară. Faraon nu li se mai pare greu de suportat, deşi e atât de aspru. Nu le mai e atât de 
neplăcut lutul, nici cruzimea supraveghetorilor muncii lor, ci toate li se par dulci. Slăbiciunea 
cugetării îi face să coboare până la o astfel de nebunie. [. . .] Priveşte cum coboară spre lipsă de 
bărbăţie şi se apleacă fără frâu spre plăcerile vremelnice şi doreşte desfătările lumeşti şi caută 
saturarea pântecelui. Şi cum aruncă nădejdea şi nu ţine la pământul făgăduit părinţilor, 
neînţelegând că totdeauna şi oriunde ostenelile sunt mijlocitoarele darurilor superioare; şi că nu 
câştigă cineva fără sudoare cununile cele mai frumoase" 322 . 

6: Şi plecând Moise şi Aaron din faţa poporului, au venit la uşa cortului mărturiei 
şi au căzut cu feţele la pământ; şi li s-a arătat slava Domnului. 

7: Şi a grăit Domnul către Moise, zicând: 

8: „Ia-ţi toiagul şi adună obştea, tu şi Aaron, fratele tău, şi-n faţa lor îi veţi spune 
stâncii să-şi dea apele; şi le veţi scoate apă din stâncă şi veţi adăpa obştea şi vitele ei". 

„Toiagul miraculos al lui Aaron era depus înaintea chivotului legii. Cât priveşte pe cel al 
lui Moise, nu se menţionează unde se afla" 323 . 

9: Aluat deci Moise toiagul de dinaintea Domnului, aşa cum poruncise Domnul. 

10: Şi au adunat Moise şi Aaron adunarea-n faţa stâncii; şi a zis către obşte: 
„Ascultaţi, voi, neascultătorilor: oare din stânca aceasta vă vom scoate apă?" 

„Prin aceste cuvinte el nu sfinţeşte pe Domnul [...]. Deci el n-avea, altfel spus, încredere în 
puterea lui Dumnezeu, căci în loc să zică: Dumnezeu poate să scoată apă din aceste pietre, el 
spune cu îndoială: Vom putea noi să facem să izvorască apă din această stâncă? Pentru că 
Dumnezeu îi socoteşte păcat aceste vorbe, este sigur că ele nu vin de la Duhul Sfânt, ci de la 



320 NUM, p. 208 

321 SEP l,p. 481 

322 Sf. Chirii al Alexandriei, Glafire la Ieşire, III 

323 NUM, p. 208 



73 



duhul păcatului. Or, dacă Scriptura arată că un proroc aşa mare ca Moise uneori are Duhul, 
alteori nu-L are, în momentul păcatului, atunci e firesc să cugetăm la fel şi despre ceilalţi 
profeţi" 324 . Căderile marilor bărbaţi ne atenţionează că nu ne mântuim uşor şi că nu e lipsită de 
pericole calea cea strâmtă. Diavolul, în schimb, dacă nu ne poate descuraja zugrăvind greutăţile 
luptei, caută mai apoi să ne piardă, spunând că mântuirea se obţine fără efort: e doctrina eretică 
a siguranţei mântuirii, dobândită numai prin credinţă. 

1 1 : Şi ridicându-şi Moise mâna, cu toiagul său a lovit stânca de două ori: şi a ieşit 
apă multă şi a băut obştea, precum şi vitele ei. 

Versetele 1-11: „Primul fragment al capitolului repetă Ieşirea 17, 1-17, la care se adaugă 
pasajul pedepsirii lui Moise şi Aaron" 325 . In ce ne priveşte, socotim că e un alt eveniment, 
asemănător în detalii primului pomenit. 

12: Atunci a zis Domnul către Moise şi Aaron: „Pentru că n-aţi crezut că prin voi Mă 
sfinţesc Eu în faţa fiilor lui Israel, ei bine!: nu voi veţi duce această obşte în ţara pe care i- 
am dat-o!" 

„In ce constă greşeala lui Moise şi Aaron? Textul Masoretic şi Septuaginta, în pasajul de 
faţă, sunt clare: Domnul le dăduse porunca să vorbească stâncii, iar Moise loveşte de două ori 
stânca cu toiagul (ca în Ieşirea 17, 1-7 - episodul de la Rafidim). Altfel spus, greşeala lui este de 
a se încrede în puterea magică a toiagului mai mult decât în cuvântul Domnului. Pentru Origen 
{Horn. Num. 6, 3), greşeala lui Moise este că ar fi spus: Oare să vă scoatem apă din stânca 
aceasta^, în loc să aibă încredere în puterea lui Dumnezeu şi să spună: Dumnezeu vă va scoate 
apă. . . După Grigorie al Nyssei (Viaţa lui Moise 1, 66), Moise pare să fi cedat în faţa necredinţei 
poporului. Theodoret (Qu. Num. 37) observă caracterul ambiguu al cuvintelor lui Moise de la v. 
10, subliniind totuşi că ambiguitatea nu era a sufletului, ci a limbii" 326 . 

„Pentru care pricină Moisi n-a intrat în pământul făgăduinţei? Nu pentru altă pricină, 
după cum toţi o ştim, ci numai din pricina acestui păcat. Din pricina acestui păcat acel minunat 
bărbat n-a putut să aibă parte de bunătăţile de care au avut parte cei de sub conducerea sa; şi 
după multe dureri, după multe suferinţe, după rătăcirea aceea negrăită din pustie, după atâtea 
războaie şi biruinţe, a murit în afara pământului pentru care s-a ostenit atâta. A îndurat valurile 
şi furtunile mării şi n-a putut să se bucure de bunătăţile portului" 327 . „Căci nu ne introduce pe 
noi în moştenirea sfinţilor şi în pământul mai adevărat al făgăduinţei legea cea în chipuri, nici 
slăbiciunea preoţiei în umbre. [...] Ci vom păşi mai degrabă în cetatea de sus şi vom intra în 
moştenirea părinţilor având conducător peHristos" 328 . 

13: Aceasta este apa Meriba, [numită astfel fiindcă] aici s-au certat fiii lui Israel 
înaintea Domnului, iar El S-a sfinţit întru ei. 

Meriba (= ceartă) a mai fost numit şi un alt loc, în apropiere de Horeb (Ieşirea 17, 7). 
Lipsa de apă a dus de mai multe ori la cârtire, în toţi anii rătăcirii prin pustie. 

14: Din Cadeş a trimis Moise soli la regele Edomului ca să-i spună: „Aşa zice 
fratele tău Israel: Tu ştii toate greutăţile pe care le-am îndurat, 

15: cum s-au pogorât părinţii noştri în Egipt şi cum am pribegit noi îndelung în 
Egipt şi cum ne-au chinuit Egiptenii, pe noi şi pe părinţii noştri. 

16: Dar noi am strigat către Domnul, iar Domnul ne-a auzit strigarea: înger a tri- 
mis de ne-a scos pe noi din Egipt. Acum ne aflăm în Cadeş, oraşul de lângă hotarele tale. 

,Jnger: aluzie la îngerul Domnului care îi însoţeşte pe fiii lui Israel la plecarea din Egipt 
(Ieşirea 14, 19) şi pe care Domnul li-1 făgăduieşte ca însoţitor până în Canaan" 329 . 

17: Lasă-ne să trecem prin ţara ta. Nu vom trece nici prin ogoare, nici prin vii, nici 

apă că vom bea din fântânile tale; ci vom merge pe calea-mpărătească, fără să ne abatem 
nici la dreapta, nici la stânga, până ce vom trece de hotarele tale". 

Edom (= roşu) era un regat situat în sudul Palestinei; în vechime, s-a mai numit şi Seir. 
Nu e sigur că locuitorii acestei ţări erau urmaşii lui Edom, fratele lui Iacov, chiar dacă israeliţii 
i-au socotit astfel; oricum, relaţiile dintre cele două popoare au fost întotdeauna încordate, 
„îndeosebi Edomul nutrea o ură implacabilă faţă de Israel, fapt care i-a atras blestemele lui Isaia 
(21, 11), Ieremia(49, 7) şi ale altor profeţi' 830 . 

Evreii cer să treacă prin Edom urmând calea împărătească, un drum larg, cu fundament 
solid de piatră, folosit mai ales pentru deplasarea trupelor şi păzit de gărzile regale. Dar e şi un 
înţeles duhovnicesc aici: „Când cineva este drept, nu din constrângere sau din frică sau pentru 
nădejdea ce o are, ci din libera sa voie, atunci calea pe care merge se numeşte cale împărătească 
şi pe această cale merge neamul cel împărătesc; celelalte căi sunt alunecoase, te abat de la 
drumul cel drept şi sunt pline de gropi" 331 . Acest drum îl străbate cel ce a dobândit virtuţile: 
„virtuţile sunt stări de mijloc, sunt cale împărătească, [...] sunt la mijloc între prisosinţă şi 
lipsuri" 332 . „Aceasta este calea Părinţilor: să nu fi nici încărcat, nici slăbit în vieţuire" 333 . Calea 
cea mai sigură evită excesele, fie ele de-a stânga (trupeşti), fie de-a dreapta (spirituale). 

18: Edom însă i-a răspuns: „Nu veţi trece pe la mine!; altminteri, cu război voi ieşi 
înainte-ţi". 

19: Zisu-i-au fiii lui Israel: „Vom trece pe lângă munte, iar de vom bea din apa ta, 
eu sau vitele mele, îţi vom plăti: aproape o nimic-i să trecem pe lângă munte". 

20: Dar acela a răspuns: „Nu vei trece pe la mine!" Şi a ieşit Edom înaintea lui cu 
gloată mare şi cu braţ puternic. 

21: Şi dacă Edom nu s-a învoit să-1 lase pe Israel să treacă prin hotarele sale, Israel 
s-a depărtat de la el. 

„Nu înţelegi că, uniţi cu israeliţii prin legătura rudeniei, s-au dovedit prin fapte nemiloşi 
şi duri, nedeosebindu-se întru nimic de fiarele sălbatice? Căci trebuind să se milostivească de 
aceia ca de nişte fraţi ce se aflau în greutăţi şi osteneli, ei au ieşit cu ameninţare. [...] Dar poţi 
vedea că aşa se poartă faţă de noi, care mergem pe drumul drept, noroadele şi conducătorii 
ereticilor. Căci prin faptul că cunosc pe unul şi singurul Dumnezeu şi Tatăl şi primesc credinţa 
în Fiul şi Duhul, sunt fraţi cu noi, dar nu au o opinie cu totul sănătoasă şi adevărată a frăţiei cu 
noi şi falsifică prin voinţă rudenia; iar când ne aflăm în prigoniri, nu ne dau ajutor, ci mai 
degrabă ne şi împovărează cu asuprirea lor" 334 . 

22: Atunci fiii lui Israel, toată obştea, şi-au ridicat tabăra din Cadeş şi au venit la 
muntele Hor. 

Muntele Hor. „Textul Masoretic: hor hahar, omonim în ebr. cu locul din 34, 7-8, cu 
care nu trebuie confundat. Septuaginta are acolo muntele Muntele. Contextul arată că este vorba 
de locuri diferite: cel din cap. 20 şi 23 se află în sudul Palestinei, pe drumul spre Marea Roşie, 
pe când cel din cap. 34 defineşte frontiera nordică a pământului făgăduinţei. Acesta poate fi, 
eventual, identificat cu Taurus Amanus (un lanţ dublu de munţi situat la nord şi la nord-vest de 
Antiohia), despre care vorbeşte Targumul Io." 335 . 

23: Iar în muntele Hor, care e lângă hotarele ţării lui Edom, a grăit Domnul către 
Moise şi Aaron, zicând: 

24: „Aaron se va adăuga la poporul său; că nu veţi intra în ţara pe care Eu le-am 
dat-o ca moştenire fiilor lui Israel, iar aceasta pentru că tare M-aţi supărat la apa Meriba. 

Se va adăuga la poporul său: această formulă [...] exprimă credinţa supravieţuirii după 

moarte, când decedatul se reîntâlneşte, pe celălalt tărâm, cu rudele şi apropiaţii săi" 336 . 

25: Ia-1 pe fratele tău Aaron şi pe Eleazar, fiul său, şi-n faţa întregii adunări îi vei sui 
pe muntele Hor. 

26: Acolo-1 vei dezbrăca pe Aaron de veşminte şi-1 vei îmbrăca pe Eleazar, fiul său; 
atunci se va adăuga Aaron şi va muri acolo". 

„Oare acest fapt nu înseamnă că noi suntem datori să cunoaştem că un preot trebuie să 
sfinţească pe un preot şi să-1 îmbrace în veşminte, adică în virtuţile preoţeşti, şi atunci, dacă va 
vedea că nu-i lipseşte nimic din veşmintele preoţeşti şi că este cu totul corespunzător, numai 
atunci să-1 aducă la sfântul altar? Căci, având a se ruga pentru popor, el trebuie să fie ales de 
Domnul şi probat de preoţi, ca să n-aibă în el însuşi ceva prin care să supere, datoria lui fiind 
aceea de a interveni pentru a curma supărarea altora" 337 . Aaron a suit pe muntele Hor (= munte), 
în imediata vecinătate sudică a Canaanului. 

27: Şi a făcut Moise aşa cum îi poruncise Domnul: sub ochii-ntregii adunări i-a suit 
pe muntele Hor. 

28: Moise 1-a dezbrăcat pe Aaron de veşminte şi 1-a îmbrăcat cu ele pe Eleazar, fiul 
acestuia. Şi a murit Aaron acolo, în vârful muntelui. Iar Moise şi Eleazar s-au pogorât din 
munte. 

29: Toată obştea a văzut atunci că Aaron murise, şi toată casa lui Israel 1-a plâns 
timp de treizeci de zile. 

La israeliţi, doliul după rudele apropiate dura şapte zile, iar după marile personalităţi se 
ţineau treizeci de zile de doliu. Aaron nu a intrat în Canaan, arătând că preoţia legii vechi nu ne 
poate duce în tărâmul făgăduit, dar moartea sa n-a fost una obişnuită, ci în vârful muntelui. „Iar 
muntele înseamnă faima şi înălţimea şi strălucirea slavei" 338 . 



CAPITOLUL 21 - Şarpele de aramă. 

1 : Auzind însă regele canaanean din Arad, care locuia Neghebul, că Israel vine pe 
drumul dinspre Atarim, a ridicat război asupra lui Israel şi multă robime din ei a robit. 

Din Cadeş, evreii au pornit prin Atarim (= ţinuturi) către Arad (= măgar sălbatic), având 
de luptat cu regele acestuia. Textul pune, totuşi, o problemă: „Din relatarea iscoadelor trimise în 
pământul făgăduinţei, ştim că poporul canaanean locuia spre vest şi în valea Iordanului. Or, în 
momentul episodului de faţă, evreii se află la vreo 100 km sud-vest de Marea Moartă şi deci nu 
pot fi în contact cu canaaneenii, aflaţi mult mai la nord. Şi Targumul caută o soluţie, 
substituindu-1 pe regele din Arad cu Amalec" 339 . 

2: Atunci Israel I-a făcut Domnului făgăduinţă şi a zis: „Dacă-mi vei da pe poporul 
acesta sub mâna mea, Ţi-1 voi aduce-n dar, pe el şi cetăţile lui". 

Ţi-l voi aduce-n dar. „Literal: îl voi da anatemei, în sensul: i-l voi dărui lui Dumnezeu 
[...]. O astfel de făgăduinţă făcea parte din ritualul războiului sfânt: întreaga pradă de război - 
oameni, animale şi lucruri - Ii aparţinea Domnului, dar, pentru ca nu cumva juruinţa să fie 
călcată prin eventuala folosire a prăzii, aceasta era supusă nimicirii totale. De aici, transferul 
semantic: a da pe cineva anatemei = a-1 da pieirii (blestemul de a se alege din el praful şi 
pulberea)" 340 . 

3: Şi a ascultat Domnul glasul lui Israel şi i-a dat pe Canaaneeni sub mâna lui, iar 
el i-a adus în dar Domnului, pe ei şi oraşele lor, şi i-a pus locului aceluia numele Horma. 

Septuaginta numeşte locul Anâthema, iar Vulgata, Horma id est anathema. Horma = 
nimicire; ofrandă votivă. 

4: De la muntele Hor au apucat pe calea cea dinspre Marea Roşie, ca să ocolească 
ţara lui Edom. Dar pe drum poporul a început să-şi piardă răbdarea. 

5: Şi grăia poporul împotriva lui Dumnezeu şi împotriva lui Moise, zicând: „Ne-ai 
scos din Egipt ca să ne omori în pustie? Că aici nu este nici pâine, nici apă, şi sufletul ni s- 
a scârbit de această hrană sărăcăcioasă". 

Hrana de care s-au scârbit israeliţii era mana cea pogorâtă din cer. „Dacă ne-am umilit 
prin lenevia noastră, să hulim hrana duhovnicească?" 341 . 

6: Atunci a trimis Domnul asupra poporului şerpii ucigaşi care muşcau poporul; şi 
mult popor a murit dintre fiii lui Israel. 

Biblia Hebraica are hanekhaşim haşerafiym (= şerpi arzători), desemnând o specie 
foarte veninoasă de şerpi. „Aceşti şerpi sunt calificaţi în chip deosebit în diferitele traduceri: 
arzători, înaripaţi, ucigători, cruzi. Şaraph este numele comun pentru şarpe, dar după 
Deuteronom 8, 15 şerpii şaraph trebuie să fi fost o specie deosebită de şerpi, o spaimă a pustiei, 
cu muşcătură grabnic ucigătoare. Şarpele care, în templele egiptene, împodobea fruntea zeiţei 
Isis, era considerat ca un simbol al vieţii' 842 . 

„Dumnezeu a rânduit ca tot şarpele să-i muşte pe israeliţi; şi ei mureau - pentru că prin 
şarpe s-a făcut de Eva călcarea de poruncă - ca să le arate că, din pricina călcării de poruncă, 
vor fi daţi să sufere moartea" 343 . 

7: Şi ducându-se poporul la Moise, a zis: „Păcătuit-am vorbind împotriva 
Domnului şi-mpotriva ta; roagă-te tu Domnului, ca să-ndepărteze şerpii de la noi". Şi 
Moise I s-a rugat Domnului pentru popor. 

8: Iar Domnul a zis către Moise: „Fă-ţi un şarpe şi pune-1 pe un stâlp; şi va fi că tot 
omul atins de muşcătură şerpească, de se va uita la el, va trăi". 

9: Şi a făcut Moise un şarpe de aramă şi 1-a pus pe un stâlp; şi când un şarpe 
muşca vreun om, acela privea la şarpele cel de aramă şi trăia. 

Prin stâlp e tradus ebraicul nes ori grecescul simion; Vulgata are signo. „Cuvântul 
original, atât în ebraică (nes) cât şi în greacă (simion) înseamnă steag, drapel, fanion (steagul de 
pe cortul unui general, pavilionul unei nave). Prin asociere, cuvântul a însemnat apoi prăjina care 
susţine steagul, stâlpul care poartă emblema. In principal, însă, grecescul simion se traduce semn; 
prin extensie, semnificaţie. Valoarea simbolică (semnificativă) a acestui episod vechi-testamentar 
va fi consemnată în Ioan 3, 14 , el prefigurând mântuitoarea înălţare pe cruce a lui Iisus 
Hristos" 344 . „La autorii creştini, şarpele de aramă e socotit o prefigurare a lui Iisus, înălţat pe 
crucea mântuirii (cf. Ioan 3, 14). Barnaba consideră şarpele un simbol al crucii care vindecă 
{Epistola XII, 6). în Adv. haer. IV, 2, 7 şi 24, 1, Irineu vede în muşcătura şarpelui din rai un 
simbol al păcatului originar, iar în şarpele de aramă un simbol al Fiului lui Dumnezeu răstignit pe 



cruce" 345 . 



„în Scriptură, crucea e numită semn. Moise, zice Scriptura, a făcut un şarpe şi l-apus pe 
semn, adică pe o cruce. Avem aici un semn care ne arată ceva neaşteptat şi nevăzut: propriu-zis şi 
iudeii îl vedeau, dar era înţeles numai de minţile pătrunzătoare" 346 . „Şarpele spânzurat pe stâlp 
este tipul patimii mântuitoare care s-a săvârşit pe cruce; de aceea, (toţi) câţi priveau către el (cu 
credinţă) erau salvaţi" 347 . „Când Moisi a răstignit şarpele, a preînchipuit crucea, pentru ca cel 
muşcat de şarpele cel viu să se mântuie prin credinţă uitându-se la şarpele cel de aramă. Apoi, 

dacă un şarpe de aramă răstignit mântuie, oare nu mântuie Fiul întrupat al lui Dumnezeu când 
este răstignit?" 348 . „Şarpele, deşi era mort, a fost înălţat în triumf pe lemn, iar lemnul mântuieşte 
pe cei credincioşi, care privesc la duşmanul omorât. Tot astfel a fost pironit Hristos, care nu ştia 
de păcat, într-un trup al păcatului" 349 . „In vremea legii celei vechi, Dumnezeu a poruncit lui Moise 
să facă un şarpe de aramă, să-1 înalţe şi să-1 pironească în vârful unui lemn. Toţi aceia care, 
muşcaţi fiind de şerpi, priveau la şarpele de aramă, se vindecau. Aceasta s-a făcut cu un rost 
anumit şi anume: cei ce erau copleşiţi de grijile pământeşti, de închinarea la idoli, de plăcerile 
(sugerate) de satan şi de orice impietate, (erau obligaţi) în felul acesta - fie şi pentru puţin timp - 
să-şi ridice privirea de la cele de jos către cele de sus, apoi de la acelea să se înalţe (cu gândul şi 
mai sus), către Cel Preaînalt; sporind câte puţin şi devenind fiinţe superioare, să afle că El, 
(Dumnezeu), este superior întregii creaturi" 350 . E aici şi un argument împotriva iconoclasmului: 
„Spuneţi-mi, aşadar, oare nu Dumnezeu a fost acela care a poruncit, prin Moisi, să nu se facă de 
către voi, nicidecum, nici chip, nici asemănare, nici a celor din cer de sus, nici a celor de pe 
pământ şi, cu toate acestea, în pustiu, El a fost acela carte a făcut să se ridice, prin Moisi, şarpele 
de aramă, pe care 1-a aşezat ca semn prin care erau mântuiţi cei muşcaţi de şarpe şi că, pentru 
aceasta, El nu poate fi învinuit de nici o nedreptate? Căci [...] prin aceasta El a propovăduit o 
taină, prin care a nimicit puterea şarpelui, care a lucrat şi călcarea săvârşită de Adam, şi a dăruit 
mântuirea celor ce cred în Acesta, Care avea să fie răstignit prin semnul acesta, de muşcăturile 
şarpelui, care sunt faptele cele rele, idolatriile şi alte nedreptăţi. Căci, dacă nu ar trebui să se 
înţeleagă aceasta, atunci spuneţi-mi, pentru care motiv Moisi a ridicat şarpele de aramă ca semn, 
poruncind ca cei muşcaţi să privească la el, iar cei muşcaţi se vindecau cu toate că El a poruncit 
ca, întru nimic, să nu se facă vreo asemănare a cuiva" 351 . „Domnul nostru Iisus Hristos S-a ase- 
mănat cu şarpele de aramă. Căci fiind şarpele duşman, auzindu-1 Adam, s-a făcut şi el duşmanul 
lui Dumnezeu. Dar Domnul nostru Iisus Hristos S-a făcut om desăvârşit în toate, afară de păcat 
(Evrei 4,15), după asemănarea lui Adam, pentru noi. Dar şarpele de aramă este asemenea celui 
ce s-a făcut duşman al lui Dumnezeu, dar nu are gând rău, nici venin, nici răutate, nici nu se 
încovoaie, nici nu suflă, nici nu are suflarea vrăjmaşului. Chipul acesta 1-a dat Sieşi Iisus Hris- 
tos, până ce va stinge veninul pe care 1-a primit Adam din gura şarpelui şi se va întoarce firea, 
devenită contrară firii, la starea cea după fire" 352 . „Unora, pofta celor nebuneşti le-a adus şerpii, 
care prin muşcătura lor au vărsat în cei muşcaţi veninul ucigător. Dar marele legiuitor, printr-un 
chip de şarpe, a făcut neputincioasă puterea fiarelor adevărate. [...] Un leac împotriva acestor 
patimi rele este curăţirea adusă sufletelor prin taina dreptei credinţe. Punctul de căpetenie în 
taina celor crezute este privirea la patima Celui ce a primit să pătimească pentru noi. Iar patima 
este crucea. Deci cel ce priveşte spre ea, cum spune cuvântul, nu va fi vătămat de veninul 
poftei. Iar a privi spre cruce înseamnă a-ţi face toată viaţa moartă şi răstignită pentru lume, 
nemişcată spre nici un păcat, [...] pironindu-ţi trupul prin frica de Dumnezeu. Iar pironul care 
potoleşte trupul este înfrânarea. Fiindcă deci pofta nebunească scoate din pământ şerpi 
otrăvitori (căci orice vlăstar al poftei este ca un şarpe), legea ne-a arătat de mai înainte ce se va 
vedea pe lemn. Iar aceasta este o asemănare a şarpelui şi nu un şarpe, precum spune şi dumne- 
zeiescul Pavel: Intru asemănarea trupului păcatului (Romani 3, 5). Iar adevăratul şarpe este pă- 
catul; şi cel pornit spre păcat îmbracă firea şarpelui. Deci omul se eliberează de păcat prin Cel 
ce a luat chipul păcatului şi S-a făcut ca noi, care ne-am abătut spre chipul şarpelui. Prin El, 
moartea din muşcături e oprită, dar fiarele însele nu sunt ucise. Iar fiare numesc poftele. Asupra 
celor ce privesc la cruce, moartea înspăimântătoare a păcătoşilor nu are putere; dar pofta sălăş- 
luită în trup împotriva Duhului nu s-a pierdut cu totul, pentru că şi în cei credincioşi lucrează de 
multe ori muşcăturile poftei. Dar cel ce priveşte spre Cel înălţat pe lemn îşi vindecă boala, 

risipind veninul prin frica poruncii ca printr-un leac. Iar că şarpele ridicat în pustie este chipul 
tainei crucii ne învaţă limpede glasul Domnului, când zice: Precum Moise a înălţat şarpele în 
pustie, aşa trebuie să fie înălţat Fiul Omului (Ioan 3, 14). Dar păcatul îşi urmează drumul său într- 
o continuare a răutăţii, întrucât muşcătura şerpilor făcându-se neputincioasă celor ce privesc spre 
asemănarea şarpelui (înţelege, desigur, că este vorba de un chip), înşelătorul mult iscusit al nostru 
născoceşte alt meşteşug al păcatului" 353 . Diavolul nu renunţă în tentativa de a ne trage de partea 
sa, cât suntem în veacul acesta; când nu ne poate atrage la patimi grosiere, încearcă momeli mai 
subtile, precum înalta părere de sine ori erezia; dar Hristos ne dă putere să călcăm peste şerpi şi 
peste scorpii şi peste toată puterea vrăjmaşului (Luca 10, 19). „Deci Hristos e şarpe, ca Cel ce a 
luat asemănarea păcatului, când S-a făcut om. Dar dacă II privim spiritual, va fi mai presus de 
stricăciune şi va învinge moartea şi va dispreţui muşcăturile şi nu se va teme de mulţimea celor ce 
aruncă din ei otravă. Iar pe Hristos II vom vedea înţelegând drept tainele din El şi crezând 
neclintit că, fiind Dumnezeu după fire, S-a făcut om. Dar, deşi S-a făcut în asemănarea răutăţii, a 
rămas nu mai puţin bun. Căci S-a făcut ca noi nu ca să se arate împreună cu noi rău, ci ca să ne 
facă pe noi buni, preschimbându-ne prin Duhul spre tot soiul de virtuţi. [...] Iar şarpele era de 
aramă pentru buna şi frumoasa răsunare a propovăduirii dumnezeieşti şi evanghelice" 354 . 

10: Fiii lui Israel s-au ridicat apoi de acolo şi şi-au pus tabăra la Obot. 

1 1 : Iar după ce s-au ridicat şi din Obot, şi-au aşezat tabăra la Iie-Abarim, dincolo, 
în pustia din faţa Moabului, către soare-răsare. 

12: De acolo s-au ridicat şi şi-au pus tabăra în valea Zared. 

13: Ridicându-se apoi şi de acolo, şi-au aşezat tabăra dincolo de Arnon, în pustia 
care e în afara hotarelor Amoreilor; căci Arnonul este hotarul Moabului, între Moab şi 
Amorei. 

Iosif Flaviu „{AI IV, 85) precizează că Amonul izvorăşte din munţii Arabiei, curge prin 
pustiu şi se varsă în lacul Asphaltit (= Marea Moartă)" 355 . 

14: De aceea se şi zice la carte: 

15: „Războiul Domnului a-nvăpăiat Zoobul şi curgerile Arnonului, iar curgerile le- 
a dus în locaşul Arului şi le-a făcut vecine cu hotarul Moabului". 

Israel a ajuns la răsărit de Iordan; despre popasurile sale vom vorbi la capitolul 33. Cum 
rezultă din textul biblic, vechii evrei aveau şi alte cărţi, în afara celor păstrate în Scriptură, cărţi 
care s-au pierdut; între acestea, Cartea războaielor Domnului, menţionată numai aici. „In 
versiunea ebraică, versetele 14 şi 15 exprimă un citat din Cartea Războaielor Domnului, o veche 
culegere de texte epice, astăzi pierdută; de altfel, fragmentul menţionează două nume (Maheb şi 
Sufa) complet necunoscute, într-un context obscur. Septuaginta oferă un text mai limpede, asupra 
unui război al lui Iahve, în care verbul floghizo (= a îhvăpăia; a nimici prin foc; a arde), cu nuanţa 
a mâna pe cineva sau ceva cu bici de flacără, este folosit aproape aidoma ca în Ieşirea 9, 24 
(focul ca factor dinamic al apei): Zoobul [Biblia 1982: Vaheb] este un afluent al Arnonului, iar 
acesta, la rândul său, îşi adună apele în bazinul oraşului Ar, localitate situată pe hotarul nordic al 
Moabului" 356 . 

16: De acolo s-au îndreptat spre Beer. Aceasta-i fântâna despre care a zis Domnul 
lui Moise: „Adună poporul şi le voi da apă să bea". 

17: Atunci a cântat Israel la fântână cântarea aceasta: 

„Cântaţi-i: 

18: Fântâna pe care voievozii au săpat-o, 

pe care-mpăraţii neamurilor au deschis-o 

întru-mpărăţia lor, 

întru stăpânia lor". 

„Acest fragment dintr-o poezie populară e tipic pentru regiunea de acolo. Asemenea 
stihuri se mai cântă şi astăzi în jurul fântânilor abundente, adevărată binecuvântare în pustie" 357 . 
„Dar de ce stăruie Domnul pe lângă Moise să adune poporul ca să-i dea să bea din 
fântână? Oare poporul n-ar fi venit de la sine la fântână ca să bea? De ce oare această stăruinţă, pe 
lângă profet, pentru ca el să adune poporul prin zelul şi truda sa şi să-1 facă să bea apă din 
fântână? [...] Există o fântână care le întrece pe toate celelalte, o fântână minunată: este Acela 
despre Care se grăieşte în acest loc din Scriptură: Fântânarii care au săpat-o nu erau oameni de 
rând, ci principi şi persoane cu un înalt rang social, pe care Scriptura îi numeşte regi. [...] Moise 
a primit porunca să adune poporul la fântână ca să bea apă. Prin Moise putem să înţelegem Legea 
[...]. Legea lui Dumnezeu este aceea care ne cheamă să venim la fântână. Şi la ce altă fântână ne 
cheamă dacă nu la cea despre care am vorbit: la Iisus Hristos, Fiul lui Dumnezeu, Care are 
existenţă prin fiinţa Sa proprie, Ce este împreună mărit cu Tatăl şi cu (Duhul) în izvorul unic al 
Dumnezeirii? Legea ne cheamă, deci, la fântâna aceasta, adică la credinţa în Hristos. [...] S-ar 
putea ca principii [vo/evoz//:Septuaginta: ârhontes] şi regii [vasilis ethnon = împăraţii 
neamurilor] să fie aceleaşi personaje, dar ei trebuie să fie totuşi deosebiţi unul de altul. Prin prin- 
cipi înţelegem profeţii. Ei au ascuns şi descoperit proorociile lor despre Hristos în adâncimea 
graiului [...]. Aşadar, principii sunt cei care au săpat această fântână, regii, aceia care au sfredelit- 
o. Când zice: au deschis-o, vrea să spună a face să iasă lovind. Principii sunt cu ceva mai puţin 
tari, şi sapă în pământul moale, până la o oarecare adâncime. Dar cei care se numesc regi sunt mai 
tari şi mai înălţaţi, ei nu numai sfredelesc grosimea pământului, ci şi tăria stâncii, pentru a ajunge 
la ape mult mai adânci şi cercetează, dacă se poate spune, până în adâncuri [...]. Noi afirmăm că 
regii care sunt în stare să cerceteze la aşa adâncimi şi atâtea taine ale fântânii sunt Apostolii [...]. 
Aceia care mulţumită Duhului Sfânt pot cerceta ei înşişi adâncimile lui Dumnezeu şi înţeleg 
marile taine ale fântânii sunt, în textul nostru, regii care au sfredelit fântâna în piatră şi au pătruns 
asprele şi grelele taine ale ştiinţei" 358 . 

19: Din Beer [au mers] la Matana, de la Matana la Nahaliel, de la Nahaliel la 
Bamot; 

„Matana înseamnă darul lor. Cred că ai înţeles că dacă cineva a băut la fântâna săpată de 
regi şi de principi e o chezăşie de a oferi un dar, că cei ce au daruri, aceia le oferă lui Dumnezeu. 
[...] De la Matana venim la Nahaliel, care se tâlcuieşte de la Dumnezeu. Ce vrea să zică: de la 
Dumnezeu? După ce am oferit ceea ce depinde de noi, venim acum să oferim ceea ce depinde de 
Dumnezeu. Dacă Ii oferim credinţa noastră şi iubirea noastră, El ne dă darurile bogate ale 
Duhului Sfânt [...]. De la Nahaliel ajungem la Bamot, ceea ce se tâlcuieşte: venit de la moarte. 
De la care moarte, dacă nu de la cea în care noi murim împreună cu Hristos (II Timotei 2, 11), 
pentru a trăi împreună cu El (Romani 6, 8) [...]. Dacă se urmează acest drum spre mântuire, 
trebuie să se traverseze toate aceste staţionări, pe care le-am pomenit, pentru a ajunge, după multe 
peripeţii, la acel loc care se tâlcuieşte: venit de la moarte"* 59 . 

20: iar de la Bamot la dumbrava din câmpia Moabului, spre vârful muntelui 
Fazga, cel ce cată spre faţa pustiei. 

In loc de vale, Anania are dumbravă; Origen dă un toponim, Hai. „Dacă urmăm acest 
drum care nu descrie atât denumirile localităţilor, cât mai mult un urcuş al sufletului, după toate 
aceste etape noi ajungem la Hai, la pădure, sau, după o altă variantă, la (Fazga), care se tâlcuieşte 
sus, ceea ce înseamnă piscul muntelui. Prin aceasta se ajunge la faimoşii pomi ai divinului Paradis 
şi la plăcerile celei dintâi locuinţe, unde e o culme a desăvârşirii şi un belşug de fericire atât de 
mare, încât să putem spune că împreună cu Hristos ne vom scula şi cu El vom fi aşezaţi în 

înălţimile cereşti (Efeseni 2,6)" 360 . 

21: De acolo a trimis Moise soli la Sihon, regele Amoreilor, cu vorbe de pace, 
zicând: 

22: „Vom trece prin ţara ta. Pe cale vom trece, nu ne vom abate nici în ţarină, nici 
în vie, nici apă din fântâna ta nu vom bea; pe calea-mpărătească vom merge, până ce vom 
trece de hotarele tale". 

Israel cere să fie lăsat să treacă prin ţara lui Sihon (= distrugător), fără a se abate de la 
calea împărătească (Septuaginta: vasiliki porevsometha). „Dar dacă cineva s-ar hotărî să se 
abată de la calea dreaptă, pentru o umblare foarte sucită şi prostească, părăsind drumul drept al 
înţelesurilor cuvenite, apucând un altul, va ajunge între spini şi va cădea în gropi şi în piedicile 
apărute în cale" 361 . 

23: Dar Sihon nu 1-a lăsat pe Israel să treacă prin hotarele lui; şi-a adunat Sihon tot 
poporul şi a ieşit în pustie să stea-mpotriva lui Israel şi, ajungând la Iahaţ, s-a luptat cu 
Israel. 

24: Dar Israel 1-a bătut măcelărind u-1 cu sabia, şi i-a cuprins ţara de la Arnon până 
la Iaboc, până la fiii lui Amon, căci Iazir este hotarul fiilor lui Amon. 

„Râul Iabok se varsă în Iordan, la 40 km nord de Marea Moartă, dar izvorul său este mai 
la sud. Intre Arnon şi izvorul Iabokului sunt vreo 70 km. ♦ Fiii lui Amman [Amon] formează 
teritoriul din jur de Amman, esenţialmente podişul Belqa. Iazer [Iazir] se află la cea 15 km sud- 
vest de izvorul Iabokului (astăzi Tell-Arem, la 14 km sud-vest de Aman)" 362 . 

25: Şi a luat Israel toate cetăţile acestea şi s-a aşezat în toate cetăţile Amoreilor, în 
Heşbon şi în toate satele ce ţineau de el. 

„Heşbon, capitala amoreilor, este identificată cu actualul Tell-Hesban, la 9 km nord de 
Madaba" 363 . 

26: Căci Heşbonul era cetatea lui Sihon, regele Amoreilor. Acesta se luptase cu 
fostul rege al Moabului şi-i luase toată ţara, de la Aroer până la Arnon. 

Israel a învins pe Amorei (= munteni), ocupând teritoriul acestora, de la Arnon (= cel 
care murmură) până la Iaboc (= râul albastru). Lupta s-a dat la Iahaţ (= loc secetos). Amoreii 
erau un popor canaanit, dar ocupaseră şi o regiune la est de Iordan. Aroer (= goliciune) era o 
cetate situată în extremitatea sudică a regatului amorit; Heşbon (= socoteală) a fost capitala lui 
Sihon, construită de moabiţi, dar căzută ulterior sub amorei (despre care vorbeşte textul ebraic, 
în acest loc). 

27: De aceea şi zic poeţii: 

„Veniţi la Heşbon, 

ca să se zidească şi să se întărească 

cetatea lui Sihon. 

28: Că foc a ieşit din Heşbon 

şi flacără din cetatea lui Sihon 

şi a-nghiţit până la Moab 

şi a mistuit zăvoaiele Arnonului. 

29: Vai ţie, Moab! 

Pierit-a poporul lui Chemoş! 

Feciorii lui s-au risipit, 

fetele lui ajuns-au roabe 

la Sihon, regele Amoreilor! 

Chemoş: „zeul naţional al moabiţilor: numele lui complet este, poate, Aştar Kemoş. 

Această divinitate a războiului (pe care grecii au identificat-o cu Ares) este reprezentată pe stela 
lui Şihan - sec. IX-VIII î. Hr.)" 364 . 

30: De la Heşbon pierit-au pruncii până la Dibon, 

chiar şi femeile-au fost arse de foc în Moab". 

Poemul „pare a fi o baladă amoreeană despre care nu se ştie sigur dacă fusese sau nu 
inclusă în Cartea Războaielor Domnului. Oricum, textul era menit să demonstreze că Moabiţii 
îşi pierduseră de multă vreme drepturile asupra acestui teritoriu" 365 . Sunt cântate victoriile lui 
Sihon asupra poporului lui Camos (= cel care aserveşte), zeul moabiţilor. Moabiţii au fost bătuţi 
în Ar-Moab (= cetatea urmaşilor tatălui), Dibon (= ţinut mlăştinos), Nofa (= mireasmă) şi 
Medeba (= izvor de putere). 

3 1 : Şi aşa s-a aşezat Israel în toate cetăţile Amoreilor. 

32: De acolo a trimis Moise să iscodească Iazirul, pe care 1-a luat împreună cu 
satele lui şi i-a alungat pe Amoreii care locuiau acolo. 

33: Şi întorcându-se, s-a suit în cale spre Vasan. Iar Og, regele Vasanului, le-a ieşit 
înainte la Edrei, cu tot poporul său, ca să se războiască cu ei. 

„Prima menţionare a Basanului (ebr. Başan), care este un podiş înalt, fertil, situat la nord 
de Yarmuk, de-a lungul lacului Tiberiadei" 366 . 

34: Şi a zis Domnul către Moise: „Să nu te temi de el, că-n mâinile tale l-am dat, pe 
el şi tot poporul lui şi toată ţara lui, şi vei face cu el aşa cum ai făcut cu Sihon, regele 
Amoreilor, cel ce locuia în Heşbon". 

35: Şi 1-a bătut, pe el, pe fiii lui şi tot poporul lui, de n-a lăsat viu pe nici unul din ai 
lui, şi le-a cuprins ţara. 

Evreii cuceresc cetatea amorită Iezer (= folositor), apoi înving pe Og (= uriaş), regele 
Vasanului. Vasan (= ţară întinsă) îngloba numeroase cetăţi importante. Astfel, Israel ajunge să 
stăpânească teritorii însemnate la răsărit de Iordan, consolidându-se în vederea cuceririi 
Canaanului. 



CAPITOLUL 22 - Istoria lui Balaam. 

„Cap. 22 inaugurează partea finală a cărţii şi de aici încolo vom afla un conglomerat de 
legi, regulamente şi istorisiri formulate în timpul israeliţilor în Moab. Dintre acestea din urmă 
se remarcă, fără îndoială, istoria lui Valaam, cu asina sa grăitoare''' 1 ' 6 ' '. 

1 : Şi dac-au plecat de acolo, fiii lui Israel şi-au pus tabăra la apus de Moab, lângă 
Iordan, în faţa Ierihonului. 

2: Iar Balac, fiul lui Sefor, a văzut tot ceea ce Israel le făcuse Amoreilor. 

„Referinţe despre Balac, mai cu seamă în privinţa delegaţiei trimise la Valaam, se găsesc 
şi în Deuteronom23, 5, Iosua 24, 9 şi Judecători 11, 25" 368 . 

3: Şi tare s-a-nfricoşat Moab de poporul acesta, pentru că era mult la număr; şi s- 
a-ngrozit Moab în faţa fiilor lui Israel. 

4: Şi a zis Moab către bătrânii Madianului: „Gloata asta va-nghiţi acum tot ce e- 
mprejurul nostru aşa cum înghite boul verdeaţa de pe câmp". La vremea aceea însă rege 
al Moabiţilor era Balac, fiul lui Sefor. 

Balac (= descărcător), fiul lui Sefor (= pasăre), s-a înspăimântat de Israel; Moabiţii 
caută ajutor la madianiţi care, vremelnic, le-au fost vecini. Israel e comparat cu un bou care 

paşte totul împrejurul său. „Aşa am înţeles eu de la unul din bătrânii dascăli care tâlcuia textul 
din cartea Numerilor, unde se spune: Această sinagogă va înghiţi sinagoga noastră, cum 
mănâncă boul iarba câmpului. El a explicat pentru ce s-a întrebuinţat o astfel de asemănare, 
[...] pentru a face să se înţeleagă, în acest loc, că sinagoga Domnului care ne-a precedat prin 
sfinţi va înghiţi cu limba şi gura sinagoga vrăjmaşă, cu alte cuvinte, ea va zdrobi pe vrăjmaşii 
noştri prin rugăciunile şi mijlocirile ei" 369 . Israel paşte neamurile spre a le pregăti intrarea în 
Biserică. 

5: Acesta a trimis soli la Balaam, fiul lui Beor, în Petor - care se află pe Râu, în ţara 
fiilor poporului său - ca să-1 cheme, spunându-i: „Iată a ieşit un popor din Egipt şi a 
acoperit faţa pământului şi iată că stă-mpotriva mea. 

6: Vino deci acum şi blesteamă-mi poporul acesta, că-i mai tare decât mine; poate că 
atunci voi fî în stare să ucid o parte din el şi să-1 alung din ţară. Eu ştiu că cel pe care tu îl 
binecuvintezi este binecuvântat şi cel pe care tu îl blestemi este blestemat". 

7: S-au dus deci bătrânii din Moab şi bătrânii din Madian cu mâinile pline de daruri 
pentru vrăji; şi ajungând la Balaam, i-au spus cuvintele lui Balac. 

Valaam (= cel care mistuie), fiul lui Beor (= flacără), era un ghicitor din Petor (= 
tălmăcirea viselor), oraş mesopotamian situat în apropiere de Haran. Noul Testament (II Petru 2, 
15; Apocalipsa 2, 14) şi Părinţii Bisericii au aprecieri foarte aspre la adresa lui Valaam. Din 
datele ce le avem despre el, Valaam poate fi zugrăvit drept un personaj sincretist, oportunist şi 
enigmatic. 

Daruri pentru vrăji: „gr. xa jiavTEia, literal: cele pentru ghicit. S-ar putea înţelege şi în 
sensul de material necesar pentru ghicit, dar două texte din Noul Testament spun că Balaam a 
iubit plata nedreptăţii (II Petru 2, 15) şi că a fost rătăcit de dorinţa plăţii (Iuda li)" 370 . 

8: Iar el le-a zis: „Rămâneţi aici peste noapte, iar eu vă voi răspunde prin ceea ce- 
mi va spune Domnul". Şi au rămas căpeteniile lui Moab la Balaam. 

9: Atunci a venit Dumnezeu la Balaam şi a zis: „Ce e cu oamenii aceştia care sunt 
la tine?" 

A venit Dumnezeu: „Dumnezeu i S-a arătat printr-un vis sau printr-o vedenie" 371 . 

10: Iar Balaam a zis către Dumnezeu: „Balac, fiul lui Sefor, regele Moabului, i-a 
trimis la mine să-mi spună: 

11: Iată, a ieşit din Egipt un popor şi a acoperit faţa pământului şi iată că stă- 
mpotriva mea; vino dar de mi-1 blesteamă, doar l-aş putea birui şi alunga din ţară". 

12: Dumnezeu însă a zis către Balaam: „Nu te vei duce cu ei şi nici nu vei blestema 
poporul acela, că este binecuvântat". 

13: Dimineaţa s-a sculat Balaam şi a zis către bătrânii lui Balac: „Duceţi- vă la 
stăpânul vostru, că nu mă lasă Dumnezeu să merg cu voi". 

14: Sculându-se deci căpeteniile Moabului, au venit la Balac şi i-au spus: „Balaam 
n-a vrut să vină cu noi". 

15: Atunci Balac a trimis alţi bătrâni, mai mulţi şi mai însemnaţi decât aceia. 

16: Şi venind aceştia la Balaam, i-au zis: „Aşa grăieşte Balac al lui Sefor: Rogu-te, 
nu pregeta să vii până la mine, 

17: căci cu cinste mare te voi cinsti şi-ţi voi face toate câte-mi vei spune, numa' vino 
de-mi blesteamă poporul acesta". 

18: Iar Balaam, răspunzând, a zis către bătrânii lui Balac: „Chiar de mi-ar da 
Balac casa sa plină de argint şi de aur, nu pot să calc porunca Domnului Dumnezeului 
meu şi să fac ceva mic sau mare, după bunul meu plac. 

19: Acum însă rămâneţi şi voi aici peste noapte, ca să ştiu ce-mi va mai spune 

Domnul". 

20: Şi a venit Dumnezeu la Balaam noaptea şi i-a zis: „De vreme ce oamenii aceştia 
au venit să te cheme, scoală-te şi du-te cu ei; dar numai ceea ce-ţi voi spune Eu, aceea să 
faci!" 

21: A doua zi s-a sculat Balaam, şi-a pus samarul pe asina sa şi s-a dus cu bătrânii 
Moabului. 

„După tradiţia iudaică, Valaam acceptă în cele din urmă invitaţia lui Balac, dar pare-se 
din vanitate şi cupiditate, fără să înţeleagă mai profund interdicţia divină. Faptul de a duce 
daruri devinilor era un obicei răspândit în vremea aceea. Şi israeliţii îl practicau (cf. I Regi 9, 7) 
dar, dacă era vorba de un mag străin, foloseau un cuvânt dispreţuitor" 372 . 

22: Dar se aprinsese mânia lui Dumnezeu pentru că s-a dus, iar îngerul lui 
Dumnezeu s-a sculat ca să-1 împiedice în timp ce el şedea pe asina sa, însoţit de două slugi 
ale sale. 

Versetul pare a contrazice cele spuse mai înainte, dar Dumnezeu poate răspunde 
gândurilor noastre, în funcţie de oscilaţiile acestora; Balaam gândea, poate, să accepte cererea 
lui Balac, în pofida interdicţiei divine. „Schimbarea de atitudine a lui Dumnezeu, care îi 
reproşează lui Balaam că a pornit la drum după ce El însuşi i-o poruncise (v. 20), a prilejuit 
multe comentarii. Un Targum subînţelege: [pentru că mergea] să-i blesteme. Theodoret (Qu. 
Num. 41) presupune că Domnul a voit să arate ce mare grijă are faţă de poporul Său" 373 . 

23: Asina 1-a văzut atunci pe îngerul lui Dumnezeu proptit în drum, cu sabia 
ridicată-n mână; asina s-a abătut din drum şi a luat-o pe câmp; iar el îşi bătea asina cu 
toiagul, ca s-o întoarcă la drum. 

Pornind de la acest loc, Sfântul Grigorie Palama arată că nu trebuie confundată lumina 
necreată cu îngerii, pentru a nu pune „pe văzătorii de Dumnezeu în rând cu asina lui Valaam, 
fiindcă s-a scris şi despre ea că a văzut un înger" 374 . 

24: Dar îngerul lui Dumnezeu a stat în drumeagul dintre răzoarele viilor, cu gard 
într-o parte şi gard în cealaltă; 

25: iar asina, văzându-1 pe îngerul lui Dumnezeu, s-a tras către gard şi i-a strâns lui 
Balaam piciorul în gard, iar el a-nceput din nou s-o bată. 

26: îngerul lui Dumnezeu însă a mers mai departe şi a stat la loc strâmt, unde nu era 
chip să te abaţi nici la dreapta, nici la stânga. 

27: Iar asina, văzându-1 pe îngerul lui Dumnezeu, s-a culcat sub Balaam; şi s-a 
mâniat Balaam şi-şi bătea asina cu toiagul. 

28: Dar Dumnezeu a deschis gura asinei, iar ea a zis către Balaam: „Ce ţi-am făcut 
eu, de mă baţi acum pentru a treia oară?" 

29: Iar Balaam a zis către asină: „Pentru că ţi-ai râs de mine; de-aş fi avut cuţit în 
mână, pe loc te-aş fi ucis". 

30: A zis asina către Balaam: „Au nu sunt eu asina ta, pe care-ai umblat din tinere- 
ţile tale şi până-n ziua de azi? Crezi oare că din nesăbuinţă ţi-am făcut ţie asta?" Iar el a zis: 
,',Nu". 

„Faptul că animalele pot vorbi era un lucru acceptat de israeliţi şi ei credeau că, înainte de 
cădere, oamenii şi animalele vorbeau aceeaşi limbă" 375 . Nici pentru noi nu e de neconceput 
grăirea cu animalele, însă acest dar îl au mai cu seamă cei ajunşi la sfinţenie şi care au restaurat în 
ei, prin har, omul primordial. „De crezi că [. . .] Cel ce a deschis gura asinei poate să o deschidă şi 
pe a ta şi să te înţelepţească, să te cuminţească şi să-ţi dea putere, toate ţi le va da, frate, Dum- 
nezeu, precum nu şti" 376 . „Cel cu mintea smerită se fereşte de voia sa ca de o amăgitoare şi, în 

cererile lui către Domnul, învaţă şi ascultă cu credinţă neşovăitoare. El nu ia aminte la vieţuirea 
învăţătorilor, ci predă grija de sine lui Dumnezeu, Care a învăţat pe Valaam cele de trebuinţă şi 
prin asină" 377 . De vom căuta să descoperim voia lui Dumnezeu, El ne va vorbi şi prin cei şi cele 
din jurul nostru; însă această învăţătură o primesc doar cei smeriţi, Valaam fiind un caz 
excepţional, căci acolo se manifesta grija divină faţă de Israel. 

31: Atunci Dumnezeu a deschis ochii lui Balaam, iar acesta 1-a văzut pe îngerul 
Domnului proptit în drum, cu sabia ridicată-n mână; şi s-a plecat şi s-a-nchinat în faţa lui. 

32: Iar îngerul lui Dumnezeu i-a zis: „De ce ţi-ai bătut acum asina pentru a treia 
oară? Iată, eu am ieşit să te împiedic, deoarece acest drum al tău nu-mi e pe plac; 

33: şi asina, văzându-mă, de trei ori s-a abătut pân-acum de dinainte-mi; dacă ea 
nu s-ar fi abătut, acum eu pe tine te-aş fi ucis, iar pe ea aş fi cruţat-o". 

34: Zis-a Balaam către îngerul Domnului: „Păcătuit-am, că n-am ştiut că tu erai 
proptit în drumul meu. Iar acum, dacă asta nu-ţi place, mă voi întoarce". 

35: Zis-a îngerul lui Dumnezeu către Balaam: „Du-te cu oamenii aceştia, dar să 
grăieşti numai ceea ce-ţi voi spune eu!" Şi s-a dus Balaam cu bătrânii lui Balac. 

Cu alte cuvinte, îngerul îi spune: „nu (vei zice) ceea ce vrei, ci ceea ce eşti silit să spui. 
Vei da cuvintelor Mele glas precum răsunetul unei unelte de cântat. Eu sunt Cel care vorbeşte, 
nu tu, care faci să răsune ceea ce auzi" 378 . „Istorisirea vorbeşte de un ghicitor sau prezicător care, 
având puterea dintr-o oarecare lucrare vătămătoare a demonilor şi a vrăjmaşilor, a fost plătit de 
către stăpânitorul (moabiţilor) pentru a vătăma prin blestem pe cei ce vieţuiau după voia lui Dum- 
nezeu. Dar el a prefăcut blestemul în binecuvântare. Prin aceasta noi înţelegem [...] că nici 
vrăjitoria nu poate lucra împotriva celor ce vieţuiesc în virtute, ci că cei ce sunt susţinuţi de 
ajutorul dumnezeiesc biruiesc orice uneltire. Iar că cel amintit se ocupa cu vrăjitoria, ne 
mărturiseşte istoria când spune că săvârşea prin mână vrăjile şi era sfătuit de păsări şi înainte de 
toate era învăţat prin glasul asinei despre cele viitoare pe care voia să le afle. Glasul asinei (din 
obişnuinţa ce o avea de a înţelege glasurile cele necuvântătoare printr-o lucrare diavolească), 
Scriptura ni-1 înfăţişează ca fiind articulat. Aceasta ne arată că cei luaţi în stăpânire de o astfel de 
înşelăciune a dracilor ajung până acolo că primesc ca prin cuvânt învăţătura născută în ei de 
calitatea sunetului animalelor simţită de ei. Deci luând aminte la cele prin care era amăgit până 
acum, de data aceasta a fost învăţat că cei împotriva cărora a fost plătit se bucură de o putere 
nebiruită" 379 . 

36: Când a auzit Balac că vine Balaam, i-a ieşit în întâmpinare în oraşul moabit care 
este lângă hotarul de la Arnon, chiar la hotar. 

37: Şi a zis Balac către Balaam: „Oare n-am trimis eu la tine să te cheme? De ce n-ai 
venit la mine? Crezut-ai cumva că eu nu pot să te cinstesc?" 

38: Şi a zis Balaam către Balac: „Iată, am venit la tine. Crezi tu că eu pot acum să-ţi 
spun orice? Cuvântul pe care mi-1 va pune Dumnezeu în gură, pe acela-1 voi grăi!" 

„Heirich Schneider afirmă că Valaam insinuează aici o hotărâre şovăielnică de a rosti numai 
cuvântul Domnului (HS 406), ceea ce s-ar putea înţelege şi din Biblia 1688: acum putearnic voi fi a 
grăiceva? ,m . 

39: Apoi s-a dus Balaam cu Balac şi au venit la Kiriat-Huţot. 

40: Atunci a-njunghiat Balac oi şi boi şi i-a trimis lui Balaam şi bătrânilor care erau cu 
el. 

41: Şi a fost că a doua zi de dimineaţă 1-a luat Balac pe Balaam şi 1-a suit pe Bamot- 
Baal, şi i-a arătat de acolo o parte din popor. 

După ce s-au întâlnit, Balac şi Balaam au mers în cetatea moabită Chiriat-Huţot (= 

cetatea drumurilor; cetăţile sălaşelor), localitate necunoscută; în dimineaţa celei de a doua zile, 
ei au suit pe Bamot-Baal (= înălţimile Stăpânului; înălţimile lui Baal), probabil un vârf de pe 
creasta muntelui Atarus; de aici au putut vedea o parte a poporului israelit. 

CAPITOLUL 23 - Balaam îi binecuvintează pe Israeliţi. 

1 : Atunci a zis Balaam către Balac: „Zideşte-mi aici şapte jertfelnice şi pregăteşte-mi 
şapte viţei şi şapte berbeci". 

Sunt „jertfele obişnuite la devinii orientali înainte de pronunţarea unui masai şi care, 
uneori, erau întovărăşite de un ritual foarte complicat şi repetat de 8 ori, de data aceasta se 
aduce pe şapte altare, ceea ce, după importanţa (acestui număr), presupune că aici e vorba de un 
ritual neobişnuit, de la care se aşteaptă intensificarea forţelor magice ale devinului" 381 . Ebraicul 
maşal (gr. parâvoli; lat. parabola) înseamnă incantaţie sau poem. „Cele şapte parabole ale lui 
Balaam sunt mesaje primite de la Dumnezeu şi adresate lui Balac' 882 . 

2: Şi a făcut Balac după cum zisese Balaam şi au jertfit câte un viţel şi câte un 
berbec pe fiecare jertfelnic. 

3: Apoi a zis Balaam către Balac: „Stai lângă jertfa ta. Eu mă duc, că poate mi Se 
va arăta Dumnezeu în întâmpinare; şi ce-mi va descoperi El, aceea îţi voi spune". Şi a 
rămas Balac lângă jertfa sa, iar Balaam s-a dus să-L întrebe pe Dumnezeu, şi s-a dus de-a 
dreptul. 

S-a dus de-a dreptul: „sensul exact: fără abatere, fără să aibă îndoieli fără nici o 
şovăire lăuntrică. In Versiunea Ebraică: s-a dus într-un loc înalt sau: pe un munte golaş ,mi . 

4: Şi i S-a arătat Dumnezeu lui Balaam şi a zis Valaam către El: „Am zidit şapte 
jertfelnice şi am ridicat câte un viţel şi câte un berbec pe fiecare jertfelnic". 

5: Iar Domnul a pus cuvânt în gura lui Balaam şi a zis: „întoarce-te la Balac, şi aşa 
să-i spui!" 

„Apune Dumnezeu cuvânt în gura cuiva: a-1 înzestra cu darul profetic" 384 

6: Şi s-a întors la el, şi iată că el stătea lângă arderile-lui-de-tot, şi toate căpeteniile 
Moabului erau cu el. Şi Duhul lui Dumnezeu a fost peste [Balaam], iar el şi-a rostit 
poemul, zicând: 

Poemul echivalează ebraicul maşal, amintit şi la versetul 1, care poate însemna poem, 
incantaţie sau proză ritmată. 

7: „Din Mesopotamia m-a chemat Balac, 

regele Moabului, din munţii Răsăritului, zicând: 

Vino şi mi-1 blesteamă pe Iacob, 

vino şi mi-1 osândeşte pe Israel! 

8: Cum îl voi blestemape cel ce Dumnezeu nu-1 blesteamă? 

Cum îl voi osândi pe cel ce Dumnezeu nu-1 osândeşte? 

9: Că de pe vârful munţilor îl voi vedea, 

şi de pe dealuri îl voi cunoaşte: 

iată un popor care locuieşte deoparte, 

cel ce cu alte neamuri nu se numără. 

10: Cine-a numărat seminţia lui Iacob? 

şi cine va socoti puzderia lui Israel? 

Să moară sufletul meu ca sufletele drepţilor, 

fie urmaşii mei precum urmaşii lor!" 

Primind dar profetic, Balaam cere „să moară această viaţă trupească, pentru ca sufletele 
celor drepţi să capete harul acelei vieţi veşnice. In aceasta se va descoperi atunci măreţia 
legământului ceresc şi a Sfântului Botez, prin a căror lucrare oamenii sunt izbăviţi de vechea 
osândă şi de lucrarea celor nedrepţi, ajungând în tovărăşia celor drepţi, să se înalţe şi la bunele 
obiceiuri ale acestora" 385 . Finalul maşalului vorbeşte de o moarte a sufletului vrednică de dorit: 
„sufletul e muritor, şi anume, e fericit dacă moare păcatului. De o astfel de moarte voia să 
vorbească Valaam în proorocia lui, atunci când a grăit sub insuflarea Duhului Sfânt: să moară 
sufletul meu moartea drepţilor acestora. Aşadar, cu gândul la această moarte a făcut Valaam în 
chip minunat acea proorocie exprimându-şi, prin Duhul Sfânt, cea mai frumoasă dintre dorinţe: 
dorinţa de a muri păcatului şi de a trăi pentru Dumnezeu" 386 . Balaam, însă, era doar un 
instrument prin care grăia Dumnezeu (în cazul de faţă), astfel că el nu-şi va însuşi cuvintele pe 
care le grăia în extaz. 

11: Atunci a zis Balac către Balaam: „Ce mi-ai făcut? Eu te-am chemat să-mi 
blestemi vrăjmaşi, şi iată tu cu binecuvântare i-ai binecuvântat!"... 

12: Zis-a Balaam către Balac: „Oare nu ceea ce-mi va pune Dumnezeu în gură 
trebuie să spun eu cu grijă?" 

13: Iar Balac a zis către el: „Vino acum cu mine în alt loc, de unde nu vei vedea 
[poporul] întreg, ci numai o parte din el vei vedea; nu pe toţi îi vei vedea, şi de-acolo să mi- 
1 blestemi"... 

14: Şi 1-a dus într-o măgură, de pe vârful muntelui Fazga, şi a zidit acolo şapte jert- 
felnice şi a pus câte un viţel şi câte un berbec pe fiecare jertfelnic. 

15: Şi a zis Balaam către Balac: „Stai aici lângă jertfa ta, iar eu mă duc să-L întreb 
pe Dumnezeu". 

16: Şi 1-a întâmpinat Dumnezeu pe Balaam şi a pus cuvânt în gura lui şi a zis: „In- 
toarce-te la Balac, şi aşa să-i spui". 

17: Şi s-a întors la el. iar acela stătea lângă jertfa sa, cu toate căpeteniile Moabului. 
Şi 1-a întrebat Balac: „Ce ţi-a spus Domnul?" 

18: Iar el şi-a rostit poemul, zicând: 

„Scoală-te, Balac, şi ascultă! 

pleacă-ţi urechea la mine, fiule al lui Sefor! 

19: Dumnezeu nu-i ca omul, să se clatine, 

nici ca fiul omului, să se-ngrozească. 

Zis-a El oare fără să facă? 

spune-va El fără să-mplinească? 

Balac e învăţat că Dumnezeu nu e ca omul. „Şi poate spune de asemenea cineva: nu sunt 
oamenii ca Dumnezeu. La oameni, tatăl nu este pururi tată, nici fiul pururi fiu. Fiindcă cel ce 
devine tatăl unui fiu a fost cândva fiul altuia. [. . .] Căci fiecare, fiind o parte a născătorului său, se 
naşte ca fiu, dar devine şi el tată al altuia. Dar în dumnezeire nu e aşa, fiindcă Dumnezeu nu e ca 
omul. Tatăl nu e din alt tată. De aceea nici nu naşte pe cel ce va deveni tată al altuia. Nici Fiul nu e 
o parte a Tatălui, de aceea nici nu e născut spre a naşte un alt fiu" 387 . Devenirea e proprie 
creaturilor, iar Creatorul e neschimbător. Totuşi, Scriptura înfăţişează adeseori pe Dumnezeu ca 
având manifestări umane. „Când Pronia dumnezeiască se împleteşte cu lucrurile omeneşti, atunci 
foloseşte şi înţelegere şi purtări şi graiuri ca de om. Căci, după cum noi când vorbim cu un copil 
de doi ani stâlcim vorbele pentru copil, căci dacă ne păstrăm seriozitatea vârstei noastre mature şi 
nu facem pogorământ la limbajul copilăresc, copiii mici nu ne înţeleg, tot aşa ceva să înţelegem 
şi despre raporturile lui Dumnezeu cu oamenii, adică, atunci când El lucrează prin Pronie ceva 
pentru neamul omenesc. Aceasta mai cu seamă când oamenii sunt încă prunci (I Corinteni 3, 

1)' 

20: Iată primit-am să binecuvintez 

şi voi binecuvânta şi nu voi reveni. 

21: Sleire nu va fi în Iacob, 

nici necaz în Israel; 

Domnul Dumnezeul său este cu el, 

lumini de voievozi în mijlocul lui. 

Ultimul verset ar fi, după Textul Masoretic: strigătele de izbândă ale unui rege. Socotim 
că e vestit împăratul Hristos. „Dacă vei fi în stare să urmezi mereu pe Iisus, atunci mergi după 
El şi, cât timp II urmezi, nu vei osteni, căci nu este supărare în Iacov şi nu se vede osteneală în 
Israel. Cel ce urmează pe Iisus n-are parte de osteneală. Faptul însuşi de a-L urma înlătură toată 
osteneala" 389 . Dar, după textul grec, aici s-ar putea înţelege mai degrabă poporul Israel, pe care-1 
vom echivala cu mulţimea dreptcredincioşilor. 

22: Dumnezeu Care 1-a scos din Egipt 

îi este lui precum cornul inorogului. 

„Inorog: animal fabulos unicorn, simbol al puterii invincibile" 390 . „Aceste versete sunt 
uneori interpretate mesianic. Creştinii au văzut în inorog o reprezentare a lui Hristos. Cornul 
unic a fost interpretat teologic (un singur Dumnezeu, o singură împărăţie) sau tipologic 
(figurând partea de sus a crucii lui Hristos)" 391 . 

23: De vreme ce-n Iacob nu-i vrăjitorie, 

şi nici descântec în Israel, 

la vreme li se va spune lui Iacob 

şi lui Israel cele ce va-mplini Dumnezeu! 

24: Iată popor ce se va ridica precum un pui de leu, 

precum un leu se va semeţi: 

somn nu va avea pân-ce prada nu şi-a sfâşiat-o 

şi pân-ce sângele răniţilor nu 1-a băut". 

E vestit poporul dreptcredincios, care va birui pe toţi vrăjmaşii săi. încă neclară, profeţia 
se poate aplica, în parte, şi poporului evreu. 

25: Zis-a Balac către Balaam: „Dacă de blestemat nu mi-1 blestemi, cel puţin nu-1 
binecuvânta!" 

26: Iar Balaam, răspunzând, a zis către Balac: „Nu ţi-am grăit eu oare că nu voi face 
decât ceea ce-mi va spune Domnul?" 

27: Atunci a zis Balac către Balaam: „Hai să te duc în alt loc, şi de-I va plăcea lui 
Dumnezeu, blesteamă-1 de acolo". 

28: Şi 1-a luat Balac pe Balaam pe vârful lui Peor, care priveşte spre pustie. 

29: Aici Balaam a zis către Balac: „Zideşte-mi şapte jertfelnice şi pregăteşte-mi şapte 
viţei şi şapte berbeci". 

30: Şi a făcut Balac aşa cum a zis Balaam şi a pus câte un viţel şi câte un berbec pe 
fiecare jertfelnic. 

Balac încearcă prin practici magice (repetarea ritualului; schimbarea locului) să 
influenţeze hotărârea divină, acceptând chiar şi un compromis (ca, măcar, Israel să nu fie bi- 
necuvântat). Aparţinător unei religii decăzute, el e incapabil să înţeleagă natura divină. 
Interesant şi faptul că Balaam îl numeşte pe Dumnezeu cu numele de Iahve (în textul ebraic). 
Nu credem să fi fost descoperit acest nume, pe care evreii nu îndrăzneau nici să-1 pronunţe, unui 
vrăjitor de alt neam; ar fi, totuşi, un subiect vrednic de cercetat, dacă nu ne-am lovi de sărăcia 

izvoarelor. 

CAPITOLUL 24 - Proorocia lui Balaam. 

1 : Văzând Balaam că plăcut Ii este Domnului să-1 binecuvinteze pe Israel, n-a mai 
alergat, ca-n alte daţi, după semne prevestitoare, ci s-a întors cu faţa spre pustie. 

2: Şi ridicându-şi Balaam ochii, 1-a văzut pe Israel aşezat în tabără după seminţiile 
sale; şi Duhul lui Dumnezeu a fost peste el 

3: şi şi-a rostit poemul, zicând: 

„Aşa zice Balaam, fiul lui Beor, 

aşa grăieşte bărbatul cel ce vede cu adevărat; 

4: aşa glăsuieşte cel ce aude cuvintele lui Dumnezeu, 

cel ce cu ochii deschişi 

a văzut în somn vedenia Celui-Atotputernic: 

Balaam grăieşte în stare de extaz; se mai arată că abia acum a renunţat el la practicile 
vrăjitoreşti (v. 1), înţelegând neputinţa lor în acest caz. în somn: „Textul Masoretic are [el care] 
cade. Imaginea omului inspirat care se prăbuşeşte la pământ sub efectul duhului profetic este 
înlocuită în Septuaginta printr-o referire la vis, care, după Numerii 12, 6, este mijlocul 
privilegiat prin care Dumnezeu se adresează celorlalţi profeţi în afară de Moise" 392 . 

5: Cât de frumoase sunt sălaşurile tale, Iacobe, 

şi corturile tale, Israele! 

6: Ca nişte văi umbroase, 

ca nişte grădini lângă râuri, 

ca nişte corturi sădite de Domnul, 

ca nişte cedri pe lângă ape! 

7: Un Om va odrăsli din seminţia lui 

şi neamuri multe va stăpâni 

şi împărăţia lui se va înălţa mai mult decât Gog 

şi mult va creşte-mpărăţia sa. 

„Text cu evidentă dimensiune profetică, asupra lui Mesia ca împărat, pe care însă 
versiunea ebraică îl redă diferit, la modul impersonal; Apa se revarsă din ciuturile lui, în ape- 
mbelşugate îi este seminţia. Profetismul textului însă e în perfectă concordanţă cu Facerea 49, 
10 , dar şi cu versetul 17 al prezentului capitol; acesta este motivul pentru care, probabil, BJ 
părăseşte aici versiunea ebraică şi preferă să traducă după Septuaginta" 393 . Mesia va întrece 
stăpânirea lui Agag (cum apare în textul ebraic), „rege amalecit învins de Saul (I Regi 15, 7-8); 
viziune istoricistă precară, deoarece Amaleciţii nu au fost niciodată o mare putere. Septuaginta 
preferă comparaţia cu Gog, a cărui istoricitate are şi o valenţă simbolică, reprezentând orice fel 
de adversitate organizată împotriva lui Dumnezeu (cf. Apocalipsa 20, 8)" 394 . Cât despre viziunea 
privind sălaşurile lui Israel, aşa cum sunt descrise, ele sugerează slava în care vor petrece sfinţii. 

8: Dumnezeu 1-a scos din Egipt, 

fi-va slava lui precum a inorogului; 

mânca-va neamurile ce-i stau împotrivă, 

oasele lor le va sfărâma 

şi cu săgeţile sale-i va săgeta pe vrăjmaşi. 

9: Culcându-se s-a odihnit 

ca un leu, ca un pui de leu: 

cine-1 va scula? 

Binecuvântaţi să fie cei ce te binecuvintează, 
blestemaţi să fie cei ce te blesteamă!" 

„Despre cine este vorba, dacă nu despre poporul lui Hristos? îl binecuvântează 
Dumnezeu pe Acela în ale cărui mădulare coboară Cuvântul lui Dumnezeu" 395 . 

10: Atunci s-a mâniat Balac pe Balaam; şi, frângându-şi mâinile, a zis Balac către 
Balaam: 

11: „Eu te-am chemat să-mi blestemi pe vrăjmaşii mei, dar tu, iată, de trei ori i-ai 
binecuvântat pân-acum. 

12: Fugi dar în ţara ta! Am zis că te voi cinsti; dar iată că Domnul te-a lipsit de 
slavă". 

13: Balaam însă a zis către Balac: „Oare nu le-am spus eu şi solilor tăi pe care i-ai 
trimis la mine: Chiar de mi-ar da Balac casa sa plină de argint şi de aur, nu voi putea să 
calc porunca Domnului şi să fac ceva bun sau rău după bunul meu plac; ce-mi va spune 
mie Domnul, aceea voi grăi!? 

14: Şi acum, iată că alerg spre ţara mea, dar vino să-ţi spun ce va face poporul 
acesta cu poporul tău în vremile ce-au să vină." 

SEP 1 : vino să-ţi împărtăşesc ce va face: „literal: vino, îţi voi da un sfat ce va face; 
anacolutul există şi în Textul Masoretic. Origen (Horn. Num. 18, 1-2) remarcă faptul că Balaam 
nu dă aici un sfat, ci rosteşte o profeţie, motiv pentru care consideră că ar fi fost mai logic să 
spună: Vino, îţi voi prooroci despre ce va face poporul acesta poporului tău la sfârşitul zilelor , 
deşi în proorocia despre Balac şi despre neamuri, Origen descifrează proorocirea venirii lui 
Hristos. Expresia îţi voi da un sfat asupra căreia Origen mărturiseşte că a reflectat de multe ori, 
nu poate avea sensul curent, ci semnifică îţi voi dezvălui un sfat al lui Dumnezeu; la rândul său, 
cuvântul sfat ar putea însemna un gând al lui Dumnezeu, despre ceea ce se va întâmpla la 
sfârşitul zilelor sau ar putea simboliza Sfânta Treime - sfatul lui Dumnezeu" 396 . 

15: Şi şi-a urmat Balaam poemul, zicând: 

„Aşa grăieşte Balaam, fiul lui Beor, 

aşa grăieşte bărbatul cel ce vede cu adevărat, 

16: cel ce aude cuvintele lui Dumnezeu, 

cel ce ştie ştiinţa Celui-Preaînalt, 

cel ce cu ochii deschişi 

a văzut în somn vedenia lui Dumnezeu: 

„Reiese din toate acestea că ştiinţa lui Valaam, această ştiinţă pentru care a venit din 
munţii Mesopotamiei, din Răsărit, pentru a blestema pe Iacov, îşi are izvorul şi principiile ei în 
Cel Preaînalt. De aici şi-a scos el cunoaşterea firii, a animalelor, mişcările păsărilor, deosebirile 
glasurilor, însă el întrebuinţează spre rău darurile pe care le-a primit pentru ştiinţa lucrurilor 
bune" 397 . 

17:1-1 voi arăta, dar nu acum; 

îl fericesc, dar nu mi-i aproape: 

o stea va răsări din Iacob, 

un Om se va ridica din Israel 

şi va zdrobi căpeteniile Moabului, 

şi pe toţi fiii lui Set îi va prăda. 

„în vechiul Orient, steaua este semnul unui zeu şi, în consecinţă, al unui rege divinizat. 
Fiii lui Set erau, de fapt, nişte triburi beduine, după care profetul trece în revistă adversarii lui 
Israel de la marginile Canaanului. într-un document găsit la Ierihon, în 1947, atât Moabul cât şi 

Edomul sunt numiţi fii ai întunericului, care, evident, trebuiau stârpiţi" 398 . „Acest verset a jucat 
un mare rol în dezbaterile asupra mesianismului atât în mediul iudaic, cât şi în cel creştin. La 
Qumran, steaua este Stăpânul Dreptăţii. In sec. II d. Hr., căpetenia răscoalei antiromane, Bar 
Kozeva, şi-a schimbat numele în Bar Kokhbha, Fiul Stelei. Pentru rabini, steaua vesteşte 
domnia lui David. Pentru Părinţii Bisericii, steaua care se va ridica este Hristos, sau este 
asimilată cu steaua văzută de magi" 399 . 

Indiscutabil, e vorba de o profeţie mesianică. „Moise, cel cu adevărat mare şi crezut de 
(iudei) ca spunând adevărul, a însemnat cuvântul despre întruparea Mântuitorului, socotindu-1 şi 
cunoscându-1 ca adevărat şi ca tot ceea ce putea fi mai mare" 400 . „Hristos este cel vizat [...]: O 
stea va răsări din Iacov şi un Om se va ridica din Israel. Acela va fi văzut, zice Valaam, însă nu 
acum, ci la vremea când El însuşi va grăi [...]. Aceste cuvinte [. . .] profeţesc despre steaua care 
s-a arătat pe cer magilor din Răsărit şi care i-a îndrumat spre Iudeea pentru a căuta pe împăratul 
lui Israel, care S-a născut, şi aflându-L l-au adus daruri şi I s-au închinat. [. . .] Şi tot aşa mi se 
pare că steaua este imaginea dumnezeirii. De asemenea ordinea expresiilor acestei profeţii arată 
că-i vorba despre dumnezeire: O stea va răsări din Iacov, şi de natura umană: şi un Om se va 
ridica din Israel (în textul ebraic: un toiag). Astfel că Hristos este descoperit în profeţie deplin, 
atât în dumnezeirea cât şi în umanitatea Sa. Şi va lovi căpeteniile Moabului. Moabul este o 
naţiune ai cărei conducători nu reprezintă altceva decât duhul răului şi puterile împotriva cărora 
noi suntem datori să luptăm. Insă acest Om ieşit din Israel îi va zdrobi când va dezbrăca 
domniile şi puterile, biruind asupra lor prin crucea Sa (Coloseni 2,15). Căci El nu va putea 
mântui pe moabiţi pentru a-i îndruma spre cunoaşterea lui Dumnezeu fără a zdrobi puterile lor, 
care au exercitat asupra lor o impietate tiranică. Şi pe toţi fiii lui Set îi va zdrobi. Set este fiul lui 
Adam [...]. Toţi oamenii care sunt în lumea aceasta sunt fiii lui Set. [...] Şi aici El a făcut pe 
toţi fiii lui Set pradă a Sa. [...] Această turmă de neam omenesc, pe care diavolul a făcut-o 
captivă pentru a sa pieire, Hristos a dobândit-o în înţeles opus şi a fost readusă de la moarte la 
viaţă" 401 . 

18: Lua-va-n stăpânire pe Edom, 

şi-n stăpânire-1 va lua pe Esau, vrăjmaşul său, 

şi Israel îşi va arăta puterea. 

Septuaginta numeşte aici pe Edom şi Isav (Esau); Biblia Hebraica are Edom şi Seir; 
Vulgata are Idumeea şi Seir. „Edom e una şi aceeaşi persoană cu (Isav). Din punct de vedere is- 
toric, el este duşmanul lui Israel. Dar, la venirea lui Hristos, zice Valaam că şi Edomul va fi 
moştenirea Sa; el va fi inclus, adică, în credinţă, şi nu va fi exclus din moştenirea lui Hristos. Da- 
că scrutăm înţelesul duhovnicesc al acestui pasaj, înţelegem că Edom este trupul care pofteşte 
împotriva duhului şi îi este vrăjmaş. La venirea lui Hristos, însă, când trupul a fost supus duhului, 
prin nădejdea învierii va ajunge şi el la moştenire. Că nu numai sufletul, ci şi trupul, care altădată 
îi era duşman, va avea parte în viitor de moştenire, desigur dacă dă ascultare duhului. Cuvintele 
iar Israel îşi va arăta puterea vor să spună că şi Edom sau (Isav), adică firea trupească, va fi 
chemată la partea de moştenire când Israel, adică sufletul, va fi săvârşit cele ale virtuţii şi va fi 
copleşit de virtute. Iar dimpotrivă, dacă sufletul nu vine la cele ale virtuţii, ci stăruie în slăbiciune, 
trupul nu numai că nu va ajunge la moştenire, ci va cădea sub judecata celui care poate ca şi 
trupul şi sufletul să le piardă în gheenă (Matei 10, 28)" 402 . 

19: Din Iacob se va ridica 

şi-i va pierde pe cei ce-au scăpat din cetate". 

In toate traducerile româneşti de care dispunem, afară de Biblia 1982 - care are cei ce 
vor rămâne în cetate -, se vorbeşte de cei scăpaţi din cetate, ceea ce corespunde atât 

Septuagintei (sozomenon ek poleos), cât şi Vulgatei (reliquias civitatis). „Cuvintele: El va 
zdrobi pe cel scăpat din cetate [...] poate că s-ar tâlcui în felul următor: prin această cetate 
înţelegem lumea [...]. Cu alte cuvinte, Iisus va pierde printr-o pieire mântuitoare pe cel care s-a 
eliberat din cetatea acestei lumi. Şi noi, de asemenea, dacă voim să dobândim mântuirea şi să 
fim eliberaţi din această lume, trebuie să pierdem sufletul nostru printr-o pieire folositoare şi 
necesară. Căci se pierde sufletul urmând pe Hristos. Cel care-şi ucide poftele, care suprimă 
patimile şi luptă împotriva desfrâului şi a patimilor, acela nu-şi face nicidecum voia sa, ci pe cea 
a lui Dumnezeu' 403 . 

20: Apoi, văzându-1 pe Amalec, şi-a urmat poemul, zicând: 

„Amalec, cel dintâi dintre neamuri, 

dar şi seminţia lui va pieri". 

21: Văzându-1 apoi pe Cheneu, şi-a urmat poemul, zicând: 

„Tare-ţi este locaşul, 

dar chiar dacă-ţi vei pune cuibul în stâncă 

22: şi chiar dacă lui Beor i se va face cuib învăluit, 

Asirienii te vor robi". 

Profeţia continuă arătând cum neamurile se vor supune lui Hristos. E folosit aici, în 
textul ebraic, un joc de cuvinte, bazat pe asemănarea între ken (cuib), Cain şi Chenei. PrinAsur 
[redat de Anania prin Asirieni], cel mai probabil, sunt înţeleşi Asirienii, dar poate fi şi o referire 
la Aşurim, menţionat în Facerea 25, 3. 

23: Iar când 1-a văzut pe Og, şi-a urmat poemul, zicând: 

„Vai, vai, cine va mai trăi când Dumnezeu va aduce acestea? 

24: că va scăpa din mâna Cheteilor, 

îl va asupri pe Aşurim, 

îi va împila pe Evrei, 

dar şi el odată va pieri". 

25: Sculându-se apoi Balaam, s-a dus înapoi în ţara sa; şi s-a dus şi Balac întru ale 
sale. 

Textul grec e mai clar, arătând că şi evreii vor avea de suferit, dar asupritorii lor vor 
pieri. întreaga profeţie e dificil de armonizat, unele detalii privind istoria veterotestamentară, 
altele vizând pe Hristos şi Biserica Sa. Pornind de la întreg acest capitol, Petru Damaschin 
sfătuieşte să nu cercetăm cele ascunse şi să nu cerem cunoaşterea celor viitoare; uneori, 
Dumnezeu le descoperă, ca lui Valaam, spre folosul de obşte, chiar dacă acela a fost nevrednic 
de descoperirile ce i s-au făcut 404 . 

Ajunşi aici, revenim asupra persoanei lui Valaam şi a diverselor moduri în care a fost el 
receptat: „Din capitolele 22-24, Balaam apare ca o figură pozitivă. Nu este un israelit, ba chiar 
este un vrăjitor, dar în acelaşi timp este inspirat de Dumnezeu şi Ii împlineşte voinţa. De unde 
apare atunci imaginea lui ambiguă (la Iosif Flaviu şi la Părinţii Bisericii), negativă (la Philon şi 
în Noul Testament), sau chiar foarte negativă (în textele rabinice)? Trebuie făcut apel la alte 
texte din Biblie. La 24, 14, el îi spune lui Balac, literal, Vino să-ţi dau un sfat. In text se înţelege 
că e o prevestire despre biruinţa lui Israel, dar, scos din context, a fost pus în legătură cu 3 1 , 16, 
unde fiicele madianiţilor i-au împins pe fiii lui Israel la idolatrie. In alte texte biblice Balaam 
apare clar negativ: Iosua 13, 22 îl numeşte ghicitor, Deuteronom 23, 5-6 şi Neemia 13, 2 îl 
numesc vândut. In general, Septuaginta, în unele amănunte, îi este mai defavorabilă lui Balaam 
decât Textul Masoretic. Problema lui Balaam a revenit în actualitate prin descoperirea, în 1967, 
a inscripţiei de la Deir Alia, la vărsarea Iabokului în Iordan. Ea aminteşte despre Balaam, fiul 
lui Beor, omul care îi vede pe zei şi primeşte de la ei vedenii pe care le rosteşte în oracole. 
Balaam apare astfel ca profetul celebru al unei populaţii neisraelite, chiar dacă amănuntele 

interpretării inscripţiei dau încă naştere la multe controverse. ♦ Pentru Origen, Balaam îi 
prefigurează pe preoţii, scribii şi fariseii din Evanghelie, care simulează credinţa; Balac 
simbolizează un demon care doreşte să înfulece poporul lui Israel; cât despre măgăriţă, ea îi 
simbolizează pe creştinii simpli, nesofisticaţi {Horn. Num. 14, 3). Grigorie al Nyssei oferă o 
imagine mai degrabă pozitivă despre Balaam: acesta este un vrăjitor care -şi dă seama de 
vanitatea meseriei sale în raport cu imensa forţă a credinţei iudaice {Viaţa lui Moise I, 73-74; II, 
291-296)" 405 . 



CAPITOLUL 25 - Pedeapsa pentru idolatrie şi desfrânare. 

1 : Atunci s-a aşezat Israel în Şitim, iar poporul s-a dedat la desfrânare cu fetele din 
Moab. 

2: Acestea îi pofteau la jertfele idolilor lor, iar poporul mânca din acele jertfe şi se 
închina la idolii lor. 

„Pe de-o parte, cultul lui Baal presupunea şi anumite ritualuri orgiastice, în care femeile 
îi antrenau pe participanţi; pe de alta, în limbajul Vechiului Testament se operează transferul 
semantic de la prostituţia propriu-zisă la prostituţia sacră, prin care infidelitatea faţă de Iahve 
este echivalentă cu adulterul" 406 . „După o tradiţie iudaică, Balaam este cel care i-a sugerat lui 
Balac să-i atragă pe israeliţi. [...] Vezi şi Apocalipsa 2, 14" 407 . 

3: Şi i s-a închinat Israel lui Baal-Peor, şi s-a aprins mânia lui Dumnezeu asupra lui 
Israel. 

„E de remarcat paralelismul ce se poate stabili între evenimentele din Sinai, când, după 
ce Moise a dat legea, israeliţii au ridicat viţelul de aur, şi momentul profeţiilor pozitive ale lui 
Valaam, după care a urmat subjugarea faţă de cultul lui Baal, cel adorat pe muntele Peor" 408 . 

Dacă nu reuşeşte prin greutăţi să ne întoarcă din drumul către cele făgăduite nouă de 
Dumnezeu, „pricinuitorul răutăţii nu se opreşte cu totul de la alte născociri împotriva noastră, ci 
îşi îndreaptă gândul spre lupta lui cea mai proprie, ispitind firea iarăşi spre păcatul prin plăcere. 
Căci plăcerea, dând oricărui păcat un farmec, atrage uşor sufletele mai lihnite spre pofte în 
undiţa pierzării. E un lucru care s-a întâmplat şi atunci. Căci cei ce au biruit armele şi au 
dovedit orice atac prin armele de fier ca fiind mai slab decât puterea lor şi au pus pe fugă oastea 
vrăjmaşilor, au fost răpuşi de săgeţile femeieşti, prin plăcere. Şi cei ce au fost mai tari decât 
bărbaţii s-au făcut mai slabi decât femeile. îndată ce li s-au arătat lor femeile, punându-le în faţă 
nu arme, ci formele lor, îndată au uitat de tăria bărbătească, topindu-şi mânia în plăcere. Şi unii 
au ajuns într-o stare în care era firesc să ajungă cei ce s-au înfierbântat de amestecarea 
nelegiuită cu cele de alt neam. Iar această unire cu răul a însemnat lipsirea de unirea cu 
binele" 409 . 

4: Şi a zis Domnul către Moise: „Ia pe toate căpeteniile poporului şi dă-I-le 
Domnului în vileag la faţa soarelui, pentru ca aprinderea mâniei Domnului să se abată de 
la Israel. 

„Versiunea Ebraică foloseşte un cuvânt cu sens incert, tradus fie prin spânzuraţi-le, fie 
prin trageţi-le în ţeapă [pe căpetenii - n. n.]. Grecescul paradigmatizo din Septuaginta 
înseamnă a da pe cineva în vileag (ca exemplu rău), a-i aplica cuiva o pedeapsă exemplară, a-i 
descoperi cuiva partea negativă; e folosit în Iezechiel 13, 22, dar şi în Matei 1, 19" 410 . 

„Vezi cum e stârnită de noi şi adusă la urgia fără voie firea dumnezeiască şi atotblândă? 
Căci e un lucru dobitocesc şi cu totul nelegiuit a te înfierbânta de formele femeilor şi a îndrăzni 
să schimbi evlavia către Dumnezeu cu plăcerea neînfrânată. De aceea sunt arătaţi Domnului 
înaintea soarelui, adică sunt atârnaţi de lemne întoarse spre răsărit. Acesta e modul pedepsirii 
lor, fiind un chip ce striga limpede şi da cuvânt că ochiului atoatepătrunzător şi fără greşeală al 
Judecătorului nu-i poate scăpa nimeni din cei căzuţi în astfel de greşeli şi nu poate rămâne 
nepedepsit, ci va fi pus, după cuvântul proorocului, în văzul a tot trupul, având să suporte 
pedepsele aspre ale păcatelor lor. Aşadar, arătarea cuiva înaintea soarelui înseamnă pedepsirea 
lui făţişă şi sub ochii lui Dumnezeu'* 11 . 

5: Atunci a zis Moise către neamurile lui Israel: „Ucideţi fiecare pe casnicul său care 
i s-a închinat lui Baal-Peor!" 

„Şi Moise, care a fost mărturisit ca cel mai blând dintre toţi oamenii, când i-a cerut-o 
momentul, s-a indignat şi a ajuns la un asemenea punct de tulburare, încât să-şi manifeste 
indignarea prin uciderea celor din acelaşi neam, o dată când au fabricat viţelul de aur, altă dată 
când s-au alipit de Baal-Peor. Aşa încât este posibil ca şi cel blând să se indigneze, aşa cum 
hotărăşte raţiunea, şi să nu distrugă virtutea blândeţii. Dar ca să rămână cineva inflexibil sau să 
nu se indigneze, aşa cum este logic, nu înseamnă blândeţe, ci inactivitatea naturii" 412 . 

6: Iată însă că un om dintre fiii lui Israel a venit şi 1-a apropiat pe fratele său de o 
madiancă, sub ochii lui Moise şi sub ochii întregii obşti a fiilor lui Israel, în timp ce ei 
plângeau la uşa cortului mărturiei. 

„Se presupune că madiancă era cunoscută, dar numele ei va fi pomenit de abia în 
versetul 15" 413 . Adăugăm aici şi o prezumţie exegetică pe care am socotit-o plauzibilă: „Cozbi 
[madianita], descendentă dintr-o familie de nobili, urma să devină hetairă sacră tocmai în cortul 
mărturiei, pângărindu-1 astfel (cf III Regi, 14, 23-24; 15, 12)" 414 . 

7: Şi văzând aceasta Finees, fiul lui Eleazar, fiul lui Aaron preotul, s-a sculat din 
mijlocul adunării şi, luându-şi în mână lancea, 

8: a intrat pe urma israelitului în culcuş şi i-a străpuns pe amândoi, pe bărbatul 
israelit, precum şi pe femeie prin josul pântecelui ei; şi a încetat pedeapsa de deasupra 
fiilor lui Israel. 

Finees (= negru), ucigând pe cei doi pângăritori, a oprit mânia lui Dumnezeu împotriva 
israeliţilor. „Natura acestei pedepse nu ne e cunoscută" 415 . „Fapta lui Finees a suscitat un 
complex de situaţii şi întâmplări miraculoase, printre care aceea că trupurile victimelor, 
străpunse de lance, au fost purtate împreună pe umărul răzbunătorului de-a lungul întregului 
câmp. Scena aceasta, pictată într-o catacombă din Roma, a fost regăsită recent. Locul unde cei 
doi au fost ucişi [culcuş, la Anania] înseamnă, în original, nişă boltită, probabil destinată 
prostituţiei sacre" 416 . 

„E proprie minţii şi mânia potrivită firii. Căci fără mânie nu e nici curăţie în om. Mânia 
aceasta luptă împotriva seminţelor semănate ca plăceri înşelătoare de vrăjmaşul în trup" 417 . „Ce 
a îndreptăţit pe Finees? Oare nu mânia lui cea dreaptă împotriva desfrânaţilor? Finees era un om 
foarte blând şi paşnic; dar când a văzut că (acel israelit) a făcut desfrânare pe faţă şi fără de ruşine 
cu madianita şi că ei nici nu au ascuns priveliştea urâtă a ruşinii lor, n-a mai putut răbda, s-a 
folosit de mânie, aşa cum trebuia, şi a străpuns pe cei doi cu lancea" 418 . 

9: Cei ce au murit de pedeapsa aceasta au fost douăzeci şi patru de mii. 

Nu e clar dacă aceştia au murit doar în urma poruncii lui Moise sau şi a unei pedepse 
divine, dar învăţătura rămâne aceeaşi. „Mie mi se pare că această istorisire dă oamenilor un sfat 
folositor, prin care învăţăm că din multele patimi care războiesc gândurile oamenilor, nici o altă 
patimă nu are asupra noastră o putere deopotrivă cu boala plăcerii trupeşti. Căci pe israeliţii ce 
se dovediseră mai tari decât călărimea egipteană şi biruiseră pe amaleciţi şi se arătaseră 
înfricoşători poporului întâlnit după aceea şi mai apoi zdrobiseră oastea madianiţilor, pe aceştia îi 
robeşte dintr-o dată vederea femeilor de alt neam. Prin aceasta ni se arată [. . .] nu altceva decât că 
plăcerea trupească pricinuieşte o războire greu de înfrânt şi de înfruntat. Ea a ridicat împotriva 
celor nebiruiţi de arme, prin însăşi arătarea ei, steagul biruitor al necinstei, punând sub mărturia 
luminii ruşinea lor. Ea a dovedit pe oameni a fi ca animalele, căci pornirea dobitocească şi 
neraţională spre desfrâu i-a făcut să uite de firea omenească, nemaiascunzându-şi murdăria, ci 
lăudându-se cu necuviinţa patimii şi împodobindu-se cu urâciunea ruşinii lor, tăvălindu-se pe faţă 
unii la vederea altora, ca porcii în mocirla necurăţiei. Ce ne învaţă, deci, istorisirea? Ca învăţând 
câtă putere spre rău are boala plăcerii trupeşti, să ne ducem viaţa noastră cât mai departe de 
vecinătatea ei, ca să nu treacă boala şi la noi, ca un foc care-şi întinde, prin apropiere, flacăra lui 
cea nimicitoare" 419 . 

10: Şi a grăit Domnul către Moise, zicând: 

11: „Finees, fiul lui Eleazar, fiul lui Aaron preotul, a potolit mânia Mea de 
deasupra fiilor lui Israel prin aceea că-ntre ei a gelozit în locul geloziei Mele, aşa că Eu nu 
i-am nimicit pe fiii lui Israel în gelozia Mea. 

„Gelozia Mea: verset citat de Iulian Apostatul în tratatul Contra Galilaeos, acuzându-1 
pe Dumnezeul lui Moise că-i apreciază pe cei care îi seamănă în mânie şi gelozie. Dimpotrivă, 
pentru Philon şi Părinţi, acest ^n^°<5 a l lui Finees este râvna pentru bine pusă în slujba lui 
Dumnezeu' 420 . 

12: Drept aceea, am zis: Iată că am încheiat cu el legământ de pace; 

13: fi-va pentru el şi pentru urmaşii săi legământ de preoţie veşnică pentru aceea 
că a gelozit în locul Dumnezeului său şi s-a rugat pentru fiii lui Israel". 

„Crima, recunoscută de toţi ca venind de la diavol, ei bine, chiar crima, săvârşită la timp 
potrivit, a făcut ca Finees, care a ucis, să fie înălţat la treapta de preot" 421 . Orice faptă trebuie 
judecată într-un anume context şi după scopul pentru care a fost săvârşită. Textul grec permite 
chiar a vedea uciderea ca pe un echivalent al rugăciunii, atunci când ea se impune! 

14: Omul israelit care a fost ucis împreună cu madianca se numea Zimri, fiul lui 
Salu, mai- mare peste casa seminţiei lui Simeon; 

15: iar numele madiancei ucise era Cozbi, fiica lui Ţur, mai-mare peste neamurile 
lui Omot, casă părintească din Madian. 

Zimri (= cântarea mea), fiul lui Salu (= nobil), e robit de Cozbi (= înşelătoare), fiica lui 
Ţur (= duşman; asupritor). Duşmanul minţii văzătoare de Dumnezeu caută s-o supună pe 
aceasta, atrăgând ceea ce are ea mai nobil la plăcerile înşelătoare. Finees, „străpungând pe 
madianită împreună cu israeliteanul, a arătat tainic prin lance că prin puterea cuvântului 
arhiereului trebuie scoasă cu totul din suflet materia împreună cu forma, pofta împreună cu 
mânia, plăcerea străină împreună cu gândul pătimaş. Căci forma deţine faţă de materie rolul pe 
care îl are iuţimea faţă de poftă. Pentru că iuţimea imprimă poftei o mişcare, întrucât aceasta e 
prin sine nemişcată. La fel, gândul dă plăcerii o formă, întrucât aceasta e fără chip şi formă 
după raţiunea ei. Aceasta o arată şi însuşi înţelesul numelor. Căci madianită se numeşte Hasvi 
care înseamnă gâdilirea mea, iar israeliteanul, Zamvri care înseamnă cântarea mea, adică 
înălţarea mea în cele înalte. Când deci partea raţională a sufletului renunţă la cugetarea şi 
privirea celor dumnezeieşti şi se împreună cu gâdilirea trupului, în cuptorul păcatului, are 

nevoie numaidecât de cuvântul arhiereului spre nimicirea celor împreunate rău între ele şi spre 
abaterea mâniei stârnite a lui Dumnezeu' 422 . 

16: Şi a grăit Domnul către Moise, zicând: „Vorbeşte către fiii lui Israel şi spune-le: 

17: Fiţi duşmanii Madianitilor şi omorâti-i, 

18: că ei vă duşmănesc pe voi prin vicleniile cu care-au viclenit prin Peor şi prin 
Cozbi, fiica unei căpetenii din Madian, sora lor care-a fost ucisă în ziua când s-a făcut 
ucidere din pricina lui Peor". 

„Oare femeile madianite n-au făcut cu frumuseţea lor pe evrei, care luptau cu madianiţii, 
să se lepede de Dumnezeul lor din pricină că n-au mai fost înfrânaţi şi s-au destrăbălat? Femeile 
madianitilor, împrietenindu-se cu evreii, i-au ademenit cu frumuseţea lor; şi făcându-i să-şi 
părăsească deprinderile lor cuviincioase şi să se dedea plăcerilor desfrânate, i-au făcut să se 
înnebunească după jertfele idolilor şi după femei străine; biruiţi de femei şi de plăcere, s-au 
depărtat şi de Dumnezeu şi s-au depărtat şi de lege; puţin a lipsit ca tot poporul, printr-o 
stratagemă femeiască, să nu ajungă în mâna duşmanilor, dacă, în faţa primejdiei, frica nu i-ar fi 
sfătuit să se oprească" 423 . 



CAPITOLUL 26 - Numărătoarea din nou a poporului. 

1: Şi a fost că după această pedeapsă a grăit Domnul către Moise şi către Eleazar, 
fiul lui Aaron preotul, zicând: 

2: „Număraţi întreaga obşte a fiilor lui Israel, de la douăzeci de ani în sus, după 
familiile lor, pe toţi cei buni de război în Israel". 

„Acest al doilea recensământ, după cel relatat în capitolele 1 şi 3, îşi propune să evalueze, 
pe de-o parte, forţa armată ce urmează să cucerească ţara Canaanului şi, pe de alta, numărul şi 
starea celor ce vor primi pământ" 424 . „Intre prima numărătoare, relatată la începutul cărţii, făcută 
în pustiul Sinai, şi cea de-a doua, din câmpia Moabului, s-au scurs patruzeci de ani" 425 . 

3: Atunci Moise şi Eleazar preotul le-au grăit în şesurile Moabului, la Iordan, în 
dreptul Ierihonului, zicând: 

4: „...de la douăzeci de ani în sus" - aşa cum i-a grăit Domnul lui Moise. Iată fiii lui 
Israel care au ieşit din ţara Egiptului: 

„Manuscrise degradate, text fragmentar (versetul 4)" 426 . „In enumerarea celor 
douăsprezece seminţii ale lui Israel, Versiunea Ebraică prezintă o ordine uşor diferită de aceea a 
Septuagintei, motiv pentru care ediţia Rahlfs adoptă o dublă numerotare a versetelor. Datele însă 
sunt aceleaşi. Din ele rezultă că, faţă de primul recensământ, numărul celor din seminţiile lui 
Ruben, Simeon, Gad, Efraim şi Neftali descrescuse, în timp ce al celorlalte se mărise" 427 . 

După 40 de ani de la prima numărătoare, e poruncit un al doilea recensământ, în vederea 
cuceririi şi împărţirii ţării Canaanului. „Dumnezeu porunceşte să se numere iarăşi ceea ce este 
în putere şi în vârstă bună de război. Căci în cunoştinţa şi în conscripţia lui Dumnezeu şi în 
cartea celor vii nu e cel plăpând şi slab, nici cel încă prunc la cugetare, ci tot cel ce este viguros 
pentru bătălia împotriva patimilor şi a păcatului şi întărit în înţelepciune şi bine pregătit ca să 
poată lucra şi să poată împlini cele ce le vrea Dumnezeu" 428 . 

5: Ruben, întâiul-născut al lui Israel. Fiii lui Ruben: Enoh şi neamul lui Enoh; din 

Falu, neamul Faluiţilor. 

6: Din Heţron, neamul Heţroniţilor; din Cârmi, neamul Cârmiţilor. 

7: Acestea sunt neamurile lui Ruben; şi s-au numărat patruzeci şi trei de mii şapte 
sute treizeci. 

8: Fiul lui Falu: Eliab. 

9: Fiii lui Eliab: Nemuel, Datan şi Abiron. Datan şi Abiron sunt aceia care s-au răznit 
de obşte şi s-au ridicat împotriva lui Moise şi a lui Aaron împreună cu părtaşii lui Core, 
când aceştia au stârnit răzvrătire împotriva Domnului 

10: şi şi-a deschis pământul gura şi i-a înghiţit, pe ei şi pe Core; şi împreună cu ei au 
murit şi părtaşii lor, când focul a mistuit două sute cincizeci de oameni; şi au rămas ei ca 
pildă. 

1 1 : Dar fiii lui Core n-au murit. 

12: Fiii lui Simeon, după familiile lor: din Iemuel, neamul Iemuelilor; din Iamin, 
neamul Iaminilor; din Iachin, neamul Iachinilor; 

13: din Zerah, neamul Zerahilor; din Saul, neamul Sauliţilor. 

14: Acestea sunt neamurile cele din Simeon, la a căror numărătoare s-au găsit două- 
zeci şi două de mii două sute. 

15: Fiii lui Gad, după neamurile lor: din Ţefon, neamul Ţefonienilor; din Haghi, 
neamul Haghiţilor; din Şunie, neamul Şunienilor; 

16: din Ozni, neamul Oznienilor; din Eri, neamul Erienilor; 

17: din Arod, neamul Arodeilor; din Areli, neamul Arelienilor. 

18: Acestea sunt neamurile fiilor lui Gad, la a căror numărătoare s-au găsit patruzeci 
de mii cinci sute. 

19: Fiii lui Iuda: Ir şi Onan, Şela, Fares şi Zara; însă Ir şi Onan au murit în ţara 
Canaanului. 

20: Şi fiii lui Iuda, după neamurile lor: din Şela, neamul Şelaenilor; din Fares, neamul 
Fareseilor; din Zara, neamul Zaraenilor. 

21: Fiii lui Fares: din Hesron, neamul Hesroneilor; din Hamul, neamul Hamulienilor. 

22: Acestea sunt neamurile lui Iuda la a căror numărătoarea s-au găsit şaptezeci şi 
şase de mii cinci sute. 

23: Fiii lui Isahar, după neamurile lor: din Tola, neamul Tolaenilor; din Fuva, neamul 
Fuvaenilor; 

24: din Iaşub, neamul Iaşubienilor; din Şimron, neamul Şimronienilor. 

25: Acestea sunt neamurile lui Isahar, la a căror numărătoare s-au găsit şaizeci şi 
patru de mii trei sute. 

26: Fiii lui Zabulon, după neamurile lor: din Sered, neamul Seredienilor; din Elon, 
Neamul Elonienilor; din Iahleil, neamul Iahleililor. 

27: Acestea sunt neamurile din Zabulon, la a căror numărătoare s-au găsit şaizeci de 
mii cinci sute. 

28: Fiii lui Iosif sunt: Mânase şi Efraim. 

29: Fiii lui Mânase, după neamurile lor: din Machir, neamul Machirienilor; din 
Machir s-a născut Galaad şi din Galaad este neamul Galaadenilor. 

30: Fiii lui Galaad: din Iezer, neamul Iezerienilor; din Helec, neamul Helecienilor; 

31: din Asriel, neamul Asrielienilor; din Şechem, neamul Şechemienilor; 

32: din Şemida, neamul Şemidienilor; din Hefer, neamul Heferienilor. 

33: Salfaad, fiul lui Hefer, n-a avut fii, ci numai fiice; numele fiicelor lui Salfaad: 
Mahla, Noa, Hogla, Milca şi Tirţa. 

34: Acestea sunt neamurile lui Mânase, la a căror numărătoare s-au găsit cincizeci şi 
două de mii şapte sute. 

35: Fiii lui Efraim, după neamurile lor: din Şutelah, neamul Şutelahienilor; din 

Becher, neamul Becherienilor; din Tahan, neamul Tahanienilor. 

36: Iar fiii lui Şutelah: din Eran, neamul Eranienilor. 

37: Acestea sunt neamurile fiilor lui Efraim, la a căror numărătoare s-au găsit treizeci 
şi două de mii cinci sute. Aceştia sunt fiii lui Iosif după neamurile lor. 

38: Fiii lui Veniamin, după neamurile lor: din Bela, neamul Belaenilor; din Aşbel, 
neamul Aşbelienilor; din Ahiram, neamul Ahiramienilor; 

39: din Şefufam, neamul Şefufamienilor; din Hufam, neamul Hufamienilor. 

40: Iar fiii lui Bela: Ard şi Naaman: din Ard, neamul Ardienilor şi din Naaman, nea- 
mul Naamanienilor. 

41: Aceştia sunt fiii lui Veniamin după neamurile lor, la a căror numărătoare s-au 
găsit patruzeci şi cinci de mii şase sute. 

42: Fiii lui Dan, după neamurile lor: din Şuham, neamul Şuhamienilor. Acestea sunt 
familiile lui Dan, după neamurile lor. 

43: Şi neamurile lui Şuham, la numărătoarea lor, au fost de toate şaizeci şi patru de 
mii patru sute. 

44: Fiii lui Aşer, după neamurile lor: din Imna, neamul Imnaenilor; din Işba, neamul 
Işbaenilor; din Verie, neamul Verienilor. 

45: Din fiii lui Verie: din Heber, neamul Heberienilor; din Malchiel, neamul Malchi- 
elilor. 

46: Şi numele fiicei lui Aşer a fost Serah. 

47: Acestea sunt neamurile fiilor lui Aşer, la a căror numărătoare s-au găsit cincizeci şi 
trei de mii patru sute. 

48: Fiii lui Neftali, după neamurile lor: din Iehţeel, neamul Iehţeelienilor; din Guni, 
neamul Gunienilor; 

49: din Ieţer, neamul Ieţerienilor; din Şilem, neamul Şilemienilor. 

50: Acestea sunt neamurile lui Neftali, după familiile lor, la a căror numărătoare s-au 
găsit patruzeci şi cinci de mii patru sute. 

51: Iată numărul fiilor lui Israel, al celor ce au intrat la numărătoare: şase sute una 
mii şapte sute treizeci. 

Iată un tabel pe seminţii, cu rezultatele celor două numărători: 

Seminţia Primul recensământ Al doilea recensământ Spor 

43 730 

22 200 

40 500 

76 500 + 

64 300 + 

60 500 + 

52 700 + 

32 500 

45 600 + 

64 400 + 

53 400 + 

45 400 

Israel 603 550 601730 

Ruben 


46 500 


Simeon 


59 300 


Gad 


45 650 


Iuda 


74 600 


Isahar 


54 400 


Zabulon 


57 400 


Mânase 


32 200 


Efraim 


40 500 


Veniamin 


34 500 


Dan 


62 700 


Aşer 


41500 


Neftali 


53 400 



Ar fi fost de aşteptat ca, în 40 de ani, numărul israeliţilor să sporească. Dar asupra lor s- 
a abătut adeseori pedeapsa divină. In funcţie de creşterea ori descreşterea fiecărui trib în parte, 
credem că se pot trage concluzii despre fidelitatea acestora faţă de Dumnezeu, în perioada 
petrecerii în pustie. Cea mai mare scădere o înregistrează Simeon, iar cel mai mare spor, 
Mânase, probabil după atitudinea acestor triburi în momentele în care poporul s-a răzvrătit. 

52: Apoi a grăit Domnul către Moise, zicând: 

53: „Acestora li se va împărţi pământul, să-1 moştenească după numărul numelor 
lor; 

E preînchipuită moştenirea sălaşurilor cereşti. „Moştenitori ai pământului sfânt şi părtaşi 
la bunătăţile nădăjduite, după seminţii şi după neam, sunt cei despre care spune cuvântul: Fericiţi 
cei blânzi, că aceia vor moşteni pământul; fericiţi cei milostivi, că aceia se vor milui şi celelalte 
fericiri (Matei 5, 3-12). Pentru că aceasta e partea proprie, rânduită celor milostivi, blânzi, săraci 
cu duhul şi prigoniţi pentru dreptate" 429 . 

54: celor mai mulţi le vei da moşie mai mare, iar celor mai puţini le vei da moşie mai 
mică; fiecăruia să i se dea moşie potrivit cu ceea ce s-a socotit la numărătoare. 

Pământul e împărţit după seminţii, „dar cununa gloriei se dă şi la câte unul în parte, 
după nume, Dumnezeu cinstind pe fiecare potrivit cu izbânzile lui şi măsurând celor ce s-au 
luptat bărbăteşte harul cuvenit, deşi poate mai trebuie cugetat că într-o măsură mai mare şi într- 
o dăruire mai bogată. [. . .] Căci cel mai mare după numărul numelor e chipul clar al celui ce e 
mai înalt şi mai mare în virtute" 430 . „Ştim că, la porunca lui Dumnezeu, poporul mai fusese 
recenzat o dată, însă cei care au fost admişi căzuseră în pustie din pricina stăruinţei lor în păcat, 
iar acum alt popor, care a luat locul celor pierduţi, prin generaţia nouă, este chemat la recensă- 
mânt. Şi despre cel de al doilea se spun unele lucruri care nu s-au spus la cel dintâi. [. . .] Dacă li s- 
ar fi spus (la întâiul recensământ) că pământul li se va da lor moştenire, făgăduinţa ar fi fost 
călcată, căci între timp ei au căzut în pustie din pricina păcatelor. Ceea ce nu li s-a spus celor 
dintâi, se spune celor din urmă şi acum toate făgăduinţele care li s-au făcut s-au împlinit. Nu se 
poate crede că toate acestea se cuprind numai în această pericopă. Sunt taine care se expun şi în 
asemănările Legii. Un prim popor care este lepădat, cel al tăierii împrejur, un al doilea, 
împrăştiat printre naţiuni, este primit şi devine cel care primeşte moştenirea părintească. De la 
cine o primeşte? De la Moise? Nu, ci de la Iosua (Iisus)" 431 . 

55: Pământul se va împărţi prin sorţi, anume după neamul seminţiilor lor să-şi 
primească şi părţile. 

„Iar pământul se împarte la sorţi [...]. Căci prin hotărârea dumnezeiască se va face 
împărţirea fără greşeală a bunurilor viitoare, Cel ce ştie toate ale noastre rânduind atunci 
fiecăruia spre moştenire ceea ce i se cuvine" 432 . 

56: prin sorţi vei împărţi moşia între cei mulţi şi cei puţini". 

„Moise nu dă moştenire prin sorţi, nici nu împarte loturi şi nu poate aprecia prin 
hotărâre dumnezeiască vredniciile fiecăruia, după seminţii, case, familii şi nume. Numai Iosua a 
făcut aşa ceva, ca unul care a dat toată judecata Tatălui (Ioan 5, 22). El ştie cum să împartă 
poporului său într-un mod drept şi mulţumitor, nu numai pe seminţii, pe familii şi pe case, ci 
pentru fiecare în parte, după nume ,,m . 

57: Iată-i acum pe fiii lui Levi, după neamurile lor: din Gherşon, neamul Gherşonie- 
nilor; din Cahat, neamul Cahatienilor; din Merari, neamul Merarienilor. 

58: Iată neamurile fiilor lui Levi: neamul lui Libni, neamul lui Hebron, neamul lui 

Mahli, neamul lui Muşi şi neamul lui Core. Din Cahat s-a născut Amram. 

59: Femeia acestuia se numea Iochebed, fiica lui Levi, pe care femeia lui Levi i-a 
născut-o în Egipt; iar ea a născut lui Amram pe Aaron, pe Moise şi pe Mariam, sora lor. 

60: Lui Aaron i s-au născut: Nadab şi Abiud, Eleazar şi Itamar. 

61: Dar Nadab şi Abiud au murit când au adus foc străin înaintea Domnului, în 
pustia Sinai. 

62: Şi s-au numărat toţi cei de parte bărbătească de la o lună în sus şi s-au găsit 
douăzeci şi trei de mii; căci aceştia nu fuseseră număraţi împreună cu fiii lui Israel, pentru 
că nu li s-a dat moştenire printre fiii lui Israel. 

63: Aceştia sunt cei număraţi de Moise şi de Eleazar preotul, cei ce i-au numărat pe 
fiii lui Israel în şesurile Moabului, lângă Iordan, în dreptul Ierihonului. 

64: Printre ei nu se afla nici unul din fiii lui Israel număraţi de Moise şi de preotul 
Aaron în pustia Sinai, 

65: căci Domnul le spusese acestora că vor muri toţi în pustie - şi n-a rămas din ei 
nici unul, în afară de Caleb, fiul lui Iefone, şi de Iosua al lui Navi. 

„Sunt însă unii care, în afară de tragerea la sorţi, au o situaţie aparte şi nu sunt supuşi 
aceleiaşi rânduieli. Aceştia sunt leviţii, adică toţi cei care, fără odihnă şi fără încetare, rămân în 
slujba lui Dumnezeu, veghind ziua şi noaptea cu ascultare faţă de El. [...] Prin aceasta mi se 
pare că sunt (indicaţi) cei care, fără a se lăsa copleşiţi de greutăţi de natură trupească, au depăşit 
faima celor văzute şi şi-au închinat lui Dumnezeu toată viaţa lor, prin funcţiunile lor, care nu 
caută nimic din cele ale trupului, nimic din ceea ce sugrumă judecata dreaptă. Ei au poftit 
înţelepciunea, au râvnit după cunoaşterea tainelor lui Dumnezeu şi, unde este inima lor, acolo 
este şi comoara lor (Matei 6, 21). Aceştia n-au, deci, parte de moştenire pe pământ, ei s-au suit 
dincolo, spre cele mai înalte ţinuturi ale cerului, şi acolo vor fi pentru totdeauna cu Domnul, cu 
cuvântul său, întru înţelepciunea Sa, în plăcerile ştiinţei Sale, îndestulaţi de plăceri. Aceasta va 
fi hrana lor, băutura lor, avuţia lor, împărăţia lor" 434 . „Şi iarăşi numărătoarea Leviţilor se face 
deosebit, de la o lună şi mai sus. Iar soarta lor nu li se dă în mijlocul lui Israil, la rând cu aceia, 
nici n-au fost socotiţi împreună cu aceia. Căci neamul mai curat e totdeauna mai sfânt. De aceea 
recensământul lor e deosebit de al celorlalţi şi soarta lor nu e cu a celorlalţi, şi numărătoarea lor e 
deosebită şi soarta lor e însuşi Dumnezeul tuturor" 435 . 

Numărul leviţilor a crescut, faţă de primul recensământ, însă nu în mod spectaculos: de 
la 22 000, la 23 000. Poate exista o dublă explicaţie: pe de o parte, înfrânarea acestora, despre 
care s-a mai amintit; pe de altă parte, implicarea unor leviţi în revolte, ceea ce a atras asupra 
acelora pedeapsa divină. 

CAPITOLUL 27 - Fiicele lui Salfaad. Legea asupra dreptului de moştenire al 
fiicelor. Iosua ca succesor al lui Moise. 

1 : Atunci au venit fetele lui Salfaad, fiul lui Hefer, fiul lui Galaad, fiul lui Machir, 
din neamul lui Mânase, fiul lui Iosif (iată numele lor: Mahla, Noa, Hogla, Milca şi Tirţa). 

2: Şi stând ele înaintea lui Moise, a lui Eleazar preotul, înaintea căpeteniilor şi 
înaintea întregii adunări, la uşa cortului mărturiei, au zis: 

3: „Tatăl nostru a murit în pustie; el n-a făcut parte din adunătura celor ce s-au 
ridicat împotriva Domnului, adică adunătura lui Core, ci a murit din pricina propriilor 
sale păcate, iar feciori nu i s-au născut. 

„Păcatul lui Salfaad era considerat minor, pentru că el, împreună cu ceilalţi, nu s-a 
răzvrătit pe faţă, precum Core, ci numai a murmurat"™ '. Interpretarea porneşte poate de la 

propunerea de traducere a numelui Salfaad oferită de Origen (vezi mai jos), deşi murmurul şi 
cârteala au fost generale între adulţii ieşiţi din Egipt, Salfaad nefăcând excepţie. 

4: Aşadar, pentru ca numele tatălui nostru să nu piară din neamul său pentru 
aceea că nu are fii, daţi-ne şi nouă moşie între fraţii tatălui nostru!" 

„Codul succesoral iudaic nu includea [la acea dată - n. n.] nici un drept de moştenire 
pentru fete, proprietatea tatălui mort fiind împărţită între fiii săi, cel mai vârstnic primind de 
două ori mai mult (cf. Deuteronom21, 15-17)" 437 . 

5: Moise însă a adus pricina lor înaintea Domnului; 

6: iar Domnul a grăit către Moise: 

7: „Drept au grăit fetele lui Salfaad; dă-le să aibă moştenire între fraţii tatălui lor: 
fă-le ca parte moşia tatălui lor." 

Fiicele lui Salfaad (= speriat de umbră; umbra gurii lui), Mahla (= boală), Noa (= 
odihnă), Hogla (= dansul său), Milca (= sfâtuire) şi Tirţa (= farmec), cer şi dobândesc moştenire 
între fraţii tatălui lor. Numele acestora închipuie însuşiri trupeşti, ce pot fi preschimbate în 
virtuţi. „Indurarea atotputernicului Dumnezeu nu înlătură, nici nu nesocoteşte cererea tinerelor 
fete, şi nu numai că dă un răspuns favorabil, ci chiar îşi însuşeşte revendicările lor, pentru a 
pune bazele de drept veşnic, valabil în toate veacurile. [...] Din punct de vedere istoric, 
importanţa acestui pasaj este evidentă, dacă ne gândim că aceste legi sunt în vigoare nu numai 
la fiii lui Israel, ci la toţi oamenii care trăiesc într-o orânduire socială. îndrăzneala fetelor lui 
Salfaad nu numai că le-a dat o moştenire, ci a întemeiat un drept durabil. [. . .] Să cercetăm, însă, 
după legea cea duhovnicească, cine sunt cele cinci fete, al căror tată este mort pentru un păcat 
oarecare şi care cu toate acestea sunt moştenitoare ale cuvântului sfânt? [. . .] Virtuţile sufletului 
şi gândurile înţeleptului sunt numite fii. Pare deci just şi logic de a vedea fetele în opera care se 
împlineşte cu ajutorul trupului. Cu acest scop ele sunt cinci la număr, căci cinci sunt simţurile 
trupeşti cu ajutorul cărora se îndeplineşte întreaga lucrare în trup. Aceste cinci fete imaginează 
desăvârşirea prin fapte. Cu toate că lipsite de tată şi rămase orfane, ele nu sunt alungate de la 
moştenire, nici excluse din împărăţie: ele primesc o moştenire în mijlocul poporului lui 
Dumnezeu. [...] Să vedem atunci cine este tatăl lor, despre care ni se spune că este mort? El 
este numit Salfaad, [...] care se tâlcuieşte: umbră în gura lui. Părintele faptelor este 
înţelepciunea. Acest caz revine de obicei: şi nu sunt puţini fraţii noştri care au o înţelepciune 
fără adâncime, fără amploare. Gândirea lor este moartă [...]. Unul ca acesta nu înţelege nimic, 
el este mort pentru înţelepciunea duhovnicească. Insă el a dat viaţă fetelor sale, adică la fapte de 
ascultare, la opere după poruncile lui Dumnezeu, el a luat moştenire un pământ în acelaşi trup 
cu poporul lui Dumnezeu. El nu putea fi socotit împreună cu aceia despre care se spune că: 
Domnul este partea (lor) de moştenire (Deuteronom 32, 9). Neputând deci fi cuprins în numărul 
slujitorilor şi preoţilor, el a primit o moştenire în Ţara făgăduinţei, însă după rangul său modest 
[...]. Din semnificaţia numelui său, însă, se poate înţelege şi de ce acest Salfaad n-a putut avea 
feciori, ci numai fete, căci se tâlcuieşte, după cum am spus, umbră în gura sa. înţelegi că dacă 
cineva are umbra Legii în gură şi nu e însuşi chipul lucrurilor viitoare (Evrei 10, 1), nu poate da 
viaţă nici unui cuget duhovnicesc, nici gândirii profunde, neavând decât umbra Legii în gură, 
unul ca acesta nu poate organiza gânduri vii şi duhovniceşti, poate da însă viaţă unor opere şi 
fapte, care pot sluji doar celor de rând. Şi astfel îndurarea lui Dumnezeu adevereşte aici că toţi 
cei nevinovaţi şi care în lipsa înţelepciunii au însă fapte bune nu sunt excluşi de la moştenirea 
sfinţilor" 438 . ' 

8: Iar fiilor lui Israel să le grăieşti aşa: De va muri cineva fără să aibă feciori, 
moşia lui i-o va da fiicei sale. 

9: Iar de nu are nici fiică, moşia lui să i-o daţi fratelui său. 

10: Iar dacă nu va avea nici fraţi, moşia o veţi da fratelui tatălui său. 

1 1 : Iar dacă tatăl său nu are fraţi, moşia o veţi da rudeniei celei mai apropiate din 
neamul lui, ca să moştenească cele ce sunt ale lui. Aceasta va fi pentru fiii lui Israel o 
rânduială de drept: aşa cum Domnul i-a poruncit lui Moise. 

„Dacă cineva murea fără a lăsa în urmă fii sau fiice, fraţii săi deveneau moştenitori ai 
averii personale. Dacă lipseau şi aceştia, urmau unchii (fraţii tatălui), iar dacă şi aceştia lipseau, 
urmau rudeniile imediat apropiate. Rudenia de sânge din partea mamei nu se lua în considerare, 
pentru ca nu cumva moştenirea să treacă la alt trib, din care putea să fie mama. Văduvele nu 
puteau deveni moştenitoare ale soţului şi, ca atare, trebuiau întreţinute de către fiii care moşte- 
neau averea sau de către moştenitorii proximi, în lipsa fiilor. Prin testament se putea lăsa însă o 
parte de moştenire şi văduvelor" 439 . 

„După aceea s-a aşezat o lege a moştenirii, în înţelesul că moştenirea revine fiului, în 
rândul al doilea fetelor, în rândul al treilea fratelui, în rândul al patrulea fratelui tatălui. Aici 
gradul al cincilea nu indică nici o persoană anumită, ci atribuie moştenirea rudeniei celei mai 
apropiate de familie. De aceea înţelesul istoric e atât de întreg şi de desăvârşit încât el nu mai 
reclamă nici o lămurire suplimentară. In acelaşi timp, însă, cel care este bine iniţiat în legile du- 
hovniceşti şi profund iluminat de ştiinţă, acela poate înţelege şi variaţia acestor grade ale 
moştenirii. Cel dintâi este cel al moştenirii cereşti, dobândit ca urmare a cunoştinţelor şi a şti- 
inţei; acesta este cel de genul bărbătesc. Al doilea grad este cel acordat faptelor; acesta este fata. 
Al treilea este cel cu oarecare simpatie şi asemănare, de aceea acest grad se numeşte frate. Căci 
sunt unii care nu produc nimic spontan sau vreo faptă personală de înţelepciune, dar care aşezaţi 
în mijlocul fraţilor lor par a săvârşi, prin imitaţia altora, aceleaşi fapte ca şi cei care sunt 
însufleţiţi de o viaţă intelectuală personală. Aceştia devin moştenitori de gradul al treilea, cu 
titlu de fraţi. In al patrulea grad, cel al fratelui după tată (sau unchi), se poate vedea acea 
categorie de oameni care se nevoiesc să-şi îndeplinească îndatoririle deprinse de la părinţii lor şi 
să urmeze tradiţiile strânse de către înaintaşii lor. Aceştia, de obicei, nu sunt însufleţiţi de 
sentimente personale, nici nu sunt mişcaţi de învăţăturile epocii, ci sunt formaţi numai prin 
tradiţie şi rutina celor bătrâni. Ei nu exclud însă săvârşirea unor fapte bune. Ultimul grad - se 
scrie - este cel al unei înrudiri oarecare cu înaintaşii. Despre acesta s-ar putea spune că un 
oarecare bine pe care-1 face, fie la întâmplare sau prin cunoaşterea adevărului, nu se va pierde 
câştigul faptei sale bune şi va fi răsplătit prin larga înţelegere a Domnului cu o parte de 
moştenire" 440 . 

12: Apoi a zis Domnul către Moise: „Suie-te pe muntele de dincolo (acela-i muntele 
Nebo), şi priveşte ţara Canaanului pe care Eu le-o dau fiilor lui Israel ca moştenire. 

Suie-te pe muntele de dincolo: „In versiunea ebraică: Suie-te pe muntele Abarim. In fapt, 
Abarim era un lanţ muntos (etimologic: cei ce se află de cealaltă parte) ce se întindea de-a 
lungul coastei de est a Mării Moarte, între hotarul Moabului la sud şi vârful Nebo la 
miazănoapte"* 41 . Nebo (= înălţime) se numea unul din piscurile Munţilor Abarim, în dreptul 
Ierihonului. 

13: Iar după ce o vei vedea, te vei adăuga şi tu la poporul tău, aşa cum s-a adăugat 
Aaron, fratele tău, pe muntele Hor, 

„In primul rând vedem că omul desăvârşit şi fericit nu sfârşeşte într-o vale, nici pe un loc 
obişnuit, sau pe o colină, ci pe un munte, adică pe un loc înalt şi greu de urcat. Căci desăvârşirea 
vieţii îşi are şi ea înălţimile ei. Moise a mai primit şi porunca de a cuprinde cu privirea sa toată 
Ţara Făgăduinţei şi de a o privi cu atenţie de pe un loc foarte ridicat. Ar trebui ca nimic să nu fie 
necunoscut pentru cel care vrea să atingă desăvârşirea supremă şi ca el să aibă cunoştinţă de tot 
ce se vede şi se aude. De aceea, cred eu, el trebuia să se orienteze în toate lucrurile pe care le-a 
cunoscut sub aspectul lor material, în vremea petrecerii sale în trup. Când va intra în lumea 

Duhului şi a cunoaşterii depline, pentru ca degrabă să împlinească poruncile înţelepciunii, a se 
pune în slujba îndrumării sale, el va putea să afle îndată raţiunile şi cauzele" 442 . 

14: pentru că v-aţi împotrivit poruncii Mele în pustia Sin la vremea- ntărâtării 
obşteşti asupra sfinţeniei Mele: nu aţi făcut în aşa fel, încât sfinţenia Mea să se arate sub 
ochii lor prin ape (adică la apele Meriba de la Cadeş, în pustia Sin)". 

„Dar ce rost a avut să-i arate Dumnezeu tocmai în seara plecării din această lume, la 
sfârşitul acestei vieţi, pământurile şi locurile ale căror greutăţi nu le-a putut învinge şi nici să le 
culeagă roadele? Mă umple de teamă cuvântul care urmează. [. . .] Moise este şi el vinovat? Da, şi 
lui i se atribuie vină, a fost şi el supus greşelii" 443 . Putem înţelege însă şi că Moise depăşise nevoia 
de a moşteni făgăduinţele în chip sensibil; în plus, se cuvenea să treacă lui Iosua (Iisus) 
conducerea poporului, închipuind sfârşitul Legii vechi. 

15: Zis-a Moise către Domnul: 

16: „Domnul, Dumnezeul duhurilor şi a tot trupul, să rânduiască peste obştea 
aceasta un om 

17: Care-n fruntea ei să iasă şi-n fruntea ei să intre, care să-i ducă şi să-i aducă, 
pentru ca să nu rămână obştea Domnului ca nişte oi fără păstor". 

„Ce faci, Moise? Nu ai tu, oare, de copii pe Gherşon şi Eleazar? Dacă te îndoieşti de ei, 
nu sunt copiii fratelui tău, acest om de seamă? Cum de nu rogi pe Dumnezeu să-i facă pe ei 
conducători ai poporului? Dar conducătorii Bisericii nu sunt cei uniţi cu ei prin legătura 
sângelui, sau a rudeniei trupeşti, ci în Biserică se aşează alte dinastii, care se silesc să se refere 
la judecata lui Dumnezeu. De aceea ei nu se aleg după sugestiile sentimentelor umane, ci e 
supusă judecăţii lui Dumnezeu numirea succesorilor lor" 444 . Comentariul îşi păstrează 
valabilitatea, dar în textul biblic e vorba despre conducătorul politic ce avea să-i urmeze lui 
Moise, sacerdoţiul fiind condus de aaroniţi. 

18: Iar Domnul a zis către Moise: „Ia-ţi pe Iosua, fiul lui Navi, om cu duh într- 
însul, pune-ţi mâinile peste el 

19: şi du-1 în faţa lui Eleazar preotul; şi-n faţa întregii adunări îi vei da porunci şi-n 
faţa lor vei da porunci asupră-i; 

20: şi dă-i ceva din măreţia ta, pentru ca-n felul acesta fiii lui Israel să ascultede el. 

21: El va sta în faţa lui Eleazar preotul, pe care-n faţa Domnului îl va întreba 
despre rostirea prin Urim: prin rostirea acestuia va ieşi şi prin rostirea acestuia va intra, 
el şi-mpreună cu el toţi fiii lui Israel: toată obştea". 

„Din acest ritual al investiturii înţelegem că numai Moise, ca prieten al Domnului (cf. 
Ieşirea 33, 11), avea harul să vorbească de-a dreptul cu Dumnezeu, urmaşii lui însă, de regulă, 
numai prin semne cereşti sau prin sorţi: consultarea oracolelor divine, Urim şi Tummim, nişte 
obiecte sacrale, probabil beţişoare sau zaruri" 445 . „Neavând nici preoţie şi nici dar profetic, 
Iosua nu poate fi un pandant al lui Moise; el va cunoaşte rostirile lui Dumnezeu numai prin 
mijlocirea marelui preot care, la rându-i, le va cunoaşte prin intermediul oracolului" 446 . 
Interesant că Iosua e prezentat într-o dublă lumină: inferior lui Moise ca personaj istoric, dar şi 
superior lui, ca tip al lui Hristos. 

22: Şi a făcut Moise aşa cum i-a poruncit Domnul Dumnezeu: 1-a luat pe Iosua şi 1- 
a pus în faţa lui Eleazar preotul şi-n faţa întregii adunări. 

23: Şi-a pus mâinile peste el şi 1-a rânduit aşa cum Domnul poruncise prin Moise. 

„Aşadar, vezi limpede descris aici felul de instituire a conducătorului poporului şi care 
depăşeşte nevoia de comentar. Nu se vede aici nici o manifestare populară, nici o consideraţie 
de rudenie. Părinţii sunt lăsaţi să moştenească ogoarele şi câmpurile, însă conducerea poporului 

este încredinţată alesului lui Dumnezeu [...], om care îi este binecunoscut şi apropiat lui Moise 
şi are, adică, lumina Legii şi ştiinţa curată, pentru ca fiii lui Israel să-1 poată asculta. Cum, însă, 
toate învăţăturile sunt pline de taine, noi nu putem neglija pe cele mai preţioase, atât de 
folositoare şi atât de necesare, cum par a fi legile date de litera Legii. Considerăm, dar, că 
moartea lui Moise echivalează cu sfârşitul Legii după literă. Care este sfârşitul ei? încetarea 
jertfelor şi a tuturor prescriptelor asemănătoare cuprinse în Lege. îndată ce ele iau sfârşit, Iisus 
- Iosua - preia conducerea: Căci sfârşitul Legii este Hristos, spre îndreptarea a tot celui ce 
crede (Romani 10, 4)" 447 . 



CAPITOLUL 28 - Noi rânduieli pentru o seamă de jertfe. 



„Capitolul acesta, cât şi cel următor, reglementează cultul public. Calendarele 
sărbătorilor liturgice au fost alcătuite în decursul timpurilor în versiuni diferite; rămân 
menţionate cele trei sărbători ale pribegiei: sărbătoarea azimelor, a săptămânilor şi a recoltelor 
la revenirea anului" 448 . „După două versete introductive, în capitolele următoare [28-29] sunt 
prezentate nouă sărbători: sărbătoarea din fiecare zi, marcată de jertfa de ardere de tot 
neîntreruptă (28, 3-8), sabatul cu arderea de tot a doi miei (vv 9-10), luna nouă, cu arderea de 
tot a doi tăuraşi, un berbec şi şapte miei, precum şi a unui ied pentru păcat (vv. 11-15), Pastele 
(v 16), îndată după el, cele şapte zile ale azimelor, cu aceleaşi jertfe ca la luna nouă (vv. 17-25), 
sărbătoarea noilor roade oferite Domnului săptămânilor (vv. 26-31), ziua sfântă a chemării, 
prima din luna a şaptea (29, 1-6), ziua sfântă, a zecea din luna a şaptea (vv. 7-11), cele şapte zile 
de sărbătoare pentru Domnul, începând cu ziua a cincisprezecea din luna a şaptea (vv. 12-38). 
Uniformitatea celor două capitole este mai bine afirmată în Septuaginta decât în Textul 
Masoretic datorită unei mai mari uniformizări a vocabularului ritual: atât hagh - pelerinaj, cât 
şi moedh - loc/timp de adunare sunt traduse cu acelaşi Eopxfj, sărbătoare. Enunţarea 
sărbătorilor trebuie comparată cu listele paralele din Ieşirea 23, 14-17; Levitic 23, 5-36 şi 
Deuteronom 16, 1-16" 449 . 

1 : Şi a grăit Domnul către Moise, zicând: 

2: „Dă porunci fiilor lui Israel; grăieşte către ei şi spune-le: - Vă veţi îngriji ca 
darurile Mele, dările Mele, jertfele Mele cele întru miros cu bună mireasmă să-Mi fie 
aduse la sărbătorile Mele. 

„Nimeni nu aduce dintru ale sale lui Dumnezeu. Lucrul adus este al Domnului şi ceea 
ce se aduce este mai puţin decât un bun propriu al Lui şi care I se înapoiază. De aceea Domnul 
[. . .] zice: [. . .] Darurile pe care am poruncit să le aduceţi la sărbătorile Mele sunt darurile Mele, 
Eu sunt Cel care vi le-a dat. Tot ceea ce oamenii deţin, au de la Mine. Să nu-şi închipuie cineva 
că aducând daruri I se face lui Dumnezeu un oarecare avantaj, să nu se săvârşească această 
impietate chiar cu fapta prin care consideră că cinsteşte pe Dumnezeu. Prin urmare, ce impietate 
este ca omul să creadă că Dumnezeu are trebuinţă de ceea ce el aduce! Ci Dumnezeu, precum 
am spus, învaţă pe om că pentru tot ce-I dă, i se înapoiază mai mult decât dă. Dar să vedem 
înţelesul cuvintelor: Ce-Mi veţi aduce la sărbătorile Mele. Aşadar, Dumnezeu are sărbătorile 
Sale? Da, are. O mare sărbătoare a lui Dumnezeu este mântuirea neamului omenesc. Cred că 
orice credincios, orice om care se converteşte la credinţa în Dumnezeu, sau care înaintează în 
credinţă, dă naştere unei sărbători a Domnului" 450 . 

3: Spune-le: Iată jertfele pe care trebuie să le aduceţi Domnului: miei de câte un 

an, fără meteahnă, doi pe zi, ardere-de-tot necontenită; 

4: un miel îl veţi jertfi dimineaţa, iar pe cel de al doilea miel îl veţi jertfi seara. 

5: Jertfă de pâine să aduci a zecea parte dintr-o efă de făinuţă de grâu frământată 
cu un sfert de hin de untdelemn: 

6: ardere-de-tot necontenită, care-a fost săvârşită pe Muntele Sinai, întru miros cu 
bună mireasmă Domnului 

Arderile de tot necontenite au fost poruncite de Domnul lui Moise pe Sinai (cf. Ieşirea 
29, 38-46) şi nu săvârşite acolo, cum ar lăsa textul să se înţeleagă. 

7: Turnarea ei va fi un sfert de hin de vin la un miel; şi turnarea de vin către 
Domnul o vei turna în loc sfânt. 

8: Pe cel de al doilea miel îl vei aduce spre seară, cu darul lui de pâine şi cu 
turnarea lui; întru miros cu bună mireasmă 9 vei aduce Domnului. 

9: Iar în ziua odihnei veţi aduce doi miei de câte un an, fără meteahnă, cu două 
zecimi dintr-o efă de făinuţă de grâu frământată cu untdelemn, precum şi turnare, 

10: ardere-de-tot pentru fiecare Zi a Odihnei, în afară de arderea-de-tot cea 
necontenită şi de turnarea ei. 

E rânduită jertfa zilnică, iar pentru sabat se face menţiune deosebită, jertfa pentru ziua 
sâmbetei fiind mai mare. „Legea dumnezeiască afirmă în acestea că mai ales în sărbători se 
cuvine să se aducă jertfe. Căci socotesc că mai ales în ele noi trebuie numaidecât să înălţăm lui 
Dumnezeu ca pe o bună mireasmă modurile vieţuirii în Hristos, fâcându-ne ca nişte miresme şi 
aducându-ne pe noi lui Dumnezeu ardere de tot bine mirositoare [...]. Iar jertfa neîncetată spione 
că trebuie să se săvârşească junghiindu-se un miel dimineaţa şi altul către seară, arzându-se 
împreună cu ei făină curată la care se adaugă untdelemn şi vin. Căci în toată vremea şi fără în- 
cetare, de la început până la sfârşit, răspândim în Hristos bunamireasmă prin toată virtutea în 
cortul sfânt, adică în Biserică Pentru că fumul ce se ridică din arderea mieilor dimineaţa şi către 
seară este iarăşi un chip al Celui ce din pricina noastră şi în favoarea noastră Se înalţă spre Tatăl 
întru miros de bună mireasmă, aducând împreună cu Sine şi viaţa celor ce au crezut în El, care 
au întru nădejde strălucirea slavei şi a împărăţiei sigure şi, pe lângă aceasta, bucuria de des- 
fătările veşnice. Iar semnul acestei vieţi este făina îmbibată în untdelemn şi stropită cu vin" 451 . 
Acestea erau închipuite cu precădere în sabat. „Sabatizând şi noi în Hristos şi intrând la odihnă, 
vom aduce în chip îndoit lui Dumnezeu cele ale bunei miresme duhovniceşti, dacă este adevărat 
că buna mireasmă a celor de demult era păzirea şi lauda dreptăţii cea din lege. Pentru că legea e 
duhovnicească [...]. Dar e superioară totuşi vieţuirea cea în Hristos şi sabatismul în Duh întrece 
în bunul miros dreptatea din lege" 452 . 

11: La fiecare zi-ntai a lunii Ii veţi aduce Domnului ardere-de-tot: doi viţei din 
cireada, un berbec şi şapte miei de câte un an, fără meteahnă 

12: trei zecimi dintr-o efă de făinuţă de grâu frământată cu untdelemn pentru 
fiecare viţel şi două zecimi dintr-o efă de făinuţă de grâu frământată cu untdelemn pentru 
berbec 

13: şi câte o zecime dintr-o efă de făinuţă de grâu frământată cu untdelemn, ca dar 
de pâine la fiecare miel. Aceasta este ardere-de-tot, mireasmă plăcută, jertfă Domnului 

14: Turnare la ele: jumătate de hin de vin la fiecare viţel, o treime de hin la berbec 
şi un sfert de hin la fiecare miel. Aceasta este ardere-de-tot pentru fiecare început de lună, 
la toate lunile anului. 

15: Să mai aduceţi Domnului şi un ţap ca jertfă pentru păcat; aceasta, împreună cu 
turnarea ei, va fi adusă în afară de arderea-de-tot cea necontenită. 

„Jertfa aceasta de-a pururi şi nesfârşită a fiecărei luni şi de la începutul anilor se adaugă 
la cea a fiecărei zile, care este cea neîncetată. Iar acestea au şi ele un tâlc care nu e simplu. [. . .] 

Astfel, ca lună nouă (începutul lunii) spirituală şi mai adevărată trebuie să înţelegem veacul cel 
nou în Hristos, după ce a trecut cel dintâi, adică cel al legii. Dar luna nouă ne poate servi şi 
drept chip al veacului ce va să fie după acesta şi care nu e încă de faţă, dar îşi are ca început 
învierea lui Hristos. Căci prin aceasta ne-am strămutat la înnoire, având Duhul harului ca 
arvună şi nădejdea sigură în nestricăciunea vieţii. Căci preschimbaţi fiind întru fericire şi sfinţe- 
nie şi mergând spre starea de la început şi înapoi, suntem făcuţi în chipul veacului viitor. Deci 
care e jertfa ce se cuvine la începutul lunilor, se înţelege jertfa spirituală în Hristos, potrivită cu 
viaţa veacului viitor? A muri lui Dumnezeu şi a nu mai voi să trăim păcatelor, ci să ne despărţim 
cu totul de vieţuirea pământească şi să vieţuim împreună cu Hristos" 453 . „Dar observă că cei ce 
s-au obişnuit să fie vrednici de laudă mor afundându-se prin jertfă lui Dumnezeu în grade 
diferite de forţă duhovnicească şi dobândesc îndată premiile vieţii virtuoase. Căci se jertfesc doi 
viţei şi, pe lângă ei, un berbec şi şapte miei fără prihană. Iar prin acestea ni se zugrăveşte 
mulţimea tuturor sfinţilor, care străluceşte întru virtutea cea mai înaltă, prin viţel, dar e şi mai 
jos şi în locul al doilea, prin berbec, precum şi în locul mai mic şi mai coborât, prin miei. Iar 
viţeii sunt doi, căci două sunt popoarele. Şi unul e la mijloc berbecul, pentru unirea celor două 
în unitatea cea întru Hristos. Iar mieii sunt şapte; căci mulţimea sfinţilor este în plinătatea cea 
mai desăvârşită. Deci două fiind popoarele şi unul prin unirea duhovnicească, dau mulţimea 
preadesăvârşită a sfinţilor. Căci e foarte întinsă turma celor ce cred, şi se distinge prin 
simplitatea şi pruncia cea întru Hristos. [. . .] Şi iarăşi adaugă lajertfe un ţap ce se junghie pentru 
păcate, drept chip al lui Hristos. Căci jertfa noastră e primită şi plăcută lui Dumnezeu pentru 
patima lui Hristos cea mântuitoare" 454 . 

16: în ziua a paisprezecea a lunii întâi sunt Pastile Domnului. 

în textul grec: gâştele, la singular; Philon (Mos. II, 224 şi Spec. II, 145-149) explică 
7rd<TX« P r hi SiaPaTTJpia, treceri, [rituri de] trecere; implică şi sacrificiile oferite zeilor pentru a 
trece cu bine un râu, o mare, o graniţă; ca sărbătoare a trecerilor, Pastele ar aminti ieşirea din 
Egipt şi jertfele făcute cu acel prilej" 455 . 

17: în ziua a cincisprezecea a acestei Iunie sărbătoare. Şapte zile veţi mânca azime. 

„Sărbătoarea Azimelor nu trebuie confundată prin ceremonial cu sărbătoarea Paştilor, 
care începe la 14 ale lunii, seara, şi continuă până în 15 ale lunii, tot seara" 456 . 

18: în ziua întâi veţi avea adunare sfântă şi nu veţi face nici o muncă slujitoare. 

Sărbătoarea azimilor începea cu „adunarea sfântă prescrisă în Levitic 23, 2; era o 
convocare specială, în afara celor obişnuite la alte sărbători, când întreaga obşte a lui Israel se 
aduna împrejurul altarului" 457 . In această zi era oprită orice lucrare sau, cum redă Anania, orice 
muncă slujitoare. „Prin muncă slujitoare (ergon latrevton) se înţelegea numai munca propriu- 
zisă, productivă, nu şi treburile mărunte, menite să-i asigure omului trebuinţa elementară de a se 
hrăni; această precizare e făcută în Ieşirea 12, 16. Atunci când şi acestea din urmă erau 
interzise, se folosea expresia nici o muncă sau nici un fel de lucrare (ca în Numeri 29, 7 , unde 
repaosul total e motivat şi prin postire)" 458 . 

19: Ii veţi aduce Domnului jertfă, ardere-de-tot: doi viţei din cireada, un berbec şi 
şapte miei de câte un an; aceştia să fie fără meteahnă. 

20: Cu ei să aduceţi dar de pâine, făinuţă de grâu frământată cu untdelemn, trei 
zecimi de efă la fiecare viţel, două zecimi de efă la berbec 

21 : şi câte o zecime de efă pentru fiecare din cei şapte miei. 

22: Veţi aduce şi un ţap ca jertfă pentru păcat, pentru ispăşirea voastră. 

23: Pe acestea să le aduceţi în afara arderii-de-tot de dimineaţă, care este ardere- 

de-tot necontenită. 

24: Tot aşa să aduceţi şi în fiecare din cele şapte zile: prinos de pâine, jertfă, mi- 
reasmă plăcută Domnului; aceasta, pe lângă arderea-de-tot cea necontenită, cu turnarea 
ei. 

25: în ziua a şaptea veţi avea adunare sfântă; în ea nu veţi face nici o muncă 
slujitoare. 

„Dacă mielul care s-a adus pentru curăţirea poporului se referă la Domnul şi 
Mântuitorul nostru, celelalte animale afectează şi ele curăţiri şi reprezintă, pare-se, persoanele 
care, pentru meritele sângelui lui Hristos, contribuie şi ele, într-o măsură oarecare, la curăţirea 
neamului omenesc' 459 . „Se junghie mielul drept chip al lui Hristos în luna întâia după lege şi în 
ziua a paisprezecea. Şi se adaugă viţei şi berbec şi miei spre jertfă şi arderi de tot, care indică în 
chip, precum socotesc, mulţimea celor chemaţi prin credinţă la sfinţenie şi la măsura vigoarei 
duhovniceşti. Căci dacă nu murea Hristos pentru noi, n-am fi fost primiţi spre miros de bună 
mireasmă a lui Dumnezeu şi Tatăl. Dar odată ce s-a desăvârşit El prin patimi, venim după El 
îndată ca dar sfinţit lui Dumnezeu şi Tatăl şi ne oferim pe noi înşine jertfă cu adevărat duhovni- 
cească. [. . .] Şi pomenind legea de viţei, de berbec şi de miei, a indicat cele trei trepte ale vieţuirii 
plăcute lui Dumnezeu a sfinţilor, adică cea de tot înaltă, cea mijlocie şi cea mai mică şi mai de jos. 
Pentru că mărimile corporale ale animalelor au închipuit mărimea vârstei duhovniceşti. [...] De 
aceea, proporţional cu mărimile fiecăruia se adaugă şi măsura făinii, care e chipul vieţii. Căci se 
pun trei zecimi la viţel, două la berbec şi una la miel. In afară de acestea, toate a spus că trebuie 
să fie îmbibate cu untdelemn. Căci proporţional cu măsurile fiecăruia vor fi şi cele de la 
Dumnezeu. Şi mare va fi varietatea vieţii în strălucire şi în fericire. [. . .] Dar în orice măsuri s-ar 
afla, viaţa sfinţilor se va afla întru strălucire şi se va veseli şi se va îngraşă de bunătăţile de la 
Dumnezeu' 460 . 

26: In ziua celor dintâi roade, când Ii aduceţi Domnului prinosul nou de pâine, [în 
sărbătoarea] Săptămânilor, veţi avea adunare sfântă şi nu veţi face nici o muncă 
slujitoare. 

E vorba despre Sărbătoarea Secerişului sau a Săptămânilor, când se aducea Domnului 
pârga produselor agricole. „Din vremurile vechi, nomazii au adus ca dar Domnului primii născuţi 
din turme şi curând obiceiul acesta s-a legat de ofranda mielului pascal. Stabiliţi în Canaan, 
[evreii] au început să vină la Templu cu pârga roadelor lor, fără să se precizeze ziua când se făcea 
aceasta (cf. Ieşirea 23, 19; Deuteronom 26, 1-11). Sărbătoarea recoltei şi a culesului viilor, de care 
erau legate darurile aduse la sanctuar, se celebra cu bucurie exultantă şi cu abundenţă de consum 
de alimente şi vin. Numele Sărbătoarea Săptămânilor, care se găseşte în cele mai vechi coduri, 
pare să provină din asemănarea termenilor ebraici pentru belşug şi săptămână ,,m . 

27: Veţi aduce arderi-de-tot întru miros de bună mireasmă Domnului: doi viţei din 
cireada, un berbec şi şapte miei de câte un an, fără meteahnă. 

28: Cu ei să aduceţi prinos de pâine: făinuţă de grâu frământată cu untdelemn, trei 
zecimi dintr-o efă la fiecare viţel, două zecimi de efă la berbec 

29: şi o zecime de efă la fiecare din cei şapte miei. 

30: Veţi aduce şi un ţap ca jertfă pentru păcat, spre ispăşirea voastră. 

31: Pe acestea, cu turnările lor, Mi le veţi aduce pe deasupra arderilor-de-tot 
neîncetate şi a prinoaselor de pâine - curate să vă fie - cu turnările lor. 

Sunt aceleaşi jertfe ca şi la Sărbătoarea Azimilor, iar înţelesul lor mistic a fost arătat mai 
sus. Cât priveşte roadele cele noi, ele închipuie „taina învierii Mântuitorului nostru. Căci în 
Hristos a odrăslit din nou firea omului cel dintâi, scuturând stricăciunea şi lepădând învechirea 

din păcat'* 462 . 

CAPITOLUL 29 - Jertfe la zilele întâi, a zecea şi a cincisprezecea din luna a 
şaptea. 

1 : în ziua întâi a lunii a şaptea veţi avea adunare sfântă; nu veţi face nici o muncă 
slujitoare; aceasta-i pentru voi o Zi a Trâmbiţării. 

Aceasta-i pentru voi o Zi a Trâmbiţării. „Literal: Semn, Semnal, strigăte de război (vezi 
10,5) devenite aclamaţii religioase. Luna a şaptea (Septembrie - Octombrie) reprezenta 
începutul anului calendaristic şi avea foarte numeroase sărbători" 463 . „Sensul exact ar fi 
sărbătoarea Aclamaţiei, când se dă importanţă primordială sunetului, unul din elementele 
ritului, descrise în Levitic 23, 23-25, pe lângă odihnă şi jertfă. La origine, pare să fie o veche 
sărbătoare militară, care a devenit o aclamaţie liturgică, aclamaţia regală, adresată lui Iahve, 
suveran al lui Israel" 464 . 

Sărbătoarea pare a cuprinde un mesaj aparte: „cine poate prăznui sunetul din trâmbiţi, 
dacă nu cel care poate încredinţa gândurilor sale scrierile profetice, evanghelice şi apostolice, pe 
care le reţine ca pe un sunet de trompetă cerească şi le închide în vistieria inimii sale? Cine face 
aceasta şi cugetă în Legea lui Dumnezeu ziua şi noaptea, acela prăznuieşte sunatul din 
trâmbiţi" 465 . Sfârşitul versetului în Septuaginta: imera simasias este imin, se poate traduce şi zi 
însemnată va fi vouă (Biblia 1914). In aceasta s-a văzut şi un semn al celor de pe urmă: 
„înţelesul sărbătorii 1-a indicat zicând: Zi însemnată va fi vouă. Căci înseamnă trâmbiţa din 
urmă, cea prin glasul îngerului, la care vor învia morţii şi se vor scula cei din morminte" 466 . 

2: Veţi aduce ardere-de-tot întru miros de bună mireasmă Domnului: un viţel, un 
berbec şi şapte miei de câte un an, fără meteahnă. 

3: La ei, ca prinos de pâine: făinuţă de grâu, frământată cu untdelemn, trei zecimi 
de efă la viţel, două zecimi de efă la berbec 

4: şi câte o zecime de efă la fiecare din cei şapte miei. 

5: Din turma de capre veţi aduce un ţap ca jertfă pentru păcat, spre ispăşirea 
voastră. 

6: [Toate acestea], în afara arderilor-de-tot de la-nceput de lună, cu prinosul de 
pâine şi turnarea lor, şi în afara arderilor-de-tot necontenite, cu prinosul de pâine şi 
turnarea lor după rânduială, întru miros de bună mireasmă Domnului. 

Acestea erau jertfite în prima zi a lunii a şaptea; cele jertfite, cum s-a mai spus, 
închipuie pe Hristos şi pe Sfinţii Săi, iar ziua întâi e icoană a timpului primordial şi a zilei a 
opta, a depăşirii temporalului. 

7: în ziua a zecea a acestei luni veţi avea adunare sfântă; vă veţi întrista sufletele şi 
nici o muncă să nu faceţi. 

„întristarea sau smerirea sufletului (cf Levitic 16, 29) presupunea o stare de penitenţă în 
care se includea şi postul" 467 . 

8: Ii veţi aduce Domnului ardere-de-tot intru miros de bună mireasmă: un viţel, un 
berbec şi şapte miei de câte un an, fără meteahnă. 

9: La ei veţi aduce prinos de pâine: făinuţă de grâu frământată cu untdelemn, trei 
zecimi de efă la viţel, două zecimi de efă la berbec 

10: şi câte o zecime de efă la fiecare din cei şapte miei. 

11: Iar la turma de capre veţi aduce un ţap ca jertfă pentru păcat, spre ispăşirea 
voastră; [toate acestea], pe lângă jertfa pentru păcat din ziua Ispăşirii şi pe lângă arderea- 
de-tot cea necontenită cu darul ei de pâine şi turnarea ei după rânduială, întru miros de 
bună mireasmă Domnului 

Ziua a zecea, spre deosebire de cea dintâi, era una de post şi oprire de la orice fel de 
muncă. 

12: In ziua a cincisprezecea a lunii a şaptea veţi avea adunare sfântă; nici o muncă 
slujitoare nu veţi face şi timp de şapte zile Ii veţi sărbători sărbătoare Domnului. 

„Sărbătoarea recoltelor, la început, devine destul de curând Sărbătoarea corturilor sau 
a colibelor, prin faptul că [evreii] locuiau în colibe şapte zile de-a rândul, ca să-şi amintească de 
bunăvoinţa lui Iahve care i-a scos la libertate, în Canaan, şi de călătoria lor când au fost nevoiţi 
să se adăpostească în condiţii precare în pustietate. In privinţa reducerii numărului animalelor 
sacrificate [vv. 13-39], există tot felul de interpretări. Unii exegeţi văd o legătură între numărul 
zilelor sărbătorii şi [numărul sacru] 7' 468 . 

13: In prima zi veţi aduce ardere-de-tot, jertfă, bună mireasmă plăcută Domnului: 
treisprezece viţei din cireada, doi berbeci şi paisprezece miei de câte un an; dar să fie fără 
meteahnă. 

14: Cu ei, ca prinos de pâine, veţi aduce făinuţă de grâu frământată cu untdelemn: 
trei zecimi de efă la fiecare din cei treisprezece viţei, două zecimi de efă la fiecare din cei 
doi berbeci 

15: şi câte o zecime de efă la fiecare din cei paisprezece miei; 

16: iar din turma de capre, un ţap ca jertfă pentru păcat, în afara arderii-de-tot 
necontenite, cu prinosul de pâine şi cu turnarea ei. 

17: A doua zi, doisprezece viţei, doi berbeci şi paisprezece miei de câte un an, fără 
meteahnă, 

18: cu prinosul de pâine şi cu turnarea lor pentru viţei, pentru berbeci şi pentru 
miei, după numărul lor, aşa cum e rânduit; 

19: iar din turma de capre, un ţap ca jertfă pentru păcat, în afară de arderea-de- 
tot necontenită, cu prinosul ei de pâine şi cu turnarea ei. 

20: A treia zi: unsprezece viţei, doi berbeci şi paisprezece miei de câte un an, fără 
meteahnă, 

21: cu prinosul de pâine şi cu turnarea lor pentru viţei, pentru berbeci şi pentru 
miei, după numărul lor, aşa cum e rânduit; 

22: iar din turma de capre, un ţap ca jertfă pentru păcat, în afară de arderea-de- 
tot necontenită, cu prinosul ei de pâine şi cu turnarea ei. 

23: A patra zi: zece viţei, doi berbeci şi paisprezece miei de câte un an, fără 
meteahnă, 

24: cu prinosul de pâine şi cu turnarea lor pentru viţei, pentru berbeci şi pentru 
miei, după numărul lor, aşa cum e rânduit; 

25: iar din turma de capre, un ţap ca jertfă pentru păcat, în afară de arderea-de- 
tot necontenită, cu prinosul ei de pâine şi cu turnarea ei. 

26: In ziua a cincea: nouă viţei, doi berbeci şi paisprezece miei de cate un an, fără 
meteahnă, 

27: cu prinosul de pâine şi cu turnarea lor pentru viţei, pentru berbeci şi pentru 
miei, după numărul lor, aşa cum e rânduit; 

28: iar din turma de capre, un ţap ca jertfă pentru păcat, în afară de arderea-de- 
tot necontenită, cu prinosul ei de pâine şi cu turnarea ei. 

29: în ziua a şasea: opt viţei, doi berbeci şi paisprezece miei de câte un an, fără 

meteahnă, 

30: cu prinosul de pâine şi cu turnarea lor pentru viţei, pentru berbeci şi pentru 
miei, după numărul lor, aşa cum e rânduit; 

31: iar din turma de capre, un ţap ca jertfă pentru păcat, în afară de arderea-de- 
tot necontenită, cu prinosul ei de pâine şi cu turnarea ei. 

32: In ziua a şaptea: şapte viţei, doi berbeci şi paisprezece miei de câte un an, fără 
meteahnă, 

33: cu prinosul de pâine şi cu turnarea lor pentru viţei, pentru berbeci şi pentru 
miei, după numărul lor, aşa cum e rânduit; 

34: iar din turma de capre, un ţap ca jertfă pentru păcat, în afară de arderea-de- 
tot necontenită, cu prinosul ei de pâine şi cu turnarea ei. 

Sunt descrise jertfele aduse timp de şapte zile, în luna a şaptea, începând cu ziua a 
cincisprezecea. Curând, aceste zile vor deveni Sărbătoarea Corturilor, cu prăznuire între 15-22 
Tişri. Aici sunt aduse precizări cu privire la jertfe. „Observă deci că în fiecare zi singur numărul 
viţeilor scădea, dar al berbecilor, al mieilor, măsurile făinii şi ale celor de turnat rămâneau 
egale. [. . .] Aşadar, înfăţişând chemarea lui Israil în gradele cele mai înalte, de mijloc şi mai de 
jos, se jertfesc lui Dumnezeu viţei, berbeci şi miei; dar numărul viţeilor era mereu mai mic, 
deoarece cei aleşi se împuţinau mereu şi timpul suferea tot mai mult de raritatea celor înalţi şi 
preacuraţi, până la ziua a şaptea, adică până la venirea Mântuitorului nostru, când s-a ivit 
odihna (sabatismul) în duh şi sfârşitul păcatului" 469 . Scade numărul profeţilor, spre a face loc 
venirii Domnului. 

35: în ziua a opta, încheierea sărbătorii; nici o muncă slujitoare nu veţi face într- 
însa; 

36: arderi-de-tot Ii veţi aduce Domnului, jertfă cu bună mireasmă: un viţel, un 
berbec şi şapte miei de câte un an, fără meteahnă, 

37: cu prinosul lor de pâine şi cu turnarea lor pentru viţel, pentru berbec şi pentru 
miei, după numărul lor, aşa cum e rânduit; 

38: iar din turma de capre, un ţap ca jertfă pentru păcat, pe lângă arderea-de-tot 
necontenită cu prinosul ei de pâine şi cu turnarea ei. 

39: Pe acestea toate I le veţi aduce Domnului în sărbătorile voastre, pe lângă 
jertfele voastre de făgăduinţă, în afara jertfelor voastre de bunăvoie şi pe deasupra 
arderilor- voastre-de- tot şi a prinoaselor şi a turnărilor şi a jertfelor voastre de mântuire". 

„Auzi cum spune legea limpede: încheierea praznicului este. Căci s-a sfârşit slujirea în 
umbre şi călăuzirea în chip în ziua a opta, când a înviat Hristos şi a intrat timpul tăierii împrejur 
în duh. Căci s-a închis mulţimea veche a celor chemaţi, suferind de păcatul necredinţei, şi a 
răsărit în loc poporul cel nou şi ales prin tărie duhovnicească (căci aceasta înseamnă viţelul), 
făcându-se desăvârşit vrednic de laudă, ca unul ce se află în plinătatea vârstei (căci aceasta 
înseamnă berbecul) şi are frumuseţea aleasă a prunciei şi nevinovăţiei în Hristos (căci aceasta 
înseamnă mielul), măcar că e cunoscută într-o mulţime atotdesăvârşită. Căci aceasta se indică 
prin faptul că mieii sunt şapte. Pentru că îşi câştigă în Hristos lauda prin credinţă, urcând spre 
Dumnezeu întru miros de bună mireasmă" 470 . 



CAPITOLUL 30 - Despre făgăduinţe. 

1 : Moise le-a vorbit fiilor lui Israel după tot ceea ce Domnul îi poruncise lui Moise. 

„Acest verset reprezintă, de fapt, încheierea capitolului precedent' 471 . 

2: Şi a grăit Moise către mai-marii peste seminţiile fiilor lui Israel şi le-a zis: „Iată 
lucrul pe care-1 porunceşte Domnul: 

3: Omul care va face făgăduinţă Domnului sau cu jurământ se va jura să-i pună 
sufletului său o anume legătură, să nu-şi calce cuvântul: tot ce i-a ieşit din gură să facă 
întocmai. 

„In context: prin făgăduinţă se înţelege un anume vot prin care omul se obliga să-I facă 
lui Dumnezeu unul sau mai multe daruri (acestea fiind puse de-o parte în acest scop); prin 
legământ {legătură) se înţelegea votul cuiva de a-şi impune temporar o anumită abstinenţă, 
parţială sau totală, cum era, de pildă, nazireatul" 472 . Făgăduinţa făcută lui Dumnezeu trebuia 
împlinită întocmai. „Origen (Horn. Num. 24, 2) citează mai multe exemple de legăminte: cel al 
Anei care i-1 făgăduieşte Domnului pe fiul ei, Samuel (I Regi 1), sau cel al nazireatului, superior 
altor feluri de jurăminte, prin faptul că nu îi jertfeşte lui Dumnezeu alte lucruri, ci chiar fiinţa şi 
trupul celui juruit, prevestind astfel jertfa lui Hristos" 473 . 

4: Dacă vreo femeie Ii va face Domnului făgăduinţă şi-şi va lua asupră-şi legământ 
la vremea când, încă tânără fiind, trăieşte în casa tatălui ei 

5: şi dacă tatăl ei, auzindu-i făgăduinţele şi legămintele pe care şi le-a pus asupră- 
şi, va tăcea asupră-le, atunci toate făgăduinţele ei stau în picioare şi orice legământ asupra 
sufletului ei rămâne drept. 

6: Dar dacă tatăl ei nu va fi de aceeaşi părere în ziua când le-a auzit, atunci toate 
făgăduinţele ei şi toate legămintele pe care şi le-a pus asupră-şi sunt fără preţ: Domnul o 
va ierta, pentru că tatăl ei nu a fost de aceeaşi părere. 

7: Dacă însă ea este măritată şi şi-a luat asupră-şi o făgăduinţă sau prin cuvântul 
gurii sale şi-a pus sieşi legământ 

Prin cuvântul gurii sale: echivalentul din Textul Masoretic este înţeles uneori ca lipsă 
de cugetare, deci se presupune că e o făgăduinţă necugetată" 474 . 

8: şi dacă bărbatul ei, auzindu-le, va tăcea asupră-le în ziua când le-a auzit, atunci 
toate făgăduinţele ei stau în picioare şi orice legământ asupra sufletului ei rămâne drept. 

9: Dar dacă bărbatul ei nu va fi de aceeaşi părere în ziua când le-a auzit, atunci 
toate făgăduinţele şi toate legămintele pe care şi le-a pus asupră-şi sunt fără preţ: Domnul 
o va ierta, pentru că bărbatul ei nu a fost de aceeaşi părere. 

10: Făgăduinţa văduvei şi a celei lăsate de bărbat - orice legământ şi-ar pune ea 
asupra sufletului ei - rămân în picioare. 

1 1 : Dacă însă ea a făcut făgăduinţă ori şi-a pus asupră-şi legământ la vremea când 
se afla în casa bărbatului ei 

12: şi dacă bărbatul ei, auzindu-le, va tăcea şi nici nu se va împotrivi, atunci toate 
făgăduinţele ei stau în picioare şi orice legământ asupra sufletului ei rămâne drept. 

13: Dacă însă bărbatul ei nu va fi de aceeaşi părere de-ndată ce le-a auzit, atunci 
tot ceea ce a ieşit de pe buzele ei - făgăduinţe sau legăminte asupra sufletului ei - sunt 
fără preţ: Domnul o va ierta, pentru că bărbatul ei nu a fost de aceeaşi părere. 

14: Orice făgăduinţă şi orice legătură întărită cu jurământ pentru întristarea sufle- 
tului ei, bărbatul ei o poate întări şi tot bărbatul ei o poate desfiinţa. 

15: Dacă însă bărbatul ei a tăcut asupra acestora până-n ziua următoare, prin 
aceasta el i-a întărit ei toate făgăduinţele şi toate legămintele ce sunt asupra ei; le-a întărit 
pentru că el a tăcut asupră-le în ziua când le-a auzit. 

16: Dar dacă bărbatul le-a desfiinţat după ziua în care le-a auzit, atunci el va purta 
asupră-şi păcatul". 

17: Acestea sunt poruncile pe care Domnul i le-a rânduit lui Moise asupra 

[legăturilor] dintre un bărbat şi femeia lui, dintre un tată şi fiica sa la vremea când ea, 
încă tânără fiind, trăieşte în casa tatălui ei. 

„In societatea iudaică a Vechiului Testament, situaţia femeii se caracterizează prin tutela, 
exercitată totuşi în anumite limite bine stabilite, a bărbatului, tată sau soţ. Doar văduvele sau 
femeile repudiate se bucurau de o anumită capacitate juridică" 475 . „întrucât evreii îşi cumpărau 
soţiile cu bani sau cu alte daruri oferite părinţilor acestora, ele deveneau proprietatea soţului, 
depinzând întru toate de el. Dacă doreau să facă vreo făgăduinţă solemnă sau să întreprindă orice 
altă acţiune, aveau nevoie neapărat de consimţământul soţului" 476 . Dar e şi un sens duhovnicesc al 
acestora, vizând orice suflet aflat încă sub stăpânirea celor trupeşti şi care e arătat prin femeie. 
„Toţi cei care trăim în legea lui Dumnezeu, care formăm Biserica Sa, trăim, unii sub un tată, alţii 
sub un bărbat. Şi dacă inima noastră este mică şi începătoare în învăţătura dumnezeiască, ea 
trebuie privită ca aflându-se încă sub autoritatea părintelui. Dacă, însă, ea s-a măritat, devenind 
matură pentru căsătorie, pentru a zămisli sămânţa Cuvântului lui Dumnezeu şi să înţeleagă tainele 
învăţăturii duhovniceşti, atunci ea este statornicită sub ascultarea unui bărbat" 477 . Sufletul e sub 
autoritatea părintelui cât încă are nevoie de a fi sfătuit în toate de către duhovnic; spunem că el s-a 
măritat prin alipirea de Domnul şi cunoaşterea dogmelor, dar nici atunci nu se poate lipsi de un 
sfătuitor, chiar dacă se află într-o altă relaţie, superioară, cu acesta. Iar văduva credem că 
închipuie pe cel nevoit, uneori, să decidă singur ce are de făcut, în absenţa sfătuitorului. 



CAPITOLUL 31 - Nimicirea Madianiţilor; măcelărirea femeilor. 

1 : Şi a grăit Domnul către Moise, zicând: 

2: „Pedepseşte-i pe Madianiţi cu răzbunarea fiilor lui Israel; apoi te vei adăuga la 
poporul tău". 

„Această poruncă este o urmare a celei rostite la sfârşitul capitolului 25 împotriva 
Madianiţilor, care-i atacaseră pe Israeliţi prin viclenie" 478 . „Relaţiile dintre [evrei] şi madianiţi 
n-au fost totdeauna rele. Astfel, Moise, refugiat din Egipt, s-a stabilit în Madian, unde s-a 
căsătorit cu fiica unui preot. Războiul acesta n-a fost propriu-zis un act strategic prealabil pentru 
cucerirea Canaanului, ci un război sfânt, determinat de blasfemia adusă Domnului prin cele 
întâmplate în legătură cu Baal-Peor" 479 . 

3: Iar Moise i-a grăit poporului, zicând: „înarmaţi dintre voi oameni pentru război, 
şi-n faţa Domnului războiţi-vă împotriva Madianiţilor, pentru ca răzbunarea Domnului să 
fie asupra lui Madian. 

4: Câte o mie veţi trimite la război din fiecare seminţie, din toate seminţiile fiilor lui 
Israel". 

5: Şi din miile lui Israel s-au numărat câte o mie din fiecare seminţie: douăsprezece 
mii de oameni înarmaţi pentru război. 

6: Pe aceştia i-a trimis Moise la război, câte o mie de fiecare seminţie; şi cu ei 1-a 
trimis pe Finees, fiul lui Eleazar, fiul lui Aaron, preotul; în mâinile lor aveau lucrurile sfinte 
şi trâmbiţele de semnal. 

„Nu se poate şti dacă Finees avea rolul de conducător militar sau numai de căpetenie 
religioasă. Oricum, Eleazar a rămas în tabără spre a nu se spurca prin eventuala atingere a 
cadavrelor de pe câmpul de luptă" 480 . în mâinile lor. „plural generic, în timp ce Versiunea Ebraică 

se referă numai la mâinile lui Finees. Lucrurile sfinte puteau fi vase ale cortului, veşminte sau 
chiar chivotul însuşi" 481 . 

7: Şi s-au războit împotriva lui Madian, aşa cum Domnul îi poruncise lui Moise, şi 
i-au ucis pe toţi cei de parte bărbătească. 

8: Şi-mpreună cu răniţii lor i-au ucis pe regii din Madian: Evi, Rechem, Ţur, Hur şi 
Reba - cinci regi madianiţi -, după care l-au ucis cu sabia pe Balaam, fiul lui Beor. 

Cei cinci regi căzuţi în luptă se numeau: Evi (= dorinţă), Rechem (= prietenie), Ţur (= 
duşman), Hur (= groapă) şi Reba (= cel care coboară). Alături de madianiţi se afla şi ghicitorul 
Valaam; el luptă împotriva lui Israel, în contradicţie cu profeţiile pe care le rostise. 

9: Iar pe femeile din Madian le-au dus în robie împreună cu copiii şi bunurile lor; 
iar vitele şi turmele şi avuţiile lor le-au luat pe toate pradă. 

10: Toate cetăţile-n care locuiau ei şi toate satele lor le-au ars cu foc. 

11: Toată prada şi tot ce-au apucat să jefuiască, de la om pân-la dobitoc, au luat cu 
ei. 

12: Robii, jafurile şi prada le-au adus la Moise, la preotul Eleazar şi-n faţa fiilor lui 
Israel, în tabăra din şesul Moabului, care este lângă Iordan, în apropierea Ierihonului. 

13: Iar Moise, Eleazar preotul şi toţi capii adunării au ieşit să-i întâmpine în afara 
taberei. 

„Deci a pornit la război împotriva Madianiţilor mulţimea viguroasă a celor aleşi, 
împreună aflându-se cu ei Finees preotul şi sfintele vase şi trâmbiţele pentru semnale. Căci 
Hristos, Marele nostru Arhiereu, totdeauna este împreună luptător cu cei ce se luptă bărbăteşte. 
Dar luptă împreună şi îngerii, închipuiţi prin sfintele vase. Căci vase sfinte şi slujitoare sunt 
duhurile raţionale din cer; pentru că sunt rânduite de Dumnezeu spre ajutorul nostru. Sunt de 
faţă nu mai puţin trâmbiţele de semnale, adică cuvântările propovăduitorilor lui Dumnezeu care 
arată în ce chip trebuie să ne îmbărbătăm împotriva duşmanilor, sau a patimilor din noi. Aşadar 
preotul, adică Finees, e chipul lui Hristos; sfintele vase, ale îngerilor; iar trâmbiţele de semnal, 
ale celor ce ne strigă nouă cuvântul dumnezeiesc. Aşa vom birui fără greutate, în Hristos, pe cei 
ce ni se împotrivesc [...]. Aceasta au şi făcut-o israeliţii. Şi pustiind toată cetatea şi ţara 
Madianiţilor, au adus robimea la Eleazar preotul şi la toată adunarea fiilor lui Israil. Pentru că 
biruinţele sfinţilor simt daruri sfinte ce trebuie închinate lui Hristos, Arhiereul tuturor, şi nu 
trebuie să rămână nearătate popoarelor' 482 . Hristos e închipuit aici atât prin Finees, care 
întăreşte poporul în luptă, cât şi prin Eleazar, căruia îi sunt înfăţişate prăzile. Ne putem gândi la 
cele două firi ale Mântuitorului, dar şi la diferitele aspecte ale relaţiei noastre cu El. 

14: Atunci s-a mâniat Moise pe căpeteniile oştirii - pe căpeteniile miilor şi pe şutaşi 
- care se întorseseră de la război. 

15: Zisu-le-a Moise: „De ce le-aţi prins voi de vii pe cele ce sunt de parte 
femeiască? 

16: Pentru că ele sunt cele ce, după sfatul lui Balaam, i-au făcut pe fiii lui Israel să 
se lepede de cuvântul Domnului şi să-1 calce de dragul lui Peor, din care pricină a venit 
pedeapsă-ntru obştea Domnului. 

„După Origen {Horn. Num. 25, 2), acest verset arată [. . .] că Balaam ar fi fost cel care i-a 
îndemnat pe fiii lui Israel să păcătuiască" 483 . Mai exact, el a sfătuit pe Balac cum să-i atragă pe 
israeliţi, Balaam nevenind în contact direct cu fiii lui Israel. 

17: Ucideţi dar acum toţi copiii de parte bărbătească şi ucideţi toate femeile care- 
au cunoscut bărbat; 

18: iar pe fetele care n-au cunoscut bărbat cruţaţi-le. 

Textul ebraic adaugă despre fete: păstraţi-le vii pentru voi. 

„Deci se aduc la vederea preotului şi a tot poporul cele luate în robie, drept chip, pentru 
o anumită iconomie. Dar Moise a certat pe biruitori pentru că n-au săvârşit lucrul cu totul după 
raţiunea exactă şi neştirbită. Căci nu trebuie, zice, să prindă vie partea bărbătească, nici partea 
femeiască ispitită de nuntă. Şi motivul istoric e convingător. Căci trebuia să se radă partea 
bărbătească din pământul ce peste puţin avea să fie sub ei, ca nu cumva ajungând în scurtă 
vreme la tinereţe şi vigoare, să-i facă război poporului. Dar să se nimicească şi partea 
femeiască, care a fost pricină de sminteală şi care, dacă ar fi cruţată, ar fi în viitor iarăşi" 484 . In 
înţeles mistic, bărbaţii de alt neam reprezintă aici patimile, iar femeile nuntite cu aceia sunt 
gândurile unite cu patima. Textul biblic aduce noi precizări privind rolul nefast al lui Valaam 
care, prin sfatul său, a pricinuit căderea lui Israel, dar şi pieirea ulterioară a Madianiţilor. 

19: Cât despre voi, timp de şapte zile veţi şedea în afara taberei; tot cel ce-a ucis pe 
cineva şi tot cel ce s-a atins de un rănit se va curaţi în ziua a treia şi în ziua a şaptea, voi şi 
cei pe care i-aţi luat robi. 

20: De asemenea, veţi curaţi toate hainele, toate lucrurile de piele, tot ce este făcut 
din păr de capră şi toate vasele de lemn". 

„Vezi că şi neamul cel mai bun şi mai preţuit dintre noi al celor aleşi nu e cu totul fără 
prihană. Căci nimeni nu e curat de întinăciune (Iov 25, 4), chiar dacă ar fi dintre cei lăudaţi. 
Sfinţenia desăvârşită e păstrată pentru veacul viitor. Deci trimite pe biruitori afară din cetate şi 
zice că ei trebuie să se curăţească în ziua a treia şi a şaptea. Ziua a treia înseamnă sau timpul al 
treilea în care s-a făcut curăţirea prin Hristos, după timpul lui Moise şi după cel în care a apărut 
ceata proorocilor, sau cel al învierii, în care a revenit la viaţă Hristos, pironind pe cinstita cruce 
zapisul cel împotriva noastră (Coloseni 2, 14) şi răbdând pentru noi patima prin care a nimicit 
păcatul. Iar a şaptea (zi) ne îndeamnă să cugetăm la timpul de la sfârşitul veacului acesta, în 
care lepădând toată povara păcatului şi ajungând la sfârşitul sfinţeniei, vom fi împreună cu 
Hristos petrecând o viaţă curată şi nevinovată, în fericirea cea întru Hristos" 485 . 

21: Apoi a zis Eleazar preotul către oştenii care veniseră din război: „Iată porunca 
legii pe care Domnul i-a dat-o lui Moise: 

22: Lăsând la o parte aurul, argintul, arama, fierul, plumbul şi cositorul, 

23: tot ce trece prin foc va fi lămurit prin foc şi cu apă curăţitoare va fi curăţit; iar 
ceea ce nu trece prin foc va trece prin apă. 

Versetul vorbeşte atât despre apa sfinţită, purificatoare {apă curăţitoare), cât şi despre 
apa obişnuită. 

24: In ziua a şaptea vă veţi spăla hainele spre curăţire, după care veţi intra in 
tabără". 

„Observă că Moise le-a arătat mai înainte, celor ce-au biruit, timpul în care trebuie să se 
curăţească, dar nu şi modul curăţirii. Căci legea vesteşte mai dinainte timpul curăţirii prin 
Hristos. Iar al doilea şi după Moise a vorbit preotul, adică Eleazar. Căci Hristos porunceşte după 
Moise şi nu mai arată celor ce luptă bărbăteşte timpul curăţirii, căci El însuşi este timpul; ci 
explică modul şi scoate în sfârşit la vedere taina însăşi, tâlcuind scopul exact al legii. El a 
poruncit ca acelea dintre vase care erau în stare să treacă prin puterea focului să fie trecute prin 
foc; iar cele care nu au tăria naturală, ci sunt stricăcioase, gata să sufere dispariţia totală, de 
pildă hainele şi toate lucrurile din piele şi lemn, să fie trecute prin apă. Prin vasele de aur, de 
argint şi prin celelalte ne-a închipuit ca prin ghicitură pe noi, cărora ni s-a făcut curăţirea prin 
Hristos ca prin foc şi apă. Căci am fost botezaţi în Duhul Sfânt şi în foc (Matei 3, 11). Deci 
trecerea prin foc şi prin apă a celor adunate din robie arată curăţirea noastră de deunăzi. Căci 
fiind noi odinioară ca o bogăţie a diavolului, ne-a făcut Hristos ai Săi, intrând în casa celui tare 
şi răpind vasele lui, iar pe cel tare legându-1 (Matei 12, 29). Eleazar zice apoi că biruitorii vor 
intra în tabără de abia după ce îşi vor spăla în ziua a şaptea hainele şi aşa vor fi curaţi. Căci cu- 

răţirea desăvârşită şi lepădarea a toată întinăciunea va avea loc în vremea din urmă a sfârşitului, 
[...] când se va desfiinţa cu totul păcatul şi firea omului va fi ridicată la frumuseţea de la 
început şi atotstrăveche" 486 . 

25: Şi a grăit Domnul către Moise, zicând: 

26: „Tu, împreună cu Eleazar preotul şi cu căpeteniile seminţiilor obştii număraţi 
prada de război pe cap de om şi de vită. 

27: Prada o veţi împărţi pe din două între oştenii care-au fost în război şi-ntre toată 
obştea. 

„Regula de a împărţi prada între războinici şi cei rămaşi acasă apare deseori în Vechiul 
Testament, de exemplu la hotărârea lui Iosua (Iosua 22, 8) sau a lui David (I Regi 30, 24)" 487 . 

28: De la oştenii care-au fost la război pune deoparte pentru Domnul câte un suflet 
din cinci sute, atât din oameni cât şi din vite, din oi şi din asini; 

29: pe acestea le vei lua din jumătatea ce li se cuvine lor şi să i le dai lui Eleazar 
preotul, ca dar de pârgă Domnului. 

30: Iar din jumătatea cuvenită fiilor lui Israel vei lua câte unul din cincizeci, atât din 
oameni cât şi din vite, din oi şi din asini, şi le vei da loviţilor care sunt rânduiţi să slujească la 
cortul Domnului. 

31: Şi au făcut Moise şi Eleazar preotul aşa cum Domnul îi poruncise lui Moise. 

„Miile alese din fiecare seminţie s-au luptat împotriva Madianiţilor şi, câştigând biruinţa 
[. . .] cu osteneală şi sudoare multă, au împărţit îndată cele strânse din război cu toată adunarea, 
încât cu rezultatul celor ce s-au luptat vitejeşte s-a împodobit şi cealaltă mulţime. [...] Se vor 
binecuvânta împreună cu cei mari şi cei ce se cheamă mici, care nu se pot lăuda cu aceeaşi tărie 
şi sunt mai prejos în putinţa de-a răbda necazurile cu inimă bună, dar sunt poate egali în râvnă şi 
în credinţă şi îl bucură pe Hristos prin vigoarea potrivită cu puterea lor. Iar Moise şi Eleazar 
sunt chipul lui Hristos Cel Unul, arhiereu şi legiuitor în acelaşi timp, care împarte poporului 
prăzile, fiind de faţă sfinţii îngeri, al căror chip sunt căpeteniile neamurilor din adunare. [...] Se 
aşteaptă să vină Hristos din cer cu sfinţii îngeri; şi va şedea pe scaunul slavei Sale şi va împărţi 
fiecăruia cununile cuvenite lui şi, pe măsura faptelor, cinstirile" 488 . 

32: Ceea ce le-a rămas din prăzile aduse de războinici au fost: şase sute şaptezeci şi 
cinci de mii de oi; 

33: şaptezeci şi două de mii de vite; 

34: şaizeci şi una de mii de asini; 

35: fiinţe omeneşti, femei care n-au cunoscut bărbat: de toate, treizeci şi două de 
mii de suflete. 

36: Partea-jumătate a celor ce fuseseră la război, bob-numărat, a fost de trei sute 
treizeci şi şapte de mii cinci sute de oi. 

37: Dintre oi au fost puse deoparte, pentru Domnul, şase sute şaptezeci şi cinci; 

38: vite: treizeci şi şase de mii; puse deoparte pentru Domnul: şaptezeci şi două; 

39: asini: treizeci de mii cinci sute; puşi deoparte pentru Domnul: şaizeci şi unul; 

40: oamenii: şaisprezece mii; puşi deoparte pentru Domnul: treizeci şi două suflete. 

41: Partea Domnului, darea către Dumnezeu, i-a dat-o Moise lui Eleazar preotul, 
aşa cum Domnul îi poruncise lui Moise. 

42: Iar partea-jumătate a fiilor lui Israel, pe care Moise a osebit-o de la cei ce 
fuseseră la război, 

43: această jumătate a întregului a fost: oi: trei sute treizeci şi şapte de mii cinci 
sute; 

44: vite: treizeci şi şase de mii; 

45: asini: treizeci de mii cinci sute; 

46: fiinţe omeneşti: şaisprezece mii. 

47: Din această jumătate a fiilor lui Israel a luat Moise câte unul din cincizeci, atât 
din oameni cât şi din vite, şi le-a dat loviţilor care sunt rânduiţi să slujească la cortul 
Domnului, aşa cum Domnul îi poruncise lui Moise. 

Parte din pradă revine preoţilor, iar cei ce n-au luptat dau de zece ori mai mult, căci ei 
sunt dăruiţi cu har mai cu seamă pentru mijlocirile acelora. Preoţii primesc plată pentru 
biruinţele noastre, care n-ar fi fost cu putinţă fără lucrarea lor. 

48: Atunci au venit la Moise căpeteniile oştirii - căpeteniile peste mii şi sutaşii - 

49: şi i-au zis lui Moise: „Servii tăi au numărat pe oştenii ce ne-au fost încredinţaţi, 
şi dintre ei n-a lipsit nici măcar unul. 

50: Iată că şi noi l-am adus Domnului prinos, fiecare ce-am găsit de aur: lănţuguri, 
brăţări, inele, cercei şi salbe, ca să te rogi pentru noi înaintea Domnului". 

„Numele diferitelor bijuterii sunt greu de identificat cu precizie atât în greacă, cât şi în 
ebraică. Origen le-a dat, evident, o interpretare alegorică" 489 . 

5 1 : Moise şi Eleazar au luat de la ei aurul, toate aceste giuvaieruri lucrate din el. 

52: Tot aurul care I-a fost adus Domnului prinos de către căpeteniile peste mii şi 
peste sute a fost de şaisprezece mii şapte sute cincizeci de sicii. 

53: Cât despre oştenii de rând, fiecare a prădat pentru el. 

54: Moise şi Eleazar preotul au primit aurul de la căpeteniile peste mii şi peste sute 
şi l-au dus în cortul mărturiei, spre pomenirea fiilor lui Israel înaintea Domnului. 

Căpeteniile oştirii „vin şi cu aducerea de bună voie a celor mai alese dintre giuvaeruri. 
Astfel conducătorii celor aleşi întrec hotarul legii cu dărnicia lor. Şi luându-le Moise şi 
(Eleazar), le-au dus în cortul sfânt, aşezându-le spre pomenire înaintea Domnului. [...] Căci 
izbânzile bărbăteşti ale sfinţilor sunt bine primite deHristos şi lauda lor e o bogăţie strălucitoare 
şi prin ele dobândesc o pomenire îndelungată, mai bine zis veşnică; şi prin ea dovedesc că sunt 
vrednici să primească pe Dumnezeu. Căci aceasta o arată când se spune că au fost puse cele 
închinate înaintea Domnului. E fără îndoială mare şi ales lucru a sta în faţa Domnului. Căci îi 
cinsteşte în chip mai presus de fire pe cei ce-i învredniceşte să-i privească' 490 . 



CAPITOLUL 32 - Israel începe să se aşeze în ţara Canaanului. 

1: Fiii lui Ruben şi fiii lui Gad aveau turme multe, foarte multe. Şi văzând că 
ţinutul Iazer şi ţinutul Galaad sunt un loc numai bun pentru turme, 

„Iazer se afla în ţinutul amoreilor, iar Galaad cuprindea regiunea muntoasă din 
Transiordania, renumită din vechime prin pădurile sale unde creşteau multe soiuri de plante 
medicinale şi unde erau locuri de păşunat foarte căutate" 491 . 

2: au venit fiii lui Gad şi fiii lui Ruben şi au grăit cu Moise, cu Eleazar preotul şi cu 
căpeteniile obştii şi au zis: 

3: „Atarotul, Dibonul, Iezerul, Nimra, Heşbonul, Eleale, Sevam, Nebo şi Beon, 

Aici sunt enumerate câteva „localităţi în regiunea transiordaniană cuprinsă între Iaboc şi 
Arnon" 492 . 

4: ţinutul pe care Domnul 1-a aşternut înaintea obştii lui Israel, e un pământ numai 
bun pentru turme, iar robii tăi au turme". 

L-a aşternut: literal: l-a dat (cu nuanţa: l-a predat, l-a transmis). în Textul Ebraic: l-a 
lovit, aluzie probabilă la războiul împotriva Madianiţilor (cap. 3 1)" 493 . 

5: Şi au mai zis: „De-am aflat trecere în ochii tăi, dă ţinutul acesta-n stăpânire 
robilor tăi, şi să nu ne treci peste Iordan". 

Triburile Gad şi Ruben cer lui Moise teritorii de la răsărit de Iordan, deoarece acolo se 
găseau locuri pentru păşunat foarte bune, în special în Galaad. Sunt amintite 9 cetăţi, cucerite de 
evrei în aceste teritorii: Atarot (= diademe); Dibon (= ţinut mlăştinos), situată la nord de Arnon; 
Iazer (= folositor); Nimra sau Bet-Nimra (= casa leopardului; Heşbon (= socoteală), între Amon 
şi Iaboc; Eleale (= Dumnezeu este înălţat); Sevam (= balsam); Nebo (= a vesti); Beon sau Baal- 
Meon (= Domnul locuinţelor). 

6: Moise însă a zis către fiii lui Gad şi către fiii lui Ruben: „Fraţii voştri vor merge 
la război, iar voi să rămâneţi aici? 

7: De ce-ndoiţi voi inima fiilor lui Israel, să nu treacă-n ţara pe care Domnul le-o 
dă? 

8: Aşa au făcut părinţii voştri când i-am trimis din Cadeş-Barnea să cerceteze ţara: 

9: Au mers până-n valea Eşcol şi, după ce-au văzut ţinutul, au îndoit inima fiilor 
lui Israel, să nu intre ei în ţara pe care Domnul le-o dă. 

10: In aceeaşi zi însă s-a aprins mânia Domnului, Care S-a jurat, zicând: 

11:- Nu, oamenii aceştia, care s-au suit din Egipt de la vârsta de douăzeci de ani şi 
mai sus şi care deci cunosc binele şi răul, nu vor vedea pământul pe care Eu prin 
jurământ l-am făgăduit lui Avraam şi lui Isaac şi lui Iacob, pentru că ei nu Mi-au urmat 
Mie, 

„Sintagma: care cunosc binele şi răul îi e proprie Septuagintei şi are menirea de a 
sublinia responsabilitatea morală a celor ce au ales neascultarea, cu toate consecinţele ei" 494 . 

12: în afară de Caleb, fiul lui Iefone Chenezeul, şi de Iosua, fiul lui Navi, pentru că 
aceştia l-au urmat Domnului... 

Chenezeul: „precizare singulară, în sensul că Iefone făcea parte din tribul edomit al lui 
Chenaz, urmaş al lui Esau, menţionat în Facerea 36, li" 495 . 

13: şi s-a aprins atunci mânia Domnului asupra lui Israel şi timp de patruzeci de 
ani i-a tot învârtit prin pustie, până când s-a stins tot neamul care făcuse rele-n faţa Dom- 
nului. 

I-a tot învârtit: „acesta este singurul loc din Vechiul Testament în care e folosit cuvântul 
katarremvevo = a face să se învârtească în toate direcţiile; aşadar, nu o învârtire circulară, ci 
una labirintică, sinuoasă, cu multe meandre într-un spaţiu relativ restrâns" 496 . Tot neamul: e 
vorba de generaţia celor ieşiţi adulţi din Egipt - cei de peste douăzeci de ani. 

14: Şi iată că acum în locul părinţilor voştri v-aţi ridicat voi, un pumn de oameni 
păcătoşi, ca să sporiţi, o dată mai mult, iuţimea mâniei Domnului asupra lui Israel. 

15: prin aceea că, abătându-vă voi din cale-I, îl veţi face să-1 lase [pe Israel] şi mai 
mult în pustie, şi astfel pe această-ntreagă obşte o veţi face să trăiască-n necurmată 
nelegiuire". 

16: Iar ei, apropiindu-se de el, au zis: „Vom face aici stâni pentru turmele noastre 
şi cetăţi pentru copiii noştri; 

17: iar noi, noi ne vom înarma şi vom merge-n fruntea fiilor lui Israel până ce-i 
vom duce-n locul care este al lor, în timp ce copiii noştri vor rămâne în cetăţile întărite, la 
adăpost de oamenii locului. 

18: Nu ne vom întoarce la casele noastre până când fiii lui Israel nu vor intra fiecare 

în moştenirea sa; 

19: că noi nu vom moşteni-mpreună cu ei dincolo de Iordan şi nici mai departe, de 
vreme ce moştenirea ne-am luat-o dincoace de Iordan, spre răsărit". 

20: Atunci a zis Moise către ei: „De veţi face aceasta, de veţi merge înarmaţi la răz- 
boi în faţa Domnului, 

,Jn faţa Domnului sau înaintea Domnului: expresie repetată prin care se sugerează 
prezenţa lui Dumnezeu în oastea luptătoare, fie prin chivotul mărturiei (care însoţea campaniile 
militare), fie prin anumite porunci inspirate comandanţilor" 497 . 

21: de va trece fiecare din voi înarmat peste Iordan în faţa Domnului până ce 
duşmanul va pieri de la faţa Sa 

22: şi ţara va fi supusă-naintea feţei Domnului, atunci vă veţi întoarce şi nevinovaţi 
veţi fi-naintea Domnului şi-naintea lui Israel şi veţi avea ţinutul acesta moştenire-naintea 
Domnului. 

23: Iar de nu veţi face aşa, veţi păcătui în faţa Domnului şi vă veţi cunoaşte păcatul 
atunci când vă vor cuprinde relele. 

24: Zidiţi- vă cetăţi pentru copiii voştri şi stâni pentru oile voastre şi faceţi cele ce-aţi 
rostit cu gura voastră". 

25: Zis-au fiii lui Gad şi fiii lui Ruben către Moise: „Robii tăi vor face aşa cum 
porunceşte stăpânul nostru. 

26: Copiii noştri, femeile noastre, turmele noastre şi toate vitele noastre vor rămâne 
aici în cetăţile Galaadului; 

27: iar robii tăi, înarmaţi cu toţii şi pregătiţi, vor merge-n faţa Domnului la război, 
aşa cum spune stăpânul". 

„Observă că aceştia, de dragul creşterii vitelor şi al averilor şi a iubirii de femei şi de 
copii, nu ar fi trecut Iordanul şi n-ar fi suferit să ia parte la război şi la luptă, nici n-ar fi voit să 
se împărtăşească împreună cu ceilalţi de gloria şi de bunătăţile nădăjduite. Ci socoteau că cel 
mai bun şi mai (de) dorit lucru este să rămână pe loc, fără să-şi vâre, ca să zic aşa, măcar piciorul 
în undele Iordanului. Dar certându-i Moise şi făcându-i să se teamă de-a se vedea sub mânia dum- 
nezeiască, făgăduiesc cu greutate să treacă împreună cu ceilalţi Iordanul şi să ia parte împreună cu 
ei la ostenelile războiului şi luptei. Dar declară că nu vor fi împreună părtaşi cu ei, de vreme ce au 
primit partea lor dincolo de Iordan" 498 . Prin Ruben şi Gad sunt zugrăviţi cei ce se apropie de 
Biserică doar mânaţi de frica pedepsei, preferând cele din lume bunurilor făgăduite. Totuşi, au şi 
aceştia parte de o anume răsplată. 

28: Atunci Moise a dat asupră-le porunci lui Eleazar preotul, lui Iosua, fiul lui 
Navi, şi căpeteniilor peste seminţiile fiilor lui Israel 

29: şi le-a zis Moise: „Dacă fiii lui Gad şi fiii lui Ruben vor trece cu voi peste 
Iordan, întrarmându-se cu toţii pentru război în faţa Domnului, de-ndată ce voi veţi 
stăpâni ţara de dinaintea voastră le veţi da ţinutul Galaad în stăpânire. 

30: Iar dacă ei nu vor merge cu voi înarmaţi pentru război în faţa Domnului, 
atunci pe copiii lor, pe femeile lor şi vitele lor le veţi trece-naintea voastră în ţara 
Canaanului şi acolo, în ţara Canaanului, vor primi ei moşteniie-mpreună cu voi". 

31: Iar fiii lui Gad şi fiii lui Ruben au răspuns şi au zis: „Aşa cum Domnul le-a spus 
robilor tăi, întocmai vom face; 

32: înarmaţi în faţa Domnului vom trece-n ţara Canaanului, iar partea noastră de 
moşie ne-o veţi da dincoace de Iordan". 

„Cei ce s-au lenevit faţă de cele prea bune, din pricina creşterii vitelor, a copiilor, a 
femeilor, a stânilor şi a clădirilor, sunt Rubin şi Gad. [. . .] Cel dintâi era primul născut din Iacov, 
iar celălalt s-a născut din slujnica Zilfa. [. . .] Deci cei chemaţi sunt întâi născuţi din credinţă şi 

ei au primit o parte aleasă de la Dumnezeu, cât ţine de har. Dar nu sunt iubitori de libertate, din 
pricina aplecării spre cele rele. Iar Biserica celor întâi născuţi, scrişi în ceruri, spunem că se 
numesc cei îndreptaţi din credinţă. Dar primul născut nu e iubitor de libertate, ci mai degrabă 
părtaş şi soţ al celor ce nu fug de ruşinea robiei" 499 . 

33: Atunci Moise le-a dat - fiilor lui Gad, fiilor lui Ruben şi la jumătate din 
seminţia lui Mânase, fiul lui Iosif - regatul lui Sihon, regele Amoreilor, şi regatul lui Og, 
regele Vasanului, ţara şi cetăţile cu pământurile lor, oraşele ţării de jur-împrejur. 

34: Fiii lui Gad au zidit: Dibonul, Atarotul, Aroerul, 

35: Atarot-Şofanul, Iazerul, Iogheba; 

36: Bet-Nimra şi Bet-Haran, cetăţi întărite, precum şi stâni pentru oi. 

37: Fiii lui Ruben au zidit Heşbonul, Eleale, Chiriataimul, 

38: Nebo, Baal-Meonul- ale căror nume au fost schimbate - şi Sibma; oraşelor pe 
care le-au zidit ei le-au dat nume după numele lor. 

39: Iar fiii lui Machir, fiul lui Mânase, s-au dus în Galaad şi l-au luat în stăpânire şi 
i-au nimicit pe Amoreii care erau acolo. 

40: Iar Moise a dat Galaadul lui Machir, fiul lui Mânase, care s-a aşezat acolo. 

41: Iair, fiul lui Mânase, s-a dus şi le-a luat sălaşurile şi le-a numit Sălaşurile lui 
Iair. 

Sălaşuri: „mici tabere de corturi sau de colibe rudimentare folosite de semi-nomazi" 500 

42: Iar Nobah s-a dus şi a luat în stăpânire Chenatul şi satele care ţineau de el şi 1-a 
numit după numele său: Nobah. 

Sunt numite cetăţile pe care le-au supus ori le-au zidit la răsărit de Iordan triburile 
Ruben, Gad şi jumătate din Mânase. Unele cetăţi au mai fost amintite, altele sunt numite doar 
acum: Aroer (= goliciune); Atarot-Şofan (= coroanele lui Şofan); Iogheba (= cea înălţată); 
Chiriataim (= cetăţi gemene), între Arnon şi Atarot; Bet-Haran (= casa drumului); Chenat (= 
posesiune, numit şi Nobah; Havot-Iair (= satele corturarilor), localităţi fără ziduri de apărare, în 
nord-vestul Vasanului. Iair (= El luminează) şi Nobah (= cel ce latră) au devenit toponime. 

„Pentru Origen {Horn. Num. 26) întreg episodul capătă mai multe interpretări: Ruben, 
Gad şi Mânase, care fac parte dintre cei întâi-născuţi, reprezintă poporul Vechiului Testament: 
acesta nu primeşte moştenirea sa de la Iisus Navi, prefigurare a lui Hristos, ci de la Moise; 
războinicii lui Ruben, Gad şi Mânase sunt asemănaţi cu sfinţii patriarhi care vor avea parte de 
împărăţia cerurilor" 501 . 



CAPITOLUL 33 - Drumul şi popasurile lui Israel între Egipt şi Iordan. Porunci 
pentru împărţirea Canaanului. 

1: Iată acum popasurile fiilor lui Israel, după ce au ieşit ei din ţara Egiptului, 
împreună cu oştirile lor, sub mâna lui Moise şi Aaron. 

2: Moise este cel ce, din porunca Domnului, a scris pornirile şi popasurile lor; iar 
popasurile călătoriei lor sunt acestea: 

3: In luna întâi, în cea de a cincisprezecea zi a lunii întâi, a doua zi de Paşti, fiii lui 
Israel au ieşit, cu mână înaltă, sub ochii înşişi ai tuturor Egiptenilor, 

4: în timp ce Egiptenii îi îngropau pe toţi cei ce muriseră dintre ei, pe toţi întâi- 
născuţii, pe care-i lovise Domnul în ţara Egiptului: când şi asupra dumnezeilor lor a făcut 
Domnul izbândă. 

Evreii au plecat din Ramses, de lângă pământul Goşen din Delta Nilului. După trecerea 
prin Marea Roşie, sunt enumerate 40 de etape ale călătoriei lor. Numărul popasurilor 
corespunde celor 40 de ani în care Israel a pribegit în pustie, de la ieşirea din Egipt şi până la 
intrarea în Canaan Numele unor locuri se află numai în această relatare. 

5: Şi dacă fiii lui Israel au pornit din Ramses, au poposit în Sucot. 

6: Pornind apoi din Sucot, au tăbărât la Etani, care este la marginea pustiului. 

7: Din Etam au pornit şi s-au îndreptat spre Pi-Hahirot, care este în faţa Baal-Ţefo- 
nului, şi şi-au aşezat tabăra în dreptul Migdolului. 

8: Pornind apoi din Pi-Hahirot, au trecut prin mijlocul mării în pustie şi, mergând 
cale de trei zile prin pustiul Etam, şi-au aşezat tabăra la Mara. 

9: Plecând de la Mara, au venit la Elim. In Elim însă erau douăsprezece izvoare de 
apă şi şaptezeci de liniei şi au tăbărât acolo lângă apă. 

10: Pornind apoi din Elim, au tăbărât lângă Marea Roşie. 

1 1 : Au pornit apoi de la Marea Roşie şi au tăbărât în pustiul Sin 

12: Pornind din pustiul Sin, au poposit la Dofca. 

13: Pornind din Dofca, au tăbărât la Aluş. 

14: Pornind din Aluş, şi-au aşezat tabăra la Rafidim; acolo nu avea poporul apă de 
băut. 

15: Pornind din Rafidim, au tăbărât în pustiul Sinai. 

16: Iar după ce au pornit din pustiul Sinai, au poposit la Chibrot-Hataava. 

17: Pornind din Chibrot-Hataava, au tăbărât în Haşerot. 

18: Pornind din Haşerot, au poposit la Ritma. 

19: Pornind din Ritma, şi-au aşezat tabăra la Rimon-Pereţ. 

20: Pornind din Rimon-Pereţ, au tăbărât în Libna. 

21 : Pornind din Libna, au tăbărât la Risa. 

22: Pornind din Risa, şi-au aşezat tabăra la Chehelata. 

23: Pornind din Chehelata, au tăbărât pe Muntele Şafer. 

24: Pornind de pe Muntele Şafer, au poposit în Harada. 

25: Pornind din Harada, au tăbărât la Machelot. 

26: Pornind din Machelot, au poposit în Tahat. 

27: Pornind din Tahat, s-au aşezat cu tabăra în Tarah. 

28: Pornind din Tarah, au tăbărât în Mitca. 

29: Pornind din Mitca, au tăbărât la Haşmona. 

30: Pornind din Haşmona, au poposit la Moserot. 

3 1 : Pornind din Moserot, şi-au aşezat tabăra la Bene-Iaakan. 

32: Pornind din Bene-Iaakan, au tăbărât la Hor-Hagghidgad. 

33: Pornind din Hor-Hagghidgad, au poposit la Iotbata. 

34: Pornind din Iotbata, au tăbărât la Abrona. 

35: Pornind din Abrona, şi-au aşezat tabăra la Eţion-Gheber. 

36: Pornind din Eţion-Gheber, au poposit în pustiul Sin. Plecând din pustiul Sin, au 
tăbărât în pustiul Faran, adică la Cadeş, 

37: iar din Cadeş au purces şi au poposit la muntele Hor, în apropiere de ţara 
Edomului. 

38: Aici s-a suit Aaron preotul în muntele Hor, din porunca Domnului, şi a murit 
acolo, în anul al patruzecilea de la ieşirea fiilor lui Israel din ţara Egiptului, în luna a cincea, 

în prima zi a lunii. 

39: Aaron era de o sută douăzeci şi trei de ani când a murit în muntele Hor. 

40: Atunci Canaaneanul, regele Aradului, care locuia în ţara Canaanului, a auzit 
despre venirea fiilor lui Israel. 

41 : Aceştia însă, plecând de la muntele Hor, au tăbărât la Ţalmona. 

42: Pornind din Ţalmona, au poposit la Punon. 

43: Pornind din Punon, au tăbărât la Obot. 

44: Pornind din Obot, au poposit la Iie-Abarim, dincoace de hotarele lui Moab. 

45: Pornind de la Iie-Abarim, au tăbărât la Dibon-Gad. 

Dibon-Gad, „după Origen {Horn. Num. 27, 12), numele ar însemna stupul ispitirilor, 
albinele fiind cuvintele profeţilor şi ale apostolilor; stupul, Sfintele Scripturi, iar ispitirile, 
tendinţele de a interpreta literal cele ce trebuie înţelese în sens spiitual" 502 . 

46: Pornind de la Dibon-Gad, au poposit la Almon-Diblataim. 

47: Pornind de la Almon-Diblataim, au tăbărât în munţii Abarim, în faţa lui Nebo. 

48: Pornind de la munţii Abarim, au poposit în şesurile Moabului, la Iordan, în faţa 
Ierihonului, 

49: Şi pornind din şesurile Moabului, şi-au aşezat tabăra la Iordan, între Bet- 
Ieşimot şi Abel-Şitim, spre apus de Moab. 

Vom urmări acest traseu, oferind traducerea numelor ce apar aici, sugestivă în multe 
cazuri; parţial, poate fi vorba de un itinerar mistic, marcând suişuri şi coborâşuri ce apar în 
calea celor ce urmează lui Dumnezeu: Ramses (= fiul soarelui), Sucot (= colibe), Etani (= 
vizuina fiarelor) şi Pi-Hahirot (marginea prăpastiei) - acestea sunt cele ce se cer părăsite. 
Urmează, după trecerea prin Marea Roşie: Mara (= amărăciune), Elini (= palmieri), Sin (= 
crâng), Dofca (= topire), Aluş (= simţirea lipsei), Rafidim (= lărgime), Sinai (= muntele 
mărăcinilor), Chibrot-Hataava (= mormintele poftei), Haşerot (= loc de tabără), Ritma (= tufă), 
Rimon-Pereţ (= rodie crăpată), Libna (= curăţie), Risa (= picurare), Chehelata (= adunarea 
poporului), Şofer (= frumuseţe), Harada (= locul spaimei), Machelot (= adoraţie), Tahat (= 
înjosire), Tarah (= amânare), Mitca (= plăcere), Haşmona (= rodnicie), Moserot (= legături), 
Bene-Iaakan (= pocăinţă), Hor-Hagghidgad (= popor războinic), Iotbata (= fericire), Abrona (= 
trecătoare), Eţion-Gheber (= puterea uriaşului), Sin (= ghimpi), Cadeş (= sfinţenie), Hor (= 
munte), Ţalmona (= întunecos - aici se crede că a fost înălţat şarpele de aramă), Punon (= 
tulburat), Obot (= peşteri), Iie-Abarim (= colina trecerii), Didon-Gad (= fericire şi putere), 
Almon-Diblataim (= locul unde se ascund laşii), Abarim (= colţuri), Bet-Ieşimot (= casa 
pustiită), Abel-Şitim (= lunca salcâmilor). „Cele 42 de etape enumerate în acest capitol instituie, 
în tradiţia rabinică, modelul de scriere a Torei: fiecare coloană trebuia să conţină 42 de rânduri. 
In tradiţia patristică, acelaşi număr corespunde cu cel al generaţiilor de la Avraam până la Iisus, 
aşa cum sunt enumerate în Matei 1, 1-17. Origen {Horn. Num. 27) consacră comentarii ample 
capitolului de faţă, punând în evidenţă nu numai simbolul descendent al scării genealogice al lui 
Hristos, ci şi pe cel ascendent, al sufletului omenesc care se ridică spre Tatăl luminilor prin 
virtuţi şi iluminări succesive" 503 

50: Grăit-a Domnul cu Moise în şesurile Moabului, la Iordan, în faţa Ierihonului, 
zicând: 

51: „Vorbeşte fiilor lui Israel şi spune-le: - Când veţi trece peste Iordan, în ţara 
Canaanului, 

52: să-i nimiciţi din faţa voastră pe toţi locuitorii ţării, şi să le stricaţi toate 
jertfelnicele, să le nimiciţi toţi idolii cei turnaţi, şi toţi stâlpii lor să-i sfărâmaţi. 



502 SEP l,pp. 512-513 

503 SEP l,p. 511 

53: Şi după ce-i veţi nimici pe toţi locuitorii ţării, voi să locuiţi într-însa, căci vouă 
v-am dat pământul lor ca moştenire. 

54: Pământul lor îl vei împărţi prin sorţi, după seminţiile voastre: celor mai 
numeroşi le veţi da o moştenire mai mare, iar celor mai puţin numeroşi le veţi da o 
moştenire mai mică; fiecăruia unde-i va cădea sorţul, acolo să-i fie partea. După neamurile 
voastre părinteşti veţi împărţi moşia. 

55: Dar dacă nu-i veţi nimici din faţa voastră pe locuitorii ţării, atunci cei rămaşi din 
ei vor fi spini în ochii voştri şi bolduri în coastele voastre, şi vrăjmaşi au să vă fie-n ţara-n 
care veţi trăi, 

56: şi ce-aveam Eu de gând să le fac lor, vouă vă voi face". 

Israel e din nou avertizat asupra pericolului căderii în idolatrie; totodată, se dau porunci 
pentru împărţirea pământului Canaanului. 



CAPITOLUL 34 - Hotarele ţării Canaanului; cei ce o vor împărţi. 

1 : Grăit-a Domnul către Moise, zicând: 

2: „Porunceşte fiilor lui Israel şi spune-le: - Iată, veţi intra în ţara Canaan; aceasta 
va fi moştenirea voastră; iată ţara Canaanului după hotarele ei: 

3: Latura de la miazăzi o veţi avea începând de la pustiul Sin, care se învecinează 
cu Edomul. Hotarul de miazăzi îl veţi avea începând cu coasta dinspre răsărit a Mării 
Sărate: 

4: hotarul se va îndrepta spre miazăzi, către înălţimea Acravimului, va trece prin 
Sin şi se va întinde până la miazăzi de Cadeş-Barnea, apoi va merge către Haţar-Adar, 
trecând la Aţmon. 

5: De la Aţmon, hotarul se va îndrepta spre Râul Egiptului şi se va pogorî până la 
mare. 

Râul Egiptului: „după o seamă de comentatori, braţul răsăritean al Nilului" 504 . 

6: Iar hotar dinspre apus vă va fi Marea cea Mare. Acesta va fi hotarul vostru 
dinspre asfinţit. 

7: Iar spre miazănoapte, hotarul vostru să-1 trageţi de la Marea cea Mare până la 
muntele Hor; 

8: de la muntele Hor să-1 trageţi spre Hamat, şi hotarul va atinge Ţedadul. 

9: De acolo va merge hotarul către Ţifron şi va atinge Haţar-Enan. Acesta să vă fie 
hotarul de miazănoapte. 

10: Iar hotarul dinspre răsărit să vi-1 trageţi de la Haţar-Enan către Şefam; 

11: de la Şefam hotarul se va pogorî spre Ribla, pe la răsărit de Ain, mergând de-a 
lungul malului mării Chineret, pe partea de răsărit. 

12: De aici hotarul se va pogorî pe Iordan şi se va sfârşi la Marea Sărată. Aceasta 
va fi ţara voastră, după hotarele ei de jur-împrejur. 

Sunt prezentate limitele (ideale ale) ţării Canaanului: La sud era pustiul Sin şi ţara 
Edomului (Idumeea); de la Marea Moartă (Sărată), hotarul mergea către Acravim (= scorpioni), 
prin Cadeş-Barnea, Haţar-Adar (= curtea a doua), Aţmon (= robust), până la Mediterana. La 
apus, hotarul era Marea Mediterana (cea Mare). La nord, de la Mediterana până la muntele Hor, 
hotarul trecea prin Hamat (= fortăreaţă), Ţedad (= loc abrupt), Ţifron (= miros dulce) şi Haţar- 
Enan (= satul fântânilor). In răsărit, hotarul pornea de la Haţar-Enan, trecând prin Şefam (= ţinut 
pustiu) şi Ribla (= cea roditoare), cetate situată la răsărit de Ain (= ochi; izvor), cobora de-a 
lungul Mării Chineret (= harpă) - vechiul nume al Lacului Ghenizaret -, şi apoi, pe Iordan, 
hotarul ajungea până la Marea Moartă. 

13: Atunci a dat Moise poruncă fiilor lui Israel şi a zis: „Iată ţara pe care voi o veţi 
moşteni prin sorţi, aceea pe care Domnul a poruncit să li se dea la nouă seminţii şi la 
jumătate din seminţia lui Mânase. 

14: Căci seminţia fiilor lui Ruben şi seminţia fiilor lui Gad, după casele lor 
părinteşti, precum şi jumătate din seminţia lui Mânase şi-au primit partea lor. 

15: Două seminţii întregi şi o jumătate de seminţie şi-au primit partea dincolo de 
Iordan, la răsărit de Ierihon, spre soare-răsare". 

„Versetul e formulat ca o anticipaţie (profeţie sigură), ca şi cum autorul s-ar fi aflat deja 
pe teritoriul Canaanului'* 05 . 

împărţirea ţării prin sorţi e icoană a realităţilor cereşti. „întocmai cum Ierusalimul 
pământesc este împrejmuit de alte cetăţi, de târguşoare şi de ţinuturi variate, tot aşa, fără în- 
doială, şi Ierusalimul ceresc se aseamănă cu lucrurile pământeşti, împrejmuit de alte cetăţi, de 
târguşoare şi de ţinuturi diferite, în care trebuie să fie aşezat într-o bună zi poporul lui 
Dumnezeu şi adevăratul Israel, de către adevăratul Iisus, pentru care Iosua fiul lui Navi este 
doar o imagine, unde el va dobândi moştenirea sorţii, după probarea vredniciei sale. Dacă la 
împărţirea pământului Domnul dă un anumit hotar cutărei seminţii, iar altul alteia, însemnează 
că din pricina inegalităţii vredniciilor aceleaşi răsplăţi se vor face şi la moştenitorii împărăţiei 
cerurilor. Poate de aceea a poruncit el să se fixeze atât de riguros hotarele între seminţii, pentru 
ca să înţelegem că se va ţine seama de inegalitatea vredniciilor în parte. De exemplu, cel leneş 
ar vrea să fie socotit, fără îndoială, şi el printre fiii lui Israel, însă nepăsarea lui şi lenea lui îl 
aşează în seminţia lui Ruben, sau a lui Gad, sau în jumătatea seminţiei lui Mânase, unde va 
primi lotul său, dar nu dincoace de Iordan, ci dincolo de Iordan. Altul, dimpotrivă, în urma 
înnoirii vieţii sale şi prin convertirea voinţei sale va fi considerat vrednic să fie socotit, după un 
plan cunoscut numai de Dumnezeu, în seminţia lui Iuda sau chiar în seminţia lui Veniamin, 
unde se înalţă Ierusalimul, templul lui Dumnezeu şi altarul. Şi aşa mai departe, unul aici, altul 
dincolo. Acesta e modul care, după relatările Cărţii Numerii, putea trasa o umbră a repartizării 
care se va face în ceruri, cel puţin pentru moştenitorii împărăţiei cerurilor, prin Iisus Domnul şi 
Mântuitorul nostru" 506 . 

16: Grăit-a Domnul către Moise, zicând: 

17: „Iată numele bărbaţilor care vă vor împărţi pământul ca moştenire: Eleazar 
preotul şi Iosua, fiul lui Navi. 

18: Veţi mai lua şi câte o căpetenie din fiecare seminţie, să vă împartă pământul ca 
moşie. 

19: Numele acestor bărbaţi sunt: Caleb, fiul lui Iefone, pentru seminţia lui Iuda; 

20: Samuel, fiul lui Amihud, pentru seminţia fiilor lui Simeon; 

21: Elidad, fiul lui Chislon, pentru seminţia lui Veniamin; 

22: căpetenia Buchi, fiul lui Iogli, pentru seminţia fiilor lui Dan; 

23: căpetenia Haniel, fiul lui Efod, pentru seminţia fiilor lui Mânase; 

24: căpetenia Chemuel, fiul lui Şiftan, pentru seminţia fiilor lui Efraim; 

25: căpetenia Eliţafan, fiul lui Parnac, pentru seminţia fiilor lui Zabulon; 

26: căpetenia Palticl, fiul lui Azan, pentru seminţia fiilor lui Isahar; 

27: căpetenia Ahihud, fiul lui Şelomi, pentru seminţia fiilor lui Aşer; 

28: căpetenia Pedael, fiul lui Amihud, pentru seminţia fiilor lui Neftali". 

29: Aceştia sunt cei cărora le-a poruncit Domnul să le împartă fiilor lui Israel ţara 
Canaanului. 

Lipsesc, desigur, triburile Ruben şi Gad, stabilite dincolo de Iordan (alături de jumătate 
din tribul lui Mânase). Celelalte 10 triburi îşi vor împărţi Canaanul, sub conducerea preotului 

Eleazar, a lui Iosua şi acelor 10 căpetenii numite de Dumnezeu. Acestea erau: 
Caleb (= ca o inimă), fiul lui Iefone (= El se întoarce), din Iuda; 
Samuel (= Dumnezeu aude), fiul lui Amihud (= poporul cinstei), din Simeon; 
Elidad (= Dumnezeu iubeşte), fiul lui Chislon (= statornicie), din Veniamin; 
Buchi (= gura Domnului), fiul lui Iogli (= exilat), din Dan; 
Haniel (= harul lui Dumnezeu), fiul lui Efod (= podoaba hainei), din Mânase; 
Chemuel{= adunarea lui Dumnezeu), fiul lui Şiftan (= judecător este Iahve) din Efraim; 
Eliţafan (= Dumnezeu ocroteşte), fiul lui Parnac (= ghimpe), din Zabulon; 
Paltiel (= Dumnezeu e adăpost), fiul lui Azan (= cercetător), din Isahar; 
Ahihud (= fratele cinstei), fiul lui Şelomi (= paşnic), din Aşer; 
Pedael (= răscumpărat de Dumnezeu), fiul lui Amihud (= poporul cinstei), dinNeftali. 



CAPITOLUL 35 - Cetăţile leviţilor şi cetăţile de scăpare. 

1 : Grăit-a Domnul cu Moise în şesurile Moabului, la Iordan, în faţa Ierihonului, 
zicând: 

2: „Porunceşte fiilor lui Israel să le dea leviţilor, din moştenirea pe care ei o 
stăpânesc, cetăţi de locuit; şi le veţi da leviţilor şi ţarinile de lângă şi dimprejur ui cetăţilor. 

3: Cetăţile vor fi pentru locuit; iar locurile de dincolo de ziduri vor fi pentru 
turmele lor şi pentru toate vitele lor. 

4: Locurile de pe lângă cetăţile pe care le veţi da leviţilor se vor întinde-mprejur, 
plecând de la ziduri, pe o rază de două mii de coţi. 

5: Veţi măsura în afara cetăţii latura dinspre răsărit: două mii de coţi; latura 
dinspre miazăzi: două mii de coţi; latura dinspre apus: două mii de coţi; şi latura dinspre 
miazănoapte: două mii de coţi, cetatea fiind în mijloc; acestea vor fi pământurile lor de pe 
lângă cetăţi. 

„Nu se poate vorbi, propriu-zis, de posesiuni exclusive ale leviţilor, cetăţile primite de ei 
fiind locuite şi de către alţii. Iar în ce priveşte locurile de păşunat, legiuitorul se fereşte să 
vorbească de proprietate sau parte de moştenire" 507 . 

6: Cetăţile pe care le veţi da leviţilor vor fi cele şase cetăţi scăpare, unde să poată 
fugi cel ce ucide; pe lângă ele, încă patruzeci şi două de cetăţi. 

Cel ce ucide: „Se instituie dreptul de azil, dar numai pentru criminalii care au ucis fără 
voie şi fără intenţie (vezi mai departe)" 508 . 

7: Cetăţile pe care le veţi da leviţilor vor fi, de toate, patruzeci şi opt de cetăţi, ele şi 
ţarinile lor. 

8: In privinţa cetăţilor pe care le veţi da din moştenirea fiilor lui Israel: de la cei ce 
au mult, multe; de la cei ce au puţin, puţine; fiecare le va da leviţilor cetăţi după 
moştenirea pe care a moştenit-o". 

„Se îngăduie sfinţilor să aibă şi în lumea aceasta cele îndestulătoare vieţii şi cele ce le 
ajung pentru trebuinţa necesară a trupului. [...] Iar ceea ce prisoseşte, e păgubitor. [...] Şi 
porunceşte să se cedeze leviţilor cetăţile de scăpare, punând în grija slujitorilor celor sfinte 
neamul celor ce pătimesc şi care are lipsă de cel mai mare ajutor. Prin aceasta socotesc că s-a dat 
o pildă bisericilor pentru grija de cei osândiţi" 509 . 

9: Grăit-a Domnul către Moise, zicând: 

10: „Vorbeşte către fiii lui Israel şi spune-le: Veţi trece Iordanul, în ţara Ca- 
naanului; 

507 NUM, p. 211 

11: să vă rânduiţi cetăţile care au să vă fie de scăpare, pentru ca-n ele să fugă tot 
ucigaşul care a ucis pe cineva fără să fi vrut. 

12: Cetăţile acestea vă vor fi vouă scăpare de rudeniile celui ucis, aşa încât ucigaşul 
să nu fie omorât înainte de a fi stat în faţa adunării, la judecată. 

Rudeniile celui ucis: SEP 1: ruda cea mai apropiată care cere sângele: „expresia ebr. 
go'el haddam se referă la ruda apropiată care are dreptul să ceară socoteală pentru sângele 
vărsat, răzbunătorul sângelui. Noţiunea de go'el a fost transferată şi asupra lui Dumnezeu, El 
fiind considerat apropiatul poporului Său, Răscumpărătorul acestuia" 510 . 

13: Cetăţile pe care le veţi da, cele şase cetăţi, vă vor fi de scăpare. 

„Unii exegeţi, de pildă Cazelles, sugerează că evreii n-au făcut altceva decât să menţină 
dreptul de azil preexistent în sanctuarele canaaneene. Acest drept este extins pe suprafaţa unui 
întreg oraş" 511 . 

14: Trei cetăţi veţi da dincolo de Iordan, şi trei cetăţi le veţi da în ţara Canaan 

15: şi vor fi cetăţi de scăpare. Atât pentru fiii lui Israel cât şi pentru străini şi 
pentru cei ce s-au aşezat la voi, ele vor fi cetăţi de scăpare în care să fugă tot cel ce a ucis 
pe cineva fără să fi vrut. 

Poate mira atenţia pe care o dă Scriptura acestor cetăţi de scăpare, de vreme ce cazurile 
de omor involuntar au fost întotdeauna rare. Astfel că suntem tentaţi să vedem în aceste cetăţi 
un tip al Bisericii, în care aflăm scăpare de osândă. Dar nu vor găsi iertare cei ce ocolesc 
Biserica şi nici cei ce săvârşesc păcatul cu o maximă răutate, închipuită prin omorul intenţionat. 

16: Dacă 1-a lovit cu armă de fier şi acela a murit, ucigaş este acesta; ucigaşul va fi 
dat morţii. 

17: Dacă 1-a lovit având în mână o piatră care poate ucide şi acela a murit, ucigaş 
este acesta: ucigaşul va fi dat morţii. 

18: Sau dacă 1-a lovit având în mână ceva de lemn care poate ucide şi acela a murit, 
ucigaş este acesta; ucigaşul va fi dat morţii. 

19: Rudenia de sânge [a celui ucis] este cel care-1 va ucide pe ucigaş; de cum îl va 
întâlni, îl va ucide. 

Conform textului ebraic, ruda de sânge îl poate ucide pe acela, nefiind, ca aici, un 
imperativ. înţeles e, oricum, acela că omorul voluntar nu poate fi lăsat nepedepsit. 

20: Dacă-1 va lovi din ură, sau dacă din răutate va arunca în el cu ceva şi acela a 
murit, 

21: sau dacă din invidie 1-a lovit cu mâna şi acela a murit, cel ce a lovit va fi dat 
morţii, că ucigaş este. Cel ce este rudă de sânge cu cel ucis îl va ucide pe ucigaş de-ndată 
ce-1 va întâlni. 

„Obiceiul acesta, în uz şi la alte popoare, constituie regimul de răzbunare individuală, 
care a dăinuit până la arabii moderni. Vechiul drept iudaic, păstrat în Cartea Legământului, 
păstrează principiul omorârii oricărui ucigaş, dar distinge asasinatul caracterizat prin urmărire 
(sadah), viclenie (armah) şi răutate (zid) de uciderea accidentală, nepremeditată. Numai în 
acest al doilea caz se putea afla un loc de refugiu (maqom) pentru salvarea lui" 512 . 

22: Dacă însă a lovit pe cineva din nebăgare de seamă sau dacă nu din răutate a 
aruncat cu ceva în el, 

23: sau dacă, fără să-1 fi văzut, a azvârlit o piatră asupră-i şi acela a murit, dar 
acesta nu i-a fost duşman şi nici n-a-ncercat să-i facă rău, 

24: atunci adunarea după aceste rânduieli va judeca între ucigaş şi ruda de sânge a 
celui ucis 

25: şi adunarea îl va scoate pe ucigaş din mâinile rudei celui ucis; apoi adunarea îl va 

face să se întoarcă în cetatea lui de scăpare, unde fugise, iar el va locui acolo până la 
moartea marelui preot care este miruit cu mir sfinţit. 

„înscăunarea unui nou arhiereu era prilej de amnistie pentru crimele de omucidere, când 
ucigaşii puteau ieşi fără teamă de sub ocrotirea cetăţilor de azil, întorcându-se acasă" 513 . 
Scriptura, însă, leagă iertarea de moartea Arhiereului. „Titlul de mare preot este aici, în legea 
azilului, folosit prima oară în Pentateuh" 514 . 

26: Dacă ucigaşul va ieşi din hotarele cetăţii de scăpare-n care fugise 

27: şi dacă ruda de sânge a celui ucis îl va găsi în afara cetăţii lui de scăpare şi dacă 
ruda celui ucis îl va ucide pe ucigaş, acesta nu este vinovat; 

28: fiindcă acela trebuie să şadă în cetatea sa de scăpare până la moartea marelui 
preot; numai după moartea marelui preot va putea ucigaşul să se întoarcă în ţinutul unde- 
şi are moşia. 

29: Acestea să vă fie rânduieli de judecată din neam în neamurile voastre şi-n toate 
locurile unde veţi trăi. 

„Nu e greşit [...] a socoti că cei stăpâniţi de păcate sunt ca nişte ucigaşi ai sufletului 
propriu. Ei s-au rostogolit la atâta nefericire nu de bunăvoie, ci au fost siliţi la neascultare şi la 
jignirea lui Dumnezeu de faptul că mintea omului e aplecată spre cele rele din tinereţe şi din 
pricina poftei nedomolite de plăcere, care stăpâneşte în mădularele trupului lui. Deci nefericitul 
suflet al omului a fost pedepsit cu exilul din lume şi în trup şi a petrecut mulţi ani în şanurile 
morţii, fiind eliberat de abia când a murit Hristos, marele preot, Care răbdând moartea pentru 
toţi a coborât în iad, a deschis porţile celor de jos şi i-a dezlegat din legături" 515 . 

30: In privinţa celui ce ucide om, ucigaşul va fi ucis potrivit unor mărturii; dar 
nimeni nu va fi dat morţii pe temeiul unei singure mărturii. 

31: De la cel ce a ucis să nu primiţi răscumpărare pentru viaţa lui; cel vinovat de 
moarte va fi dat morţii. 

32: De la cel fugit în cetate de scăpare să nu primiţi răscumpărare care să-i 
îngăduie să locuiască în ţinutul său înainte de moartea marelui preot. 

„După Theodoret (Qu. Num. 50; PG 80, 400 B), permisiunea ca ucigaşul fără voie să se 
întoarcă în cetatea sa după moartea marelui preot ar corespunde termenului de iertare a 
păcatului după rănduiala lui Melchisedec, căci Melchisedec este cel care i-a întors în rai pe cei 
ce fuseseră izgoniţi; ultima parte a comentariului vine în contradicţie cu credinţa, atestată în 
versiunea greacă a Vieţii luiAdam şi a Evei (37, 6 şi 43, 1), că arhanghelul Mihail este cel care a 
adus înapoi în rai trupul lui Adam şi al Evei; este posibilă şi o interpretare, bazată pe Evrei 5, 
6.10 şi 7, 11.17, unde se menţionează că Hristos este mare preot după rănduiala lui 
Melchisedec; conform acesteia, prin moartea lui Iisus se răscumpără păcatele (cf. şi Maxim 
Mărturisitorul, Quaestiones et dubia, 29)" 516 . 

33: Să nu spurcaţi pământul pe care locuiţi; căci sângele este cel ce spurcă pă- 
mântul, iar pământul nu se va curăţa de sângele vărsat pe el decât cu sângele celui ce 1-a 
vărsat. 

34: Să nu spurcaţi pământul pe care-1 locuiţi. Pe care şi Eu îl locuiesc întru voi; 
căci Eu, Domnul, Eu locuiesc întru fiii lui Israel". 

„Legea mozaică prevedea pedeapsa cu moartea pentru cel care intenţionat ucidea pe 
altul. Sub nici un motiv nu era îngăduit ca prin plata unui preţ de răscumpărare făptuitorul să se 
împace cu rudele celui ucis, deoarece sângele întinează pământul, care nu se poate curaţi decât 
prin sângele celui care 1-a vărsat" 517 . Dar nici ucigaşul fără voie nu poate fi iertat până la 
moartea Arhiereului, prin care raiul e redeschis. 

CAPITOLUL 36 - Rânduială pentru neînstrăinarea moşiilor la căsătoria fetelor. 

1: Atunci au venit căpeteniile familiilor din seminţia fiilor lui Galaad, fiul lui 
Machir, fiul lui Mânase, din seminţia fiilor lui Iosif, şi au grăit înaintea lui Moise şi înain- 
tea lui Eleazar preotul şi înaintea căpeteniilor urmaşilor fiilor lui Israel şi au zis: 

2: „Domnul a poruncit stăpânului nostru să dea, prin sorţi, pământ de moştenire 
fiilor lui Israel; şi tot stăpânului nostru i s-a poruncit de la Domnul ca moştenirea lui 
Salfaad, fratele nostru, să le-o dea fiicelor acestuia. 

3: Dacă însă ele vor deveni femei ale cuiva din seminţiile fiilor lui Israel, atunci 
partea lor va fi desprinsă din moşia părinţilor noştri şi, în timp ce se va adăuga la moşia 
seminţiei celor după care se vor mărita, ea se va desprinde din moşia noastră ce ni s-a 
cuvenit prin sorţi. 

4: Şi chiar în anul de jubileu al fiilor lui Israel, partea lor se va adăuga la moşia 
acelei seminţii în care ele s-au măritat, şi partea lor se va şterge din moşia seminţiei 
părinţilor noştri". 

La jubileu, pământurile vândute sau cumpărate reveneau proprietarului iniţial, 
proprietatea funciară fiind considerată inalienabilă în Israel. Insă legea nu prevăzuse nimic asu- 
pra terenurilor lăsate moştenire. 

5: Aşadar, din porunca Domnului le-a poruncit Moise fiilor lui Israel, zicând: „Drept 
grăieşte neamul fiilor lui Iosif. 

6: Iată ce porunceşte Domnul pentru fiicele lui Salfaad: să se mărite cu cine le place, 
dar numai după cei din neamul părintelui lor. 

7: In acest fel moşia fiilor lui Israel nu se va strămuta de la un neam la altul, ci fiii lui 
Israel vor rămâne legaţi fiecare de moşia sa părintească. 

8: Aşa că orice fată care stăpâneşte o moştenire în una din seminţiile fiilor lui Israel 
va trebui să se mărite cu cineva din neamul părintelui ei, pentru ca fiii lui Israel să 
moştenească fiecare moşia sa părintească, 

9: iar moşia să nu se strămute de la un neam la altul, ci fiii lui Israel să rămână 
fiecare lipit de moşia sa". 

Pornind de la cazul particular al fiicelor lui Salfaad, se hotărăşte o lege generală pentru 
întregul Israel, oprindu-se înstrăinarea moşiilor prin căsătoria fetelor. „Cererea neamului lui 
Mânase a fost generalizată ca lege pentru toate seminţiile. După Tobit 6, 11-13, nerespectarea 
acestei legi era pedepsită cu moartea" 518 . 

10: După cum i-a poruncit Domnul lui Moise, aşa au făcut fiicele lui Salfaad: 

11: Mahla, Tirţa, Hogla, Milca şi Noa, fiicele lui Salfaad, s-au măritat după fiii 
unchiului lor; 

12: ele s-au măritat după cei din neamul lui Mânase, fiul lui Iosif, iar moştenirea lor 
s-a adăugat la moşia neamului din seminţia tatălui lor. 

13: Acestea sunt poruncile şi aşezămintele pe care le-a dat Domnul, prin mâna lui 
Moise, în scăpătatul Moabului, la Iordan, în faţa Ierihonului. 

In scăpătatul Moabului: „Ebr.: In şesurile Moabului. Septuaginta foloseşte termenul 
dysme, a cărui semnificaţie e dublă: 1) apusul soarelui (sau al astrelor), ca punct cardinal; 2) 
declinul (unei vieţi, al unui popor, al unei civilizaţii). E de crezut că autorul le-a avut în vedere 
pe amândouă, dar că accentul cade pe înţelesul figurativ: sfârşitul Moabului, principalul 
adversar al Israeliţilor; precizările care urmează sunt, şi ele, semnificative: Iordanul care trebuie 
trecut şi Ierihonul care se cere cucerit" 519 . în faţa Ierihonului: „aceste ultime cuvinte sugerează 

că peregrinarea prin pustiu s-a terminat şi poporul este gata să intre în pământul făgăduinţei'* 20 . 
Cartea Numerii se încheie brusc, evenimentele istorice care urmează fiind relatate în 
Cartea Deuteronom şi în Cartea Iosua. 

